
Anna James 
DRUMUL SPRE ZAPHIR 


JENNA CHAPMAN, o frumoasă actriță de melodramă, nu venise de 
plăcere în Africa de Est. Căuta mormântul tatălui ei. Acesta murise în condiții 
misterioase, pe când căuta un oraş pierdut în inaccesibilii Munţi Batari, iar 
Jenna era hotărâtă să afle cum. Dar avea nevoie de o călăuză şi numai un 


singur bărbat părea capabil s-o ducă până la destinaţie şi inapoi - vie... 


SAM MATLOCK 

nu voia s-o ducă pe Jenna cu el în Batari, dar nu peste mult ajunse să se 
bucure că o luase. Jenna nu era numai curajoasă şi descurcăreaţă, ci devenise 
şi marea dragoste a vieţii lui. Împreună, puteau face faţă oricărui obstacol - 


Chiar şi terifiantelor pericole ale oraşului pierdut Zaphir. 


Dragi cititori. 


Când doi oameni se îndrăgostesc, lumea devine dintr-odată mai nouă şi 
mai interesantă, iar aceasta este emoția pe care v-o oferim în colecţia 
Silhouette Intimate Moments. Aceste povestiri au anvergură şi grandoare. 
Personajele lor trăiesc o viaţă la care visăm cu toţii şi tot ceea ce fac reflectă 
miracolul de a fi îndrăgostit. 

Mai lungi şi mai senzuale decât majoritatea romanelor de dragoste, 
romanţele din colecţia Silhouette Intimate Moments vă desprind din viaţa 
cotidiană, făcându-vă să împărtăşiţi magia iubirii. Aventură, glorie, dramatism, 
suspense chiar - toate acestea sunt parolele care vă deschid poarta unei lumi 
unde dragostea are o putere ieşită din comun, unde cei mai buni autori actuali 
ai genului creează povestiri de dragoste şi devotament pe care nu le veţi uita 
niciodată. 

În lunile viitoare, căutaţi romanele autorilor dumneavoastră favoriţi: 
Maura Seger, Parris Afton Bonds, Linda Howard şi Nora Roberts, ca să 
menţionăm doar câteva nume. Şi ori de câte ori cumpăraţi cărţi, căutaţi toate 
volumele seriei Silhouette Intimate Moments, poveşti de dragoste pentru 


femeile zilelor noastre, scrise de femei ale zilelor noastre. 


Leslie J. Wainger 
Redactor şef 
Silhouette Books 


ANNA JAMES 


DRUMUL SPRE ZAPHIR 


Traducere de 
MIHNEA COLUMBEANU 


ANNA JAMES 

Îşi petrece aproape tot timpul fie în Atlanta, Georgia, fie în Los Angeles, 
California. A scris numeroase genuri diferite de romane sentimentale - de la 
cele istorice până la povestirile contemporane, precum şi tot atât de multe 
romane gotice. Când nu călătoreşte sau nu scrie, îi place să joace tenis, să 
meargă la teatru, să facă plimbări lungi pe plajă şi să se ocupe de cele trei 


pisici incompatibile ale ei. 


Capitolul 1 


Jenna Chapman cobora scara Hotelului King George, cu tălpile de crep 
ale pantofilor păşind fără zgomot pe marmura albă lucitoare. Se simţea comod 
cu rochia în talie pe care o comandase dintr-un catalog cu îmbrăcăminte sport 
de exterior. Era un bumbac răcoros şi cu un aer de proaspeţime, numai bun 
pentru călătorii în Africa de Est. Jenna avea multă experienţă în alesul 
hainelor pentru hoinăreli prin lume, din copilărie, pe vremea călătoriilor cu 
tatăl ei, deşi de atunci trecuseră ani de zile. Acum avea douăzeci şi opt de ani, 
iar ultima călătorie împreună - în Egipt, la piramide - o făcuseră când avea 


şaisprezece. Aceasta urma să fie ultima, o călătorie în memoria tatălui ei, la 


Salindi City, capitala noului stat Salindi. 

Oraşul reprezentase o surpriză pentru Jenna. Fusese întotdeauna un 
centru comercial important, iar acum era o metropolă modernă şi înfloritoare, 
forfotind de investitori care fuseseră atraşi din întreaga lume. În hol, printre 
turişti şi salindieni bogaţi, se amestecau moglii, antreprenorii şi giganţii 
industriei. Alcătuiau un grup eclectic, format din europeni, asiatici şi 
americani, iar amalgamul lor de limbi răsuna de peste tot. Jenna se opri să 
asculte, prinzând cuvinte şi expresii dintr-o duzină de ţări diferite, precum şi 
aproape tot atâtea dialecte, din rândurile africanilor. Era o senzaţie 
fascinantă; o stare de bine. Dusese dorul călătoriilor şi, chiar dacă aceasta nu 
era o expediţie fericită, ştia că avea să fie încununată de succes. 

Jenna îşi potrivi mai bine pe umăr cureaua poşetei, îşi aranjă cu 
dezinvoltură părul lung, de un blond închis, din jurul feţei, şi porni prin hol. 
Era o sală luminoasă şi aerisită, plină de plante tropicale, care încă mai afişa o 
undă rămasă din vechile zile coloniale, cu eleganța şi farmecul ei firesc. 
Deasupra capetelor, ventilatoarele se roteau alene, parcă sfidând agitația care 
forfotea dedesubt. Nu mai erau necesare, hotelul având instalaţie de aer 
condiţionat, dar pentru Jenna păreau foarte importante, redeşteptându-i 
amintiri din alte călătorii. Luase hotărârea cea mai potrivită, venind aici. Nu 
se îndoia de asta. 

Merse către restaurantul din capătul îndepărtat al holului, încrezătoare 
că la fel de bine îşi alesese şi călăuza pentru restul săptămânii. Numele acela 
răsunase de pe buzele tuturor tot timpul, din ajun, când Jenna sosise în Salindi 
City. Nu putea avea în vedere decât un singur ghid, fiindcă era cel mai bun, iar 
administratorul hotelului îi spusese că lua adeseori masa în restaurantul King 
George. 

Ajunsese mai devreme. Încă nu era nici măcar ora amiezei, dar pe Jenna 
n-o deranja să aştepte - mai ales când era atât de sigură că omul avea să vină 
în ziua aceea. Intră în micul bar din faţa restaurantului şi se îndreptă direct 
spre barman, cu un zâmbet de satisfacţie. Acesta îi observase încrederea în 
sine. Nu se întâmpla prea des, îşi imagina Jenna, să aibă de-a face cu o femeie 
intrată de una singură în barul lui. 

— Îl caut pe Sam Matlock, anunţă ea. Ştiu că încă nu e ora mesei, dar... 

— Sam e acolo, arătă barmanul cu capul în direcţia generală a 


restaurantului, iar starea de spirit a Jennei deveni şi mai pozitivă. Intuiţia nu o 


înşelase. Semn bun. 

Cu încrederea încă intactă, Jenna privi în direcţia indicată de barman. 
Când ochii ei se deprinseră cu lumina scăzută din salon, îl văzu clar. Nu arăta 
deloc aşa cum se aşteptase. Călăuzele angajate de tatăl ei în expedițiile prin 
Africa avuseseră o înfăţişare aspră, un aspect grizonat, îmbătrânit de vreme. 
Îşi amintea ţeste pleşuve şi lucitoare de transpiraţie, mustăţi pe oală, piele 
tăbăcită şi ridată - şi, de obicei, câţiva dinţi din faţă lipsă. 

— La masa din colţ, preciză barmanul. 

— Da, îl văd. Mulţumesc, îşi aminti ea să adauge, în timp ce pornea spre 
masă. Omul arăta ca o versiune cinematografică a marelui vânător alb, ceea 
ce o cam deconcerta. Era un bărbat masiv; atâta lucru se vedea, deşi stătea 
aşezat. Avea umerii laţi şi picioarele foarte lungi. Jenna îi putu vedea vârfurile 
rotunjite ale bocancilor scâlciaţi ieşind pe sub masă. În timp ce se apropia, 
observă că părul său castaniu era înspicat cu şuviţe aurii. Avea chipul slab, 
potrivit cu trupul zvelt şi puternic. Şi, probabil, nu trecuse de treizeci şi cinci 
de ani; cu douăzeci de ani mai tânăr decât cei mai tineri dintre ghizii pe care îi 
cunoscuse. 

Jenna îşi îndreptă umerii, făcu ultimii paşi şi se opri la masă. 

— Sam Matlock? 

Matlock ridică privirea. Ochii săi verzi erau spuziţi cu aur şi mărginiţi de 
gene negre dese. În ei se citea suspiciunea, dar i se păru că zărea acolo şi o 
licărire de interes. Aceasta se stinse, imediat, în momentul când îi răspunse: 

— Eu sunt. 

Nu se ridică şi nici n-o invită să ia loc. Costumaţia pe care Jenna şi-o 
alesese nu părea să-i inspire cine ştie ce răspunsuri. Rochia nu avea obişnuita 
culoare bej de safari, ci un albastru închis, care-i scotea în evidenţă ochii. 
Până şi barmanul reacţionase - după primul şoc. Sam Matlock, însă, nu părea 
să fi observat, iar Jenna era obişnuită să fie luată în seamă. Ei bine, conchise 
ea, era clar că flirturile n-aveau să-i fie de niciun folos. Părul lung şi ondulat îi 
căzuse peste un umăr, dar nu se osteni să şi-l dea la o parte. Nici „Jook” - ul n- 
avea s-o ajute cu nimic. 

— Sunt Jenna Chapman, se prezentă ea, hotărând să-şi folosească 
numele de afiş. 

Asupra lui Sam Matlock, acest nume nu avu niciun efect. Nu-l interesau 


decât problemele concrete. 


— Ce pot face pentru dumneavoastră, domnişoară Chapman? 

— Să mă invitaţi să stau jos? propuse ea, doar cu o undă întrebătoare în 
voce. 

Matlock zâmbi şi păru să se salte uşor de pe scaun. Nu s-ar fi putut 
numi o ridicare în toată regula, dar cel puţin era un gest în direcţia bunelor 
maniere. 

— Vă rog, o pofti el, indicând locul din faţa lui. 

Jenna se aşeză pe scaun, repede, înainte de a-l lăsa să se răzgândească. 
N-avea să fie uşor. 

— Să vă tratez cu ceva? îi oferi el. 

Clătină din cap. 

— Eu iau un brandy, continuă Matlock, împingându-şi farfuria goală, pe 
care ospătarul o luă imediat. E excelent. Cel mai bun din Salindi, poate chiar 
din toată Africa de Est, o informă el, o completare perfectă pentru arta 
culinară a bucătarului, care e cea mai grozavă de oriunde. lau adesea cina 
aici, mai adăugă. 

— Da, ştiu, răspunse Jenna, pe negândite. 

Sam Matlock înălţă o sprânceană şatenă-aurie. 

— Administratorul mi-a spus că te pot găsi aici. 

— Deci, replică el, m-ai urmărit. Acum ai să te mai gândeşti şi bei totuşi 
ceva cu mine? 

Jenna se înduplecă, iar Sam îi făcu un semn chelnerului, care porni 
grăbit spre bar, de unde se întoarse cu două cupe de brandy pline pe jumătate 
cu lichid de culoare chihlimbarie închisă. Sam ridică paharul, i se păru Jennei, 
doar cu puţin mai mult decât se săltase el însuşi de pe scaun, la sosirea ei. 
Apoi, luă o înghiţitură inimoasă, zâmbi mulţumit şi întrebă: 

— Ce te-a adus în Salindi? Nu cred că brandy-ul, nici măcar bucătăria de 
la King George. 

— Într-adevăr, clătină ea din cap. Vreau să merg într-un safari. 

— Şi-aşa că ai apelat la mine? 

Jenna confirmă, luând în sfârşit o sorbitură de brandy. Într-adevăr, era 
excelent. 

— În Salindi se găsesc destule companii bune, continuă el. 

— Dar Safari Unlimited e cea mai bună. 


Era o declaraţie, nu o întrebare. 


Sam încuviinţă: 

— Suntem, într-adevăr. 

După încă o înghiţitură, adăugă: 

— Dar suntem şi scumpi. 

— Banii nu sunt o problemă. 

Sprâncenele lui se ridicară din nou, iar Jennei i se păru că zărea o infimă 
urmă de zâmbet în colţurile buzelor parcă cizelate cu dalta, unde se pomeni 
că-i stăruiu ochii, până când fu nevoită să facă un efort pentru a-şi abate 
privirea în altă direcţie. 

— Cel care ţi-o fi spus că mă pricep trebuie să-ţi fi spus şi că nu mă 
interesează grupurile de americani care vin în Africa numai ca să omoare. Eu 
nu împuşc animalele pentru distracţie, o fulgerară provocator ochii săi verzi. 

— Nici eu, răspunse Jenna. 

Sam dădu din cap aprobator, apoi o întrebă: 

— Câte persoane are grupul? 

— Una singură. 

De astă dată, surâsul i se aşternu de-a binelea pe buze, formând gropiţe 
în obraji. Din nou, Jenna îşi mută privirea. 

— Vreau să ajung în Munţii Batari. 

— Nu duc turişti acolo, răspunse Sam. 

Îşi termină brandy-ul dintr-o înghiţitură, iar Jenna se temu deodată că 
întrevederea de afaceri, dacă asta fusese, luase sfârşit. 

— Ştiu că pleci într-acolo, îl informă ea; când Sam nu comentă, Jenna se 
grăbi să continue. Am auzit multe despre asta. Peste o zi, două, porneşti într-o 
călătorie spre Munţii Batari. Vreau să particip la expediţie. 

Sam îşi întinse picioarele, rezemându-se comod de spătarul scaunului, 
cu braţele încrucişate pe piept. Purta o cămaşă de teren din bumbac, cu 
mâneci scurte, iar muşchii prelungi şi vânjoşi i se unduiau pe sub pielea 
bronzată într-o culoare aurie-închisă. 

— Vreau să mă duc în Batari, repetă Jenna. 

— Ai mai spus odată, replică el, pe un ton indiferent. Şi, cum spuneam, 
eu nu iau turişti în acei munţi. 

Tonul lui era categoric. 

— Dar mergi oricum acolo, insistă ea. 


— S-ar putea. Dacă mă duc, o fac din motive proprii. 


Îşi îndepărtă un moment privirea, după care se uită din nou la ea, 
adăugând: 

— Partenerul meu şi cu mine am putea deschide zona aceea din Salindi 
pentru turism, în cele din urmă, dar deocamdată nu. Încă mai este prea 
periculoasă. 

— Pentru o femeie? îşi ridică Jenna bărbia, într-o atitudine defensivă. 
Din nou, părul îi căzu peste un ochi. De astă dată, şi-l dădu la o parte, cu 
iritare. Asupra lui Sam Matlock, farmecele nu aveau niciun efect. Nu-i mai 
rămânea decât să lupte. 

— Este periculos pentru femei - şi pentru majoritatea bărbaţilor, 
răspunse Sam. Civilizaţia din Salindi încetează cam la cincizeci de mile 
distanţă de marginea oraşului, domnişoară... 

— Chapman. 

— Domnişoară Chapman, zâmbi el complet şi, pentru prima oară, păru s- 
o bage în seamă, privirea sa estimativă fiind imposibil de descifrat. Am nişte 
prieteni care pregătesc un foto-safari în veldt. Cred că plănuiesc să plece 
mâine şi nu mă îndoiesc că ar fi dispuşi să ia încă o... 

— Domnule Matlock, îl întrerupse Jenna, aproape furioasă, nu mă 
interesează să mă duc în veldt. Doresc să ajung în Batari şi vreau să fiu 
condusă de omul cel mai priceput. Dacă îmi auzi motivele, poate ai să te mai 
gândeşti. 

— Africa e plină de istorii, domnişoară Chapman. Mi-ar plăcea s-o ascult 
şi pe a dumitale, într-o bună zi, dar nu azi. 

Şi îi făcu semn chelnerului să se apropie. 

Enervată de aroganţa lui, Jenna replică: 

— Asta nu e povestea mea. Este a tatălui meu. 

Înainte de a apuca s-o întrerupă, continuă: 

— Carl Logan a fost tatăl meu, şi a murit în Munţii Batari. Vreau să 
ajung acolo şi să-i găsesc mormântul. 

— Logan a fost tatăl dumitale? 

Întrebarea fusese rostită încet. În timp ce Jenna dădea din cap, Sam îi 
ceru ospătarului: 

— Două cafele. 

Părea, în sfârşit, dispus s-o asculte. 


— Chapman e numele dumitale după soţ? 


Jenna clătină din cap: 

— Este numele de fată al mamei mele, pe care îl folosesc pe plan 
profesional. Tatăl meu şi cu mine am... 

Fraza rămase un moment în aer, înainte ca Jenna să reia: 

— Cu ani în urmă, obişnuiam să călătorim prin străinătate. Când mi-a 
scris, cerându-mi să vin aici pentru a mă întâlni cu el, ca să cutreierăm din 
nou Africa împreună, lucram la un serial şi n-am putut să plec. 

Sam se încruntă uşor. 

— Un serial de televiziune, explică Jenna. Sunt actriţă. 

— Aha, actriţă... 

Nu era impresionat, lucru care n-o surprinse câtuşi de puţin. 

Continuă grăbită, căutând să nu-i piardă interesul. 

— Tocmai încercam să scap, ca să mă întâlnesc cu el aici, când am 
primit o scrisoare de la primul ministru, în legătură cu moartea lui. 

Ochii i se umplură de lacrimi, amintindu-şi. Scrisoarea o informa sec că, 
în timp ce explora o porţiune foarte izolată a Munţilor Batari, Carl Logan 
murise lovit de un glonţ. Din cauza drumului lung până înapoi la Salindi, 
fusese îngropat acolo - în locul unde căzuse, presupunea Jenna - evident, fără 
să se facă nicio încercare de a afla ce se întâmplase. 

Sam îi văzu tristeţea din ochi. Întotdeauna îl considerase pe Logan puţin 
cam nebun, plin de idei în legătură cu un oraş pierdut, undeva în Munţii 
Batari. Nu fusese surprins când Logan îşi începuse expediţia în căutarea 
oraşului său imaginar şi nu se mirase nici când bătrânul nu se mai întorsese. 
Era o zonă periculoasă a lumii. Nimeni nu ştia acest lucru mai bine decât Sam. 
Bătrânul Logan era doctor, scriitor, explorator, dar nu era echipat pentru 
călătoria pe care o întreprinsese în Batari. Puţini erau pregătiţi pentru aşa 
ceva - şi, cu siguranţă, în niciun caz fiica lui Logan. 

Era o femeie frumoasă, nu încăpea nicio îndoială, recunoscu Sam în 
sinea lui. Dar răsfăţată. Îşi dădea seama dintr-o ochire. Şi îndărătnică, 
întocmai ca tatăl său. Ei bine, Sam refuzase să-l conducă pe Logan în Munţii 
Batari; nici în ruptul capului n-ar fi dus-o acolo pe fiica bătrânului. Logan 
plecase oricum, cu propria lui expediţie. Sam spera să nu încerce şi fata 
acelaşi lucru - dar dacă o făcea, asta nu-l privea pe el. Îl avertizase pe bătrân; 
acum, o avertizase şi pe fiica sa. Mai mult nu putea face. 


— Îmi pare foarte rău pentru moartea tatălui dumitale domnişoară 


Chapman, dar acum nu mai poţi câştiga nimic ducându-te în Batari. 

— Vreau să văd mormântul tatălui meu. Vreau să-mi iau rămas bun de la 
el. 

Privirea pe care i-o aruncă Sam era sceptică - în cel mai bun caz. 

— Nu te cunosc deloc, domnişoară Chapman, şi nu am niciun drept să 
spun asta, dar nu ţi se pare că eşti puţin cam melodramatică? 

Jenna ridică din nou bărbia, cu acelaşi gest pe care Sam îl observase de 
mai multe ori pe parcursul conversaţiei. Era o atitudine sfidătoare, dar foarte 
atractivă, şi-i plăcea scânteierea ochilor albaştri care o însoțea. 

— Reacţionez ca fiică, nu ca actriţă, replică ea. 

Privirea lui Sam cobori dinspre faţă peste restul făpturii ei, 
înveşmântată cu grijă de la unul dintre modernele magazine cu comandă prin 
poştă. Nu-i mai putea vedea tot trupul, acum, când se aşezase, dar îi plăcea 
ceea ce putea să vadă şi atâta cât îşi amintea din picioarele ei lungi, de când 
intrase în restaurant. Atunci, nu se gândise, dar acum Sam îşi dădea seama 
că-şi amintea foarte bine acele picioare. 

— Nu e vorba numai de asta, domnule Matlock. Doresc să aflu cât mai 


multe despre Batari şi, dacă se poate, să descopăr de ce a fost asasinat tatăl 


meu. 

Sam îşi înclină uşor capul, aţintindu-şi asupra ei ochii verzi, 
pătrunzători. 

— Nu ai de unde şti că a fost asasinat, domnişoară Chapman. 

— Dumneata ce părere ai? 

Ridică din umeri: 

— Eu nu mă amestec în chestii de-astea. 

Răspunsul lui părea cumplit de rece, iar Jenna nu putu crede că vorbea 
serios. 


— Să zicem că ai fi în locul meu, şi tatăl dumitale ar fi fost ucis? întrebă 
ea, sperând să găsească în răspunsul lui compasiunea. 

— Se mai întâmplă. Uneori, e mai bine să nu întrebi. 

— Ei bine, eu am întrebat, i-o întoarse sfidătoare Jenna, dar nu am 
primit niciun răspuns. Omul care e secretarul Primului Ministru Bundo mi-a 
spus că nu s-a întreprins nicio anchetă. „Accidentul” a avut loc într-o zonă 
care nici măcar nu a fost explorată. Pe tatăl meu l-au găsit însoțitorii, care n- 


au văzut nimic. Secretarul susţine că toţi erau oameni foarte cinstiţi. 


— Nu mă îndoiesc că aşa este, confirmă Sam. 

— Există doar o singură cale pentru a afla ce anume i s-a întâmplat 
tatălui meu, şi anume, s-o pornesc pe acelaşi drum... 

— Şi să mori şi dumneata? 

Nu era o întrebare ironică, după cum îşi dădu seama Jenna. 

— Dumneata te duci acolo, îi reaminti ea. 

— Eu sunt profesionist, domnişoară Chapman. Tatăl dumitale nu era, şi 
nici dumneata nu eşti. Africa e o regiune foarte periculoasă. 

— Ăsta vrea să fie un avertisment? 

Sam clătină din cap: 

— Doar un comentariu, despre viaţa pe Continentul Negru. 

Tăcu o clipă, înainte de a se apleca spre ea: 

— Ascultă aici, domnişoară Chapman, l-am cunoscut pe tatăl dumitale şi- 
mi pare foarte rău pentru ceea ce i s-a întâmplat. Majoritatea oamenilor îi 
luau în râs teoria despre oraşul pierdut, dar era un om inofensiv şi cumsecade. 
Chiar dacă găsea oraşul, acesta n-ar fi prezentat interes decât pentru alţi 
arheologi, aşa că nu exista niciun motiv să moară - din câte ştim. Dar nu ştim 
mare lucru despre Batari, decât că e o zonă primejdioasă. Tatăl dumitale era 
conştient de acest lucru. 

— Iar acum mi-ai spui şi mie? 

— Exact. Simte-te bine aici, plimbă-te, admiră peisajele, fă cumpărături, 
du-te într-un foto-safari. Apoi, fă o donaţie mare pentru spital, în numele 
tatălui dumitale, şi întoarce-te acasă. Las-o încolo de căutare. 

— Nu pot să uit, domnule Matlock. Nu e just pentru tatăl meu, să fi 
murit singur şi în zadar. Însă chiar dacă nu reuşesc să aflu cine l-a ucis sau de 
ce, trebuie totuşi să mă duc în Batari. Vreau să văd mormântul tatălui meu şi 
să-mi iau rămas bun de la el. 

Lui Sam nu-i scăpă tonul înecat, dar bănuia că lacrimile izvorâseră la 
comandă din ochii aceia ca florile de albăstriţă. Dacă aşa era, avea de-a face 
cu o actriţă foarte talentată. Indiferent dacă erau reale, sau fabricate anume 
pentru acea ocazie, lacrimile nu-i influenţară răspunsul. 

— N-am să te pot ajuta, domnişoară Chapman, spuse el rece. Îmi pare 
Tău. 

— Ba nu-ți pare deloc, ripostă Jenna, în timp ce-şi strângea lucrurile, 


ridicându-se grăbită în picioare. Îţi mulţumesc pentru brandy, continuă ea, 


fără bunăvoință, dar rău nu-ţi pare. 

Şi, cu asta, se răsuci spre ieşire. 

Sam o privi cum se îndepărta, cu un mic junghi de regret, pe care şi-l 
izgoni imediat. Era o femeie frumoasă; aprigă, încăpăţânată, independentă - 
exact genul de care nu avea nevoie în viaţa lui. 

Femeile din viaţa lui - cele care treceau prin Spania, pentru câte un 
safari, şi rămâneau câte două săptămâni sau chiar mai puţin - nu complicau 
lucrurile, iar lui Sam aşa îi plăcea. Avea o existenţă simplă, neîmpovărătoare, 
întreţinută de compania Safari Unlimited, pe care o înființase împreună cu 
partenerul lui, Eric Carson, în urmă cu şase ani. 

Îi convenea aici, unde prieteniile erau plăcute dar lipsite de obligaţii, 
mâncarea şi băutura de calitate superioară, vremea suportabilă afară şi 
confortabilă în vila lui cu aer condiţionat şi vedere peste oraş, şi femeile nu se 
aflau decât în trecere. De-asta îi plăcea atât de mult. 

Vechea lui viaţă rămăsese departe în urmă, la şapte ani distanţă, 
înceţoşându-i-se în minte tot mai mult cu fiecare zi. Aceasta era o viaţă nouă. 
Nu avea ce să caute în ea o femeie ca Jenna Chapman, pornită într-o misiune 
nobilă, cu îndârjirea crudă reflectată în ochii ei albaştri. Era genul de femeie 
care putea ajunge să-i placă, şi tocmai de aceea nu era de nasul lui. 

Sam îşi termină cafeaua, achită nota de plată şi-şi luă pălăria din pânză 
groasă. Potrivindu-şi-o pe ceafă, porni prin restaurant, spre uşă. Glasul 
barmanului îl reţinu pe loc: 

— Arăta bine, nici vorbă, Sam. Cu ce i-ai greşit? 

Sam se opri lângă un taburet de la bar. Era imediat după prânz, ora 
siestei, iar restaurantul hotelului rămăsese pustiu. 

— Cu ce n-am greşit, Yves, asta e, replică el. 

Yves împinse o cârpă peste suprafaţa tejghelei. Era un bărbat între două 
vârste, care vorbea engleza cu un accent ce putea fi francez sau elveţian, 
poate chiar belgian. Sam nu-l întrebase niciodată, iar Yves nu oferea niciun fel 
de informaţii despre trecutul lui. Aşa se obişnuia între străini, în Salindi. 
Indiferent unde îşi petrecuse anii anteriori de viaţă şi cu cine, lui Yves nu-i 
fusese deloc uşor; avea chipul răvăşit de mai multe, nu numai de timp. 

— Şi cu ce-ai fi greşit, dacă nu lăsai o frumuseţe ca asta să-ţi scape? 
întrebă el, continuând să şteargă barul de mahon deja lustruit. Mă aşteptam 


să vă revăd aici pe amândoi, la cină. 


La acelaşi lucru se gândise şi Sam. Ar fi fost plăcut s-o invite pe Jenna 
Chapman la cină în restaurantul Hotelului King George, iar apoi, la vila lui. Îşi 
imaginase, trecător, cum ar fi fost să petreacă o noapte cu ea. Avea 
sentimentul că îmbrăcămintea ei de bun gust, dar neieşită din comun, 
ascundea un trup dintre cele mai remarcabile. Cina, însă, ar fi inclus alte 
discuţii despre „misiunea” ei, iar Sam n-avea de gând s-o ducă în Munţii 
Batari - nici pe ea, nici pe altcineva, la o adică. În plus, cina se mai excludea şi 
dintr-un alt motiv, pe care i-l împărtăşi lui Yves. 

— E mult prea complicată pentru mine. 

Yves dădu din cap, înţelepţeşte. 

— Nu-i genul „văzut-plăcut”. 

— Nici pomeneală, confirmă Sam, împingându-şi pălăria şi mai mult pe 


ceafă, înainte de a porni spre uşă, cu un salut de despărţire la adresa lui Yves. 


Jenna stătea în mijlocul camerei, cu obrajii încă împurpuraţi. Nu se 
aşteptase ca Sam Matlock s-o refuze, iar surprinderea îi sporise furia pe care 
o simţea - nu numai faţă de răspuns, ci şi de atitudinea lui. Individul o tratase 
batjocoritor şi cu dispreţ. N-o luase în serios. Ea, însă, era cât se poate de 
serioasă, iar Matlock urma să afle asta când Jenna îşi angaja o călăuză şi 
pornea spre Batari - căci exact aşa ceva intenţiona să facă. 

Jenna se duse la fereastră, trase draperiile grele de brocart şi privi 
afară. Sam Matlock nu era singurul ghid. Salindi City mişuna de companii de 
voiaj şi safari. Avea să găsească pe cineva - şi nu mai târziu de azi. Dar încă 
nu. Străzile, care în urmă cu o oră forfotiseră de oameni, acum erau liniştite. 
Trecea câte un turist ocazional, privind vitrinele, iar pe carosabil mai circulau 
maşini, însă mergând alene şi fără niciun sunet de clacson. În oraş era ora 
siestei. Nimic n-avea să fie deschis, timp de încă o oră cel puţin. 

Dar nici să tragă un pui de somn nu era posibil; Jenna o ştie cum nu se 
poate mai bine. Era prea activată ca să doarmă, însă se hotări să se întindă pe 
pat, pentru a se odihni, până când începea să ajungă din nou la ea zarva 
activităţii din străzile de jos. Îşi descheie rochia, şi-o scoase şi se culcă în 
furou pe patul confortabil, cu tăblia sa de răchită vopsită într-o culoare verde- 
albăstruie, asortată cu restul mobilierului. Pernele şi cuverturile aveau de 
asemenea modele verzi şi albastre vii, conferind camerei un farmec care-i 


amintea din nou de vechile vremuri când călătorise cu tatăl ei la excavaţiile 


din Egipt şi Grecia, sau în explorările din Turcia şi Africa de Nord. Atunci, 
demult, Jenna fusese o însoţitoare ideală pentru tatăl ei, un om ce era atât 
savant, cât şi visător, academic şi vizionar, şi sperase ca fata să păşească pe 
urmele lui. 

Şi mama ei îşi făcuse speranţe pentru ea, iar perioada de creştere 
fusese o luptă a voinţelor între doi adulţi puternici, cu concepţii ferme. Lilly 
Chapman era o feministă dinaintea epocii când termenul se vulgarizase. Îşi 
petrecuse cea mai mare parte a vieţii luptând pentru drepturile minorităţilor. 
Oriunde existau oameni cu o cauză, Lilly Chapman reprezenta un model. Carl 
Logan fusese la fel de devotat convingerilor lui - doar o idee mai puţin 
zgomotos decât soţia sa şi mult mai puţin vizibil. 

Ambii părinţi conveniseră că unicul lor copil avea să fie o fiinţă cu totul 
deosebită. Îşi făcuseră pentru Jenna speranţe care în cazul altor copii ar fi fost 
nerealiste, dar, după părerea lor, nu şi pentru fiica lui Carl Logan şi a lui Lilly 
Chapman. 

Şi cu ce se aleseseră? Cu o fată rebelă, care fugise la New York unde, la 
vârsta de optsprezece ani, semnase de capul ei un contract ca model. Nici 
mama şi nici tatăl ei nu se putuseră reconcilia cu faptul că fata lor câştiga 
bani cu înfăţişarea, nu cu creierul. Deşi amândoi erau oameni neobişnuit de 
atrăgători, puţin le păsa de aspectul fizic. Ceea ce gândea o persoană, în ce 
anume credea, asta era important; şi tot ce făceau Carl Logan şi Lilly 
Chapman era important. 

Jenna stătea lungită pe pat, ascultând sunetele care aveau s-o anunţe că 
siesta din Salindi City se sfârşise şi oraşul se trezea din nou la viaţă. Afară, 
totul era încremenit. Închise ochii, gândindu-se la modul cum evoluase viaţa ei 
- atât de diferit de ceea ce speraseră părinţii, ba chiar şi de propriile ei 
aşteptări. Nimic nu fusese planificat, toate se întâmplaseră pur şi simplu. 
După munca de model, Jenna descoperise actoria - sau aceasta o descoperise 
pe ea - trecând de la reclame în presă la spoturi de televiziune şi roluri 
episodice în seriale de după-amiază. În primul ei rol principal, Jenna fusese 
angajată pentru a portretiza un model din „Tomorrow's Children”. Rolul 
prinsese la public şi, curând, personajul jucat de ea devenise un element 
important al filmului. 

Văzând una ca asta, părinţii ei săriseră în sus - uniţi în disperarea 


carierei pe care şi-o alesese fiica lor - dar, cu timpul, mama ei se îmbunase. La 


urma urmei, Jenna nu făcea decât ceea ce-şi dorise. Lilly trebuia să susţină 
libertatea de a alege pe care o promova pentru toată lumea, nu numai în 
familia ei, ci şi prin întreaga lume. Întrucât tatăl Jennei nu-i putea accepta 
decizia de a juca într-o melodramă, relaţiile lor, cândva atât de strânse, se 
rupseseră. Apoi, sosise scrisoarea din Africa, invitând-o să vină pentru a 
participa din nou la o aventură cu un bătrân. lar acum, totul se sfârşise, 
secretul era îngropat împreună cu el, dar Jenna n-avea de gând să-l lase astfel. 

Zgomotele activităţii care o înştiinţau că oraşul se redeştepta la viaţă 
începeau să ajungă în cameră, iar Jenna se ridică repede, se îmbrăcă şi porni 
în căutarea cuiva care s-o ajute la îndeplinirea misiunii. 

Căldura după-amiezei era înăbuşitoare şi, în timp ce privea mulţimea 
trecătorilor, Jenna nu putea decât să se minuneze de robele lungi şi 
unduitoare purtate de unele femei şi bărbaţi africani, întrebându-se cum 
puteau supravieţui sub atât de multe materiale, în mare parte de culori 
închise, care absorbeau razele soarelui. Numai uitându-se la costumele lor, 
ameţea de căldură. Dar salindienii nu păreau să ia în seamă vremea - şi nici 
turiştii care li se alăturau pe străzile înţesate de lume. Păreau întru totul 
mulţumiţi cu hainele lor deschise la culoare, multe comandate de la acelaşi 
magazin din care îşi cumpărase şi Jenna îmbrăcămintea - absolut perfectă, i 
se spusese, pentru călătoriile în Africa. Ei bine, dacă voia ca rochia pe care o 
purta acum să rămână proaspătă şi răcoroasă aşa cum fusese informată, n-ar 
fi stricat să găsească o călăuză cât mai repede. Materialul începea deja să se 
înmoaie de căldură. 

Jenna grăbi pasul, încercând să pară când mai nepăsătoare posibil faţă 
de căldură, în mână cu o listă scrisă de managerul hotelului, a companiilor 
dintre care vreo duzină sau chiar mai mult erau specializate în excursii. 
Niciuna nu era atât de bună ca Safari Unlimited, îi reamintise acesta. Pentru 
Jenna nu mai conta. Ar trebuit să găsească uşor printre celelalte o companie 
dispusă s-o ia într-o expediţie până în Munţii Batari. 

Nu-i era deloc uşor. Ba chiar, era de-a dreptul imposibil. Primele două 
firme pe care le vizită o refuzară scurt, fără a asculta măcar motivele pentru 
care dorea să facă expediţia. La a treia, reuşi să-i menţină atenţia trează doar 
atâta cât să vorbească despre tatăl ei. Nu fusese deloc o idee inspirată, după 
cum află în curând. 


— Doctorul Logan. A, da, spuse omul de la comptoar. 


Glasul îi era binevoitor, dar expresia din ochii lui îi indică Jennei că îl 
considera pe tatăl ei nebun. Se lămuri repede că nimeni n-avea de gând s-o ia 
nicăieri pe fiica lui Carl Logan. Însă chiar şi fără a-i menţiona numele, Jenna 
primea mereu acelaşi răspuns, în timp ce-şi târa paşii de la o companie la alta: 
nimeni nu se duce în Batari, cu excepţia lui Sam Matlock. 

Înfierbântată, transpirată, descurajată şi ajunsă în pragul epuizării, 
Jenna urcă treptele înguste, din stradă, spre sediul de la etajul întâi al 
companiei Tour Africa, Inc. Nu figurase pe listă, dar văzuse firma de vis-ă-vis. 
Ceva mai puţin respectabilă la înfăţişare decât celelalte, era ultima ei şansă. 
Spre marea ei surpriză, găsi o ureche înţelegătoare, un ascultător interesat. 

Abia când se scoaseră hârtiile, Jenna îşi dădu seama că patronul firmei 
Tour Africa se gândea la mai mult decât s-o ducă într-o călătorie în munţi. În 
timp ce-şi proptea trupul mătăhălos în scaunul rotativ, cu hârtiile în faţă, 
genunchiul său îl atinse pe al Jennei într-un mod care nu avea cum să fi fost 
întâmplător, iar când îi zâmbi, plimbându-şi limba peste buzele groase, şi-i 
întinse stiloul să semneze contractul, Jenna o luă din loc ca o săgeată. 

leşi în fugă direct pe uşă, cobori scara şi ajunse în stradă. Era mai mult 
furioasă decât şocată, mai dezamăgită decât dezgustată. Nu dorea decât să-şi 
îndeplinească misiunea şi să se ţină de promisiunea pe care şi-o făcuse sieşi, 
de a vizita mormântul tatălui ei. Încăpăţânarea îl împiedica pe Sam Matlock s- 
o ia cu el; frica de pericolele terenului era scuza celorlalţi, iar cel care ar fi 
putut-o călăuzi spre Batari pierduse ocazia din vina propriului său desfrâu. 

Nu putea face nimic pentru a schimba ultimele două stări emotive, aşa 
că singura soluţie era aceea de a învinge, într-un fel sau altul, îndărătnicia lui 
Sam Matlock. N-avea să-i fie uşor, însă trebuia cumva să-l facă să se 
răzgândească. 

Horătârea îi fu întărită în aceeaşi seară, de băiatul african care îi aduse 
cina în cameră. După o bătaie uşoară în uşă, tânărul împinse înăuntru 
căruciorul cu încântare vizibilă, iar Jenna ştiu de ce: era o frumusețe, 
porţelanurile, argintăria şi cristalurile scânteietoare, şi mâncarea prezentată 
elegant, despre care Jenna ştia că era la fel de gustoasă pe cât arăta. 

În timp ce turna vinul, băiatul întrebă: 

— Aţi venit la un safari? 

Jenna dăcu din cap: 


— Sau, cel puţin, aşa speram. Vreau să mă duc în Munţii Batari. 


— Acolo nu se duc mulţi oameni, răspunse africanul, pronunţând fiecare 
cuvânt cu un accent britanic foarte precis. Este foarte periculos. 

— Ei bine, eu vreau să merg oricum, dar am nevoie de o călăuză. 

— Sam Matlock, rânji tânărul. El este cel mai bun. Sam Matlock cinează 
frecvent la hotelul nostru, adăugă el, ca şi cum acest lucru ar fi sporit valoarea 
de călăuză a lui Sam. Fratele meu, Abdullah, lucrează pentru Sam Matlock, 
urmă cu mândrie băiatul. 

— Tare-aş mai dori ca fratele tău să-l poată convinge să mă ia cu el în 
Batari, glumi Jenna. 

— Nimeni nu îl convinge pe el, sosi adoratorul răspuns, care o făcu să se 


întrebe dacă nu această situaţie putea fi schimbată în vreun fel. 


În seara aceea, la ora nouă, în barul King George, pe scaunul de lângă 
Sam se lăsă un bărbat înalt şi voluminos. După ce făcu o încercare de a-şi 
netezi mustaţa blondă-încărunţită, comandă o bere germană. Apoi, se întoarse 
spre Sam, cu un zâmbet care-i încreţi chipul cu piele tăbăcită. 

— Yves mi-a zis că azi ai luat masa cu o blondină frumoasă-foc. 

Sam clătină din cap: 

— S-a aşezat la masa mea în timp ce eu mâncam, Eric. Yves a înţeles pe 
dos. 

Eric trase o duşcă de bere. 

— Norocul e numai de partea unora. La masa mea nu se aşază niciodată 
blondine mişto. Cine e, la urma urmei? 

— Fata lui Carl Logan. 

Celălalt scoase un fluierat scăzut. 

— Va să zică, moşu' avea o fată? 

— Actriţă, completă Sam. 

— După cum vorbeşti, se pare că nu-ţi convine. 

— Cred că joacă în propria ei versiune de tragedie greacă - fiica în 
căutarea tatălui ei de mult pierdut. Ceva sună fals, la această Jenna Chapman. 

— Chapman? 

— Numele ei de afiş, se pare. 

— A, Doamne sfinte, pe bune, bătu Eric cu pumnul în bar, făcându-l pe 
Yves să întoarcă privirea spre ei. 


— Gata, încă o bere? întrebă acesta? 


— Nu, mi-am amintit doar o chestie interesantă. 

Răsucindu-se spre Sam, continuă: 

— Logan a fost însurat cu feminista aia, Lilly Chapman. Ei, da, asta zic şi 
eu combinaţie. Parc-o şi văd pe fata ăstora doi. Tre' să fie deşteaptă-brici... 

— Puțin cam superficială, cred. Categorie uşoară, minţi Sam. 

— Nu-mi veni cu de-astea, Sam. Nu se pupă, înţelegi, n-are cum. Fac 
pariu că e şi focoasă, venind din familia aia. Cred că-i un iad s-ar de-a face cu 
ea. 

— lau eu berea aia de care ziceai, Yves, ceru Sam, înainte de a-i 
răspunde lui Eric: nu intenţionez să am de-a face cu ea. Vrea să se ducă în 
Munţii Batari, în pelerinaj la mormântul lui taică-său. Sau, cel puţin, aşa 
spune. 

— Şi vrea s-o duci tu, înţelese Eric. 

— Dacă n-o duci tu, o iau eu, interveni Yves, în timp ce destupa berea 
pentru Sam. 

— S-ar putea să ai ocazia, dacă nu eşti atent, bătrâne. Nu m-aştept să 
mai găsească pe altcineva dispus să meargă în Batari. 

Când Yves se îndepărtă în lungul barului, să servească un alt client, Sam 
adăugă: 

— Ştia unde urmează să plec. Cred că oamenii noştri au lăsat să 
transpire unele zvonuri despre ce planuri avem. 

— Nimic nu e secret în Salindi. 

Sam ridică din umeri şi începu să-şi bea berea. Un timp, niciunul nu 
scoase o vorbă. Barul se umplea cu clienţi ai hotelului care aşteptau să li se 
elibereze mesele, iar nivelul zgomotului devenea tot mai intens. Erau obişnuiţi 
cu asta; ba chiar, le plăcea sentimentul de camaraderie. Se cunoscuseră tot 
într-un bar. Nu unul elegant, ca la King George, ci pe cheu, în portul Tangor. 
Nimeriseră în taberele opuse ale unei încăierări izbucnite între doi marinari, 
la un joc de poker, răspândindu-se până când toţi oamenii fuseseră prinşi în 
învălmăşeală. 

După ce totul se sfârşise, se adunaseră de pe jos, îşi strânseseră mâinile 
şi porniseră spre un alt local de pe aceeaşi stradă - unul care încă mai stătea 
în picioare, propusese Eric. Făcuse cinste cu un rând de beri, recunoscând că 
în tinereţe fusese boxer semiprofesionist. Sam avea un ochi învineţit, ca 


dovadă, iar acesta fusese începutul unei prietenii, mai strânsă decât 


majoritatea din acea parte a lumii, dar nu cu adevărat intimă. Eric venise la 
Tangor cu bani - o droaie. Sam nimerise în acelaşi loc, cu buzunarele goale şi 
un trecut pe care rarori îl menţiona. Eric nu-l luase la întrebări, iar Sam nu 
întreba nici el de unde proveneau banii. Aşa era prietenia lor. Singurul gen 
care ar fi putut să dureze. 

Toate acestea se întâmplaseră în anul când statul Salindi îşi cucerise 
independenţa faţă de Marea Britanie, iar Eric îl compara cu Vestul Sălbatic 
din anii 1870 - larg deschis şi gata pentru investiţii. Îşi stabilise deja un cap- 
de-pod în ţară, cumpărând teren ieftin, amenajându-l şi construind hoteluri. Se 
gândise să înfiinţeze o firmă de safari, iar Sam era omul cel mai potrivit. Un 
singuratic, inventiv şi părând să nu cunoască frica, Sam era şi atrăgător. 
Aspectul plăcut-aspru nu strica deloc la un ghid, în vremurile acelea - femeile 
se dădeau în vânt după aşa ceva. Sam nu fusese greu de convins. Era cea mai 
bună ofertă pe care o primise. Aşa că, în noaptea aceea, într-un bar din 
Tangor, se încheiase o asociaţie de afaceri. 

Slujba îi convenea lui Sam. La Safari Unlimited, el îşi era propriul şef. 
Eric respecta acest lucru, fără a-şi forţa niciodată partenerul, fără a-şi arăta 
deloc muşchii, deşi se luau adesea la ceartă. Iar acum, în barul King George, 
era pe cale să izbucnească încă una. 

— Eu cred c-ar trebui s-o iei. 

— Ce? întrebă Sam, care fusese pierdut în gânduri. 

— Cred c-ar trebui s-o iei pe tipă în Batari. 

— Nici mort. Şi pentru un bărbat e destul de nasol. N-am de gând să-mi 
încarc expediţia şi cu o muiere histrionică. Nici nu mă gândesc. Cred că e gata 
masa, adăugă el şi porniră amândoi spre salon. 

— Nici chiar dacă eu am cinzeşunu la sută din Safari Unlimited? întrebă 
Eric, în timp ce se aşezau şi luau listele de bucate. 

— Nici dac-ai avea nooşnouă la sută, replică Sam. 

Eric râse, schimbând subiectul. 

— Cred că mi-ar plăcea să iau la mâncare un Pouilly-Fuisse 1960. 
Excelent an, pentru burgundul alb. À propos, astă seară cine plăteşte? 

— E rândul tău. 

— Schimbă vinul ăsta cu unul alb, obişnuit, îi ceru Eric ospătarului. Las 
scumpeturile pentru serile când plăteşte amicul meu aci de faţă. 


După plecarea chelnerului, Eric reveni la subiectul care-l interesa. 


— Ar fi o acoperire bună, Sam. Nimeni n-ar sta să se întrebe de ce 
hoinăreşti prin pustietatea aia din Salindi. Ar părea logic că fiica distrusă de 
durere a lui Logan vrea să-şi aducă ultimele omagii la mormântul lui taică-său. 
Şi trebuie să facem tot ce putem ca să ajutăm puterea. Ce le face rău lor, ne 
face şi nouă. 

Se întrerupse, în timp ce vinul era turnat în pahare, adăugând apoi: 

— Cred că niciunul din nou nu vrea să se-ntoarcă acolo de unde-am 
venit. 

Peste chipul lui Sam fulgeră o expresie înnegurată. 

— Nu, nici eu nu vreau să mă mai întorc. 

Eric sobri din vin, fără prea multă satisfacţie. 

— Mai bine luam totuşi Pouilly-Fuisse. Dar, în chestia cu Batari, trebuie 
să cooperăm. 

— Cooperez, confirmă Sam. Fac un drum în munţi - dar fără această 
Chapman. 

— Bine, bine. 

Instinctele de luptător ale lui Eric îl înştiinţau când să insiste şi când să 
se dea bătut. 

— Dar eu tot am s-o invit mâine seară, la bairam. 

Sam îşi privi prietenul, fără să-i răspundă. 

— De ce nu? E frumoasă, iar mie-mi place să-mi decorez petrecerile cu 
tipe mişto. Şi-n plus, mă interesează să aud ce i-a zis moşu'. Trebuie să-i fi 
scris, înainte de a muri. Ştii, s-ar putea să fi găsit ceva. 

Sam clătină din cap: 


— Nu ştie nimic. 


Capitolul 2 


A doua zi dimineaţă, aşezată pe patul camerei sale din King George 
Hotel, Jenna scoase scrisoarea tatălui ei din poşetă. Vorbea despre misiunea 
lui, o căutare pe urmele oraşului pierdut Zaphir. Citise despre asta cu ani în 
urmă, într-un text străvechi, rămas multă vreme necunoscut. Jenna îşi amintea 
că îl auzise vorbind despre Zaphir şi intenţiile sale de a-l căuta cândva, dar 
mereu interveniseră altele - alte afaceri, alte cărări importante ale activităţii 


lui; toate, expediţii finanţate copios. Niciodată nu reuşise să le stârnească 


altora interesul faţă de oraşul pierdut. În cele din urmă, apropiindu-se de 
sfârşitul zilelor sale de explorare, se hotărâse să-şi finanţeze el însuşi 
expediţia. 

Jenna se rezemă de pernele viu colorate ale patului şi despături 
scrisoarea. Hârtia airmail de culoare albastră-deschisă era mototolită. O 


netezi şi o citi din nou, pentru a suta oară. 


În sfârşit, am o hartă a oraşului! Îmi pierdusem nădejdea de a găsi 
vreodată una, dar acum o ţin în mâinile mele. Miticul oraş Zaphir nu mai este 
un mit, ci o realitate. Niciun moment nu m-am îndoit, draga mea Jenna, dar 
mulți s-au îndoit de mine şi de ceea ce numeau ei visul meu donquijottesc. Am 
cumpărat harta de la un om cu un caracter îndoielnic. De unde o obținuse, n- 
am idee, nici nu ţin să aflu. Omul a dispărut la scurt timp după aceea şi de- 
atunci nu l-am mai văzut. 

Acum, va începe călătoria. Imaginează-ţi doar, să stau, atât de curând, 
printre pietrele enorme înălțate în jungla luxuriantă, tribut adus africanilor 
care l-au construit, cu atâtea secole în urmă. Fiica mea, tu eşti singura în care 
pot avea încredere, aşa că anexez o copie a hărții. Păstreaz-o bine. N-am fost 
atât de necugetat încât să scriu lumii întregi despre descoperirea mea. Numai 
tu îmi cunoşti secretul. Curând, nădăjduiesc, mi te vei alătura. În momentul 
de faţă, pregătesc o expediţie, dar sper că voi primi veşti de la tine înainte de 
a porni la drum. Doresc să împărtăşesc această ultimă experienţă miraculoasă 


cu draga mea tovarăşă de drum din urmă cu atâţia ani, fiica mea, Jenna... 


Jenna îşi lăsă spatele peste perne, înghiţindu-şi lacrimile, în timp ce 
privea din nou harta pe care tatăl ei i-o trimisese în urmă cu aproape o lună. 
Era desenată foarte rudimentar, aproape copilăresc, cu copacii, stâncile şi alte 
semne de reper schiţate stângaci, dar cu o scară de proporţii în mile, pe 
marginea de jos, care părea exactă, şi linii de direcţie atât de precise, încât 
parcă ar fi fost trasate cu echerul. Jenna confruntase langitudinea şi 
longitudinea cu coordonatele unei hărţi de voiaj a ţării Salindi, pentru a 
constata că munţii, în sine, erau poziţionaţi corect. Mai mult nu putea spune, 
întrucât hărţile oficiale nu prezentau semne de reper ale acelei zone în mare 
măsură neexplorată. 


După ce puse scrisoarea şi harta la loc în plic, iar pe acesta îl introduse 


într-un compartiment al poşetei, Jenna se dădu jos din pat şi-şi luă pe ea 
costumul de baie. O partidă de înot în piscina de jos avea să-i limpezească 
minţile. Apoi, urma să-şi planifice pasul următor. La fel de hotărâtă ca tatăl ei 
înaintea sa, Jenna Chapman avea să plece în Munţii Batari, cu Sam Matlock ca 
ghid. Singura problemă rămânea aceea de a-l convinge pe Sam. Avea să 
găsească ea o cale. 

În timp ce-şi trăgea peste costum o fustă lungă, Jenna văzu pe podea un 
alt plic. Probabil fusese împins pe sub uşă dimineaţă, când ea încă mai 
dormea. Curioasă, îl ridică. Înăuntru găsi o carte de vizită în aceeaşi culoare 
crem ca a plicului, cu chenar bleumarin şi monogramă în relief, E.C., într-un 
colţ. Era o invitaţie la o recepţie în cinstea primului ministru al statului 
Salindi, în aceeaşi seară, acasă la Eric Carson. 

Inima Jennei se opri un moment în loc. Se interesase destul de meticulos 
despre compania Safari Unlimited pentru a şti că Eric Carson era partenerul 
lui Sam. Vâri invitaţia în buzunarul fustei largi, ieşi din cameră şi cobori scara 
de fier forjat care ducea la piscină, cu interesul stârnit. Se întreba dacă nu 
cumva asta însemna că Sam Matlock se răzgândise, sau doar că partenerul lui 
era curios. Şi mai exista încă o posibilitate, mai puţin încurajatoare. Eric 
Carson i-ar fi putut trimite o invitaţie pur şi simpli fiindcă era o străină care 
vizita ţara Salindi şi locuia la cel mai popular şi scump hotel din oraş. Probabil 
că nu era singura clientă a Hotelului King George care fusese invitată la 
recepţie. 

Indiferent din ce motiv, îşi spuse Jenna cu un zâmbet, nici nu s-ar fi 
putut nimeri într-un moment mai propice. Cu siguranţă, Sam Matlock avea să 
se afle acolo. Pentru nimic în lume n-ar fi lipsit de la acea petrecere. 

În jurul piscinei stăteau aliniate perfect şezlonguri de culoare galbenă- 
strălucitoare, cu prosoape puse în ordine pe fiecare. Departe, la umbră, se afla 
o cabană mică, unde se agita să pregătească băuturi acelaşi barman pe care 
Jenna şi-l amintea din ajun. Nu se îndoia că şi el o ţinuse minte, atât pe ea cât 
şi scena pe care o crease la ieşirea ei intempestivă din restaurant. Luând locul 
pe un şezlong, Jenna încercă să se asigure că nu stătea în câmpul lui vizual 
direct, dar acesta îi captase deja privirea, cu un rânjet care-i transforma 
zbârciturile feţei în brazde adânci. Mda, bine, reflectă ea, probabil că avea să 
se facă de râs şi mai mult, înainte de a-şi încheia misiunea. Scoţându-şi fusta, 


plonjă în bazin. 


Dintotdeauna, putuse medita cel mai limpede când făcea mişcare, iar 
înotul era sportul favorit al Jennei. Terminase douăzeci de lungimi, la vremea 
când se hotărî să-l ocolească pe Sam Matlock în seara aceea, abordându-l 
direct pe partenerul lui, cu speranţa ca la acesta să găsească măcar un 
simulacru din ceea ce-i lipsea lui Sam - inima. 

Pe parcursul următoarelor douăzeci de lungimi, încercă să elaboreze o 
strategie de a-l interpela pe Eric Carson. Întrucât nu ştia nimic despre el, 
Jenna se hotări să înceapă prin a-i spune cu sinceritate povestea tatălui ei, dar 
fără lacrimile care ieşiseră la suprafaţă când vorbise cu Sam Matlock. Astfel, 
urma să se bazeze numai pe spontaneitate şi pe speranţa că omul era 
înţelegător. Stabilind şi acest lucru, Jenna îşi termină ultima lungime de bazin, 
ieşi din apă, întinse peste şezlong prosopul mare şi pufos şi se prăvăli 
deasupra. 

Marginile piscinei încă nu erau ocupate cu înotători şi amatori de soare, 
dar lângă cabană stăteau doi bărbaţi în costume de tenis, discutând cu 
barmanul. Fie devenise cam paranoidă, îşi spuse Jenna, fie vorbeau într- 
adevăr despre ea. Toţi trei evitau vizibil să privească în direcţia ei. Luă încă un 
prosop, pentru a se şterge pe cap, apoi se întinse la soare şi închise ochii. 

Peste câteva momente, simţi o umbră acoperind soarele, apoi auzi o 
voce care vorbea cu un accent ce păstra într-însul o sugestie de Midwest 
american. 

— Domnişoara Chapman? Nu vreau să vă deranjez de la plajă, dar aş 
dori să mă prezint, spuse el, în timp ce pleoapele Jennei tresăreau, 
deschizându-se, şi să insist că vă aştept diseară la recepţia mea. Numele meu 
este Eric Carson. 

Ochii Jennei se deschiseră complet. Privi silueta care acoperea soarele - 
o siluetă, într-adevăr, foarte masivă: un om îndesat, de vârstă medie, cu un 
zâmbet slugarnic pe sub mustaţa stufoasă, încărunţită. Jenna se ridică în capul 
oaselor, săltă spătarul şezlongului şi-i strânse mâna întinsă. 

— Yves mi-a spus că eraţi aici, continuă Eric, arătând cu capul spre 
barmanul care acum îi privea fără ascunzişuri de la postul său din cabană; 
celălalt tenisman dispăruse. L-am cunoscut pe tatăl dumneavoastră, urmă el, 
aşezându-se alături. 

— Se pare că a fost foarte cunoscut în Salindi. 


— Dar nu întotdeauna înţeles, teamă mi-e, răspunse solemn Eric. 


— L-aţi cunoscut bine? întrebă Jenna, sperând că Eric Carson era o 
sursă de informaţii mai bună decât Sam şi îi putea spune ceva - orice - despre 
moartea tatălui ei. 

Eric clătină din cap: 

— Nu la fel de bine ca partenerul meu. 

Toate speranţele Jennei se spulberară. 

— Carl căuta Zaphirul. 

— Într-adevăr, confirmă încet Jenna. 

— Nu v-a vorbit despre misiunea lui? 

— Numai puţin, într-o scrisoare, răspunse ea evaziv. 

— Nimic în legătură cu poziţia oraşului, sau cu problemele pe care le-a 
întâmpinat? 

— Nu, replică Jenna, dintr-odată bănuitoare. Scrisoarea a fost trimisă 
din Salindi City, înainte de plecare. 

Îl văzu dând din cap, cu un aer cunoscător, şi se întrebă de ce era curios 
Eric Carson. Indiferent de motiv, nu scosese de la ea mai mult decât aflase ea 
de la el. 

— Înainte de a-şi fi pregătit expediţia, tatăl dumneavoastră i s-a adresat 
lui Sam, pentru a-l conduce în Batari ca să caute oraşul dispărut de a cărui 
existenţă era atât de sigur. 

— Iar el a refuzat să-l ia pe tatăl meu. Acum refuză să mă ia pe mine. 

— Este un loc foarte periculos, repetă Eric cuvintele pe care Jenna le 
auzise de nenumărate ori de la sosirea ei în Salindi. 

— M-ati putea ajuta să-l conving? se luminară ochii Jennei şi, înainte ca 
Eric să fi apucat să-i răspundă, îi puse o mână pe braţ, privindu-l rugător, dar 
fără a pierde niciun dram din farmecul despre care putea spune că de astă 
dată îşi făcea efectul. Nu-l puteţi convinge să mă ia? continuă ea, cu ochii mari 
şi rugători; Eric clătina din cap, dar Jenna se prefăcu a nu observa. Probabil e 
cea mai importantă cerere pe care am făcut-o în viaţa mea. Trebuie să ajung 
în Batari, domnule Carson. 

— Vă înţeleg sentimentele, credeţi-mă, răspunse el, dar Sam este un om 
foarte hotărât. 

Jenna îşi retrase mâna de pe braţul lui Eric, ceea ce-l făcu să arate cam 
dezamăgit. 


— Şi eu sunt foarte hotărâtă. 


— Se vede cu ochiul liber, zâmbi Eric. 

— Atunci, mă veţi ajuta? 

— Am să-mi dau toată silinţa, dar nu vă pot promite nimic, răspunse el, 
în timp ce se ridica. 

— Poate găsiţi o ocazie înaintea recepţiei de diseară... 

— V-am mai spus, domnişoară Chapman... 

— Vă rog, numiţi-mă Jenna, îi propuse ea, cu un surâs. 

Eric zâmbi şi el: 

— lar eu sunt Eric. Cum spuneam, voi vedea ce pot face. Acum, ar fi 
cazul s-o iau spre duşuri. 

— A fost un meci reuşit? întrebă Jenna, cu interes simulat. Nu mai avea 
în minte nimic altceva decât călătoria ei şi speranţa că acel om putea s-o 
ajute, dar flirta puţintel, doar în eventualitatea că acest lucru putea servi 
pentru binele cauzei. 

— Cât de reuşit te poţi aştepta de la un grăsan care a trecut la 
sedentarism. Sam face mişcare în călătoriile lui, dar eu stau prea mult timp la 
birou şi prea puţin pe teren. Poate, adăugă el, iar Jenna înţelese că flirta la 
rândul lui, facem o partidă împreună, înainte să pleci din Salindi. 

— Nu plec din Salindi, Eric, îi aminti ea, până nu văd Munţii Batari. 

Eric râse din nou: 

— Voi face tot ce pot. Ne vedem la recepţie, Jenna. Cealaltă gimnastică 
dragă mie e dansul şi sper că mă vei onora cu unul, diseară? 

— Desigur, acceptă ea, cu cel mai dulceag surâs. 

În timp ce-l privea pe Eric îndepărtându-se spre duşuri, Jenna ştiu că 
avea să facă tot ce putea pentru ea. Se vedea clar că Eric Carson era un om cu 
multă experienţă, care călătorise în lung şi-n lat şi se confruntase adesea cu 
pericolele; dar, când era vorba de femei, nu se îndoia că era mai puţin leu şi 
mai mult mieluşel. 

Însufleţirea stârnită de acest gând fu, însă, de scurtă durată, căci 
imediat înţelese cât de enormă era sarcina pe care i-o ceruse lui Eric: aceea 
de a-l face pe Sam Matlock să se răzgândească. Ceva îi spunea că nimeni n- 
avea să poată face vreodată asta. Ei bine, îşi spuse Jenna, în timp ce se ridică 
şi plonja iarăşi în apa limpede şi răcoroasă, toate aveau un început. Înainte de 


a ieşi la suprafaţă, Jenna se hotărâse deja cu ce să se îmbrace la recepţie. 


Pe înserat, când Jenna ieşi de sub duş, rochia ei lungă şi albă, cu 
bretele, stătea agăţată pe partea din spate a uşii, proaspăt spălată şi călcată la 
serviciul de valeţi şi gata pentru a fi îmbrăcată. În timp ce înota lungimile de 
bazin, Jenna luase încă o hotărâre: simplitatea rochiei avea să fie contracarată 
de îndrăzneala machiajului. Probabil că Sam Matlock prefera o înfăţişare 
naturală, ca în aer liber, dar aşa ceva nu l-ar fi năucit. lar ea plănuia ca în acea 
seară să-l pălească drept în moalele capului. 

Îşi scoase trusa de machiaj, se aşeză la măsuţa de toaletă şi nu se mai 
ridică decât peste o jumătate de oră, când îşi luă pe ea rochia, dădu cu peria 
prin păr până când acesta ajunse să i se reverse în valuri aurii bogate peste 
umeri, şi se examină în oglindă cu un ochi critic. Avea pielea uşor bronzată, 
strălucind în contrast cu albul rochiei, iar culorile pământeşti ale fardului, 
evidenţiate cu o tuşă subtilă de violet deasupra ochilor îndepărtați pe faţă, îi 
conferea exact înfăţişarea exotică pe care o urmărise. Jenna îşi mai adaugă 
încă o undă de roşu pe obraji, în timp ce telefonul începea să sune. 

Din receptor se auzi vocea bine modulată a lui Lilly Chapman: 

— Ce legătură bună, iubito. Se-aude de parcă am sta în camere 
alăturate, când eu sunt tocmai hăt departe, aici la Geneva. 

— La Geneva? Ce Dumnezeu cauţi acolo, Lilly? 

Jenna începuse să i se adreseze mamei sale pe numele mic de la vârsta 
de trei ani. 

— Am venit la un congres internaţional despre foametea din lume. Sunt 
înscrisă la cuvânt. 

— Ai dreptate, îşi aminti Jenna. Citise despre conferinţă şi participarea 
mamei sale la aceasta cu câteva săptămâni în urmă, dar nu-i era întotdeauna 
uşor să ţină urma activităţilor lui Lilly. 

— Totul merge perfect, continuă Lilly. Dar nu de-asta te-am sunat, Jenna. 
Voiam să discut cu tine despre călătoria ta în Africa. 

Jenna încălţă sandalele cu tocuri înalte, aruncând o privire spre ceas. 
Mama ei se pregătea să se lanseze într-o tiradă. Deşi Jenna putea ţine piept în 
confruntarea iminentă, recepţia era pe punctul să înceapă, iar ea dorea să 
profite de fiecare minut. 

— Ştii, mamă, eu... încercă ea. 

— Ceea ce încerci să faci e nici mai mult, nici mai puţin decât o nebunie, 


Jenna, o întrerupse Lilly. 


Oricât era de grăbită, Jenna fu nevoită să zăbovească pentru a se apăra 
de această acuzaţie. 

— Nu e nicio nebunie, Lilly. E un lucru pe care trebuie să-l fac. 

— Dintr-un sentiment de vinovăţie? 

— Nu, din dragoste. 

Şi totuşi, exista şi vinovăția. Încercă să nu se gândească la motivele 
pentru care continua s-o roadă. 

Lilly n-o asculta. 

— A lui a fost ideea, să pornească pe coclauri alergând după vise. 

— Ştiu, Lilly. 

Un moment, Jenna se lăsă captată de trecut, când mama şi tatăl ei o 
trăgeau în două direcţii opuse - mai-mai s-o sfâşie. 

— Cu siguranţă, nu există niciun motiv ca să continui cu nebunia asta. 

Jenna oftă sonor. Mai purtaseră aceeaşi discuţie şi înainte, mama ei 
aducând argumente practice şi reale, în timp ce Jenna nu ştia decât ceea ce 
simţea - regretul, durerea care o împingea spre Africa. 

— Cred că de fapt nici nu contează, Lilly. Nu găsesc pe nimeni care să 
mă ducă în Munţii Batari. Toţi spun că e prea periculos, dar cred că ceea ce 
vor ei să spună - accentuă ea pluralul, evitând intenţionat să menţioneze 
numele lui Sam Matlock - e că eu n-aş fi în stare să rezist. 

— Hmmm, asta-nseamnă că nu te cunosc prea bine. Tatăl tău te-a purtat 
prin tot Peloponesul, la vârsta de şase ani, la opt te-a cocoţat pe piramide, 
iar... 

Jenna se uită din nou la ceas. 

— Nu cred că aşa ceva ar impresiona pe cineva de-aici, Lilly, dar îţi 
mulţumesc pentru votul de încredere. 

— Ei bine, dacă nu găseşti un safari până în munţii aceia, atunci vino la 
Geneva. Ne vom lua câteva zile libere şi ne repezim până-n Anglia. Am nişte 
relaţii foarte bune la Royal Academy din Londra. Aş putea să te prezint... 

— Nu, Lilly, în niciun caz. La vârsta mea, nu mai iau lecţii de artă 
dramatică. 

— Vârsta de douăzeci şi opt de ani e foarte fragedă, draga mea. 

— Nu şi ca să încep studiul actoriei, replică Jenna. Oricum, o bună 
tehnică actoricească ar putea de-a dreptul să mă distrugă, în „Tomorrow's 


Children”, adăugă ea, râzând. 


La capătul firului se lăsă o tăcere deloc neaşteptată. Urma, de obicei, 
după fiecare referire la cariera Jennei în melodrame. După scurta întrerupere, 
Lilly continuă cu vioiciune: 

— Atunci, mai stăm în Geneva câteva zile şi voi veni şi eu cu tine la New 
York. Conferinţa se termină mâine... 

— Ba nu, Lilly, eu rămân aici. 

— Parcă ziceai că nu găseşti ghid. 

— Am să mai încerc. 

— Bravo ţie, spuse Lilly pe neaşteptate. Dacă ţii cu tot dinadinsul la 
expediţia asta în inima Africii, atunci, dă-i înainte. La urma urmei, eşti fiica 
mea, şi nici eu nu m-am mulţumit niciodată cu un refuz. 

— N-am s-o fac nici eu, Lilly. 

Era timpul să închidă, dar mai avea ceva de spus. 

— Nu vreau decât să-i văd mormântul şi să-mi iau rămas bun de la el. 

— Te înţeleg perfect, iubito. Şi vei ajunge. Iar când reuşeşti, transmite-i 
rămas bun şi din partea mea. 


— Aşa voi face. 


Pe Jenna o aştepta o maşină, ca s-o ducă la recepţie. Nu prevăzuse un 
asemenea tratament regesc şi se întrebă dacă nu cumva acesta era modul lui 
Eric de a-şi prezenta scuzele pentru că nu reuşise să-l convingă pe Sam. Când 
şoferul îi deschise portiera, în timp ce intra, Jenna alungă acest gând, 
conchizând că nu era decât un gest galant din partea lui Eric Carson. Se 
rezemă de pernele canapelei, savurând senzaţia, pentru a profita la maximum 
de drumul desfătător pe străzile din Salindi, încă luminoase şi pline de viaţă, 
în vreme ce se lăsa înserarea. În sfârşit, maşina descrise o curbă largă pe 
poarta cu stâlpi de piatră a unei moşii întinse. 

Limuzina cu Jenna nu era decât una dintre numeroasele maşini de lux 
intrare pe poartă în seara aceea. Conacul maur de stuc alb se înălța în faţă, 
înconjurat de nenumărați copaci imposibil de identificat, arbuşti şi flori de 
toate soiurile şi culorile. Într-o parte a casei, Jenna văzu fum înălțându-se din 
făcliile bine îngrijite, înfipte în pământ. Pe treptele din faţă abundau valeti în 
livrea, deschizând uşile şi potfind oaspeţii, cu gesturi ample şi zâmbete largi. 

Jenna trecu printre ei cu o înfloritură despre care fu sigură că le plăcu, 


ajunse în rotonda de la intrare şi privi la iureşul de culori din jur. Frumoasele 


costume africane ceremoniale creau în sala cu cupolă un efect caleidoscopic. 
Până şi femeile europene purtau rochii viu colorate - unele neformaliste, altele 
lungi până la pământ. Rochia Jennei era singura albă din toată încăperea. 
Zâmbi în sinea ei, când Eric Carson observă coloana de alb în mijlocul tuturor 
celorlalte culori şi se grăbi s-o întâmpine. 

Îi oferi braţul, iar Jenna îşi rezemă uşor mâna pe inul neted al mânecii 
lui. În timp ce treceau prin antreu, spre principala sală de bal, simţi capetele 
întorcându-se în direcţia lor. O mică formaţie combo cânta un gen de muzică 
reggae pe care dansau deja câteva perechi. Lângă un perete fusese întins un 
bufet somptuos, pe o masă lungă, iar chelnerii circulau ţinând sus tăvi de 
şampanie. 

Eric culese două pahare de pe o tavă de argint în trecere şi-i oferi unul 
Jennei. Deşi astă seară, în sacoul de dineu, arăta puţin mai civilizat decât cu 
echipamentul umed de tenis, Jenna avea totuşi impresia unui bărbat colţuros 
care purta haine solemne şi avea o casă elegantă dar, totuşi, se simţea 
stânjenit în preajma unor femei ca ea. Ceva îi spunea că, întotdeauna, 
barmaniţele aveau să rămână mai pe gustul lui decât contesele. Tocmai din 
acest motiv, presupunea ea, contesele îl găseau fascinant. 

Totuşi, Jenna nu venise acolo pentru a analiza viaţa mondenă a lui Eric 
Carson. Luă o înghiţitură de vin şi îl privi peste buza paharului, în aşteptare. 

— Îmi pare atât de bine că ai putut veni, spuse Eric, iar ea ştiu că nu 
reuşise să schimbe intenţiile partenerului său. 

— Tot mai refuză să mă ia cu el? întrebă, cu un tremur în voce care o 
surprinse chiar şi pe ea însăşi. 

— Crede-mă, Jenna, am făcut tot ce mi-a stat în putere pentru a-l 
convinge pe Sam să se răzgândească, dar... 

— Ştiu. Omul ăsta pare de neclintit. 

În timp de vorbea, Jenna îl văzu în partea cealaltă a sălii. Stătea rezemat 
de uşă, cu un pahar de şampanie într-o mână, conversând cu o femeie foarte 
drăguță, în rochie verde încinsă cu cordon. Părea atât plictisit, cât şi interesat, 
îşi spuse Jenna, întrebându-se cum era posibil aşa ceva. În smokingul său, 
parcă ar fi fost un actor dintr-un film exotic de spionaj, dar Jenna ştia că Sam 
Matlock nu juca niciun rol. Cel pe care îl privea era un om real, iar această 
revelaţie o făcu să se simtă dintr-odată lipsită de putere. Întoarse capul, 


privind din nou la Eric, care îi urmărise direcţia privirii. 


— Nu pare de neclintit, este, preciză el. 

— Cineva, ceva, tot ar putea să-i schimbe gândul. Numai dac-aş... 

Înainte de a apuca să termine propoziţia, dinspre rotondă se stârni 
agitaţie, iar Eric îşi îndreptă perceptibil umerii. 

— Este primul ministru, spuse el. Va trebui să te las, un timp. 

Se grăbi s-o prezinte pe Jenna câtorva dintre perechile care stăteau prin 
apropiere, pentru a nu rămâne complet singură. În timp ce se întocrea să 
plece, Jenna îl atinse uşor pe mânecă. 

— Voi avea posibilitatea să-l cunosc pe primul ministru? întrebă ea. 

Dintr-odată, în minte începuse să i se contureze un plan alternativ. 

— Sigur că da, răspunse Eric. Nu peste mult, se va amesteca printre 
oaspeţi, şi voi avea eu grijă să-şi găsească drumul până la tine. 

Cu aceste cuvinte, Eric porni prin sală, tocmai când intra primul 
ministru Bundo cu suita lui, toţi îmbrăcaţi în robe lungi şi ample, excepţie 
făcând conducătorul lor, care purta un costum în talie. 

— Întotdeauna se îmbracă foarte englezeşte, o informă o femeie din 
apropiere pe Jenna, care se uita surprinsă. 

În timp ce-l privea pe negrul înalt trecând prin încăpere, de la un grup 
la altul, mereu precedat cu grijă de câţiva oameni de-ai săi, Jenna află de la 
invitaţii din jur că Bundo învățase într-o şcoală misionară anglicană, departe 
în savană. Cucerise atenţia unuia dintr profesori, care îi procurase burse de 
studii, mai întâi în Salindi City, iar apoi în Anglia. După ce absolvise dreptul la 
Oxford, se înapoiase în Salindi şi, când ţara îşi câştigase independenţa faţă de 
britanici, cu şapte ani în urmă, fusese ales guvernator. 

— E un om remarcabil, o informă cineva, ţine legătura cu ambele lumi, 
dar rămâne credincios poporului său. E cel mai cinstit conducător pe care-l 
poţi întâlni vreodată. 

În următoarea jumătate de oră, Jenna îşi ascultă noile cunoştinţe şi 
urmări deplasările primului ministru prin încăpere. Unul dintre primele sale 
popasuri fusese făcut pentru a-l saluta pe Sam. Vorbiseră încet câteva minute 
şi, când Bunto îşi continuase drumul, Sam privise spre ea. O observase, Jenna 
nu avea nicio îndoială; dar nu făcuse niciun pas în direcţia ei. Acum, totul 
depindea de primul ministru. 

Cu Eric alături şi Sam rămânând pe loc, Bundo traversă sala spre locul 


unde stătea Jenna. 


— Draga mea domnişoară Chapman, începu el, cu un puternic accent 
britanic. Vă urez bun venit în Salindi. Regret, însă, că aţi făcut această 
călătorie în circumstanţele triste ale morţii tatălui dumneavoastră. 

— Vă mulţumesc mult pentru scrisoare, domnule prim ministru. 

— A fost minimum ce-am putut face. Acum, dacă mai există vreun alt 
mod în care să vă pot ajuta... 

Jenna trase adânc aer în piept. 

— Am venit la cabinetul dumneavoastră, acum câteva zile, dar n-am 
reuşit să vă văd. 

— Într-adevăr? privi Bundo în jur, spre suita sa, ca şi cum s-ar fi întrebat 
care dintre asistenţi o ţinuse la uşă. Jenna îl văzu în grup pe secretarul 
primului ministru. 

— Da, continuă ea, am venit în legătură cu ancheta asupra morţii tatălui 
meu, însă nu am putut obţine niciun răspuns. 

Primul ministru ridică mâinile, parcă într-un gest de resemnare. 

— Avem o ţară foarte întinsă, domnişoară Chapman, în unele părţi 
aproape inaccesibilă. Investigaţiile noastre nu au putut ajunge decât până la 
un punct. Acolo, atât de aproape de Batari... 

Lăsă fraza în aer. 

— Patrulele noastre n-au reuşit să afle nimic. Şi nu a existat niciun 
martor. Teamă mie, urmă el, cu o expresie de compasiune intensă în ochi, că s- 
ar putea să nu descoperim niciodată ce anume s-a întâmplat. 

Jenna se aşteptase la un asemenea răspuns. Şi tocmai din cauza 
nereuşitei lui de a ajuta la rezolvarea misterului morţii tatălui ei, era posibil ca 
primul ministru să-i aprobe următoarea cerere. 

— Mai e încă ceva, spuse ea, încet. 

Primul ministru zâmbi, cu dinţii săi albi lucind pe faţa de abanos. 

— Guvernul meu vă stă la dispoziţie. 

— Nu tocmai la guvernul dumneavoastră mă gândeam, ci la unul dintre 
cetăţenii adoptivi ai ţării. 

Eric se balansă pe călcâie, cu un rânjet pe chipul său lătăreţ, ca şi cum 
ar fi ştiut ce urma. În partea opusă a sălii, unde la un moment dat, pe 
parcursul conversaţiei, se lăsase liniştea, Jenna îl văzu pe Sam privind-o. 
Aproape că-i putu simţi trupul încordându-se. 


— Înţeleg că urmează să plece un safari în Munţii Batari. Aş dori să 


particip şi eu. 

— Domnişoară Chapman... dădu primul ministru s-o întrerupă, dar apoi 
o lăsă să termine. 

— Vreau să vizitez mormântul tatălui meu, domnule prim ministru. Ca 
fiică a lui, doresc să-mi iau rămas bun de la el, declară Jenna, susţinându-i cu 
fermitate privirea. 

— Draga mea domnişoară Chapman, ştiţi bine că locul de veci al tatălui 
dumneavoastră se află departe de lumea civilizată. Nu e practic pentru 
dumneavoastră să vă deplasaţi până acolo. 

— Am mai auzit această obiecţie, domnule prim ministru, dar sunt 
convinsă că pot face călătoria. Nu am nevoie decât de un ghid, mai adăugă ea, 
privind prin încăpere, către Sam. Cineva care nu s-ar teme să mă conducă. 

Alte câteva persoane se opriră din discuţii. În sală se lăsa o linişte tot 
mai adâncă. 

Primul ministru râdea cam nervos, iar Eric începea şi el să arate destul 
de încurcat, deşi surâsul continua să-i încreţească faţa. 

— Vă amintiţi, cu siguranţă, spuse Bundo, că sunteţi străină aici şi nu 
înţelegeţi realităţile călătoriilor prin savană. 

— Am călătorit frecvent cu tatăl meu şi ne-am făcut de multe ori tabăra 
în asemenea condiţii. 

— S-ar putea să fie adevărat, sosi răspunsul, care acum era oarecum 
împăciuitor, dacă nu chiar condescendent, îşi spuse Jenna. Dar eu mă refer la 
pericole mult mai mari decât animalele sălbatice ale regiunilor noastre. Prin 
veldt bântuie braconierii şi, uneori, deşi deţinem controlul complet de-a lungul 
frontierelor, se ivesc probleme mai serioase. Există anumiţi oameni dornici să 
provoace dificultăţi aici, în Salindi. Nu toată lumea e încântată de tânăra 
noastră democraţie. 

— Genul de oameni care l-ar fi putut ucide pe tatăl meu? 

Întrucât primul ministru se oprise de atâta timp să stea de vorbă cu 
Jenna, începură să se adune şi alţi oaspeţi curioşi, din diverse părţi ale 
încăperii. Bundo îi surâse Jennei destul de benign şi, când vorbi, păru să se 
adreseze tuturor. 

— După cum v-am spus, întrucât avem o ţară atât de mare şi 
diversificată, s-ar putea să nu cunoaştem niciodată răspunsul. 


Şi, ca şi cum aceste cuvinte ar fi reprezentat concluzia cea mai 


satisfăcătoare, dădu să plece mai departe. 

Dar Jenna nu era deloc satisfăcută. Era plină de furie şi frustrare şi nu 
ştia decât că nu-l putea lăsa să-i scape; nu încă, cel puţin nu înainte de a-i 
spune tot ceea ce avea de spus. Nesigură ce altceva ar fi putut face, Jenna 
întinse mâna, apucându-l de mâneca sacoului. Imediat, doi membri ai suitei 
păşiră înainte, cu expresii amenințătoare. Bundo le făcu semn să se retragă. 

— Ştiu că nu-mi datoraţi nimic, domnule prim ministru. Sunt străină în 
Salindi, la fel de străină cum a fost şi tatăl meu, dar el şi-a dat viaţa aici. A 
murit singur, fără nimeni apropiat alături, luciră de lacrimi ochii albaştri ai 
Jennei. Fiind dumneavoastră înşivă familist... 

De-acum, pornise pe calea deducţiilor, dar reacţia lui o anunţă că 
ghicise corect. 

— ...nu mă îndoiesc că ştiţi ce trebuie să fi însemnat asta pentru el, să 
moară singur. 

— Domnişoară Chapman... 

Da, era mişcat; Jenna o vedea clar. Dar bărbaţii din jurul lui se 
adunaseră şi mai strâns, formând un baraj în faţa ei. După tăcerea din sală, 
Jenna înţelese că provoca o scenă, dar puţin îi păsa. În acel moment, ar fi fost 
capabilă de orice; s-ar fi aruncat la picioarele lui. Şi totuşi, ceva anume din 
expresia primului ministru, o anume tandreţe pe care o zări acolo, îi dădea 
speranţa că aşa ceva nu avea să fie necesar. 

— Tot ce vă cer e să văd locul de veci al tatălui meu, să-mi iau rămas 
bun de la el. Ştiu că nu a fost un conducător, ca dumneavoastră. Era un străin, 
un visător, dar a avut totuşi o viaţă demnă de respect, nu de aruncat la gunoi. 

Lacrimile i se revărsară, pornind să-i şiroiască pe obraji. Bundo le văzu 
şi, un moment, stătu neputincios, în timp ce Jenna îşi regăsea controlul. În 
acel moment, primul ministru aruncă spre Eric o privire întrebătoare, apoi 
către locul din partea cealaltă a încăperii, unde continua să stea Sam. Jenna 
văzu acest lucru printre lacrimi şi simţi că, indiferent care era motivul 
călătoriei lui Sam Matlock în Batari, primul ministru însuşi era implicat şi el. 

Nu îndrăzni să se uite la Sam, dar văzu în ochii lui Eric încuviințarea și- 
şi forţă avantajul, cu o ultimă rugăminte, care răsună în tăcerea de-acum 
desăvârşită. 

— Nu doresc altceva decât să-i văd mormântul. Numai atât şi nimic mai 


mult. Dumneavoastră o puteţi rezolva. Vă rog, ajutaţi-mă. 


În clipa următoare, chiar când presiunea întregii săli părea să-l 
strivească, primul ministru se hotări. 

— Aşa cum aţi menţionat, domnişoară Chapman, în zona unde a decedat 
tatăl dumneavoastră urmează să plece un safari. Nu are scop turistic, desigur, 
dar cred că s-ar putea face unele aranjamente cu Sam Matlock. 

Peste tot, în jurul lor, capetele începură să se întoarcă spre locul unde 
stătea Sam, în tăcere. 

— Nu există niciun alt om căruia să-i pot încredința o asemenea misiune, 
continuă Bundo, şi anume, s-o conducă pe domnişoara Chapman până la 
mormântul tatălui dumneaei şi s-o aducă înapoi în siguranţă. Să nu respingem 
o asemenea rugăminte, adăugă el, cu un glas ce răsuna prin toată încăperea şi 
mai departe; inutil, însă, de vreme ce Sam auzise fiecare cuvânt al 
conversaţiei dintre Jenna şi primul ministru. 

Trecu un lung răstimp, după care Sam răspunse: 

— Partenerul meu şi cu mine ne aflăm în această ţară prin bunăvoința 
dumneavoastră, domnule prim ministru. Evident, voi face ceea ce-mi cereti. 

Primul ministru zâmbi, acceptă mulţumirile Jennei şi, în sfârşit, porni 
mai departe. Mulțimea tăcută, încremenită, se însufleţi din nou. Dându-şi 
seama că avea faţa brăzdată de lacrimi, Jenna porni printre musafiri, pentru a- 


şi pune la punct înfăţişarea. 


Briza care adia prin grădină, dinspre bougainvilee, ibişi şi palisandri, 
era dulce şi răcoroasă; muzica plutind din sala de ban răsuna în surdină prin 
aerul nopţii. Din umbra copacilor înalţi ce mărgineau casă, Sam o privea pe 
Jenna cum se îndrepta spre zidul scund al grădinii. Rochia i se zărea ca un 
miraj spectral pe fundalul verde închis din jur. Întoarse uşor capul, iar văpaia 
făcliilor din noapte îi pâlpâi peste faţă, luminându-i curba perfectă a bărbiei, 
pomeţii înalţi. Licăririle jucau în părul lucitor şi-i făceau ochii mari şi albaştri 
să strălucească. Chiar şi din locul unde stătea, Sam putea distinge nuanţa 
fardului de deasupra perdelelor negre ale genelor. Îşi imagina că Jenna se 
străduise mult să realizeze acel efect, care nu-i scăpase din prima clipă când 
ea intrase în sala de bal. Era frumoasă; nu putea s-o nege. Avea nevoie de un 
act deliberat de voinţă, pentru a-şi stăvili junghiul ascuţit de dorinţă pe care-l 
simţea privind-o. 


Nu aşa ar fi trebuit să reacționeze. Trebuia să rămână rece şi distant, 


pentru a o putea descuraja să pornească în călătoria aceea blestemată. N-avea 
decât să-i stânjenească scopurile, ceea ce Bundo şi Eric n-aveau cum să nu fi 
ştiut - şi o ştiau, desigur, dar se pierduseră din cauza puterii ei de convingere 
şi, fără îndoială, dintr-a frumuseţii. 

Frumuseţea era cea mai neliniştitoare, însă Sam n-avea de gând să 
cedeze sub vraja ei, nici chiar acum, când ieşi din umbră, iar Jenna îl privi. 

— Ai dat un spectacol extraordinar înăuntru, spuse el. 

Cuvintele răsunau întrucâtva mai reci decât intenţionase, dar erau 
necesare pentru a-i ţine piept acelei femei care îi curta - şi-i cucerea - pe toţi 
cei din jurul ei. 

— N-a fost niciun spectacol, ridică Jenna bărbia, cu gestul pe care Sam 
începea să-l recunoască, atât sfidător, cât şi ispititor; nu-i dădu atenţie. 

— Oricum s-o fi numind, l-ai făcut pe primul ministru să-ţi mănânce din 
palmă - ceea ce e efectul dumitale obişnuit asupra bărbaţilor, cred. 

Dintr-odată, se întrebă care erau bărbaţii - sau bărbatul - din viaţa ei, 
după care încercă, fără succes, să-şi alunge gândul. 

— De bărbaţi, nu ştiu ce să zic, replică ea, accentuând cuvântul, dar ştiu 
că primul ministru Bundo a procedat aşa cum se cuvenea. 

Sam era nevoit s-o recunoască: îşi păstra calmul, fără să pară 
descumpănită de remarca lui. 

— Mi-a aranjat să călătoresc până la mormântul tatălui meu. Nu-mi pare 
rău decât că aceste aranjamente te includ şi pe dumneata, din moment ce ştiu 
cât de dezgustătoare ţi-este ideea de a mă lua în safari. 

În cuvintele ei se simţea cea mai dezgolită sinceritate. 

Sam, însă, o contrazise. 

— Nu e deloc dezgustătoare, încercă el să fie la fel de franc ca Jenna. 
Periculoasă, însă, da. Nu cred că eşti conştientă ce te aşteaptă, dacă porneşti 
în călătoria asta. 

Jenna îl privi lung, intens. În acea expresie, Sam descifră inteligenţă, 
inteligenţa pe care o depistase şi o negase atât de vehement faţă de Eric. Citi 
şi dispreţ, în cuvintele ei lente şi calculate. 

— Sunt foarte conştientă ce înseamnă condiţiile de viaţă în safari. Nu 
cred c-ai să mă găseşti complet neputincioasă, domnule Matlock. 

— Niciun moment nu m-am aşteptat să fii neputincioasă, domnişoară 


Chapman. Tocmai ai demonstrat că eşti foarte competentă, mai ales atunci 


când e vorba să obţii ceea ce vrei. lar acum, că ţi-ai impus punctul de vedere, 
sper că te vei gândi mai bine dacă să faci sau nu călătoria asta. 

— Niciodată, replică Jenna. Chiar credeai că m-ai fi putut determina să 
mă răzgândesc? îşi înălţă ea din nou bărbia, iar Sam fu nevoit să zâmbească. 
Prostul de el, chiar se așteptase s-o descurajeze. 

— Nu crezi că-mi pot purta singură de grijă? continuă ea, provocatoare. 

— Nu sunt sigur că pot avea eu grijă de dumneata. 

— Nici nu va fi nevoie. Te asigur, domnule Matlock, că sunt capabilă de 
a mă descurca în acest safari fără niciun ajutor din partea dumitale. 
Consideră-mă doar o pasageră ca oricare alta şi nimic mai mult. Îţi garantez 
că nu-ţi voi crea niciun fel de dificultăţi. Sunt foarte hotărâtă, la fel ca tatăl 
meu. 

Sam se stăpâni înainte de a-i aduce aminte ce anume i se întâmplase 
tatălui ei, însă Jenna îi observă expresia. 

— Ştiu, spuse ea, coborând ochii, dar de astă dată finalul va fi altul. 

Aproape că-i putea simţi tristeţea, şi totuşi, când ridică din nou privirea 
spre el, curajul îi revenise. 

— Îmi dau seama că nu vrei să te însoțesc şi aş dori să am altă soluţie. 
Din păcate, nu am niciuna. 

Sam încercă să nu zâmbească, faţă de ironia situaţiei. Ea nu voia să vină 
cu el; el nu voia s-o ia. Erau uniţi de împrejurări şi niciunul nu putea mişca un 
deget - graţie lui Bundo. Sam nu se îndoia că primul ministru comisese o 
greşeală, dar acesta era un lucru pe care trebuia să-l discute cu Eric, mai 
târziu şi pe îndelete. Trebuia doar să găsească o cale de a rezolva problema pe 
ocolite. Iar Jenna era o mare problemă, fie şi frumoasă. 

lar acum, stătea în faţa ei, cu îndârjirea întipărită în toate contururile 
trupului, cu bărbia ridicată, sânii repeziţi înainte şi picioarele puţin depărtate; 
o fată-băieţoi cu siluetă de zeiţă, în acea rochie albă fluidă pe care adierea o 
mângâia atât de seducător. Sam clătină din cap. Trebuia să ia seama, 
altminteri chiar avea să-i încurce toate planurile de călătorie. Nu-i mai 
rămânea decât să-şi păstreze calmul - şi distanţa. 

— Okay, domnişoară Chapman, reluă el într-un târziu, se pare că vom fi 
tovarăşi de drum. Îţi voi trimite la hotel o listă cu tot ceea ce ai de cumpărat. 
Plecăm în două zile şi vom porni cu noaptea-n cap. Te voi aştepta să fii gata 


înainte de răsăritul soarelui. 


— Sunt obişnuită cu deşteptările la crăpatul zorilor, domnule Matlock. 
Voi fi gata. 

— Un lucru numai să reţii, asta nu mai e actorie. E realitatea. 

— Niciodată n-am făcut confuzii între una şi cealaltă, domnule Matlock, 


mai spuse ea, în timp ce se răsucea pe călcâie, pornind spre casa viu luminată. 
Capitolul 3 


Sam Matlock numai de Jenna nu avea nevoie în expediţia sa spre Batari. 
Acest lucru fusese absolut clar, de la bun început. În timp ce porneau la drum, 
Jenna nu se aştepta la nicio schimbare. Şi nici nu observă vreuna. Dacă se 
putea, Sam era şi mai puţin prietenos decât fusese în grădină, cu două nopţi în 
urmă, când încercase s-o convingă să renunţe la călătorie. 

La vederea ei, sosind cu lucrurile împachetate eficient şi cu grijă într-o 
singură geantă, aşa cum o instruise el, Sam nu făcu decât s-o salute din cap, 
după care îi spuse unui hamal să pună geanta în spatele camionetei, iar pe 
memsabhib s-o pună în spatele jeepului, ceea ce omul făcu întocmai. Pe 
bancheta din spate, Jennei i se alătură Abdullah, fratele chelnerului ei de la 
King George. Acesta o privi cu un zâmbet prietenos, care o făcu să se simtă 
atât de comod cât se putea în situaţia dată, având în vedere că omul stătea cu 
o puşcă uriaşă rezemată dezinvolt peste genunchi. Jenna încercă să se 
consoleze cu faptul că avea să fie protejată de tot ceea ce i-o fi rezervat 
soarta, dar îşi dorea totuşi ca ţeava puştii să stea îndreptată în partea opusă. 
Sam se aşeză pe locul din faţă, lângă Ali, şoferul. 

În timp ce ieşeau din oraş, Jenna încercă să se destindă, neluând în 
seamă puşca de pe genunchii lui Abdullah şi viteza cu care conducea Ali 
jeepul. Zburau peste hopuri ca şi cum acestea nici n-ar fi existat, iar Jenna se 
tinea pe viaţă şi pe moarte. Sam şi Abdullah nu păreau să observe. Ba chiar, 
surâsul pe care i-l adresa tânărul negru Jennei în timp ce aceasta se hurduca 
încoace şi-ncolo era mai larg ca oricând. 

În sfârşit, e\nd blocurile înalte şi hotelurile de lux din Salindi City 
rămaseră în urmă, Ali încetini. Oraşul era înlocuit de sate alcătuite din colibe 
de chirpici, cu acoperişuri din stuf, şi spaţii întinse. Jenna aproape că-i simţi 
pe cei trei bărbaţi relaxându-se. Camioneta lui Sam, cel de-al doilea vehicul al 


micului lor cortegiu, care rămăsese departe în urmă, cu toată graba lui Ali de 


a ieşi din oraş, îi ajunse la rândul ei, şi îşi continuară drumul în tandem. În 
camionetă stăteau Matope şi fiul său, Juma, care nu părea să aibă mai multe 
de paisprezece ani. După felul cum îl instruia Matope, în Swahili, să fie atent 
cu oalele şi tigăile, Jenna deduse că el era bucătarul expediției. Vasele de gătit 
erau limitate ca număr, iar Jenna avea impresia că trecuseră prin vremuri mai 
bune, încercând să nu se gândească ce fel de mâncăriru aveau să fie gătite în 
cortul-popotă. 

Se gândise cu multă băgare de seamă ce haine să-şi aleagă pentru a le 
împacheta în singura geantă permisă, spre a fi atât comode, cât şi 
prezentabile. Cu speranţa de a evita privirile dezaprobatoare ale lui Sam, 
avusese grijă îndeosebi cu ţinuta aleasă pentru prima zi a călătoriei, o fustă de 
bumbac în spic, crem, o bluză tricotată bleu-pal, mocasini de piele cu talpă 
groasă şi o pălărie colonială kaki, care s-o apere de soare. Sam nu păruse să le 
dea nicio atenţie dar, cel puţin, nici nu obiectase, reflectă ea. Era şi asta o 
oarecare victorie. Totuşi, însă, cum ar fi putut comenta, când hainele 
bărbaţilor variau de la şorturi, tricouri şi bocancii grei ai lui Ali şi Abdullah, 
până la robele lungi şi largi şi fesurile lui Matope şi ale fiului său. 

Sam, care arătase atât de splendid în tuxedo, cu doar două seri în urmă, 
purta acum cămaşa moale kaki, pantalonii şi ghetele scâlciate, cu stilul firesc 
al unui om ce se simţea la largul său faţă de sine însuşi şi de mediul 
înconjurător. Pălăria cu boruri largi îi stătea trasă pe un ochi, abia atingând 
partea de sus a ochelarilor de soare fără rame. Jenna îi observă gulerul ros al 
cămăşii şi linia închisă pe care o lăsase transpiraţia în jurul panglicii de la 
pălărie. Nu era un echipament cumpărat anume pentru acea ocazie, ci 
îmbrăcămintea utilitară purtată de atâtea ori în savană. Şi totuşi, nu-şi putea 
alunga gândul că azi Sam arăta şi mai chipeş decât în elegantul costum de 
seară. Braţul său bronzat, azvârlit peste spătarul fotoliului, se afla la doar 
câţiva centimetri de genunchiul Jennei şi, o dată, când se întorsese să 
privească spre apus, mâneca îi atinsese piciorul ei gol. Jenna simţise un fior de 
electricitate străbătând-o şi se grăbise să-şi schimbe poziţia picioarelor. În 
primele două ore de drum, Sam nu-i adresase o vorbă, nici măcar nu se uitase 
în direcţia ei, deşi comentase frecvent diverse lucruri cu şoferul, în Swahili. 
Jenna începea să se întrebe dacă avea să mai audă vreodată limba engleză, pe 
parcursul acelei expediţii. 


Totuşi, nu absenţa conversaţiei era principala ei grijă, pe când soarele 


urca pe cer, pentru a se repezi apoi spre tăriile bolţii cu o repeziciune 
alarmantă. Ar fi putut suporta tăcerea, dacă nu era o asemenea caniculă. Îşi 
trase pălăria şi mai jos pe frunte, pentru a-şi umbri ochii de văpaia care, pe la 
orele nouă ale dimineţii, era deja orbitoare, încercând să nu se gândească la 
ceea ce îi rezerva amiaza. 

Încet, micile aşezări şi colibe risipite se mistuiră în începuturile savanei, 
pentru a lăsa apoi în întregime locul câmpiei de ierburi unduitoare, presărată 
ici şi colo cu pâlcuri de salcâmi acacia cu coroane turtite. În timp ce 
străbăteau încet câmpia, stârnind o dâră de praf în urma caravanei lor, aerul 
devenea tot mai încins şi mai uscat. 

Jenna se pomeni jinduind după umbra unor copaci cu ramuri întinse. La 
vremea când în sfârşit se opriră să ia masa, puţin îi mai păsa dacă auzea 
vreodată un cuvânt în engleză, numai să se poată aşeza la umbră înainte de a- 
şi da duhul de căldură. 

Nu era tocmai atât de plăcut pe cât sperase dar, când Abdullah îi aduse 
o ceaşcă de apă răcoroasă din burduful de prelată legat de reazemele 
camionetei, o bău repede şi simţi că începea să se mai însufleţească. Acum, 
numai un duş de-ar mai fi putut face, îşi spuse ea, în timp ce încerca să-şi 
strecoare puţin aer între cămaşă şi piele, care se lipiseră din momentul când 
răsărise soarele, cu atâtea ceasuri în urmă. 

În timp ce Matope şi fiul său deschideau partea dinapoi a camionetei, 
Jenna avu uşurarea de a-i auzi conversând cu Sam în engleză. Cel puţin, dacă 
nimeni nu stătea de vorbă cu ea, putea înţelege ce-şi spuneau unii altora. 
Apoi, spre surprinderea sa, Sam vorbi, dacă nu ei, cel puţin în acea direcţie. 

— La prânz, nu instalăm cortul. Durează prea mult. 

Îşi scoase pălăria cu boruri largi, trecându-şi o mână prin părul des, şi 
ridică privirea spre soare. 

— Pe la jumătatea după-amiezei, va fi mai cald ca-n iad, aşa că vreau să 
câştigăm cât mai mult timp până atunci. Nu stăm aici decât vreo câteva 
minute, aşa că hai să mănânci ceva. 

Din camionetă, Matope îi dădu o farfurie pe care pusese trei lucruri: o 
ceaşcă de ceai, o banană şi un sandviş cu unt de arahide. Jenna nu-şi putu 
stăpâni o privire surprinsă spre Sam, acesta fiind unul şi acelaşi cu omul care 
îşi savura prânzul apetisant la King George, în ziua când se întâlniseră. 


— Nu durează o veşnicie până se pregătesc - şi ţin bine de foame, fu 


singurul lui comentariu. 

Cu un zâmbet pe care îl spera înţelegător, Jenna îşi duse farfuria la 
umbra copacului, unde se aşeză şi muşcă din sandviş. Peste câteva momente, 
Sam îi surprinse privirea, când ridică ochii dinspre farfuria goală pentru a 
cere încă un ceai. Părerea de zâmbet de pe chipul lui fu negată de comentariul 
care urmă: 

— Bea-l repede. Trebuie să pornim. 

Iar lui Ali îi spuse: 

— Am de gând să ajungem la Rezervaţia Naturală McKenzie, mâine pe 
seară. 

În timp ce mergea spre Sam, sau mai adăugă, peste umăr, spre Jenna: 

— La fermă, sunt şi duşuri. 

Jenna nu-i putu vedea chipul, dar avea senzaţia clară că în ochi îi lucea o 
sclipire răutăcioasă, ceea ce, din cine ştie ce motiv, îi ridică moralul. Oricât de 
incomodă era situaţia, poate că cel puţin aveau s-o poată lua în râs, cu timpul. 

Cum, necum, în următoarele trei ore de zguduituri şi clătinări sub 
soarele arzător, Jenna reuşi să aţipească. Nu putuse dormi deloc bine după 
recepţie şi confruntarea cu primul ministru, cu toate că îşi realizase scopul. A 
doua zi, cumpărăturile şi împachetatul fuseseră urmare de încă o noapte 
aproape nedormită, cu gândul la călătoria care o aştepta şi la apropiata 
împlinire a ţelului de a găsi mormântul tatălui ei. lar acum, când nimic nu mai 
depindea de ea, epuizarea nervoasă îşi spunea cuvântul, făcând-o să adoarmă. 

Se trezi când jeepul puse o frână zgomotoasă, iar Sam se ridică pe 
fotoliul din faţă. Printr-un binoclu, studie priveliştea întinsă. Jenna îşi puse 
mâna streaşină la ochi, uitându-se peste savana nemărginită cu ierburi 
unduitoare, dar nu putu vedea nimic. Observându-i freamătul, Sam întoarse 
capul spre ea, apoi îi spuse lui Ali: 

— 'Tai-o peste veldt şi hai să vedem dacă nu ne putem apropia mai mult. 

Indiferent ce se afla acolo, departe, Sam părea dornic ca şi Jenna să 
vadă, căci îşi scoase binoclul de la gât şi i-l dădu, arătând către vest: 

— Îndreaptă binoclul spre orizont. 

Jenna se conformă, dar nu văzu nimic. 

— Încoace, îi spuse el, orientându-i binoclul. 

— Le văd! strigă Jenna. 


În timp ce jeepul pornea, îi umplură câmpul vizual - o turmă de zebre, 


zeci şi zeci, cu puii pe lângă ele, păscând iarba înaltă a câmpiei. Curând, putu 
lăsa binoclul jos, pentru a le vedea clar cu ochiul liber. 

— Uită-te-acolo, arătă Sam, iar Jenna îi urmări direcţia privirii, dar nu 
reuşi să identifice animalele dintr-o altă turmă, cel puţin o sută la număr. 
Dădu doar din cap, cu speranţa că, pe măsură ce se apropiau, avea să poată 
distinge ce Dumnezeu erau acele vietăţi ciudate la înfăţişare, dar nici mai 
târziu nu le putu vedea destul de bine. Oricum, n-avea de gând să-l întrebe pe 
Sam Matlock. 

Se apropiau. Uriaşa turmă păştea iarba şi se agită uşor, când mirosul de 
om pluti într-acolo. În clipa aceea, Jenna le recunoscu - animale despre care 


tatăl ei sugerase cândva că erau alcătuite din părţile rămase de la cal, vacă şi 


bizon. 

— Sunt antilope, o informă Sam. 

— Da, ştiu, răspunse ea. Gnu tărcate, adăugă, amintindu-şi şi cealaltă 
denumire. 


Cobori binoclul de la ochi, putând acum să vadă desluşit ambele turme, 
zebrele şi antilopele gnu. 

— Zebrele sunt frumoase, dar bălţatele... 

Când Sam îi făcu semn lui Ali să oprească maşina, Jenna îi aruncă o 
privire şi văzu în ochii săi o expresie pe care niciun moment nu se aşteptase s- 
o găsească acolo, un soi de uimire care nu se risipise nici chiar după ani de-a 
rândul trăiţi în veldt. Parcă ar fi văzut turma pentru prima oară. 

— Nu-s chiar cele mai frumoase dintre animale, fu el de acord, în cele 
din urmă, dar compensează în materie de personalitate. Sunt bufonii naturii. 
Uită-te la ele, doar, o sfătui el. 

Unii dintre pui se săturaseră de mâncare şi se zbenguiau prin iarbă, ca 
pentru a se distra între ei şi pe zebrele din apropiere. 

— Nu înfăţişarea e totul, continuă Sam, cu un glas ce părea oarecum 
dojenitor. 

Jenna nu-l luă ca pe un reproş, ci se grăbi să confirme: 

— Se vede clar, la toţi puii de gnu. 

Spre surprinderea ei, se alese cu un zâmbet de la Sam, înainte ca acesta 
să-şi consulte ceasul. 

— Mai bine ia-o înapoi spre drum, Ali. E timpul să mergem. 


Fără altă vorbă, se aşeză, în timp ce Jenna îi înapoia binoclul. Ali 


întoarse jeepul şi porni înapoi spre drumul principal, unde îi aştepta 
camioneta, iar Jenna, cine ştie din ce motiv, se simţi mai liniştită. Chiar dacă 
Sam nu putea reuşi să fie complet civilizat, cel puţin avuseseră un simulacru 
de conversaţie, iar el sacrificase din timp pentru a o duce să vadă turmele. Îi 
era recunoscătoare pentru acest lucru; depăşea orice aşteptări. 

Văzură prima familie de lei chiar înainte de a se opri să-şi instaleze 
tabăra. Sam îi arătă, fără niciun comentariu. Dormind tolăniţi în apropierea 
unei protuberanţe de pietre, de la distanţă păreau nişte uriaşe jucării de pluş 
într-o vitrină. Una dintre femele zăcea pe spate, ca şi cum ar fi făcut plajă; doi 
pui se tăvăleau în joacă, iar un mascul cu coamă mare înălţă capul pentru a-i 
privi somnoros, înainte de a se trânti la loc. Va să zică, îşi spuse Jenna cam 
răutăcioasă, acesta e regele junglei! Abia dacă erau atât de activi încât să 
remarce trecerea jeepului şi a camionetei. 

Aşteptă ca Sam să contrazică teoria că leii îi ignorau. N-o făcu, dar 
Jenna îşi amintea bine avertismentul tatălui său, din ziua când văzuse primul 
leu aparent docil din viaţa ei. Păreau inocenți ca nişte pisoi, îi spusese el, însă 
saltul lor putea acoperi patruzeci de picioare! şi, chiar dacă peferau un ospăț 
mai apetisant din carne de zebră, nu aveau nimic împotriva gustului de om. 


Acest memento o urmărise şi chiar îi cotropise visurile, în copilărie. 


Pe la jumătatea după-amiezei, îşi încheiară în sfârşit prima zi de drum şi, 
de cum fură instalate corturile, Jenna căzu pe salteaua pneumatică a locului ei 
şi adormi. La deşteptare, dezorientată, privi în jur, ochii i se limpeziră spre 
prelata verde-oliv a cortului şi abia acum îşi aminti unde se afla. Adormise în 
lumina soarelui puternic de după-amiază, iar între timp umbrele se alungiseră 
spre asfinţit. Întinse mâna şi deschise uşa cortului. Afară fusese lăsată o 
găleată cu apă. Se ridică în capul oaselor, pentru a o trage în cort, odată cu o 
pală de aer răcoros. 

Îşi stropi cu apă faţa şi gâtul, ceea ce o mai uşură întrucâtva. Apoi, îşi 
scoase hainele încleiate de năduşeală şi se clăti peste tot, dorindu-şi din nou 
duşul acela cu care o ispitise Sam, de care o mai despărţea acum doar o zi. 
Înmuind în apă un capăt de prosop, se tamponă, apoi se şterse şi se înfăţură în 
prosopul umed, prinzându-şi-l deasupra sânilor. Scotocind prin geantă, găsi 
altă fustă şi o bluză şi le scutură să se dezboţească. Auzea plutind spre ea din 

tabără frânturi de conversaţie. Era vremea să se îmbrace - şi să mănânce. 
Jenna îşi dădu seama că murea de foame şi spera să primească mai mult decât 
o banană şi un sandviş cu unt de arahide. 

După ce se îmbrăcă, găsi o oglindă şi se studie în ea, surprinsă. În 
pofida pălăriei mari şi a ochelarilor de soare, obrajii i se înroşiseră, iar părul îi 
stătea ca o claie - atârnând nu în şuviţe, ci în bucle încreţite de căldură. Şi-l 
perie viguros, dar fără niciun rezultat, şi până la urmă şi-l strânse în creştetul 
capului, fixându-l cu un pieptene de baga. 

Deschizând din nou intrarea cortului, Jenna lăsă să intre briza serii, 
înainte de a se aşeza pe saltea, pentru a-şi retuşa cu grijă machiajul. Îşi aplică 
nuanţe pământeşti, asortate cu bluza şi fusta înroşite de praf, şi adăugă un 
strop din parfumul ei favorit. În sfârşit, îşi trase o pereche de cizme cafenii din 
sued moale pentru care plătise o avere, la un mic magazin safari exclusivist de 
pe Fifth Avenue. Poalele lungi ale fustei de bumbac ajungeau până la carâmbii 
cizmelor, conferind fler costumaţiei. Lipsea, însă, ceva. Căută prin geantă, 
unde găsi un şal cu franjuri de culoarea pătrunjelului, şi şi-l drapă peste 
umeri, înainte de a ieşi pe uşa cortului. 

Aerul serii începea să se răcească. În depărtare, soarele cobora după 
vârfurile munţilor, vârstând cerul cu mov, purpuriu şi lavandă. O ultimă dungă 
portocalie mai stărui un moment de-a lungul crestelor colţuroase, apoi 
dispăru, rapid şi fără tamtam, iar în jurul Jennei se lăsă noaptea. 

Vedea pâlpâirile focului de tabără şi auzea conversațiile şi râsetele 
scăzute ale bărbaţilor. Mai stăruitor se simțeau mirosurile savuroase ce 
emanau dinspre cortul-bucătărie. Înfometată, Jenna porni într-acolo. 

Bărbaţii terminaseră de mâncat şi stăteau adunaţi în jurul focului. 
Abdullah şi Ali şedeau de o parte şi de alta a lui Sam, privind harta pe care 
acesta o întinsese în faţa lui. Purtau o discuţie animată în Swahili, la care 
Matope şi fiul său, îmbrăcaţi cu aceleaşi robe şi fesuri, adăugau din când în 
când câte un comentariu. La apropierea ei, cu toţii ridicară capetele, iar Sam 
spuse în Swahili ceva care provocă un nou val de râsete. Dintr-odată, Jenna 
simţi că roşea. Nu-i plăcea să se facă haz pe seama ei în altă limbă - ba chiar, 
la o adică, în nicio limbă. Dacă avea de gând s-o tachineze, o putea face cu 
siguranţă în engleză, reflectă ea şi, înainte de a-şi fi dus gândul până la capăt, 
Sam făcu tocmai acest lucru. 


— Aici, în veldt, nu obişnuiem să ne îmbrăcăm elegant pentru cină, 


spuse el. 

— De-asta a râs toată lumea? i-o întoarse Jenna. 

— Nu. Le-am spus băieţilor să stea pe fază, că Prinţesa Americană a 
consimţit în fine să ni se alăture. 

— Adormisem, răspunse ea, adăugând: şi am obiceiul de a-mi schimba 
îmbrăcămintea, după un drum lung şi obositor. 

Îşi strânse şalul cu franjuri împrejurul umerilor, cu un gest cam sfidător, 
şi porni spre cortul-popotă. 

— Eu nu m-aş repezi prea tare la tocană, strigă Sam după ea. 

Jenna întoarse capul, întrebătoare. Aroma înmiresmată care ieşea din 
popotă era aproape îmbătătoare, şi abia aştepta să-şi umple farfuria. 

— Există o regulă, pentru turişti: dacă poţi s-o arzi, s-o fierbi sau s-o 
cureţi de coajă, o poţi mânca. Altfel, las-o în pace. 

Aruncă o privire spre farfuria aflată lângă el, pe pământ. Din fiertura 
condimentată nu mai rămăsese aproape nimic. 

— Am petrecut mult timp pe-aici, îi explică Sam. Organismul meu s-a 
adaptat la Salindi. Pentru noii-sosiţi... Mă rog, aş lăsa-o mai moale, un timp. 

Jenna dădu din cap, ascultătoare, păstrându-şi gândurile pentru ea 
însăşi. N-avea intenţia să se îmbolnăvească în acea călătorie - mai ales dacă 
ar fi doftoricit-o Sam Matlock. 

Micul Juma sări din locul unde stătuse pe vine lângă tatăl său, pe 
pământ, şi alergă înaintea ei spre cort, să-i servească porţia. Se părea că 
primise instrucţiuni de la Sam, căci luă cu lingura o cantitate mică din tocana 
care aburea în oală şi adăugă cartofi fierţi dintr-o altă cratiţă. Jenna primi cu 
eleganţă mâncarea, adresându-i băiatului un zâmbet. Cel puţin, cartofii aveau 
să-i umple burta. 

Îşi duse farfurie la mică distanţă de ceilalţi şi-şi mâncă cina 
raţionalizată, care era incredibil de delicioasă. Până şi cartofii erau mai buni 
decât orice gustase în viaţa ei. 

— E bun, aşa-i? o întrebă Sam. 

— Asante, îi spuse Jenna lui Matope, folosind unul dintre puţinele 
cuvinte în Swahili pe care le cunoştea. 

— Aşteaptă numai să guşti şi desertul, mai spuse Sam, adăugând 
binevoitor: din ăsta, poţi mânca după pofta inimii. 


— Ce avem? 


— Clătite. 

— Clătite?! 

Jennei nu-i venea să-şi creadă urechilor. 

— Mhnm, făcu Sam. Ia, spune-i cum ţi se par, Matope. 

— Mâncare proastă, Memsabhib, replică bucătarul. 

Râseră cu toţii, iar Sam o lămuri: 

— Matope şi ceilalţi n-au deloc gustul cinelor pretenţioase. Mie, însă, 
îmi place să cinez copios în safari - măcar seara, când avem timp. 

— De unde-ai învăţat să găteşti? îl întrebă ea pe Matope. 

— Sam învăţat la mine, sosi răspunsul. 

Sam râse din nou: 

— l-am spus cum se fac, iar de restul s-a ocupat el. E un maestru culinar 
înnăscut. 

Clătitele erau gustoase, descoperi nu peste mult Jenna; delicate şi 
pufoase. Mâncă mai mult decât o portie, continuând să stea aşezată la o 
oarecare distanţă de ceilalţi, care-şi urmau conversaţia în Swahili fără a-i mai 
da nicio atenţie. Ei bine, îşi spuse ea, nu fusese chiar atât de groaznic. Răzbise 
până la sfârşitul zilei, luase o cină delicioas” şi reuşise să mai smulgă câteva 
cuvinte civilizate, chiar dacă puţin cam condescendente, de la Sam Matlock. 
Era mai mult decât se aşteptase. Poate că ar fi reuşit să încheie seara fără alte 
sarcasme - dacă nu căsca. 

La auzul micului oftat care acompanie involuntar căscatul, Sam ridică 
privirea. 

— Eşti obosită? 

— Frântă, recunoscu Jenna, după care îşi dori să nu fi recunoscut. 

— Ei, află că mâine va fi şi mai greu, aşa că-ţi propun să te culci. Avem 
de tras tare, până la McKenzie. 

Când se ridică, Jenna nu-şi putu ascunde înţepenirea membrelor. Toate 
încheieturile i se anchilozaseră dintr-odată. 

Cu o privire deloc compătimitoare, Sam îi aminti: 

— Plecăm înainte de răsăritul soarelui. 

— Nici nu m-aşteptam la altceva, replică ea, cu o voce suav-pizmaşă, în 
timp ce se îndrepta spre cort, cam clătinându-se pe picioare. 

Sam o privi cum se îndepărta şi încercă să se concentreze asupra 


cuvintelor pe care i le spunea unul dintre ceilalţi, dar fără succes. În după- 


amiaza aceea, când se opriseră să-şi instaleze tabăra, fusese destul de 
mulţumit să-i vadă înfăţişarea răvăşită. Coborâse din jeep arătând dărâmată 
rău, exact aşa cum se aşteptase. Dar îşi revenise de minune, ba chiar splendid. 
Costumul era similar cu ceea ce văzuse la alte femei în safari - bluză şi fustă 
lungă de bumbac, cizme înalte. Nuanţa aceea de trandafiriu, însă, n-o văzuse 
niciodată. Îi stătea excelent, trebuia să recunoască, iar accentul adăugat de 
şal îi conferea o feminitate pe care sigur n-o mai văzuse niciodată în safari. 
Părul o încurcase, aşa cum ştia că avea să se întâmple, iar ea şi-l prinsese, 
dezvăluindu-şi şi mai mult faţa, care păstrase pe ea strălucirea soarelui. I-ar fi 
stat bine şi fără fard, îşi spuse el, bucuros că-i găsise un cusur. 

Toate acestea erau genul de lucruri de care trebuia să se agate, pentru a 
nu reacţiona aşa cum i-ar fi impus trupul. Expediția aceea era foarte 
importantă. Jenna îi pusese beţe-n roate, cu insistența ei de a vedea 
mormântul bătrânului Logan, dar n-avea de gând s-o lase să i se bage pe sub 
piele. Nu avea timp pentru ea, iar ceva îi spunea lui Sam că urma să-i 


consume o grămadă de timp. 


Jenna se aşeză pe marginea saltelei şi, încet, începu să se dezbrace, cu 
gândurile prea ocupate de Sam Matlock, amintindu-şi de cele două ocazii când 
acesta catadicsise să-i vorbească. În fascinația faţă de zebrele şi antilopele 
gnu care păşteau, îi împărtăşise sentimentele lui. Mai târziu, îşi destăinuise 
mândria pentru talentele culinare ale lui Matope. Dar, de fiecare dată, 
revenise la sarcasticul şi recele Sam Matlock - şi, bănuia Jenna, aşa avea să 
facă în tot timpul cât stăteau împreună. Orice atenţie primea avea să fie din 
iniţiativa lui. Se întrebă de ce anume ar fi avut nevoie ca să străpungă zidul 
impenetrabil al lui Sam Matlock; ce fel de femeie ar fi putut ajunge la el. Îşi 
amintea de femeile cu care vorbise la recepţia lui Eric şi încercă să-şi 
imagineze care dintre ele i-ar fi putut reţine atenţia. 

În timp ce-şi scotea cizmele, Jennei îi veni un gând deconcertant: poate 
că ea era de vină; poate că Sam se purta civilizat, fermecător chiar, cu toată 
lumea în afară de Jenna Chapman, pe care părea s-o fi declarat nemesisul lui. 
De fapt, nici nu putea să-l condamne, dacă aşa era. Îl luase foarte tare, 
pretinzându-i s-o ducă în Batari, şi tocmai când Sam credea că scăpase de ea, 
îi fusese vârâtă pe gât, împotriva voinţei lui, de primul ministru. 


Voise să plece singur în acea expediţie macho şi se pomenise cu ea pe 


cap, aşa că reacţiona într-un mod uşor de înţeles. O făcea să se simtă nesigură 
cu privire la ceea ce putea să mănânce, cât de departe putea călători, ce haine 
să poarte, de cât somn avea nevoie - totul. Dar Jenna putea să suporte. Avea 
să supravieţuiască, ridicându-se cu brio deasupra spaimei recunoscute la 
gândul drumului de a doua zi şi al hurducăturilor, zguduielilor şi arşiţei pline 
de praf. 

Scoţându-şi şi restul hainelor, îşi luă o cămaşă de noapte scurtă de 
bumbac subţire, cu un tiv de dantelă la gât şi poate în frac. Făcuse o greşeală 
alegându-şi acea ţinută de culcare, trebuia să recunoască. Într-un efort de a 
alunga frigul, îşi trase sacul de dormit până sub bărbie. 

Sam avusese dreptate în legătură cu un lucru, îşi spuse Jenna, în timp ce 
se relaxa comod pe saltea. Remarcase, la petrecere, că putea să-i ia prin 
învăluire şi să-i vrăjească pe majoritatea bărbaţilor - dacă nu cu înfăţişarea, 
atunci cu inteligenţa şi iscusinţa; numai asupra lui nu avea niciun efect. Dar, 
cel puţin, nu reuşise să-i mute gândul de la acea călătorie. Avea să-şi aducă 
ultimul omagiu. Acum nimic n-o mai putea opri, conchise Jenna, în timp ce 
luneca încet spre somn, gândindu-se la tatăl ei şi la aventurile lor împreună, 
din copilărie. 

Un zgomot asurzitor îi invadă visurie plăcute despre acele călătorii de 
mult apuse cu tatăl ei. Se ridică dreaptă ca un vătrai pe saltea, cu inima 
bătându-i nebuneşte, în timp ce sunetul continua, un vuiet cumplit care părea 
să răsune din măruntaiele pământului. Aşteptă, ţinându-şi respiraţia, până se 
sfârşi. 

Zgomotul fusese mai puternic decât în orice grădină zoologică, decât în 
orice film. Un muget adevărat - urletul unui leu. Şi nu numai al unuia. Al 
leilor. Jenna se întrebă cât erau de aproape. După cum se auziseră, păreau să 
fi ajuns chiar acolo, în tabără, dar nu mai auzea sunetul nimănui trezindu-se. 
Cu siguranţă, focul fiind încă aprins, leii n-ar fi atacat tabăra...Oare? 

Jenna încercă să-şi aducă aminte ce-i spusese tatăl ei despre atacurile 
animalelor sălbatice asupra taberelor. Nu cumva se temeau de foc? Fără nicio 
îndoială, dar îşi mai amintea şi că citise descrieri, unele foarte vii, despre lei 
care-şi croiau drum cu ghearele până în corturi groase de prelată, dispărând 
înapoi în noapte cu trupurile mutilate ale călătorilor. 

Căută să se reculeagă, pentru a evita ceea ce părea un început de 


isterie, în timp ce imaginaţia ameninţa s-o înhaţe în ghearele ei - la fel cum ar 


fi făcut leul, după ce-o descoperea în cort. Aşa ceva era ridicol, îşi spuse ea, în 
timp ce-şi silea picioarele să coboare pe pământul bătătorit, pentru o porni 
încet, fără zgomot, spre uşă. 

Deschise perdeaua cortului, aşteptându-se să vadă silueta unui leu 
masiv profilându-se la orizont. În schimb, nu găsi decât tabăra liniştită şi 
tăcută, cu focul continuând să ardă viu. Singurele contururi din zare erau 
formele copacilor de acacia şi, deasupra lor, cerul nocturn. Stelele scânteiau 
ca nişte diamante desăvârşite, aşternute pe catifeaua neagră a unui bijutier. 
Jenna rămase uimită, dar cu o uimire încordată, căci îşi amintea cât de 
vulnerabilă era, în ţara aceea mare şi întunecată - foarte singură şi foarte, 
foarte mică. 

Încă un urlet izbucni prin întunericul catifelat, făcând-o pe Jenna să se 
repeadă spre culcuşul ei. Lăsase intrarea deschisă şi, prin ea, putea să vadă 
flăcările focului de tabără şi marginea unui alt cort - cortul lui Sam. Aşezată 
acolo, în mijlocul saltelei, Jenna încercă să se gândească la ceea ce ar fi 
trebuit să facă. Nu voia să mai stea singură niciun moment, dar soluţia la 
această problemă îl implica pe Sam şi o intimida doar o idee mai puţin decât o 
confruntare cu leii. Nu-i mai rămânea decât să rămână în cort, încercând să 
adoarmă. 

Asta era o nebunie, îşi spuse Jenna. Nu putea fi nici vorbă de somn, în 
noaptea aceea. Şi, fără somn, călătoria care fusese oricum dificilă peste zi 
putea fi, mâine, imposibilă. Se hotări să-şi impună o stare de toropeală, 
culcată pe spate în sacul de dormit, cu braţele pe lângă trup şi ochii închişi. 
Degeaba. Era complet rigidă. Şi pe bună dreptate, medită Jenna, în timp ce 
asculta sunetele nopţii care şi-aşa erau amenințătoare, fără urletele leilor. 
Erau sunete ale unor făpturi în mişcare, târându-se, furişându-se prin jur, 
toate absolut imposibil de identificat. 

Aproape ajunsese la concluzia că-i era posibil să se deprindă cu acele 
zgomote mai puţin amenințătoare, când urletul răsună din nou, mai tare de 
astă dată, mai aproape. Fără a sta pe gânduri, se ridică, îşi luă cizmele în 
picioare, înşfăcă sacul de dormit şi o luă la fugă pe uşă, spre foc, însă nu se 
opri acolo. Merse drept spre cortul lui Sam, deschise uşa şi năvăli înăuntru. 

— Ce naiba... 

Sam se răsuci într-o clipă, cu o graţie suplă, întinzând mâna spre puşca 


pregătită lângă el, pe pământ. Jenna auzi cocoşul tras şi, în clipa următoare, 


ţeava era îndreptată spre ea, lucind în lumina lumii care intra prin 
deschizătura cortului. Îi văzu mâna pe ţeavă, degetul pe trăgaci şi patul puştii 
rezemat de pieptul gol. 

— Am... am... îngăimă Jenna, cu dinţii clănţănindu-i. 

— Ai auzit leul, încheie Sam în locul ei, dezarmând puşca şi punând-o la 
loc pe jos. 

— Sunt sigură c-am să mă obişnuiesc, dar nu... în fine, n-am mai auzit 
aşa ceva niciodată în viaţa mea şi nu cred că fac vreun rău dacă mă sperii, 
murmură ea, pe un ton defensiv. 

Sam nu-i răspunse. Nu făcu decât să stea culcat pe saltea, rezemat în 
coate, privind-o. 

— Am să mă obişnuiesc, repetă Jenna, însă numai pentru noaptea asta, 
mă întrebam dacă nu mi-aş putea pune sacul de dormit aici. Lângă uşă ar fi 
perfect, adăugă ea, încercând să-şi menţină o voce firească. Într-unul dintre 
cele mai umilitoare momente din viaţa ei, Jenna era hotărâtă să-şi păstreze 
demnitatea. 

Sam întinse mâna şi aprinse lampa cu gaz de lângă pat. Flacăra pâlpâi, 
apoi deveni mai strălucitoare. Continuând să stea nemişcată lângă uşă, Jenna 
îi privi lumina dansând pe chip. Avea părul ciufului, iar ochii lui o priveau 
somnoroşi. Părea mai tânăr, mai vulnerabil. Îi putea distinge contururile 
muşchilor pe piept, stratul fin de păr auriu, îngustarea torsului lat spre 
mijlocul strâmt şi mai jos, aproape până la şolduri. Începând de acolo, îl 
acoperea sacul de dormit. Dar ceea ce se vedea era masiv, cald şi foarte sexy. 

Jenna îşi ţinea sacul de dormit strâns la piept, jenată de cămaşa scurtă 
şi transparentă pe care o purta. 

— Deci, vrei să te culci cu mine? întrebă el brusc, cu un hohot de râs 
scăzut, senzual. 

Trezindu-se din reverie, Jenna ridică bărbia, cu obişnuita ei expresie 
sfidătoare. 

— Vreau să mă culc în cortul dumitale, preciză ea. 

Ochii lui Sam licăriră, părând s-o ia în râs. 

— Serveşte-te, domnişoară Chapman. Sper numai să nu sforăi. 

Fără a-i răspunde, Jenna îl aşteptă să stingă lumina, apoi să iasă, înainte 
de a-şi întinde sacul de dormit cât mai departe posibil de al lui, pentru a se 


târi repede înăuntru. Ştia că Sam îi putea distinge silueta, chiar şi în întuneric. 


Cuibărindu-se în sac şi având în sfârşit un sentiment de siguranţă, uită imediat 
de el şi de lei, adormind în scurt timp. 

Pe Sam Matlock, însă, îl aştepta o noapte grea. 

Ar fi trebuit să-i spună că în acea regiune nu se mai pomenise ca leii să 
atace vreo tabără, necum să mai intre şi într-un cort, iar dacă un leu se 
rătăcea totuşi printre ei, unul dintre oameni s-ar fi trezit, cu puşca imediat la 
îndemână. Ar fi trebuit să i-o spună încă dinainte de a se fi dus la culcare - 
sau, cel puţin, când dăduse buzna în cortul lui, încercând să pară curajoasă şi, 
în bravada ei, arătând atât de vulnerabilă. Dar nu-i spusese nimic, poate 
fiindcă era atât de obişnuit cu comportamentul ei plin de încredere în sine 
însăşi. Prima oară când se întâlniseră, Jenna fusese autoritară, cu primul 
ministru avusese o comportare pasionată şi rugătoare, iar în noaptea aceea 
din grădină fusese distantă - şi foarte dezirabilă. Îşi amintea felul cum 
strălucise părul ei în lumina făcliilor. 

Nu, n-o mai văzuse niciodată vulnerabilă - până în această noapte. 
Străduindu-se să nu se gândească la ea, se întoarse pe partea cealaltă, 
încercând să-şi găsească o poziţie mai confortabilă. Dar aşa ceva era al 
dracului de dificil, cu Jenna ghemuită pe jos. O auzea mişcându-se, în timp ce 
se pregătea să adoarmă; îi auzea respiraţia lentă şi adâncă. Aproape că-i 
putea simţi prezenţa, chiar şi în întuneric, chiar şi de la distanţă. 

Sam se întoarse de pe stânga pe dreapta, apoi pe burtă. Lua-o-ar naiba 
de muiere; îşi făcea de cap cu imaginaţia lui. Când închidea ochii, n-o putea 
vedea decât pe Jenna, stând în picioare la uşa cortului, cu părul căzându-i 
împrejurul feţei în valurile acelea incredibile, cu ochii albaştri şi luminoşi şi 
gura gingaşă, vulnerabilă. Vedenia continua, iar Jenna se apleca spre el, cu 
buzele despărțite, cu braţele întinse. 

Sam deschise grăbit ochii, pentru a se debarasa de splendida şi cumplita 
viziune. Ştiuse din primul moment că era rost de belele cu ea. Jenna Chapman 
nu era o fiinţă pe care s-o expedieze uşor, ci una gata să i se vâre pe sub piele. 
Chiar şi acum, cu ochii larg deschişi în întuneric, îi inhala parfumul, o 
mireasmă delicată care-i aţâţa sângele în şale. 

Cu o înjurătură înceată şi obscenă, Sam se răsuci din nou, sperând să se 


lumineze cât mai curând de ziuă. 


Jenna se deşteptă înainte de crăpatul zorilor şi se strecură afară din cort 


tocmai când tabăra începea să se trezească la viaţă. Se simţea înviorată şi se 
îmbrăcă alene, machiindu-se discret dar cu grijă şi studiind fără grabă 
rezultatele. Părea să se fi odihnit, revenindu-şi la normal, dar întârziase prea 
mult, îşi dădu ea seama, când ridică privirea dinspre oglindă, pentru a vedea 
că bărbaţii îşi terminaseră micul dejun şi începeau să strângă corturile. 

leşi în fugă şi-şi umplu farfuria pe când cortul-bucătărie încă mai stătea 
în picioare. Sam îşi bea cafeaua, lângă focul stins. 

— Ai dormit bine? o întrebă. 

Jenna dădu din cap: 

— Îţi mulţumesc pentru găzduire. 

Încerca să păstreze un ton firesc. 

— Dumneata cum ai dormit? 

— Perfect, minţi el, în timp ce-şi termina cafeaua. Dar am cam întârziat. 
De-acum încolo, încearcă să nu mai consumi atâta timp cu machiajul de scenă, 
domnişoară Chapman. 

Nu voise să fie grosolan, dar era obosit, extenuat. Imediat ce rostise 
acele cuvinte, Sam îşi dori să le fi putut retracta. 

Furia îmbujoră obrajii Jennei, scăpărându-i şi în ochi. 

— Ăsta nu-i machiar de scenă, se răsti ea, şi nu văd cu ce stric încercând 
să arăt cât pot de bine. 

— Aici n-ai pe cine să impresionezi, domnişoară Chapman. 

— Cu asta, ai fără-ndoială dreptate, replică ea. Mi-am format obiceiul 
ăsta, să arăt cât mai bine, şi numai pentru mine însămi o fac. À propos, dacă 
tot am petrecut noaptea împreună, ce-ar fi să mă numeşte Jenna, ce zici, Sam? 

În timp ce-şi lua micul dejun, strigă spre Matope: 

— Am terminat de împachetat. Îmi puteţi strânge cortul. 

— Eşti sigură, Memsahib? 

— Absolut sigură, răspunse ea, fără a-l învrednici pe Sam cu nicio 


privire. Voi fi gata să plec înainte de a fi toate în camionetă. 
Capitolul 4 
Dimineaţa următoare, dacă era posibil, fu şi mai fierbinte decât cea din 


ajun. Pe la ora nouă, Jenna îşi scosese bluza din pantaloni, se descălţase de 


cizme, îşi legase la spate părul lung şi, când nici această formulă nu dădu 


niciun rezultat, şi-l prinse în creştetul capului, scoţându-şi pălăria şi rămânând 
cu capul gol. 

— Pune-ţi-o la loc, ordonă Sam. 

Briza, cât era de încinsă, o mai uşura cât de cât, fluturându-i părul des. 
Jenna preferă să nu-l ia în seamă. 

Sam aşteptă până mai parcurseră câţiva kilometri, după care întoarse 
capul pentru a i se adresa din nou. 

— N-am timp să mă opresc pentru tratamente contra insolaţiei, spuse el. 
Pune-ţi pălăria aia pe cap, Jenna. 

Jenna se conformă, observând că atunci i se adresase pentru prima oară 
pe nume, deşi apelativul „domnişoară Chapman” nu sunase niciodată mai 
distant de pe buzele lui. 

Matope îi umpluse o gamelă cu apă înainte de plecarea din tabără, iar 
Jenna alunga efectele arşiţei bând prelung şi des din lichidul răcoros - atât de 
frecvent, de fapt, încât în mai puţin de-o oră bidonul se goli. Sam nu se 
atinsese de al lui toată dimineaţa şi se simţea tentată de a-i cere să-şi împartă 
cu ea provizia de apă. Înfruntă ispita, dar nu pentru multă vreme. În cele din 
urmă, se dădu bătută. 

Când Ali încetini pentru a-i lăsa să observe o turmă de girafe graţioase 
care umblau cu paşi boltiţi prin iarba înaltă, Jenna întrebă, timidă, dacă nu-i 
putea turna în gamelă o parte din apa lui. Când îi înapoie bidonul, Sam 
preciză: 

— Nu mă interesează câtă apă bei, dar reţine că nu ne mai oprim până 
la ora unsprezece - sub niciun motiv, adăugă el. 

Acest avertisment nu-şi făcu efectul decât mai târziu, când Jenna îşi 
dădu seama că trebuia să facă o haltă de ajustare. Nu era nici măcar zece, şi 
ştia că vezica ei n-avea să mai reziste încă o oră. Acum, goneau din plin. Ali 
conducea cu toată viteza, prin toate şanţurile şi gropile de pe drumul 
desfundat şi prăfuit care încerca jalnic să treacă drept şosea, iar camioneta se 
canonea în urma lor. Hopurile nu îmbunătăţeau deloc situaţia Jennei. 

În cele din urmă, reuşi să atragă atenţia lui Sam, peste zgomotul 
motorului. 

— Trebuie să mă opresc, strigă ea. 

Sam se uită la ceas şi răspunse, clătinând din cap: 


— Încă nu. 


— Îmi pare rău că nu ţi-am ascultat sfatul, dar va trebui să oprim, insistă 
Jenna, în timp ce începea să-şi introducă picioarele în cizme. 

Iritat, Sam îi făcu semn lui Ali să tragă jeepul pe marginea drumului. 
Camioneta se apropie din urmă, greoiae, şi frână scrâşnind. Sam strigă ceva 
în Swahili, explicând cu siguranţă ce probleme avea Jenna. 

— Grăbeşte-te, îi spuse el apoi. 

Jenna îşi stăpâni o privire urâtă. Sătulă să-i tot audă ordinele de a se 
grăbi, dar conştientă că ea provocase acea problemă, cobori din jeep şi porni 
repede spre un pâlc de copaci, la vreo sută de metri distanţă de caravană. 
Ramurile joase aveau să-i asigure protecţia şi intimitatea. 

Abdullah şi Ali, profitând de popas, se duseră la camionetă să umple 
bidoanele care se goliseră. Cu coada ochiului, Jenna îl văzu pe Sam ridicându- 
şi picioarele pe bord, rezemat de spătar, cu p tăria trasă pe ochi. 

La întoarcerea spre jeep, privi prin iarba chihlimbarie ce se unduia în 
vânt, frumoasă chiar şi în canicula aceea arzătoare. La intervale simetrice, 
care păreau să fi fost anume calculate de natură, câţiva copaci scheletici 
creşteau răzleţi pe linia orizontului, pentru a completa panorama. Jenna se 
opri, cu mâinile în şolduri, aproape uitând de căldură. 

Îl auzi pe unul dintre oameni strigând şi se întoarse din nou spre jeep. 
Strigătele se înteţiră. Jenna îşi puse mâna streaşină la ochi, privind în direcţia 
soarelui. Atunci văzu rinocerul, pufnind într-un hăţiş de mărăcini, ca o namilă 
hâdă care-şi clătina capul dintr-o parte în alta ca şi cum ar fi încercat s-o ia în 
colimator. 

Rinocerul se înălța ca o apariţie preistorică, între ea şi jeep, guiţând şi 
grohăind atât de tare încât Jenna nu mai putea înţelege ce-i strigau oamenii. 
Se opri pe loc; rinocerul făcu acelaşi lucru, dar oribilul cap cornut continua să 
i se balanseze înainte şi-napoi. 

— Fugi, memsahib! 

În sfârşit, auzi cuvintele strigate de Abdullah spre ea şi, în acelaşi 
moment, picioarele rinocerului începură să se mişte în sus şi-n jos, ca nişte 
cumplite pistoane groase, în timp ce-o lua la fugă spre ea. 

În stânga creştea un copac singuratic. Oamenii îi arătau într-acolo. 
Jenna începu să alerge, deşi nu era sigură că putea ajunge. Pieptul o apăsa 
sufocat şi trebuia să gâfâie violent, umplându-şi plămânii cu aerul greu şi 


fierbinte, în timp ce gonea prin iarbă. Din urma ei se auzeau strigătele 


oamenilor şi ropotul rinocerului. Nu privi înapoi. 

Apoi, auzi motorul jeepului. Venea Sam! Jenna îşi continuă goana, 
strigând în minte către Sam: trage, trage! Ridică mâinile, apucă o ramură şi se 
săltă deasupra chiar în clipa când rinocerul trecu năvalnic pe dedesubt. 
Îngenunche pe creangă, simţind-o că se îndoia sub greutatea ei, şi întinse 
mâna spre următoarea, aruncându-şi mai întâi un picior peste ea, apoi şi pe 
celălalt. Tremurând, se căţără de-a lungul ramurii, spre trunchi, unde se agăţă 
din răsputeri. 

Era în siguranţă, dar nu pentru multă vreme. Imensul animal se 
întorsese şi revenea spre ea. Jenna simţi cranga trosnind şi se aruncă înainte 
cu toată greutatea, apucând cu ambele braţe trunchiul care nu era mai gros 
decât un trup omenesc. N-ar fi rezistat niciodată atacului unui rinocer, îşi 
spuse ea, cu o cumplită certitudine. Fiara avea să-l doboare, cu ea cu tot. 
Jenna închise ochii, pregătindu-se pentru ciocnirea dintre rinocer şi copac şi 
vizualizându-şi propriul trup azvârlit la pământ şi strivit în picioare. 

Peste câteva secunde, când deschise ochii din nou, peste tot se înălţau 
nori de praf şi, în depărtare, văzu jeepul, cotind brusc. Rinocerul, care alerga 
după el, se zăpăci, pornind într-o parte, apoi în cealaltă, înainte de a o lua la 
goană, în sfârşit, peste veltd. Jenna se destinse, sau cel puţin încercă, însă 
braţele continuau să i se ţină de copac. Nu părea capabilă să-şi dea drumul. 

Continua să stea strâns lipită de trunchiul copacului, când jeepul cu 
Sam se apropie. 

— Pari să atragi un grup interesant de admiratori. 

— A plecat? răspunse vocea ei, tremurătoare. Chiar a plecat? 

— Deocamdată. 

Sam opri jeepul direct sub copac, închise motorul şi-şi dădu pălăria pe 
ceafă, zâmbindu-i. 

— Din moment ce te găseşte atât de ispititoare, s-ar putea să se 
întoarcă. Îţi propun să cobori. 

Jenna nu dădu drumul copacului. 

— De ce n-ai tras, Sam? 

— Nu era nevoie. 

— Nu era nevoie? 

Nu-i venea să-şi creadă urechilor. 


— Ar fi putut să mă omoare. 


— Dac-aş fi considerat că erai în pericol, împuşcam rinocerul, Jenna. 

— Şi ăsta n-a fost pericol? gâfâi ea. În viaţa mea nu m-am speriat mai 
tare. 

— Ştiu, şi ţi-ai folosit capul, fugind spre copac. Eram convins că aveai să 
încremeneşti. 

— Faptul de a fi urmărit de un rinocer are efecte asupra voinţei omului. 

Jenna reuşi să-şi relaxeze braţele din strânsoarea împrejurul copacului, 
îşi dădu seama că tremura din cap până-n picioare şi se agăţă din nou. În mod 
destul de ciudat, acum când pericolul trecuse, era paralizată de frică. 

Sam observă că nu se mişca. Aşteptă, dar ea continua să nu se mişte. În 
sfârşit, se ridică în jeep şi întinse o mână spre ea: 

— Hai, Jenna, jos. 

— Se rupe creanga. 

— Lasă-te pe următoarea şi coboară pe capota jeepului, o sfătui el. 

Urmă o lungă pauză, timp în care Jenna analiză soluţia. 

— Nu pot. Încă nu. Dacă mă mai laşi doar câteva minute, ca să mă adun 
şi să fiu conştientă că trăiesc, am să cobor. Dar în clipa asta... regret, nu-mi 
pot da drumul. 

Sam o privi surprins. Până acum, se descurcase de minune. Nu intrase 
în panică la vederea rinocerului care se repezea spre ea, ci se îndreptase spre 
cel mai apropiat copac, unde se căţărase cu cea mai mare agilitate. Un 
moment, când rinocerul se întorsese, pornind spre copac, Sam ştiuse, probabil 
chiar mai bine decât ea, că Jenna era în mare pericol. Nu dorise să ucidă 
animalul, dar ar fi făcut-o într-o clipă, dacă nu mai avea încotro. 

Ceea ce-l îngrijorase în acel moment, când aştepta, era că Jenna îşi 
putea da drumul, de spaimă, căzând chiar în faţa rinocerului care ataca. 
Văzuse bărbaţi în toată firea săvârşind greşeli şi mai mari. Ce naiba, îi văzuse 
reduşi la starea de neghiobi care se smiorcăiau. Nici chiar vânătorii târnosiţi 
nu rămâneau nepăsători când îi ataca un rinocer sau un bivol. Ea, însă, 
dovedise mult spirit de prevedere - şi curaj. lar acum, când totul se sfârşise, 
îşi pierdea controlul. Cu siguranţă, n-avea nevoie de o femeie isterică pe capul 
lui. 

— Vino jos, Jenna, reluă el, adăugându-şi în glas o undă de blândeţe, 
conştient că niciodată nu-i mai vorbise pe un asemenea ton. 


— Nu, răspunse ea cu fermitate, încă nu. 


Cu un oftat, Sam se urcă pe capota jeepului, astfel încât să ajungă cu 
braţele până aproape de creanga pe care stătea ea. 

— Haide, Jenna, îţi dau mâna. Face parte din serviciu. Ai fost destul de 
curajoasă pe ziua de azi. 

Jenna cobori privirea spre el. Îi remarcase intonaţia. Era pentru prima 
oară când Sam i se adresase direct, fără niciun semn de convenţionalism. 
Continua să ţină mâna întinsă. O privi, apoi se uită mai departe, spre orizont. 
Vedea camioneta parcată pe drum, cu oamenii alături. Nu se zărea nici urmă 
de rinocer. 

— Eşti sigur că a plecat? întrebă ea. 

— Categoric. 

Jenna dădu încet drumul copacului, întinzând o mână spre Sam. Acesta 
i-o apucă strâns. 

— Acum, şi cealaltă, spuse el, iar Jenna îşi desprinse şi braţul celălalt, 
clătinându-se uşor. 

Când Sam o prinse strâns de talie, Jenna se simţi coborâtă în braţele lui. 
Abdomenul ei, apoi sânii, lunecară în jurul trupului său. Îşi simţi propria 
inimă, care aproape revenise la ritmul normal, începând să accelereze din 
nou, în timp ce Sam o ţinea strâns. Avea braţele puternice, la fel de puternice 
cum şi le imaginase, undeva în gândurile sale despre el. Stăteau lipiţi unul de 
altul, foarte aproape, iar el o ţinea astfel încât capul ei se înclina într-o parte. 
Îi putea privi chipul. Văzu umbra ţepilor de barbă pe obraji şi ridurile fine ce-i 
încreţeau pielea din jurul ochilor, care erau de un verde viu în lumina 
puternică a soarelui. 

Sam nu schiţă niciun gest de a-i da drumul, iar Jenna înţelese că nici ea 
n-o dorea. Stăteau agăţaţi unul de altul, trup umed pe trup umed, îi simţea 
puterea braţelor şi ştia că era în siguranţă. Dar în strânsoarea lui nu era 
numai siguranţă, iar Jenna ştia şi acest lucru. Un răstimp ce păru cât o 
eternitate, deşi probabil nu dură mai mult de două, trei secunde, stătură astfel 
îmbrăţişaţi, pe capota solidă, înainte ca Sam s-o ridice peste parbriz, 
depunând-o pe fotoliul din faţă al jeepului. 

Jenna aproape căzu în scaun. 

— Îţi mulţumesc, murmură ea, pentru tot. 

O privi întrebător. 


— N-am făcut decât să te dau jos dintr-un copac. 


— Ba nu, ai distras atenţia rinocerului dinspre mine, preciză ea. Mi-ai 
salvat viaţa. 

Sam ridică din umeri, puţin cam stânjenit, după câte i se părea ei. 

— Dar nu la asta m-am referit, de fapt. 

— Zău? o privi el. 

— Îţi mulţumeam fiindcă n-ai menţionat că nu-mi pot purta singură de 
grijă, pe-aici. 

— Începi să dai semne că poţi, replică Sam simplu, în timp ce se 


întorcea şi pornea motorul. 


Ajunseră la Rezervaţia Naturală McKenzie spre seară, iar Jenna fu 
expediată într-o cameră de la etajul casei, pentru a se odihni până la ora cinei. 

— A avut o mică neînțelegere cu un rinocer, le explică Sam celor din 
familia McKenzie. 

Jenna se gândi să se revolte contra acestui tratament cu mănuşi - atât 
de necaracteristic din partea lui Sam - dar era obosită şi dorea într-adevăr să 
se odihnească, aşa că îl urmă docilă pe unul dintre servitori pe scară, spre o 
cameră din capătul îndepărtat al casei. Acolo, se lăsă să cadă pe patul mare cu 
baldachin şi, timp de o oră şi ceva, o fură un somn delicios. 

Se trezi chinuită de dureri, conştientă pentru prima oară de zgârieturile 
şi vânătăile rezultate de pe urma aventurii de dimineaţă, şi porni spre duş. Era 
Mic, iar apa nu avea cea mai mare presiune, dar Jennei i se păru că niciodată 
nu mai avusese parte de un asemenea lux - să poată face cu adevărat un duş, 
după două zile de călătorie prin veldt. Avea senzaţia că apa spăla de pe ea tot 
praful şi ţărâna din Africa şi ar fi stat ore întregi sub şuvoiul purificator, dacă 
nu o încerca sentimentul că rezerva de apă era limitată. Nu voia să mai 
lipsească pe nimeni altcineva de acel minunat privilegiu. 

În timp ce se ştergea cu prosopul, Jenna observă că în baie exista şi un 
uscător de păr. Pentru prima oară de când plecase din Salindi City, îşi putea 
îndrepta buclele încreţite de pe urma clădurii. Încă înfăşurată în prosop, cu 
părul revărsându-i-se în valurile blonde-închise cu care se obişnuise, Jenna 
reveni în dormitor. La fel ca restul casei, şi acesta era mobilat cu piese 
englezeşti solide, practice. Probabil fusese o muncă foarte grea, să transporte 
totul peste mări, îşi spuse Jenna, în timp ce se plimba prin cameră, privind 


tablourile cu peisaje engleze şi scoțiene care împodobeau pereţii. Efectul era 


intim şi confortabil, un accent al Imperiului Britanic în inima savanei africane. 
Sam numise casa McKenzie fermă şi, din multe puncte de vedere, semăna într- 
adevăr cu un ranch din Vestul Sălbatic, cu acareturile sale scunde şi răsfirate, 
magaziile şi hambarele, excepţie făcând faptul că prin curtea acestei ferme, în 
locul nelipsitelor găini, se plimba un strut. 

Jenna se uită pe fereastra din spate, pentru a vedea struţul domesticit 
păşind plin de importanţă, ca şi cum a lui ar fi fost toată ferma. Sam îi spusese 
că rezervaţia McKenzie adăpostea tot felul de animale, multe dintre ele rănite 
şi orfane. Erau ţinute acolo până se puteau întoarce în habitatul lor natural 
dar, pentru cele mai grav vătămate, ferma devenea un cămin şi rămâneau 
acolo, umblând libere prin curte. În afară de struţ, mai era o zebră cu trei 
picioare, care păştea în ograda din spate, cu un cimpanzeu bandajat călărind 
vesel în spinarea ei. 

Sub privirile Jennei, fiica adolescentă a soţilor McKenzie ieşi din casă, 
petrecu un ham peste capul zebrei şi o duse în hambar, împreună cu tovarăşul 
ei. Părul lung şi negru al feţei sălta pe umeri la fiecare pas. Fiona îi 
întâmpinase cea dintâi când ajunseseră, după-amiază, alergând spre jeep şi 
aruncându-şi braţele pe după gâtul lui Sam cu o încântare neinhibată. Părinţii 
ieşiseră în urma ei din casă, salutând-o cu ospitalitate pe Jenna. Dacă se 
miraseră s-o vadă pe acea vizitatoare răvăşită şi înfierbântată sosind împreună 
cu Sam, îşi ascunseseră bine surprinderea, făcând-o să se simtă imediat ca la 
ea acasă. 

Jenna îi plăcea pe soţii McKenzie - Sarah, cu tenul ei deschis, englezesc, 
şi seducătorul păr roşcat, şi Duncan, un scoţian rumen tipic, cu păr brunet, 
ochi căprui şi un zâmbet larg, prietenos. Şi ei îl îmbrăţişaseră pe Sam ca pe o 
rudă de mult pierdută şi regăsită, iar Jenna, când îi părăsise pentru a-l urma 
pe servitor spre camera ei, simţise o uşoară invidie pentru faptul că era 
exclusă din revederea de familie. Parcă înţelegându-i sentimentele, Sarah 
strigase după ea, amintindu-i că o aşteptau la cină, după ce se odihnea şi-şi 
făcea dupul. 

Jenna se duse la debaraua unde-şi agăţase hainele înainte de a se trânti 
în pat şi scoase rochia pe care o adăugase în bagaj când Sam îi spusese că 
aveau să poposească la familia McKenzie. Era o rochie de tricotaj italian cu 
guler drapat, poate despicate şi mâneci trei-sferturi. Centura lată de piele îi 


adăuga un aspect sportiv, care părea cel mai potrivit pentru prima masă luată 


la ferma McKenzie. Izgonindu-şi din minte comentariile lui Sam despre 
accentul pe care-l punea pe înfăţişarea ei, Jenna se fardă şi porni pe scară, 
spre living room. 

Camera era goală, într-un colţ arzând o lampă cu abajur franjurat, de 
modă veche. Din lungul holului se auzeau glasuri, iar Jenna îşi dădu seama că 
toţi se adunaseră în bucătărie. Încă dinainte de a ajunge acolo, presimţi că se 
îmbrăcase prea elegant. 

Şi nu se înşela. Oprindu-se în uşă, privi prin încăpere. Bărbaţii beau 
bere, aşezaţi la masă. Sam se schimbase cu un rând de haine curate, foarte 
asemănătoare cu cele pe care le purtase în veldt. Duncan avea pe el o bluză 
veche de lucru şi un şort kaki, iar soţia şi fiica lui erau echipate cu blugi. 
Pantalonii Fionei erau tăiaţi deasupra genunchilor. Jenna nu se simţea doar 
prea elegantă, ci de-a dreptul deplasată. 

Privi un moment scena, în timp ce Sarah lua de pe aragaz o oală, 
spunându-i fiicei sale câteva cuvinte pe care conversaţia bărbaţilor le acoperi. 
Fiona îi asculta pe Sam şi tatăl ei cu o atenţie atât de captivată, încât prima 
oară când mama sa îi vorbi nici nu se mişcă, rămânând lângă masă, cu un vraf 
de farfurii şi şervete în mâini. 

— Fiona, lasă-le jos şi pune masa, repetă Sarah, de astă dată destul de 
tare pentru a se face auzită de fiica ei, care se trezi din transă. Râzând, 
bărbaţii începură s-o ajute la aranjatul farfuriilor pe masă. Scena era atât de 
intimă şi confortabilă, încât Jenna ezită să intre. Apoi, Sarah o văzu şi-i făcu 
semn să se apropie. 

— Mamă, da’ elegantă mai arăţi, observă ea. Hai şi stai jos. Băieți, 
faceţi-i loc Jennei. 

— Ce rochie elegantă ai, comentă şi Fiona. 

— Jenna reuşeşte întotdeauna să fie elegantă, replică Sam. 

În ochii şi glasul lui nu se descifra nimic, dar Jenna îl suspecta de 
obişnuitele sale sarcasme. În pofida acestui lucru, reuşi să surâdă grațios, 
când li se alătură. 

— Ce zici de-o bere? îi oferi Duncan. Sau ai prefera un pahar de vin? 

Sam o privi, aşteptându-i răspunsul. 

— Mi-ar plăcea o bere, spuse Jenna. 

De fapt, prefera vinul, dar n-avea de gând să rişte încă un comentariu 


din partea lui Sam. 


— Te pot ajuta cu ceva? o întrebă ea pe Sarah. 

Femeia clătină din cap: 

— Suntem aproape gata. Fiona şi cu mine ne ocupăm de tot gătitul, iar 
bărbaţii strâng masa. 

— Sam ne povestea despre aventura voastră de azi, interveni Duncan, în 
timp ce Jenna se aşeza la masă. Rinocerii au o reputaţie groaznică, în cea mai 
mare parte binemeritată. Sunt animale agresive, cu temperamente ostile - 
rezultat al miopiei, cred. Văd o pată ceţoasă şi o atacă. l-am văzut repezindu- 
se la muşuroaie de termite, îşi aminti el, râzând. Rinocerii sunt înşelători. 
Arată greoi, desigur, dar au aceeaşi graţie cu a unui om gras pe ringul de 
dans. 

— Şi arată aşa de oribil, îi ţinu isonul Fiona. Singurul animal din veldt 
pentru care nu pot să găsesc loc în inima mea. Cu coarnele alea îngrozitoare. 

— Nici nu sunt coarne, de fapt, o corectă Duncan. Sunt protumberanţe 
de păr aglutinat. 

— Îgh, icni fata. 

Jenna îi dădu dreptate: 

— Nu vreau să mai apară niciunul vreodată în faţa mea. 

— Sam ne-a spus că te-ai descurcat foarte bine, spuse Sarah, în timp ce 
punea pe masă platourile cu mâncare, îşi scotea şorţul şi se aşeza. Şi nu e el 
omul care să laude pe degeaba. 

Jenna îi zâmbi scurt lui Sam: 

— A, ştiu asta. 

Duncan începu să servească, punându-le în farfurii maldăre întregi de 
mâncare, fără ca nimeni să obiecteze. 

— Şi ce te aduce aici, în veldt, Jenna? 

Aruncă o privire spre Sam. Deci, nu le spusese nimic despre ea. Mă rog, 
aşa ceva n-o surprindea. „Misiunea” ei, cum o numea Sam, nu prezenta niciun 
interes pentru el. 

— Mă duc în Batari, răspunse simplu Jenna. 

— În Batari! se trezi pe loc interesul Fionei. Întotdeauna am vrut să 
merg şi eu în munţi, dar Sam nu vrea să mă ia cu el, deşi sunt extraordinară la 
camping. Nu duce pe nimeni, niciodată, adăugă ea, cu o privire întrebătoare 
spre Jenna, care fu ispitită să spună că Sam nu voise s-o ia nici pe ea. Ei, 


continuă Fiona, cu o mică bosumflate, dar oricum nu vreau cu-adevărat să 


merg. Sunt multe locuri pe care aş prefera să le vizitez în schimb, ca New 
York-ul, Parisul, Madrid, Cairo, începu ea să înşire, Los Angeles, Viena... 

— Fiona, te rog, o întrerupse Sarah. Termină cu trăncăneala. 

— În Batari este periculos, confirmă Duncan, chiar şi pentru cineva care 
s-a luat la întrecere cu un rinocer. 

Zâmbind, Jenna răspunse: 

— Călătoria asta e specială pentru mine. Mă duc să caut mormântul 
tatălui meu. A murit în Munţii Batari. 

Duncan îi aruncă o privire rapidă: 

— Nu cumva e referi la Carl Logan? 

— Ba da, dădu din cap Jenna, Chapman este doar numele meu de afiş. 
Sunt fiica lui Carl Logan. 

— Vai de mine şi de mine, se repezi Sarah să-i acopere mâna cu a ei. Îmi 
pare atât de rău pentru tatăl tău. Ne vizita din când în când şi întotdeauna mi- 
a făcut mare plăcere să stau de vorbă cu el. Era un om minunat. 

Empatia manifestată de Sarah o făcu pe Jenna să simtă usturimea 
fierbinte a lacrimilor. Spera să poată vorbi cândva despre tatăl ei, dar nu 
acum, nu în faţa celorlalţi. 

— Da, a fost un om foarte cumsecade, fu şi Duncan de acord, risipind 
tăcerea stingherită care se lăsase la masă în timp ce Jenna îşi înghiţea 
lacrimile. Pot înţelege de ce doreşti să faci drumul ăsta, dar va fi foarte dificil. 

— Aici îţi dau dreptate, încuviinţă Sam. 

— Sunt convinsă că Jenna va face faţă de minune, răspunse Sarah, spre 
marea recunoştinţă a Jennei. 

Mintea Fionei sărise peste această parte a conversaţiei, muncită de alte 
gânduri. 

— Nume de afiş, repetă ea cuvintele dinainte ale Jennei, îngândurată. 
Eşti actriţă? 

Jenna dădu din cap: 

— De televiziune, în State. 

— Aici nu avem televizor, se plânse fata, dar mă uit la emisiuni când 
mergem în Salindi City. Poate-am să te văd în ceva, adăugă ea, surescitată. 

— Mă îndoiesc, răspunse Jenna, joc într-un serial de după-amiază. Din 
câte ştiu, continuă ea, râzând, filmul meu nu se exportă. 


Aceste cuvinte n-o descurajară pe Fiona. 


— Dæ’ totuşi, eşti actriță, reluă ea, cu uimire. Ce fel de rol joci? 

— A, un personaj destul de puţin onorabil, de fapt, râse Jenna. 

— Cred că e foarte greu, pentru o persoană aşa de drăguță ca tine. 
Probabil trebuie să fii foarte talentată, ca personajul să-ţi iasă credibil. 

— Nu tocmai, spuse Jenna cu sinceritate. Televiziunea de după-amiază 
nu e prea exigentă. 

Fionei îi venise o nouă idee. 

— Am nişte reviste pentru fani! Poate-ţi găsesc o poză într-una din ele. 

— Asta s-ar putea, confirmă Jenna. 

Atenţia care i se acorda începea s-o facă să se simtă cam incomod. Fiona 
era o fată fascinată de vedete. Jenna presupunea că părinţii ei erau mai puţin 
impresionați. 

— Pot să aduc jos nişte reviste de-ale mele, mamă, te rog? 

— Nu acum, dragă. Mai întâi, mănâncă-ţi cina. 

Fiona, în emoția ei, abia dacă se atinsese de mâncare, în timp ce ceilalţi 
terminaseră de mult, ajungând la cafea. 

Jenna o privi pe Fiona cum se îndopa cu mâncarea, gândindu-se, fără 
îndoială, la revistele din camera ei. Era o fată fermecătoare, cu un soi de 
înfăţişare sălbatică, în care se combinau părul brunet şi pielea deschisă a 
mamei sale. Cam copilăroasă încă la trup, se dezvoltase splendid spre 
feminitate, iar Jenna îşi imagină că trebuia să-i fie foarte dificilă viaţa în veldt, 
atât de departe de civilizaţie. 

Conversaţia revenise la problemele fermei, Duncan vorbindu-i lui Sam 
despre ultimele achiziţii. 

— Încă mai avem obişnuita colecţie de pui de gnu şi de gazele, iar 
săptămâna trecută s-a rătăcit prin tabără un pui de leu. Am tot aşteptat să 
vină maică-sa după el, dar n-a mai apărut. Probabil a murit. 

— Ce veţi face cu puiul? întrebă Sam, iar Jenna îşi dădu seama că 
bărbaţii se bucurau că scăpaseră de subiectul melodramelor. Nu-i putea 
învinui. 

— ÎI ţinem până creşte destul de mare ca să vâneze, iar atunci îl vom 
duce în veldt, până găsim o colonie de lei, îl dăm drumul şi sperăm să 
supravieţuiască. 

— Depinde dacă leii ceilalţi îl primesc printre ei. 


Duncan dădu din cap. 


— Ne-ai văzut puii de cheetah? îl întrebă Fiona pe Sam. Revenise şi ea 
cu gândul la chestiunile fermei şi, când Sam clătină din cap, zâmbindu-i, Jenna 
observă cât de cald se purta cu fata şi cu părinţii ei. Erau genul lui de oameni 
şi, în preajma lor, indiferent cât de amabil o tratau, Jenna se simţea ca o 
străină, exclusă din cercul acela vrăjit. 

— N-am să-ţi spun ce au deosebit puii de chettah, continuă Fiona. Va 
tebui să aştepţi până mâine, ca să afli singur. 

— Pariez că pot să ghicesc, surâse Sam. 

— Ba nu poţi şi nici să nu-ncerci, îşi acoperi fata urechile. Nu vreau să 
aud. Aşteaptă până mâine. Şi Jenna trebuie să aştepte şi ea, adăugă, făcând-o 
să se simtă puţin mai implicată în activităţile lor. 

Când bărbaţii se ridicară să strângă masa, Fiona dispăru, pentru a 
reveni cu un teanc de reviste. 

— Fiona, nu crezi că e puţin cam târziu... începu maică-sa. 

— Of, mamă, te rog, nu vreau decât să văd dacă găsesc vreo poză de-a 
Jennei. 

Fata se trântise deja pe podea, cu revistele răsfirate în faţa ei. 

— Un sfer de oră, nu mai mult. Pe urmă, ai de învăţat. 

În timp ce vasele erau spălate şi şterse, Fiona răsfoi revistele. În sfârşit, 
strigă: 

— Am găsit una! Uite! Am dat de-o fotografie a Jennei. 

Sarah şi Duncan priviră cu interes imaginea pe care le-o arăta fiica lor. 
Sam îşi mai turnă încă o cafea, aruncă o privire spre revistă şi arcui o 
sprânceană, fără niciun comentariu. Fotografia o reprezenta pe Jenna 
coborând dintr-o limuzină. Avea pe ea o haină lungă de blană, pe care Jenna 
şi-o amintea bine. O purtase în film şi, până la urmă, îi convinsese pe 
producători să fie de acord s-o cumpere. Chiar şi la preţ redus, tot fusese 
ridicol de scumpă. Acum, nu simţea numai jenă; aici, la ranch, unde viaţa 
animalelor era atât de prețioasă, simţea şi vinovăţie. 

— Unde a fost făcută asta? întrebă Fiona, privind fascinată fotografia şi, 
după cum spera Jenna, neobservând blana. 

— La o decernare de premii, cred, sau poate la recepţia care a urmat. 
Nu mai sunt sigură. 

— Ai câştigat un premiu? 


Jenna râse: 


— A, nu. Nu sunt chiar atât de mare, Fiona. Niciodată n-am făcut ceva 
care să merite un premiu. 

— Ba fac pariu că da. Fac pariu că eşti de-a dreptul nemaipomenită. 

— Nu sunt nemaipomenită deloc. Doar norocoasă. 

— Dar nu e fantastic să fii actriţă? O, cât mi-aş dori să fiu şi eu. Când mă 
gândesc la toţi oamenii bogaţi şi celebri pe care i-aş cunoaşte, la petreceri, la 
hainele superbe... 

Jenna era stânjenită că discuţia revenise iarăşi la îndoielnica ei carieră 
şi încercă să dea un răspuns chibzuit: 

— Există şi unele părţi bune, sigur că da. Atâta atenţie câtă ţi se acordă, 
e măgulitoare şi emoţionantă - cel puţin, la început. E amuzant să-ţi închipui 
că eşti altcineva, în rolul din fiecare zi, iar salariul e mare, mult mai mare 
decât s-au cuveni. Dar munca poate fi foarte obositoare, cu ore interminabile 
de lucru, multe dintre ele petrecute doar stând degeaba pe platou, 
aşteptându-şi intrarea. Poate fi îngrozitor de plicticos şi trebuie să te 
mulţumeşti cu o mulţime de meschinării şi de false valori, recunoscu ea. 

— Dar ţie îţi place, insistă Fiona, cu speranţă. 

— Nu întotdeauna. Deocamdată, merge; cu asta mă ocup. 

Fata n-avea de gând să se lase descurajată. 

— Aş da orice ca să fiu ceea ce eşti tu, o actriţă celebră. Într-o zi... 

— Într-o zi, poate, interveni maică-sa, dar nu în seara asta. E timpul ca o 
anumită fată, al cărei nume îmi scapă, să se ducă în camera ei ca să înveţe la 
franceză. 

În timp ce Fiona, fără tragere de inimă, îşi strângea revistele şi le ura 
noapte bună tuturor, Sarah începu să explice: 

— Învață pentru medie, ca să se poată înscrie la universitate, în Anglia, 
la toamnă. Fiona are o minte foarte ageră, dar uneori e cam distrată. 

Jenna înţelese că, de data asta, ea fusese distracţia. Dar nu şi pentru 
Sam, care privise şi ascultase totul cu un zâmbet răutăcios pe faţă, pentru ca 
după plecarea Fionei să râdă cu gura până la urechi: 

— Toată vorbăria asta despre vedete mi-a iscat cea mai perfectă poftă de 
somn, spuse el, în timp ce se ridica, îşi ducea ceaşca la chiuvetă şi o săruta pe 
Sarah de noapte bună. Ne vedem dimineaţă. 

Şi, cu un gest de salut spre Duncan şi o înclinare din cap la adresa 


Jennei, ieşi. 


— Cred că trag şi eu pe dreapta, spuse Duncan. Aici, în veldt, se crapă 
devreme de ziuă. Tu ce zici, Sarah? 

Jenna aşteptă, sperând că Sarah avea să mai rămână un timp, pentru a-i 
tine companie. După ce dormise, Jenna nu mai era gata să se culce imediat, 
dar nu voia nici s-o reţină pe Sarah. 

— Nu, cred că eu mai stau o vreme, Duncan, îi răspunse ea, cu un sărut. 

— Să nu rămâi numai pentru mine, se simţi Jenna datoare să spună. 

— Nicio grijă, îi răspunse Duncan, cu o ultimă strângere de mână. Sarah 
se dă în vânt să stea noaptea la taclale. Problema e că nu are prea des cu cine 
să stea. 

După plecarea lui, cele două femei se instalară la masă, cu încă o ceaşcă 
de cafea. 

— Duncan are dreptate, începu Sarah. E plăcut să ai cu cine sta de 
vorbă. Aici, poţi ajunge să te simţi foarte singur. 

— Da, chiar mă întrebam... 

Jenna se întrerupse, nedorind să pară indiscretă. 

— De ce locuim aici? încheie Sarah în locul ei. Fiindcă, în pofida tuturor, 
ne place. Duncan şi cu mine am venit aici în safari cu ani în urmă şi n-am mai 
plecat niciodată. Mă rog, am mai plecat noi, desigur; ne-am întors acasă şi ne- 
am făcut toate bagajele. Duncan s-a lăsat de meserie - oricum nu-i plăcuse 
prea mult niciodată - şi am vândut casa şi tot ce nu mai puteam aduce cu noi. 
Apoi, ne-am dus la avocaţi şi am înfiinţat fundaţia. 

— O fundaţie? 

— Da, creată cu banii pe care-i moştenise Duncan. El provine dintr-o 
familie scoțiană foarte bogată şi, sinceră să fiu, niciodată n-a prea ştiut cum 
să-şi folosească banii. Asta era soluţia ideală. Ne-am dedicat viaţa animalelor, 
efectiv. Rezervaţia e foarte mare şi, desigur, peste tot pe pământurile noastre 
vânatul e interzis. E plăcut să ştii că aici, cel puţin, şi în alte locuri ca al nostru 
din Africa, viaţa sălbatică e protejată. 

— Să ştii că vă admir. Aici, viaţa pare miraculos de elementară; atât de 
simplă... 

— Ei, nu întotdeauna, răspunse Sarah. Într-un fel, e asemenea carierei 
tale. Multă muncă grea, iar o parte din ea poate fi îngrozitor de monotonă şi, 
uneori, singuratică. Dar fiecare zi are ceva deosebit; prezintă noi provocări, 


noi probleme de rezolvat. E un sentiment minunat, când realizăm un obiectiv 


pe care singuri ni l-am impus. 

Jenna tăcu, gândindu-se că singurul scop pe care-l avusese ea vreodată, 
cel pe care îl urmărea şi acum, era acela de a-şi găsi tatăl. 

— Tatăl meu venea des în vizită pe-aici? întrebă ea. 

— A venit de mai multe ori, în timp ce-şi planifica expediţia în Munţii 
Batari. Am încercat să-l avertizăm asupra pericolului. Este o regiune foarte 
izolată, în unele zone aproape neexplorată, dar datăl tău era hotărât. 

— Ştiu. Putea fi un om foarte încăpățânat. 

— Părea convins că oraşul lui pierdut se afla în Batari şi exista în 
realitate. 

— Crezi că acel Zaphir există? 

Jenna încercase să pună întrebarea într-o doară, deşi pentru ea 
răspunsul era foarte important. Avea nevoie să valideze convingerile tatălui ei. 

— Nu cred că părerea mea are vreo importanţă. Tatăl tău credea în 
oraşul acela, la fel ca mulţi africani. 

— Într-adevăr? 

Era pentru prima oară când cineva vorbea serios cu Jenna despre 
Zaphir. 

— A, cum să nu, însă cu excepţia tribului Ngesi, nimeni nu se apropie de 
Batari. Şi până şi Ngesii locuiesc pe cealaltă parte a muntelui. Ei cred că 
Zaphirul e populat de spirite rele. 

— Spirite rele? 

— Unii dintre bătrânii tribului spun că spiritele au cauzat moartea 
tatălui tău. 

— Dar tu ce crezi că s-a întâmplat? 

— O, Jenna, făcu Sarah, cu tristeţe. Nu cred că va şti cineva vreodată. 
Sunt posibile atâtea lucruri - braconieri, săteni nemulţumiţi, şamani obsedaţi 
de frica duhurilor rele, până şi oamenii implicaţi în disputele de la graniţă, 
traficanţii de arme pe care încearcă să-i elimine primul ministru Bundo. 

Clătină din cap. 

— Numai că nu-mi pot da seama ce motiv ar fi avut să-i facă ceva tatălui 
tău. 

— Fii sigură că nici eu nu înţeleg de ce ar fi vrut cineva să-i facă vreun 
Tău. 


— Africa poate fi o regiune foarte enigmatică. Vei afla asta când ajungi 


în Batari, dar o să ai nevoie de un ghid bun. Dacă există cineva care să se 
poată duce până acolo şi înapoi nevătămată, Sam Malock e omul. 

— Nu-l entuziasmează prea mult gândul de a mă lua cu el. 

— Cred că e doar prudent din cauza pericolelor. Sam e foarte 
profesionist. 

Îşi terminară cafeaua şi, în timp ce-şi spălau ceştile la chiuvetă, Sarah 
continuă: 

— Chiar de-atunci, de prima oară când a venit aici, acum şase ani, am 
simţit că Sam avea un soi de profesionism necunoscut celor mai mulţi dintre 
vânătorii şi călăuzele din zonă. Pur şi simplu părea să ştie, instinctiv, ce era de 
făcut. Asta l-a impresionat foarte mult pe Duncan. 

— Da, este un om foarte impresionant, confirmă Jenna, dar poate fi şi 
destul de... dificil. 

Sarah râse: 

— Sunt convinsă că doar pare să fie aşa; de fapt, uneori cred că 
încearcă să fie, dar are şi Sam zonele lui sensibile. Una dintre ele e fiica mea. 

— Eu aş crede că e vorba de toată familia voastră, comentă Jenna. 

— Da, am bucuria să spun că suntem prietenii lui. 

Sarah tăcu un moment, înainte de a adăuga: 

— Presupun că acea carapace protectoare pe care i-ai văzut-o are 
legătură, probabil, cu necazurile lui de-acasă, din State. 

— Despre asta nu ştiu nimic, răspunse Jenna, încercând să nu pară prea 
curioasă, cu speranţa că Sarah avea să-i explice. 

— Ei, nici eu nu sunt sigură ce s-a întâmplat exact - probleme de 
afaceri, cred. Şi-a pierdut slujba, iar soţia l-a părăsit. Totul a însemnat o mare 
decepţie pentru Sam, aşa că a venit aici. 

— Nu ştii ce anume s-a întâmplat? 

— Nu, dar indiferent despre ce era vorba, Sam e nevinovat de toate 
acuzaţiile. 

— Acuzaţii? repetă Jenna, însă expresia de pe faţa lui Sarah o înştiinţă 
că n-avea să mai scoată nicio vorbă despre Sam, ba chiar considera că deja 


spusese prea multe. 


Capitolul 5 


Zorii zilei tocmai se iveau peste veldt, în timp ce Sam şi Fiona goneau cu 
caii prin iarba înaltă. Marea de fire galbene era spuzită în trandafiriu de 
soarele care răsărea, iar cei doi traseră de căpestre în acelaşi timp, pentru a 
privi aurora. Caii tropăiau din copite şi se cabrau, dornici să-şi reia alergarea, 
dar Fiona şi Sam aveau alte intenţii. De peste şase ani, acesta era modul lor 
de a-şi începe zilele, ori de câte ori Sam venea în vizită. 

— Prima oară când am venit aici împreună, eu eram prea mică pentru a 
mă urca în şa fără să mă urc pe-o ladă, spuse Fiona. Mai ţii minte? 

— Sigur că ţin minte. Ai zbierat ca din gură de şarpe, când am încercat 
să te-ajut. „Pot şi singură, Sam!” N-am să uit niciodată ce mutră aveai. Şi 
parcă mai văd şi-acum cum fluturau codiţele alea în urma ta, când te-ai luat la 
întrecere cu o girafă, peste veldt. 

Fiona râse. 

— Şi-acum, uite cum am crescut. S-a zis şi cu codiţele. Dar tot mă mai 
pricep la curse şi dacă te uiţi în spatele tău, Sam, ai să vezi o mică turmă de 
zebre mergând spre est. Vrei să ne ducem la ele? 

— Sunt alături de tine, răspunse Sam, în timp ce-şi îndemnau caii 
înainte, să ajungă din urmă turma. 

Călăriră în paralel cu zebrele timp de aproape o oră, înainte de a se 
îndepărta şi opri, pentru a-şi odihni caii într-o pădurice. Fiona sări la pământ 
şi se rezemă de trunchiul unui copac, încă furată de amintiri. 

— Erai destul de necopt pe vremea aia, Sam. Îmi amintesc că tata a 
trebuit să te-nveţe cum să mânuieşti funia. Eu ţi-am arătat cum să arunci un 
lassou. 

Sam râse. 

— Eram băiat de la oraş, ai uitat? Tu, Fiona, ai crescut aici. 

— Ştiu. Mai mult ca sigur, va fi foarte ciudat să las în urmă totul, când 
voi pleca la şcoală. Aici m-am născut, iar Salindi City e singurul oraş adevărat 
pe care l-am văzut în viaţa mea. Mi-e greu până şi să-mi imaginez cum va fi la 
Londra. Crezi că mă va cuprinde dorul de casă? 

— Cu siguranţă - pentru un timp. Apoi, vei deveni fată de oraş şi vei uita 
cu totul de noi. 

— Ba n-am să vă uit! strigă ea. Îmi va fi dor de tată lumea. N-am să-mi 
uit niciodată ferma şi toate animalele. 


— Dar noi, oamenii? 


— O, şi de voi o să-mi fie dor, şi voi mai veni în vizită din când în când, 
chiar şi când am să ajung celebră. 

Se opri, în aşteptare. Când Sam nu muşcă momeala, Fiona fu nevoită să- 
i explice: 

— Am să mă fac actriţă! 

Nici de astă dată nu primi niciun răspuns, dar nu se lăsă descurajată. 

— Ce, nu mă vezi pe o scenă? îşi duse ea o mână la ceafă, luând o 
poziţie provocatoare. 

În sfârşit, Sam reacţionă. 

— Când ai luat hotărârea asta? Aseară? 

— Nu. De multă vreme mă bătea gândul. Încă de când aveam 
doisprezece ani. 

Sam râse. 

— lar acum, ai treisprezece, o tachină el. 

— Ştii bine că am şaisprezece, împliniţi, îi aminti Fiona. 

— Ei, Fiona, eu să fiu în locul tău, nu m-aş lăsa prea ambalat de 
musafira voastră. 

Fata ridică privirea spre Sam, cu un licăr în ochii ei negri. 

— Nu eu sunt aia care se ambalează, răspunse ea, ştrengăreşte. 

Încercând să ignore comentariu, Sam îi întinse mâinile pentru a o ajuta 
să încalece. 

— Haide, e timpul să ne-ntoarcem. 

— O placi, se vede cu ochiul liber, continuă Fiona, agăţându-se de 
subiect cu îndărătnicie, în timp ce-şi dezlega calul şi sărea în şa. 

Porniră unul lângă altul, Fiona turuind mai departe, tot ă propos de 
Jenna. 

— Zău c-o placi, repetă ea; neprimind niciun răspuns, îl întrebă: ştii 
după ce mi-am dat seama? 

— Nu, Fiona. 

— Din felul cum te uiţi la ea - sau cum te prefaci că nu te uiţi. 

Îi aruncă o privire mândră, pentru a-i arăta că îi descoperise secretul. 

Sam nu răspunse, dar ştia că fata avea dreptate. Ochii lui se abătuseră 
mult prea adesea în direcţia Jennei. Când credea că nu-l observa nimeni, o 
urmărea, ascultându-i sunetul vocii. Evident, Fiona trebuia să fi observat. Dar 


ceea ce văzuse ea nu era nici jumătate. 


Se şi gândise la Jenna; la senzaţia atât de plăcută de a o avea în braţe, la 
felul cum se topise la pieptul lui ca şi cum i-ar fi fost scris să se afle acolo. În 
acele momente, uitase despre atacul rinocerului şi era sigur că şi ea uitase. 

Dorise mai mult decât orice s-o sărute în clipa aceea, dar nu îndrăznise. 
Nici acum nu ştia ce anume îl oprise. Frica, poate. Sam Matlock nu se temuse 
niciodată de nimic, în viaţa lui, dar acum îi era frică de propriile sale 
sentimente. Jenna îl făcuse s-o dorească într-un mod cum niciodată nu dorise o 
femeie. Orice s-ar fi întâmplat în restul călătoriei, Sam nu mai avea nicio 
putere s-o controleze. 

— Sam, uite! îl smulse din visare vocea emoţionată a Fionei. Acolo, 
lângă boscheţi - un pui de gnu. 

Sam zări animalul. 

— Probabil s-a pierdut de mama lui. Se întâmplă tot timpul. 

Fiona îşi struni calul. 

— Nu va fi adoptat de alt animal din turmă, aşa-i, Sam? 

— Nu, clătină el din cap, nu vor face decât să-l alunge, la fel cum fac 
acum zebrele alea. 

Puiul de gnu, dornic de companie, alerga pe lângă o altă turmă de 
zebre. După ce nu-l luară în seamă o vreme, animalele îl izgoniră, iar micul 
gnu reveni la locul său, izolat lângă tufişul spinos. 

— Of, Sam, trebuie să facem ceva, exclamă Fiona. Nu-l putem lăsa să 
moară. 

— În fiecare an se nasc un sfer de milion de antilope gnu şi nu pot fi 
salvate toate, până la ultima. Trăieşti în Africa de suficient timp ca să ştii asta. 

— Ei bine, ceea ce ştiu şi ceea ce simt sunt două lucruri diferite, replică 
Fiona, aruncându-şi capul într-un mod care-i aminti lui Sam de vremurile 
codiţelor. Încăpăţânarea ei, însă, nu dădu niciun rezultat. Sam dădu pinteni 
calului, făcându-i semn Fionei să-l urmeze. 

Fata mai avea încă un truc în arsenal. Ochii începură să i se umple de 
lacrimi mari. 

— Te rog, Sam. Te rog. 

Lacrimile porniră să se prelingă în jos pe obraji. 

— Nu putem face nimic? 

— Tatălui tău n-o să-i placă, Fiona, mai încercă el. 


— Ba n-o să se supere deloc, Sam. Ce contează, încă un gnu, acolo? îl 


vom ţine doar până creşte destul de mare ca să se întoarcă în turmă. 

— Aşa spui mereu, Fiona. Jumătate din animalele de la fermă au devenit 
favoritele tale. 

Feţei continuau să-i şiroiască lacrimile. 

— În regulă, se înduplecă el, dacă promiţi ca pe ăsta să-l laşi în spate. 
Nu-l răsfăţa; lasă-l să rămână sălbatic. 

— Îţi promit, Sam. 

Sam desprinse colacul de frânghie de la oblâncul şeii, dădu pinteni 
calului şi porni spre arbust, formând deasupra capului un laţ care se rotea 
lent. Lassoul pluti prin aer şi se aşeză uşurel pe după gâtul antilopei, iar micul 
grup, după un oarecare efort, porni spre fermă, Sam şi Fiona pe cai, cu puiul 


de gnu ce încă se mai împotrivea tras în urma lor. 


Jenna tocmai ieşise din casă şi se îndrepta spre ţarcurile animalelor, 
când văzu norul de praf la orizont. Punându-şi mâna streaşină la ochi, îl privi 
apropiindu-se, recunoscându-i în sfârşit pe Sam şi Fiona şi zâmbind când văzu 
ce aveau la capătul funiei. 

— Încă un animal pentru menajerie? întrebă ea, când intrară pe porţile 
fermei. 

— Fiona a fost cu ideea, replică Sam, sărind jos de pe cal. Trase antilopa 
gnu spre gard, lăsă jos şipcile şi îi dădu drumul. Poftim, du-te la ceilalţi din 
neamul tău pe care a reuşit să-i colecţioneze Fiona, mai spuse el, dându-i 
animalului o palmă pe crupă. 

Se uitară cum puiul de gnu alerga încoace şi-ncolo, adaptându-se la acel 
spaţiu nou, pentru ca în cele din urmă să se apropie de altul dintr-ai lui. 

— N-am decât trei gnu, spuse Fiona, răspunzând la acuzaţia lui Sam, iar 
unul dintre ei nu se va mai putea întoarce niciodată în sălbăticie. 

— Şi ceilalţi? întrebă Sam, în timp ce mergea de-a lungul gardului, 
privindu-l pe puiul de gnu cum făcea cunoştinţă. 

— A, nu mă va deranja să-i văd liberi, zău că nu, Sam. 

Apoi, Fiona se întoarse spre Jenna. 

— El încă mă mai crede un copil, când e vorba de animale, dar de fapt 
înţeleg cu adevărat că locul lor e în sălbăticie - atâta vreme cât sunt destul de 
sănătoase ca să reziste acolo. Haide, îi făcu ea un semn, te duc la ţarcurile 


separate, ca să ti-i arăt pe Tommy-ii noştri. Sunt aproape gata să le dăm 


drumul. 

— Până acum, îţi place ziua la ranch? se interesă Sam, în timp ce o 
urmau pe Fiona. 

— Foarte mult. Sarah şi cu mine am luat un mic dejun copios, după ce 
Duncan a plecat cu nişte oficialități de la departamentul guvernului pentru 
conservarea vieţii în sălbăticie. Pe urmă, i-am dat de mâncare puiului de 
leopard - adică, Sam l-a hrănit, iar eu m-am uitat. 

— Nu-i aşa că-i foarte dulce? se întoarse Fiona spre ea, explicativ. Atâta 
doar că devine prea prietenos când se joacă. 

Jenna râse. 

— Nu cred că mi-ar plăcea să mă joccu el. 

Se apropiară de un ţarc, iar Fiona spuse cu mândrie: 

— Uite-i şi pe Tommy-ii noştri. Amândoi au fost schilodiţi grav de un leu, 
iar acum sunt aproape gata să fie eliberaţi. 

— Tommy? întrebă Jenna. 

— Da, îi explică Sam. Asta-i porecla gazelei Thompson. Nu le atinge, o 
povăţui el, tocmai când Jenna întindea mâna spre gâtul cafeniu al unuia dintre 
micile animale cu coarne. 

— De ce nu pot să le mângâi? 

— Duncan vrea să se teamă în continuare de om, astfel încât, la trecerea 
unei turme, să le poată introduce în ea, unde să se adapteze, fără a rămâne 
dependente de noi. 

— Ştiu, îi spuse Fiona Jennei, când o văzu privind cu jind la micile 
gazele. Sunt pur şi simplu adorabile, cu dunga lor neagră drăgălaşă şi ochii 
ăia mari cât toate zilele. E o mare tentaţie, dar până şi eu am reuşit să nu le 
răsfăţ. Sper să supravieţuiască în lume, mai spuse ea, cu puţină tristeţe. 

— Ei bine, dacă nu reuşesc, nu-ţi rămâne decât să dai vina pe legea 
junglei, Fiona, replică Sam. Nu toate animalele îşi vor completa ciclul de viaţă 
aici, în Africa. 

— La fel îmi spune şi tata, de-o sută de ori pe zi, răspunse Fiona; porni 
cu pasul uşor săltat, încercând să-şi ridice moralul. Ei, acum am să-ţi arăt trei 
animalele care sunt sigură că vor supravieţui, fiindcă le vom ţine aici până la 
sfârşitul vieţii. Asta-i surpriza despre care îţi vorbeam, Sam, adăugă ea, luând- 
o înainte. Şi n-ai cum să ghiceşti ce-i cu ele. 


În timp ce Fiona deschidea uşa, mama ei o strigă din casă. Fata intră 


grăbită în hambar, sperând să n-o fi văzut. 

— lată-le, anunţă ea, comorile mele. 

Într-o cuşcă mare se aflau trei pui de leopard cheetah. 

— Sunt albi! exclamă Jenna. N-am mai văzut niciodată un cheetah alb. 

— Puţini oameni au văzut, confirmă Sam. De unde Dumnezeu aţi făcut 
rost de ei? 

— Tata şi câţiva oameni de-ai lui i-au găsit la poalele Munţilor Batari şi i- 
au adus până acasă. Le-a fost foarte greu, fiindcă nu aveau cuşti la ei, iar 
bebeluşii ăştia sunt extrem de activi. Poţi să-i mângâi, Jenna, îi dădu ea voie, 
aplecându-se în cuşcă să ridice unul dintre leoparzi. Sunt mult mai mici decât 
leopardul căruia i-ai dat de mâncare azi dimineaţă. Şi mult mai blânzi. 

Jenna mângâie capul alb. 

— Au ochi albaştri, constată ea. 

— Ştiu. Nu-i aşa că-s nişte scumpi? Albinoşi adevăraţi. 

— Arată atât de sănătoşi. Când mai cresc, de ce nu se pot întoarce în 
sălbăticie, ca gazelele? întrebă Jenna. 

— Sunt nişte inadaptaţi, străini de lumea lor, răspunse Sam; stătea 
rezemat de cuşcă, arătând mai chipeş şi mai gânditor decât de obicei. Şi-au 
pierdut coloraţia de protecţie. Restul haitei i-ar alunga, şi ar deveni ţinte 
uşoare pentru animalele de pradă. 

Comentariul lui Sam despre străini îi reaminti Jennei propriile sale 
cuvinte, pe care i le spusese primului ministru despre tatăl ei. Carl Logan 
fusese întotdeauna un inadaptat. Oare aşa se considera şi Sam pe sine însuşi? 
se întrebă ea. 

— Probabil că mama a fost omorâtă, ca să-l împodobească pe cine ştie 
ce tămăduitor tribal. 

— Îngrozitor, remarcă Jenna, încercând să nu se gândească la propria ei 
haină de blană. 

Puiul de cheetah se târâse peste umărul Fionei. Fata ridică mâinile şi îl 
puse în braţele Jennei. Chipul lui arăta ca o mică păpădie, cu câte o 
fermecătoare dungă închisă pe fiecare obraz. Blana era mai pufoasă decât se 
aşteptase, aproape ca a unei pisici cu păr scurt. Jenna se simţea fermecată. 

— Reacționează exact ca o pisică, observă ea. 

— Nici nu e altceva - o pisică mai mare, confirmă Sam, întinzând mâna 


să mângâie leopardul sub bărbie. Ascultă-l cum toarce. 


Sam stătea lângă Jenna, privind micul cheetah ghemuit în braţele ei, cu 
ochii închişi. Mâna lui continuă să-i scarpine bărbia, frecându-se de braţul 
Jennei la fiecare mişcare. 

— Ştiam eu c-aveau să-ţi placă leoparzii mei! exclamă Fiona. Poţi să te 
joci cu ei cât ai chef, dar eu trebuie să-mi termin treburile. Cred că am auzit-o 
pe mama strigându-mă. 

Sam râse: 

— Da, şi eu cred. 

Fiona ieşi din hambar, închizând uşa în urma ei. Raze de soare se 
strecurau prin spaţiile dintre scânduri, iar Sam observă cum străluceau în 
părul Jennei. Îşi retrase mâna şi o privi cum mângâia puiul adormit. În sfârşit, 
i-l luă din braţe, îl puse la loc în cuşcă şi închise uşa. Animalul dormi mai 
departe, fără să-i ia în seamă pe cei doi fraţi ai săi, care se rostogoliră 
deasupra. 

— Chiar vor rămâne aici, la fermă? 

Sam dădu din cap: 

— O parte din teren constă într-un parc natural. E foarte bine protejat. 

Îi răspunsese la întrebare, dar în realitate nu se gândea la puii de 
cheetah. În timp ce Jenna privea animalele care se jucau în cuşcă, lumina 
soarelui îşi schimbă unghiul, scăldându-i faţa, definindu-i unghiul accentuat al 
pomeţilor înalţi. Jenna miji puţin pleoapele, îngustându-şi ochii de un albastru 
intens, dar nu se retrase din lumină. 

— Au atât de multe responsabilităţi, murmură ea, continuând să 
privească puii de cheetah, dar cu gândul la familia McKenzie. 

— E viaţa pe care şi-au ales-o, răspunse Sam, fără a-şi lua ochii de la ea. 

— Atât de departe de civilizaţie, atât de singuri. 

În timp ce rostea acele cuvinte, Jenna îşi dădu seama că nu se referea la 
ei aşa cum ar fi făcut-o cu o zi în urmă. Acum, gândul la familia McKenzie 
acolo, în sălbăticie, singuri, iubindu-se unii pe alţii şi viaţa pe care şi-o 
aleseseră, nu i se mai părea atât de ciudat. 

— Îi admiri mult, nu-i aşa? îl întrebă. 

— Într-adevăr. Le admir loialitatea, devotamentul şi consecventa. 

Aceste cuvinte erau atât de necaracteristice pentru el, încât Jenna ridică 
privirea, surprinsă. Dacă Sam avea asemenea sentimente - iar Sarah aproape 


o convinsese că le avea - nu-i stătea în fire să le exprime. 


— N-am ştiut că eşti sentimental, spuse ea, încet. 

Sam păru să se crispeze puţin. Apoi se destinse din nou, răspunzând: 

— Sunt multe pe care nu le ştii despre mine. 

— Îmi dau seama. 

Se gândea la ceea ce-i spusese Sarah - şi la ce rămăsese nerostit - dar îi 
scăpa mai mult decât faptele din viaţa lui Sam; nu reuşea să perceapă nici 
sentimentele care îi dirijau viaţa. 

— Aş dori să aflu mai multe, spuse ea, după care, dându-şi seama de 
îndrăzneala propriilor ei cuvinte, adăugă: dacă vom călători împreună câteva 
săptămâni de-acum încolo, ne-ar putea fi mai uşor s-o facem ca prieteni. 

Când Sam nu răspunse, continuând doar s-o privească, Jenna adăugă: 

— Ştiu că până acum ţi-am creat probleme - fugind de răgetul leului, 
fiind urmărită de un rinocer. M-am simţit atât de prost, atunci când cu leul - şi 
cu rinocerul, dacă e vorba pe-aşa; ar fi trebuit să fiu mai atentă. Dar îmi dau 
toată silinţa. 

În timp ce ea îi vorbea, Sam nu făcea decât s-o privească. Ochii ei mari 
şi expresivi erau serioşi, iar el înţelegea perfect cum puteau să ilumineze o 
apariţie pe ecranul televizoarelor. Nu îl impresionau prea mult actrițele, nu 
ştia nimic despre meseria lor, dar era sigur că ochii aceia puteau exprima 
toate genurile de emoție. 

Acum lumina o învăluise complet, făcându-i toate trăsăturile să 
strălucească. Avea o gură perfect formată, cu buze pline, expresive. De fapt, 
nimic la ea nu era imperfect. Remarcase acest fapt în momentul când Jenna 
intrase în barul Hotelului King George. Atunci, nu se gândise nicio clipă că 
avea să o ia cu el într-un safari. Aşa ceva ar fi fost ultimul lucru pe care să-l 
plănuiască, dar cât de puţin fusese de fapt plănuit, în viaţa lui din ultimii ani? 
Cu siguranţă, nu intenţionase nici s-o sfârşească aici, în Africa de Est. 

Sam îşi amintea cât de pătimaşă fusese Jenna când îşi exprimase 
rugămintea faţă de primul ministru. Atunci, crezuse că juca un rol, dar acum 
ştia că fusese realitatea. Avea emoţii, profunde şi intense, şi n-o deranja cu 
nimic să şi le arate. Sam o admira pentru asta. Îşi dorea să fi putut canaliza el 
acea pasiune. 

lar acum, în timp ce Jenna îi vorbea despre diversele ei boroboaţe din 
timpul călătoriei, nu se mai putea gândi decât la cât de mult o dorea. Se 


întreba ce-ar fi făcut dacă o atingea, dacă-i punea mâna pe linia gingaşă a 


obrazului sau îi mângâia curba lină a bărbiei. Fascinat, privea lumina 
revărsându-se peste ea, căutând toate ascunzişurile, adânciturile de la baza 
gâtului şi de după ureche, locurile delicate pe care tânjea să le atingă, să le 
exploreze cu vârfurile degetelor - cu buzele. 

lar în clipa următoare îl atingea ea, cu mâna rezemată pe braţul lui, 
caldă şi puternică, în timp ce vorbea. Cuvintele-i erau la fel de sincere ca 
atingerea, dar Sam nu mai auzea ceea ce spunea, pentru că era prea plin de 
imaginea ei. Îi făcea capul să se învârtească. Îşi amintea mirosul ei de prima 
oară când se întâlniseră şi, apoi, de la fiecare ocazie. Întotdeauna şi pentru 
totdeauna, avea să-l asocieze cu Jenna. Era proaspăt şi viu, parfumul ideal 
pentru ea. 

— Aşa că-ţi promit, Sam, niciodată n-am să mai fiu o problemă. 

Şi-şi strânse buzele într-o linie fermă, hotărâtă, făcându-şi să nu-şi 
dorească nimic mai mult decât să i le sărute. Un moment, rămaseră 
suspendaţi în timp, iar apoi, cu o mişcare ce părea să se fi desfăşurat cu 
încetinitorul, Sam întinde mâna şi îi atinse părul, îngropându-şi degetele în 
şuviţele dese şi bogate. Pe faţa ei se aşternu o expresie surprinsă, care apoi 
dispăru. Sam îi atinse cu buzele părul blond, mătăsos, ţinându-l o clipă lipit de 
chipul lui. 

În cuşcă, unul dintre puii de cheetah mârâi, în timp ce se zbenguia cu 
fratele lui, dându-se peste cap. Jenna zâmbi, dar nu întoarse capul spre cuşcă. 
Ochii îi stăteau aţintiţi asupra lui Sam, în timp ce mâna sa îi cuprindea talia. 
Era îmbrăcată cu blugi şi o cămaşă largă de bumbac. Sam îşi strecură mâinile 
pe sub cămaşă, atingându-i pielea fină ca satinul, şi o trase mai aproape. 

Inima Jennei bătea cu tot atâta furie ca în veldt, cu o zi în urmă, când 
alergase spre copac, dar acum nu mai simţea niciun strop de frică, numai 
nerăbdare, în timp ce Sam o cuprindea cu braţele, iar ea îşi simţea sânii 
apăsându-i pieptul tare. Îi simţea bătăile încete şi statornice ale inimii, \i 
auzea respiraţia accelerându-se. Mâinile lui i se plimbau pe spinare, în sus şi-n 
jos, strângând-o lângă trupul său încordat. Îi aşteptă dornică sărutul, când 
chipul lui se apropie, până când buzele ajunseră la un milimetru de ale ei. 

În sfârşit, sosi şi momentul când gura lui o atinse pe a sa, caldă, 
puternică, poruncitoare. Îi răspunse total, deschizându-şi buzele sub ale lui. 
Mâinile Jennei, care stătuseră pe lângă trup, jinduind să-l cuprindă dar 


şovăitoare, erau acum cât se poate de sigure, când şi le petrecu pe după 


spatele lui şi simţi în sfârşit muşchii unduindu-se sub cămaşa de bumbac. 

Jenna auzea puii de cheetah la joacă şi ştia că se aflau chiar alături, în 
cuşcă, la doar câţiva paşi distanţă. Mârâielile lor păreau să devină tot mai 
slabe, stingându-se apoi complet, ca şi cum ea şi Sam ar fi fost dintr-odată 
transportaţi într-o altă lume, unde erau complet singuri. Nu mai auzea nimic 
altceva decât bătăile inimii lui Sam lipită de a ei şi respiraţia lui unită cu a ei, 
în timp ce se sărutau. În josul stomacului începea să i se răspândească o 
senzaţie de căldură, difuzându-i-se prin tot trupul până când îşi simţi venele 
cântând de nevoia lui. 

O săruta profund, complet, iar când se despărţiră o privi un lung 
răstimp, după care din nou îi luă buzele în stăpânire. Picioarele Jennei 
începeau să-şi piardă puterea şi se agăţă de el să nu cadă, în timp ce Sam îşi 
strecura limba printre buzele ei. Îi găsea ascunzătorile umede ale gurii, 
sondând, explorând, delectând-o în timp ce ea îşi înfăşura degetele cu părul 
lui des şi-i trăgea chipul şi mai aproape, tot mai aproape de alei. 

În sfârşit, tocmai când credea că plămânii aveau să-i plesnească şi inima 
să-i explodeze, buzele se despărţiră de ale ei, iar Jenna îşi trase respiraţia, 
ascunzându-şi faţa în umărul lui. Sunetele micilor leoparzi îi reveniră în auz şi 
simţi că se reîntorcea la realitate. Însă continua să tremure, inima îi bătea cu 
aceeaşi putere, iar fantezia încă nu se separase complet de realitate. Sărutul 
fusese pe cât de neaşteptat, pe atâta de pustiitor. Avea nevoie de puţin mai 
mult timp ca să treacă peste el. 

Sam îi lăsă timpul necesar, nevorbind nimic o vreme, numai ţinând-o 
tandru dar ferm la pieptul lui, până când respiraţia îi redeveni mai normală. 
Într-un târziu, toate fură iarăşi limpezi - hambarul, razele de soare printre 
stinghii, puii de cheetah culcaţi în cuşca lor, epuizați. 

— Jenna, spuse el cu un glas foarte scăzut, dar calm şi sigur, cred că 
ăsta nu va fi decât începutul. 


Jenna nu-i răspunse, deşi ştia că spunea adevărul. 


leşiră în lumina puternică a soarelui, unde fură salutaţi imediat de 
strigătele Fionei. Fata introdusese zebra cu trei picioare în acelaşi ţarc cu 
puiul de gnu, iar cele două animale se împrieteniseră la cataramă. 

— S-ar putea să n-avem încotro şi să ţinem antilopa, declară ea cu 


convingere. 


Jenna şi Sam se opriră lângă gard, privind cele două animale 
împerecheate în chip atât de straniu; din când în când, însă, Sam întâlnea 
privirea Jennei sau o atingea uşurel pe braţ, fiind răsplătit cu o undă de surâs. 

Fiona, în lumea ei animală, fără a şti că în scurtul răstimp cât îi lăsase 
pe Jenna şi Sam în hambar se schimbase ceva, continua să turuie. 

— Cimpanzeul e puţin cam gelos, bineînţeles, dar o să treacă el şi peste 
asta. Şi-n plus, adăugă, luând mâna cimpanzeului bandajat, de fapt oamenii îi 
plac mai mult decât animalele. Să vă fac cunoştinţă. Sam şi Jenna, dumnealui 
este Domnul Magoo. Întinde-i mina, îi şopti ea Jennei, care se supuse, pentru 
ca Domnul Maggo să-i răspundă cu un gest apropiat de o strângere a mâinii. 

Solemn, Sam îi urmă exemplul, dar de cum eliberă mâna cimpanzeului, 
Domnul o apucă iarăşi pe a Jennei. 

— Cred că te place, comentă Fiona. 

— E aşa de blând... 

Jennei nu-i venea să creadă că acel cimpanzei trăise vreodată în 
sălbăticie. 

— Îl avem de mult. Avea braţul stâng aproape smuls, într-o luptă cu alt 
animal - n-am aflat niciodată ce anume fusese. Doctorul a venit cu elicopterul 
la rezervaţie, special pentru Domnul Magoo. L-a operat şi i-a salvat braţul, dar 
Domnul Magoo nu se va mai căţăra niciodată la fel ca restul cimpanzeilor. A 
stat mult timp în gips, iar acum are bandaje şi o tijă. În perioada 
convalescenţei, s-a împrietenit cu oamenii. Aşa sunt companzeii, adăugă ea, 
pe cel mai firesc ton. 

— Ei, e clar că Jenna i-a câştigat simpatia, observă Sam, în timp ce se 
îndreptau spre casă. Azi s-a ales cu doi admiratori devotați, mai spuse el, 
aruncând o privire deliberată în direcţia ei, ceea ce o făcu să roşească vizibil. 

Fiona, luând-o în faţa lor, răspunse: 

— Ştiu. Şi puiul de cheetah e un mare fan. 

— Uitasem de cheetah, replică Sam încet, numai pentru urechile Jennei. 


Cu el, suntem trei. 


Auziră elicopterul cu mult timp înainte de a-l vedea. Cina tocmai luase 
sfârşit şi toţi cei trei membri ai familiei McKenzie, împreună cu Jenna şi Sam, 
stăteau pe veranda din faţă, când primele sunete slabe de motor străpunseră 


văzduhul nopţii. Când zgomotul crescu, ieşiră pe câmp, în aşteptare. 


— Mă întreb cine o fi? exclamă Fiona, emoţionată. 

— Nu ştiu, răspunse tatăl ei. Doctorul nu trebuia să vină până 
săptămâna viitoare. 

— Sper să nu fie vreun plicticos de funcţionar de la guvern, spuse Fiona, 
în timp ce elicopterul apărea la vedere, coborând, pentru a trece peste fermă 
înainte de a se întoarce să staţioneze deasupra lor. 

— Nu-i niciun plicticos de funcţionar, observă ea încântată. Pariez că e 
Eric. Numai el zboară aşa. 

Elicopterul ateriză pe câmpie şi aşteptară în curentul de aer până când i 
se deschise sasul. 

— Este Eric! strigă Fiona, alergându-i în întâmpinare. 

— Am adus şampanie, anunţă Eric, şi încă mai e atât de rece încât îi 
putem da drumul la bairam! 

În timp ce reveneau spre casă, Eric le explică motivul vizitei: 

— Aveam ceva timp liber şi m-am gândit că, de vreme ce n-am mai fost 
pe-aici de-o bună bucată de vreme, aş face o vizită în rezervaţie. În plus, am 
ceva de vorbit cu partenerul meu aci de faţă. 

Un moment, Jenna observă o expresie îngrijorată pe chipul lui Sam şi-şi 
dădu seama că acesta nu se aşteptase să-l revadă pe Eric în timpul expediției. 
Cu siguranţă, nu părea la fel de încântat ca şi ceilalţi, şi mai ales ca Fiona, 
care întotdeauna era gata să primească încă un oaspete. 

— Haideţi ca-n seara asta să dansăm! propuse ea, cu însufleţire. 

— Ce vom folosi în loc de orchestră? se interesă Eric. 


— Pickupul meu, fraiere! 


Muzicii de pe discuri i se adăugară ritmuri de tamtam cântate la tobe de 
unul dintre servitorii fermei McKenzie şi de Abdullah, plus un instrument 
asemănător cu o tamburină, pe care-l mânuia tânărul Juma. Toţi ceilalţi 
lucrători de la ranch, precum şi Ali şi Matope, băteau viguros din palme, pe 
tactul vechilor discuri ale Fionei. 

Amestecul stilurilor de dans era un spectacol nemaipomenit, îşi spuse 
Jenna, în timp ce dansa cu Eric, care părea să execute ceva asemănător cu o 
bătută acrobatică, în timp ce ea încerca nişte paşi disco mai recenți. 

— Pare teribil de distractiv, spuse el, încetinind s-o privească. N-am mai 


văzut niciodată paşii ăştia. Aici, în veldt, suntem foarte înapoiaţi, dar sunt 


dispus să încerc. 

Şi încercă, ba bine că nu, reproducând paşii Jennei cu o uşurinţă 
uluitoare, în pofida staturii lui masive. 

— Se ştie că graşii sunt nişte dansatori superbi, preciză el, cu un 
zâmbet. 

Până şi Duncan, care tindea să se poarte ca un fel de scoţian băţos, se 
pomeni pe ringul de dans, primind instrucţiuni de la Jenna. Fiona prinsese 
imediat secretul paşilor şi se ocupa de lecţiile pentru Sam şi mama ei. 

Domnea un asemenea entuziasm încât, nu peste mult, toată lumea dansa 
cu toată lumea - chiar şi bărbaţii între ei - iar colecţia de discuri ajunsese să 
se repete de trei ori. 

— Mai bine ne-am gândi să spargem petrecerea şi să ne ducem la 
culcare, propuse Duncan. Sam şi Jenna vor pleca imediat după crăpatul 
zorilor. 

— Încă nu, tată, se rugă Fiona. Mama şi cu mine am copt un tort pentru 
petrecere şi mai trebuie să-i pun glazura. 

— Păi, atunci mişcă-te, fato, o îmboldi tatăl ei. 

În mod normal, Sam ar fi fost de aceeaşi părere cu Duncan, dar la 
vechiul aparat stereo se cânta o baladă, iar el o avea din nou pe Jenna în 
braţe. O ţinea strâns - de vreme ce oricum dansau cu toţii, nimeni nu observa 
cât de strâns. 

— Am ştiut eu că aveam să te ţin din nou în braţe, îi şopti Sam la ureche, 
dar nu bănuiam că atât de curând. 

Jenna se relaxa lângă el, mişcându-se amândoi în ritmul muzicii, cu 
trupurile conştiente de nevoia apropierii, a contopirii strânse laolaltă. 

— Nu sunt sigur c-am să mă mai pot abţine mult timp să te sărut, spuse 
el. 

Fără să-i răspundă, Jenna simţi că roşea. În ziua aceea roşise de multe 
ori - lucru pe care nu-şi amintea să-l mai fi făcut vreodată în viaţa ei. 

Era conştientă de repeziciunea cu care, după acel singur sărut, 
sentimentele ei faţă de Sam se preschimbaseră din antipatie în fascinaţie, pe 
când ale lui trecuseră de la desconsideraţie la tandreţe. Nu putea decât să 
spere că, odată ce porneau iarăşi prin veldt, avea să rămână astfel, blând şi 
atent, fără a redeveni individul dispreţuitor care o călăuzise în primele două 


zile. 


Dansul se oprise, când Fiona şi Sarah aduseră tortul, şi cu toţii se 
prăvăliră în diverse locuri din hambar, ca să se destindă. Dar, după ce desertul 
fu consumat, toată lumea era gata să danseze din nou, chiar şi Eric, care se 
trântise pe un balot de fân în colţ, lângă şampanie. Ştergându-se de firimituri, 
porni spre ringul de dans şi îi întinse Jennei mâna. 

— Lasă-mă câteva minute, clătină ea din cap. Am nevoie de-o gură de 
aer curat. 

O altă mână - a Domnului Magoo - o apucă pe a ei şi o conduse afară 
din hambar, pornind spre ţarcul zebrei. În timp ce o trăgea de mână, 
cimpanzeul boscorodea zgomotos, dar Jenna refuză să se mai clintească. 

— Nu, spuse ea, acolo nu mă duc. Dacă vrei să-i faci o vizită zebrei, 
mergi fără mine. 

În sfârşit, cimpanzeul îi dădu drumul şi trecu pe sub gard, spre zebră. 
Neluând în seamă puiul de gnu care dormea cu picioarele slabe strânse sub 
burta plină, Domnul Magoo sări în spinarea vărgată a prietenei sale pe cu o 
agilitate uimitoare, avându-i în vedere handicapul. 

Jenna zâmbi şi se întoarse înapoi spre hambar. În acel moment, auzi 
glasurile care pluteau spre ea. Abia putea distinge siluetele lui Eric şi Sam, în 
lumina slabă ce ieşea prin uşa hambarului. Era cât pe ce să li se alăture, când 
un lucru spus de Eric o făcu să se oprească. 

— E o acoperire excelentă pentru tine, Sam. i-am spus-o din prima. 

Jenna simţi că se încrunta. Era posibil ca despre ea să vorbească? 

— Eu credeam c-ai venit s-o iei înapoi, spuse Sam. 

— Ba pe naiba, fu răspunsul lui Eric. 

Ştia că ar fi trebuit să păşească înainte, ca s-o vadă, dar acum trebuia să 
audă şi restul. Despre ea vorbeau, iar tonul lui Sam părea rece, la fel de rece 
ca în momentul plecării. 

— Haide, zi cum merge. 

— Nu merge nicicum, replică Sam, decât poate înapoi la Salindi. E cea 
mai tâmpită idee. Ţi-am spus - şi i-am spus şi lui - încă de la început. 

Jenna se încruntă din nou, mai nedumerită ca oricând. Cărui „lui” îi 
spusese Sam - şi ce anume? 

— Nu mai fi aşa de scorţos, Sam. Pune-mă doar la curent. Aţi vorbit 
despre moşu? A găsit el ceva în munţi - ceva care i-ar fi putut cauza moartea? 


— Numai ca să mă întrebi de asta ai făcut atâta drum pân-aici? 


— Trebuie să ştim, Sam. Da’ nu numai de-asta am venit. Voiam să fiu 
sigur că n-o rasoleşti. N-ar trebui să-ţi fie prea greu să te vâri pe sub pielea ei 
şi să afli ce ştie, ce i-o fi putut spune taică-său. N-ai ajuns s-o placi niţeluş, 
pân-acu? 

— Nu, răspunse Sam. 

Jenna nu putea înţelege de ce minţea. Sau... oare chiar minţea? 

— Ei bine, pentru mine arată mai mişto decât în oraş, are aşa, un fel de 
aură în jurul ei. Mai mult ca sigur c-aş face bucuros schimb de locuri cu tine. 

— Atunci, ia-o înapoi la Salindi, replică Sam. 

Simţi că-i îngheţa sângele în vene. 

— Nnţ. Locul ei e aici, cu tine. Trebuie să aflăm toată povestea, aşa că fă 
bine şi cască ochii şi urechile. Dacă treaba asta iese ca lumea, o să ne putem 
răscumpăra toate păcatele. i-ar plăcea, nu? Nu asta sperăm amândoi? 

Cei doi porniseră spre partea cealaltă a hambarului, iar glasurile 
începeau să li se piardă în noapte. Jenna nu auzi niciun răspuns, dar se temea 
că ştia replica lui Sam. 

Rămase tăcută în întunericul neclintit, cu inima bătându-i şi obrajii 
aprinşi. Va să zică, toată expediţia era o înscenare. Eric voia ca Sam să se 
folosească de ea, să descopere cât de mult aflase tatăl ei. Despre ce anume? Şi 
de ce? Indiferent care erau răspunsurile, Sam n-o găsea de nicio valoare 
pentru ei. Şi totuşi făcea, fără tragere de inimă, ceea ce-i sugerase Eric. 
Sărutul din acea dimineaţă o dovedea. 

Jenna se rezemă de gard, căutând în adâncul ei hotărârea care 
caracterizase începutul călătoriei. Atunci, nu avusese decât un singur scop: să 
găsească mormântul tatălui ei. Momentan, Sam Matlock o abătuse dinspre 
acest ţel, cu sărutările lui. Dar cu asta se terminase. Avea să-şi continue 
drumul, mai încrezătoare ca oricând. Jenna ridică bărbia, ca întotdeauna când 
era sigură pe ea însăşi, şi porni înapoi spre dans. Însă, chiar şi cu toată 


îndârjirea, durerea stăruia. 
Capitolul 6 
Soarele ardea înăbuşitor, printr-un peisaj neospitalier, în timp ce 


străbăteau terenul dificil. Munţii care se înălţau în zare nu le ofereau decât o 


mângâiere prea slabă. Arătau mai mult ostili decât primitori, pe când 


caravana, încet-încet, îşi croia drum peste hurducături, spre ei - spre Batari şi 
mormântul lui Carl Logan. 

Arşiţa şi împrejurimile posomorâte erau de ajuns pentru a o deprima 
complet pe Jenna, dar le-ar fi putut face faţă cu zâmbetul pe buze, dacă n-o 
chinuia amintirea conversaţiei pe care o auzise în noaptea trecută. În timp ce 
se zguduia cu jeepul, Jenna recapitula fiecare cuvânt, încercând să le găsească 
un sens. În cele din urmă, renunţă. Indiferent care erau motivele, acestea n-o 
puteau decât face să regrete ceea ce se întâmplase între ea şi Sam. 

Îşi dorea să fi putut lua înapoi acele sărutări care păruseră să aibă atât 
de mult înţeles. Când el îi spusese că sărutările nu erau decât începutul, Jenna 
nu-i răspunsese. Cel puţin, nu avea niciun cuvânt de retractat - ea, cel puţin. 

— Te simţi bine? 

Ştia că Sam o privea, fără să înţeleagă ce anume o frământa. Dar, când o 
întrebă, se mulţumi doar să dea din cap afirmativ. 

Sam nu se lăsă: 

— E ceva cu tine, Jenna. Ce este? 

— Nimic, mormăi ea. 

În ziua aceea, Sam conducea jeepul şi insistase ca Jenna să stea în faţă, 
lângă el. La plecare, îi zâmbise şi o luase de mână pentru a o ajuta să se urce 
în maşină. Ea nu-i răspunsese la zâmbet, şi nici el nu mai surâsese. O privea 
doar, încruntat de nedumerire. 

— Eşti obosită? 

Se părea că n-avea s-o lase în pace până nu primea un răspuns sau altul. 

— Da, asta e, cedă ea. Sunt frântă de oboseală. 

Poate că acum ştia şi Sam cum era să fie ignorat, la fel cum nici el n-o 
băgase în seamă în prima zi a călătoriei. 

— Vom opri curând, ca să mânc în ceva, îi spuse el şi, ţinându-se de 
cuvânt, anunţă un popas după vreo doi, trei kilometri, când ajunseră într-o 
zonă unde câţiva copaci schilavi ofereau puţină umbră. 

Îşi mâncară sandvişurile în tăcere. După aceea, Jenna îl ajută pe Matope 
să strângă şi îşi duse ceaşca de ceai departe de ceilalţi, pentru a se aşeza cu 
spatele la ei, într-un loc cu iarbă, lângă unul dintre copăceii cei trişti. 

Totuşi, de Sam nu putea să scape. Acesta o urmă, cu paşi uşori, sorbind 
din ceai. Părea foarte relaxat dar, cu siguranţă, cam nedumerit, când se opri 


lângă ea, rezemându-se cu un umăr de trunchiul copacului, pentru a o privi. 


Jenna nu spuse nimic; nu vorbi nici el. 

Cu toate că încerca să nu-l privească, îl văzu cu coada ochiului 
scoţându-şi pălăria şi trecându-şi o mână prin părul des, castaniu, înainte de 
a-şi pune pălăria la loc, cam ţanţoş, pe ceafă. Era nedrept, îşi spuse Jenna, ca 
Sam să fie atât de chipeş. Avea nasturii de sus ai cămăşii de doc descheiaţi şi 
îi putea vedea pieptul lat, bronzat, ridicându-se şi coborând cu fiecare 
respiraţie. Cuţitul său lung stătea într-o teacă, pe şold. Mânecile cămăşii erau 
suflecate, expunând braţele musculoase care o cuprinseseră cu doar o zi în 
urmă, iar pe buzele ce-o sărutaseră cu atâta patimă avea un zâmbet 
întrebător. 

Jenna îşi desprinse ochii dintr-acolo. Nu putea nega faptul că acel om o 
atrăgea la fel de mult ca oricând. De asemenea, nu putea să nege nici ceea ce 
purta întipărit în memorie - conversaţia pe care o auzise în noaptea trecută. 

Sub copac nu era mult mai multă răcoare decât în jeep. Jenna îşi ridică 
părul unduitor de pe ceafă, pentru a şi-l prinde iarăşi în creştet, dar şuviţele 
umede îi tot cădeau în jurul feţei. 

Sam o privea cu o palpitaţie sâcâitoare care se înteţea înăuntrul lui, pe 
când Jenna încerca din nou, fără niciun rezultat, să-şi fixeze părul la spate. 
Vedea cârlionţii inelându-se în jurul feţei sale şi-şi stăpâni impulsul de a 
întinde mâna să-i împingă înapoi. Buclele recalcitrante se încăpăţânau să nu 
răspundă la eforturile ei şi, în cele din urmă, Jenna ridică din umeri, 
renunțând. 

— Va fi mai răcoare când ajungem în munţi, îi spuse el, cel puţin pe 
înserat şi noaptea. 

Jenna nu-i răspunse; nici nu se aşteptase. Indiferent ce o muncea, n- 
avea de gând să-i spună, dar Sam era hotărât să afle - şi chiar acum, înainte 
de a porni din nou la drum. 

Jenna se rezemase moleşită de trunchiul copacului, lăsându-şi părul în 
dezordine împrejurul feţei. Probabil îşi imagina că arăta neajutorată, dar Sam 
găsea că niciodată nu fusese mai frumoasă. Nevoia lui se transforma într-o 
pulsaţie chinuitoare. În noaptea trecută, o dorise; o dorea şi acum. 

— Presupun că asta nu e Jenna Chapman cea pe care ar dori s-o vadă 
admiratorii tăi, spuse el, sperând să o atragă măcar într-o oarecare 
conversaţie. 


— Da, se pare că nu e, îi ţinu ea isonul. 


Nu ieşise mare lucru, aşa că Sam încercă din nou. 

— Cred că filmul de televiziune în care joci are mult succes. 

— Suntem pe locul întâi în audiența pe timp de zi, de câteva stagiuni. 

— Mă rog, eu n-am mai fost în State de-o bună bucată de vreme. 

— De când? îl întrebă ea, neputându-şi ascunde curiozitatea. 

— De şapte ani. 

Imediat, se grăbi să pună şi el o întrebare: 

— Cum se numeşte personajul pe care-l joci? 

— Simone Beauchamp. 

— Cum? se încreţiră de veselie ochii lui. S-ar zice că-i franţuzoaică? 

— Nu e, nu-şi putu stăpâni Jenna un mic surâs. Nu-i decât un nume de 
categorie medie, cotidian, în televiziune. 

— Dar ea nu e o femeie cotidiană, de categorie medie? 

— Nu prea. E model, nimfomană şi distrugătoare de căsnicii. Are o mare 
popularitate printre fani. 

La tabără, oamenii terminaseră de încărcat lucrurile şi îl aşteptau pe 
Sam. 

— N-ar fi cazul să plecăm? întrebă Jenna. 

— Încă nu. 

Sam nu era dispus să abandoneze tocmai acum, când în sfârşit o făcuse 
să vorbească. Îi plăcea să nu prelungească peste o jumătate de oră pauzele de 
masă, dar în acel moment nu timpul îl preocupa. 

— Cum ai reuşit să scapi de la filmări ca să faci călătoria asta? 

— Obişnuita soluţie de televonelă: Simone a fost atacată de un fost iubit 
distrus de gelozie şi internată în spital, după ce au găsit-o zăcând în stradă, pe 
jumătate moartă. E în comă, bineînţeles. Când mă întorc, are să se vindece ca 
prin minune şi-şi va continua faptele reprobabile. 

— După cum vorbeşti, pari cam dispreţuitoare. 

— Se vede? Poate că sunt - şi cam plicisită. Cred că niciodată n-am avut 
ambiţii prea mari. Viaţa mi-a oferit mereu toate ocaziile pe tavă. 

Dădu s-o ia din loc, dar Sam îi puse o mână pe umăr, oprind-o. 

— Încă nu pleca, îi ceru el. 

Jenna îi dădu mâna jos, dar rămase pe loc. 

— Ne-aşteaptă oamenii. 


— Eu sunt şeful aici, Jenna. 


În glasul său se simţea o asemenea autoritate, încât Jenna ridică 
privirea, surprinsă. 

— Şi cred că e cazul să stăm de vorbă. La început, m-am mirat că voiai 
să faci călătoria asta, dar cu cât de cunosc mai bine, cu atât îţi înţeleg mai 
mult hotărârea. 

— Sunt hotărâtă, recunoscu ea. Fiecare om are un mare vis. Şi tatăl meu 
l-a avut pe-al lui, iar acum, eu îl am pe al meu. Cred că i-am moştenit 
caracterul mai mult decât crezusem. 

Ridică privirea spre ei, iar ochii lui îi susţinură pe ai ei, cercetători. 
Jenna se grăbi să întrerupă contactul vizual. În jurul feţei sale zumzăia un roi 
de gâze mărunte, iar Sam le alungă. 

— Nu plecăm până nu-mi spui ce te frământă, Jenna. Ieri te-am sărutat 
şi m-ai sărutat şi tu. Azi, nu te mai pot face nici măcar să te uiţi la mine. 

De pe buzele ei scăpă un mic oftat, înainte de a răspunde: 

— Te-am auzit vorbind cu Eric, azi-noapte. 

— Deci, asta era. Ce făceai, trăgeai cu urechea? 

— Nu cred că ai vreun drept să mă acuzi, Sam. 

— Mda, se pare că nu am. lar tu ai dreptul la o explicaţie. 

— Întocmai, răspunse ea, calmă. 

Sam le strigă ceva oamenilor, în Swahili. 

— Le-am spus să stea liniştiţi, că mai rămânem un timp, traduse el, 
aşezându-se lângă Jenna. Ce doreşti să ştii? 

— Totul. Pentru ce anume vrea Eric să mă folosească şi de ce vrei tu să 
mă trimiţi înapoi la Salindi City. 

— Dă-mi voie să-ţi răspund mai întâi la a doua parte a întrebării, fiindcă 
e mult mai puţin complicată. De la bun început n-am vrut să vii în călătoria 
asta, cum bine ştii. E periculos şi nu voiam să fiu împovărat cu o femeie 
pornită în nu ştiu ce misiune prostească... 

— E foarte importantă pentru mine, Sam, îl întrerupse ea, cu tărie. 
Credeam că ai înţeles asta. 

— O înţeleg acum, răspunse el, şi-ţi respect motivele pentru care doreşti 
să ajungi în Munţii Batari. Dar acum, mai mult decât oricând, aş dori să te pot 
trimite înapoi. 

Văzându-i expresia întrebătoare de pe faţă, Sam încercă să-i explice: 


— De când ne-a lăsat Fiona singuri în sfârşit, ieri, cu afurisiţii ăia de 


cheetah... 

Mâna lui îi atinse uşurel o altă şuviţă de păr care scăpase din coc. 

— Atunci, între noi s-a schimbat ceva. Din capul locului am simţit că 
răspundeam de viaţa ta, însă acum, mai mult pentru oricând, nu pot permite 
să ţi se întâmple nimic, adăugă el, cu glas răguşit. 

Jenna simţi că tremura sub privirea lui gravă, dar încă nu putea uita 
ceea ce auzise. 

— Ce vrea Eric de la mine? 

Sam se rezemă din nou de copac. 

— Lucrăm pentru primul ministru, începu el, iar călătoria asta mai are şi 
alt scop. În orice ţară proaspăt formată există probleme, iar Bundo, oricât e el 
de popular, are mari dificultăţi cu insurgenții de la graniţă. E mult mai 
puternic decât ei, desigur, dar reprezintă o ameninţare serioasă. 

— Cu siguranţă, nu se poate ca voi şi oamenii voştri... 

Sam clătină din cap, insistent: 

— Nu, n-am venit aici ca să luptăm, ci pentru a culege informaţii. 
Contrabandiştii îi aprovizionează pe rebeli cu arme, iar sarcina mea e să-i 
localizez, să le găsesc cartierul general, dacă pot, eventual chiar să-i alung. 
Aşa că asta sper să reuşesc, făcând aceste incursiuni în Batari. De astă dată, 
Eric a considerat că tu ai fi o bună acoperire. Evident, vrea să facă tot 
posibilul ca să rămână în grațiile primului ministru; e o afacere profitabilă. 

— Tatăl meu în ce fel e implicat? 

— Nu cred că e, dar Eric bănuieşte că moartea lui ar putea să aibă 
legătură cu contrabandiştii de arme; că e posibil să fi văzut ceva. 

— Ceva legat într-un fel sau altul cu Zaphirul? 

Sam arcui o sprânceană: 

— Presupusul oraş pierdut? Sincer, Jenna, eu nu cred că există dar, da, 
Eric presupunse că ar putea fi o legătură. Mie mi se pare mult prea trasă de 
păr. 

Jenna se întrebă dacă ar fi fost cazul să-i spună lui Sam despre harta pe 
care i-o trimisese tatăl ei. Dacă da, cu siguranţă, acum era momentul. 

— Sam! strigă unul dintre ceilalţi, adăugând ceva în Swahili, cu un gest 
spre soare. 

Sam îi explică Jerry: 


— Zice că ar fi timpul să pornim acum, dacă vrem să ajungem la 


următoarea tabără înainte ca arşiţa să devină insuportabilă, şi are dreptate. 

Se ridică şi-i întinse mâna: 

— Toate astea au vreun sens pentru tine, Jenna? 

— Da, răspunse ea, luându-l de mână, pentru a se ridica lângă el. Acum 
înţeleg, Sam, şi-ţi promit că n-am să-ţi fac niciun fel de probleme, chiar dacă 
ştiu că ai prefera să mă expediezi înapoi în Salindi City. 

— Da şi nu, o privi el cu un zâmbet. 


Apoi, omul mai strigă încă odată şi momentul se risipi. 


În următoarele trei ore, fierbinţi şi pline de praf, Sam îi spuse Jennei mai 
multe despre terenul pe care-l străbăteau în drum spre Batari. Chiar dacă era 
la fel de cald ca înainte, simpla apropiere a munţilor o făcea pe Jenna să se 
simtă mai răcorită şi, ştiind că totul era din nou în regulă între ea şi Sam, 
stătea mai relaxată. Drumul se îngusta considerabil, pe măsură ce se apropiau 
de poalele munţilor. 

— De-acum încolo, drumul va fi destul de incomod. 

Jenna râse: 

— Nici până-acum n-a fost prea luxos. 

— Aşteaptă numai. Înainte, am mers pe un drum. De-acum, devine o 
cărare. Nu peste mult, va fi o potecuţă. Iar pe urmă, ne vom crăi drum prin 
vegetaţie, făcându-ne singuri loc. Acela e locul unde orice om cu mintea 
întreagă se întoarce din drum, pornind înapoi spre casă. 

Jenna înţelese imediat aluzia. 

— Încă-ţi mai pare rău că m-ai adus aici? 

— Răspunsul rămâne da şi nu. Sper numai să te pot ţine în siguranţă, 
adăugă el, cu seriozitate. 

— N-am să păţesc nimic, Sam, îi promise. 

Sam întinse mâna peste a ei, făcând-o să roşească. Jenna ştia că 
Abdullah îi observa de pe bancheta din spate a jeepului, cu puşca pe genunchi 
şi un rânjet până la urechi pe faţă. 

Câştigară timp destul, atâta vreme cât drumul mai era practicabil, şi 
ajunseră la locul de tabără tocmai în momentul când Jenna credea că 
dogoarea avea s-o doboare. Rosti o mulţumire mută, când Abdullah strigă 
ceva, arătând spre un fel de oază. Încă un kilometru şi ar fi leşinat, ceea ce nu 


i-ar fi făcut o impresie prea bună lui Sam, mai ales din moment ce îi promisese 


că n-avea să-i creeze niciun fel de probleme. 

Pe lângă pâlcul de copaci uriaşi curgea un pârâu limpede şi răcoros. 
Jenna nu dorea nimic mai mult decât să se arunce în apă, dar Sam îi propuse 
să aştepte până când oamenii instalau tabăra, apoi porni în amonte, spre un 
loc unde apa se revărsa de pe o faleză, formând un iaz. 

— Îţi promit că te las pe tine să faci baie prima, îi spuse el Jennei, în 
timp ce aceasta se prăbuşea la umbră, aşteptând să-i fie înălţat cortul. 

La instrucţiunile lui Sam, îl instalară mai întâi pe al ei şi-i descărcară 
bagajele. După ce găsi un rând de haine curate, Jenna îşi adună trusa de 
cosmetice, săpunul şi prosoapele şi porni în susul apei, pe cărarea arătată de 
Sam. După un lung drum, ajunse la eleşteu. Acesta era umbrit de copaci cu 
coroane joase şi de o ieşitură stâncoasă. Jenna se opri lângă stânci, 
îngăduindu-şi un moment de contemplare a împrejurimilor. Se afla într-o oază, 
un giuvaer verde la capătul savanei uscate. Copacii erau luxurianţi şi 
atrăgători; apa părea adâncă şi limpede, reflectând cerul albastru strălucitor. 

Privind în jur, Jenna fu surprinsă să-l vadă pe Ali cocoţat în vârful 
stâncilor. Acesta evita cu grijă să se uite în direcţia ei, dar Jenna era sigură că 
stătea de veghe. Înainte de a pleca din tabără, declarase că se ducea să facă o 
baie îndelungată în iaz şi nu-i păsa nici dacă trebuia să-l împartă cu un 
aligator şi o familie de hipopotami. Eleşteul era calm şi prin jur nu se zăreau 
animale, prietenoase sau ostile, dar Sam nu-şi asumase niciun risc. ÎL trimisese 
pe Ali de pază. Într-un fel, acest lucru o mai liniştea. 

Pe lista echipamentelor necesare întocmită de Sam nu figurase şi un 
costum de baie, aşa că nu-i rămânea decât să se scalde goală, cu sau fără Ali 
în apropiere. Jenna trecu în spatele unei stânci, se dezbrăcă, îşi înfăşură 
trupul cu un prosop şi înaintă până la marginea apei. Aruncând o privire 
scurtă, spre a se asigura că Ali continua să stea cu spatele la ea, lăsă prosopul 
să cadă şi se aruncă în apă. 

După primul şoc, îşi dădu seama că nu era deloc rece, doar abia 
răcoroasă, dar diferenţa dintre temperatura apei şi cea a aerului înăbuşitor 
era suficientă pentru a o zgâlţâi zdravăn. Imediat ce se obişnui, Jenna îşi 
întinse membrele şi înotă până în capătul iazului şi înapoi, într-un crawl lent, 
destins, cu gândul că niciodată în viaţa ei nu se simţise mai bine, cu apa 
lunecându-i peste trupul gol, în timp ce-şi relaxa toţi cârceii şi amorţelile 


călătoriei. 


Iar şi iar, Jenna parcurse iazul pe toată lungimea, simțindu-se tot mai 
relaxată cu fiecare mişcare de braţe, convinsă că putea înota astfel la 
nesfârşit. După câte se părea, Ali ajunsese la concluzia că n-o păştea niciun 
necaz şi-şi părăsise în sfârşit postul de strajă. Era singură într-o oază, goală, 
una cu natura, spirit liber desfătându-se în răcoarea undelor. 

Întorcându-se pe spate, Jenna îşi întinse braţele în lături şi se lăsă să 
plutească încântată, cu ochii închişi, ascultând sunetele din jurul ei - insectele 
din copaci, clipocitul apei revărsându-se de pe faleză. Valurile îi mângâiau 
sânii, învolburându-se senzual în jurul sfârcurilor, iar Jenna se abandonă în 
voia momentului, eliberându-se de orice inhibiţie. Ar fi putut rămâne aşa ore 
întregi, plutind pe suprafaţa apei, dar ştia că, dacă întârzia prea mult, Sam l- 
ar fi trimis din nou pe Ali. Fără tragere de inimă, înotă înapoi la marginea 
eleşteului, unde îşi lăsase prosopul şi săpunul, şi stând în apă până la umeri, 
începu să-şi spele apăsat părul, şi-l scufundă de câteva ori pentru a se clăti de 
tot săpunul şi în sfârşit ieşi din apă, învelindu-se în prosop. 

Aşezată comod pe pietre, Jenna îşi scoase trusa cu cosmeticale, rezemă 
oglinda şi se studie cu atenţie. Ceea ce văzu o surprinse. Cu toate că părul era 
de-a dreptul imposibil, pielea ei nu arătase niciodată mai bine - uşor bronzată, 
cu obrajii înroşiţi - şi avea ochii cât se poate de limpezi. Pesemne că ceva 
anume din Africa îi pria, conchise Jenna, întrebându-se dacă nu cumva acel 
ceva era nu atât regiunea, cât omul cu care o cutreiera. 

Aruncându-şi încă o privire, Jenna conchise că Sam avusese dreptate - 
nu trebuia să se fardeze atât de tare. Era nevoită să recunoască faptul că 
arăta mult mai bine acum, cu faţa curată, decât în prima seară, când îşi 
dăduse atâta osteneală ca să se machieze - spre marea lui iritare. De-acum 
încolo, avea să-şi păstreze naturaleţea. Aici nu existau camere de luat vederi 
şi, la drept vorbind, camerele nici n-o interesaseră vreodată mai mult decât 
altceva. 

Avea însă o problemă cu părul. Plin de bucle încâlcite cărora nici cele 
mai mari cantităţi de fixativ nu le puteau veni de hac, în fiecare zi îi luă tot mai 
mult timp pentru a şi-l aranja. Azvârlind din cap, se uită din nou în oglindă. 
Părul fusese semnul ei distinctiv - sau, cel puţin, emblema Simonei 
Beauchamp. Dar ea nu era Simone, îşi reaminti Jenna, şi dacă putea rezista 
fără machiaj, putea să reziste şi fără păr - ori măcar fără cea mai mare parte a 


acestuia. Celor de la studiou nu le mai rămânea decât să-i facă rost de o 


perucă. 

Vâri mâna în punga cu cosmetice, căută şi scoase o pereche de foarfeci. 
Erau mici, pentru pieliţe, nu tocmai visul unui coafor. Le privi un timp, apoi le 
probă cu o frunză de pe rămurică de deasupra şi constată că măcar puteau să 
taie. Trebuia doar să-ncerce să se tundă şuviţă cu şuviţă. 

Dar avea curajul? La început, Jenna reteză vârful unei bucle. Acesta 
căzu la pământ. Privi şuviţa de păr, pe stânca de lângă ea, spunându-şi că nu 
era o privelişte chiar atât de înspăimântătoare; aşa că încercă din nou, de astă 
dată tăind mai aproape de cap. În cele din urmă, apucă un smoc mare de păr 
şi îl ciopârţi. Zarurile erau aruncate; acum, nu se mai putea opri. 

Jenna potrivi mai bine oglinda, conchise că ar fi fost mai bine să-şi facă 
măcar un soi de plan, apoi îşi dădu seama că era prea târziu; lungimea părului 
fusese deja determinată. Ridicând din umeri, tăie o şuviţă şi din cealaltă parte 
a feţei, după care se examină iarăşi în oglindă, întrebându-se cum Dumnezeu 
s-ar fi putut numi acel stil de tunsoare. În cele din urmă, lăsă oglinda în pace, 
apucându-se doar să taie cu nădejde. 

Nu mergea uşor. Foarfecele erau prea mici şi se tociră rapid, pentru cât 
aveau de tăiat. În ritmul acela, putea dura o zi întreagă, dar Jenna ştia că, 
probabil, Sam o aştepta cu nerăbdare să se întoarcă la tabără, ca să poată 
face şi el baie în eleşteu, înainte de cină. Ei bine, nu se putea întoarce arătând 
aşa; nu-i mai rămânea decât să aştepte. Înhăţă încă o mână de păr şi încercă 
s-o reteze, fără prea mult succes. 

— Lua-te-ar dracu’... mormăi ea, printre dinţi. 

Din spatele ei, un glas răspunse: 

— Se pare că ţi-ar prinde bine o mână de ajutor. 

Jenna lăsă foarfecele jos şi-şi strânse prosopul, care-i era prins chiar 
deasupra sânilor. 

— Eu... 

— Nu te jena, continuă Sam. Găsesc că-i o idee excelentă. 

— Ce? 

— 'Tunsoarea. 

— A... 

Stânjenită că fusese surprinsă doar cu un prosop pe ea, Jenna uitase 
complet în ce hal era cu părul. Trase iarăşi de prosop şi se întoarse cu 


picioarele astfel încât totul să fie cât mai bine acoperit. 


— Da... se bâlbâi ea. Părul. Crescuse atât de lung şi mă încurca. 

Jenna îşi dorea să n-o mai privească, sau măcar ea să poate să nu se mai 
uite la el. Dar continua să-l privească, iar Sam făcea acelaşi lucru, cu mâinile 
în şolduri şi, pe buze, un zâmbet care nu putea fi numit altfel decât parşiv. Nu 
avea cămaşa pe el, iar Jenna observă din nou că pieptul îi era musculos şi lat, 
doar o idee mai puţin bronzat decât braţele. Peste umăr îşi aruncase un 
prosop. 

— Îmi pare rău că am întârziat atât de mult. Ştiu că voiai să faci baie, se 
scuză ea. 

— Pot aştepta. Hai mai întâi să facem ceva cu părul ăsta. 

Sam scoase cuțitul din teaca de la centură, examinându-l cu atenţie. 

— Tăios ca briciul, constată el. O să meargă mult mai bine decât sărăcia 
aia de forfecuţă. 

Se aşeză lângă Jenna şi îi atinse bărbia cu vârfurile a doua degete, 
întorcând-o cu faţa spre el. 

Un moment, Jenna crezu că avea s-o sărute. Apoi, îşi dădu seama că 
ochii lui erau cercetători, îngânduraţi. Îi privea părul şi lua o hotărâre. Într-un 
târziu spuse, înţelepţeşte: 

— Cred c-ar putea să fie şi mai scurt. 

Jenna dădu din cap, amuţită. 

— O faţ' atât de frumoasă ca a ta n-are nevoie de prea multe podoabe în 
plus. Toată lungimea asta de păr nu-ți foloseşte la nimic; nu face decât să-ţi 
ascundă frumuseţea. Şi machiajul la fel. 

Încet, îşi plimbă degetele prin părul ei, ridicând câteva şuviţe. Apoi, 
începu să taie, cu cuțitul lung şi tăios ca un brici - atent, metodic. În timp ce o 
tundea, se învârtea în jurul ei, iar Jenna zărea lucirea unei raze de soare pe 
lamă, apoi auzea foşnetul şi simţea mica înţepătură care urmă. După aceea, 
mâinile lui îi treceau iarăşi prin părul umed, mângâindu-i pielea capului în 
timp ce ridica fiecare strat. 

Când ajunse la ceafă, îi înclină capul înainte, iar Jenna îi simţi respiraţia 
pe gât. Părea calmă şi sigură, câtă vreme a ei se accelerase, scrâşnind prin 
gât. Încercă să inspire adânc, dar Sam o preveni să stea nemişcată. Îşi ţinu 
respiraţia până când ajunse în cealaltă parte. 

— Cum arată? întrebă Jenna, începând în acelaşi timp să respire. 


— Nu cumva eşti cam nervoasă? 


— Puțin, recunoscu ea, ştiind că nervii nu aveau nicio legătură cu 
lungimea părului. Şi curioasă. 

Îi tăiase o cantitate enormă. 

Sam ocoli s-o tundă şi pe cealaltă parte şi tăcu din nou, în timp ce-i 
înclina capul, mai întâi la dreapta, apoi la stânga, tăind înainte. Părul cădea pe 
stâncă - şi, odată cu el, părea să mai cadă încă ceva: nervozitatea ei şi orice 
rezerve pe care le simţise înainte - se risipeau cu fiecare tăietură. Moralul 
părea să i se înalțe până la cer, ca şi cum Sam i l-ar fi eliberat. 

— Şi-acum, în faţă, îl auzi Jenna spunând şi, deodată, fu în faţa ei, la 
doar câţiva centimetri distanţă, privind-o cu ochi calmi şi analitici. Aplecându- 
se înainte, îşi strecură mâinile peste obrazul şi fruntea ei, până în păr. 

Din când în când, ochii Jennei îi zăreau pe-ai lui, când Sam se oprea ca 
să-i mişte capul cu câteva degete, înainte de a reîncepe să taie. De fiecare 
dată când se întâmpla asta, ea trebuia să-şi mute cea dintâi ochii, iar în cele 
din urmă, incapabilă să-i susţină privirea, închise ochii. Însă chiar şi aşa îi 
putea simţi prezenţa, îl simţea lângă ea, simţea mirosul în care se amestecau 
aroma dulce a masculinităţii şi dogoarea savanei africane. Îi făcea capul să se 
învârtească. 

În sfârşit, Jenna îl simţi îndepărtându-se şi deschise ochii. Sam avea o 
expresie neutră şi, cu glas calm, spuse: 

— Cred că aşa e bine. 

Privindu-se în oglinda pe care i-o dădu el, Jenna fu şocată de ceea ce 
văzu - o faţă care nu părea să fie a ei, încadrată într-un păr blond, scurt, ce se 
bucla în jurul obrajilor şi al frunţii, făcând-o să arate foarte tânără şi 
vulnerabilă. 

Jenna îşi scutură capul şi se mai uită odată. Părul îi stătea firesc, dar 
faţa o privea încrutată. 

— Parc-aş fi băiat, izbucni ea. 

— Nu, Jenna, răspunse serios Sam. Nu semeni deloc cu un băiat. În viaţa 
mea n-am văzut o fiinţă mai feminină - sau mai frumoasă. 

Jenna îi zâmbi. Cumva, acesta era cel mai plăcut compliment care i se 
făcuse vreodată. De multe ori fusese declarată frumoasă, dar nicicând într-un 
mod atât de fermecător. 

— Nu mai eşti femeia pe care am cunoscut-o în Hotelul King George, de- 


asta sunt sigur, continuă el. 


— Nici nu mă mai simt ca femeia aceea. Mă simt altfel. 

Scutură iarăşi din cap, trecându-şi degetele prin părul scurt. 

— Simt că, într-un fel sau altul, am fost eliberată. 

— Africa are efectul ăsta asupra oamenilor. Tuturor celor care vin aici le 
dăruieşte un sentiment de libertate. Poate din cauză că e atât de mare şi 
sălbatică. Aici, nu ai cum să te simţi îngrădit. Ne înghite şi în acelaşi timp ne 
eliberează. 

Tunsoarea se încheiase, dar Sam continua să-i atingă părul, cu mâini 
care nu mai păreau să-i examineze opera, deşi cuvintele lui la asta se 
refereau, când vorbi din nou. 

— Are tocmai lungimea potrivită, aş zice. Ce crezi? o întrebă el, 
obligând-o să-i răspundă. 

— Da, răspunse încet Jenna. Cred că ai dreptate; în Africa nu are ce 
căuta părul lung. 

Nu părea s-o asculte, în timp ce-şi plimba mâinile prin părul ei, apoi pe 
un obraz, urmărindu-i conturul cu degete blânde, dar şi puternice. Îşi trecu 
degetul mare peste rotunjimea bărbiei, apoi de-a lungul buzelor pline. Jenna 
păru să tremure uşor la atingerea lui, iar gândul că o putea afecta în acest 
mod îl făcu şi pe Sam să tremure. Era cea mai frumoasă femeie pe care o 
văzuse vreodată şi doar faptul de a o privi, de a-i atinge pielea fermecătoare, îi 
făcea simţurile s-o ia razna. Îşi aminti senzaţia din momentul când o luase în 
braţe şi o sărutase. 

În noaptea aceea, dorise mai mult; acum dorea şi mai mult. Cu atâtea 
zile în urmă, la King George, îşi spusese că era rece şi răzgâiată, o femeie 
captivă în propria ei dramă personală. Acum ştia adevărul. Era o femeie cu 
sentimente şi afecţiuni, caldă şi dezirabilă, foarte naturală şi capabilă de mari 
pasiuni. 

Jenna purta la gât un mic talisman, pe un lanţ de aur. Sam îl privea cum 
se mişca la fiecare respiraţie a ei, abia atingând marginea prosopului, singurul 
lucru care despărţea sânii ei ca laptele de vederea şi atingerea lui. Dorea să 
întindă mâna, să desprindă prosopul şi să-l lase să cadă pe pietre. Dorea să-i 
strângă în braţe trupul gol, s-o atingă, s-o mângâie, să-şi petreacă mâinile 
peste toată carnea aceea ascunsă, să-i cuprindă sânii cu gura. Atât de mult 
dorea toate acestea, încât în trup i se stârnea o nevoie crescândă ce aproape îl 


lua în stăpânire, aproape îi punea singură mâinile în mişcare, să înlăture 


prosopul şi s-o ia cu brutalitate în braţe. 

N-avea să facă asta; nu putea. Urma s-o aştepte pe Jenna să-i spună sau 
să-i arate, să-i dea vreun semn că îl dorea la fel de nebuneşte pe cât o dorea şi 
el pe ea. Îşi dorea cuvintele cu care s-o întrebe, dar nu reuşea să le găsească. 
Nu putea decât să-i urmărească linia delicioasă a buzelor cu vârful sensibil al 
degetului. 

Şi atunci, Jenna făcu cel mai neaşteptat lucru. N-ar fi trebuit să-l mire, 
căci femeia aceea nu făcea niciodată ceea ce se aştepta de la ea. Cu o mişcare 
pe cât de sfioasă, pe-atâta de provocatoare, îi prinse mâna, o tinu un moment 
lipită de obrazul ei, apoi o întoarse şi-i sărută palma, cu buze iscoditoare. Era 
un gest plin de gingăşie şi inocenţă; era o invitaţie la dorinţă şi pasiune 
profundă. 

— O, Jenna, murmură el, strângând-o la piept. Jenna. 

Îi cuprinse în braţe spatele gol. Buzele care le întâlniră pe ale lui erau 
calde şi dulci, deschizându-se încet, iar în clipa aceea Sam ştiu că de astă dată 
sărutările n-aveau să mai fie de ajuns. Dorea mai mult; trebuia să aibă mai 
mult - tot ceea ce-i putea dărui ea, toată pasiunea şi arderea ei. 

O sărută iar şi iar, limba lui începând pătrunderi stăruitoare în 
adâncurile dulci ca mierea ale gurii ei, pentru a fi întâmpinată de propria ei 
limbă care căuta şi sonda. Îşi simţi nevoia străpătându-l năvalnic şi de neoprit 
ca o furtună ce bântuie dezlănţuită peste savană. 

— Te doresc, Jenna. 

Mâinile lui bâjbâiau la prosopul ce-i cuprindea cea mai delicioasă parte 
a trupului cald şi maleabil, prosopul care-i ascundea misterioasa feminitate. Şi 
totuşi, încă nu-i răspunsese, nu-i dăduse de veste că dorinţa lui era şi a ei. Îşi 
forţă mâinile să se oprească. Rămaseră deasupra sânilor ei, ţinând prosopul 
pe loc, în aşteptare. 

Jenna nu vorbi, iar Sam, frustrat, îşi îngropă chipul în buclele aurii 
proaspăt tăiate, nedorind să-i vadă expresia, în caz că îl refuza. 

— Vreau să fac dragoste cu tine... glăsui el răguşit în părul ei... 
niciodată în viaţa mea nu mi-am mai dorit un lucru atât de mult. 

Se simţi tras uşor, când Jenna păşi înapoi şi, cu mâna pe braţul lui, îl 
conduse în spatele grămezii înalte de pietre. Acestea se repezeau în sus 
deasupra capetelor lor, formând o mică grotă umbrită de soare şi la adăpost 


de ochii oricui, răcoroasă şi primitoare. Sam o urmă înăuntru. Acolo, Jenna se 


întoarse spre el. 

O aştepta. Inima îi bubuia atât de tare încât Sam nu se îndoia că i-o 
putea auzi şi ea, aşa cum stătea privindu-l pe sub pleoapele coborâte, cu mâna 
încă pe prosop. După care, iarăşi făcu ceva neaşteptat. Ridică şi cealaltă 
mâna, desprinse prosopul şi îl lăsă să cadă la pământ. 

Sam se sili să nu ia în seamă ispita de a o trage brutal spre el, ci mai 
stătu tăcut preţ de-un lung şi delicios moment, uitându-se doar. Vedea tot ceea 
ce-şi imaginase, la ce visase, făcându-şi atâtea fantezii. Şi mai mult decât atât. 
Jenna stătea în faţa lui, cu roşeaţa ridicându-i-se în obraji şi un mic surâs 
formându-i-se pe buze. I se părea timidă şi în acelaşi timp obraznică, inocentă 
şi ştrengăriţă, dar mai presus de orice - tentantă. De la umerii rotunjiţi ginaş, 
peste sânii plini şi tari, talia îngustă şi şoldurile arcuite, până la picioarele 
lungi şi zvelte, Jenna era întruchiparea perfecțiunii. Ceea ce bănuise atât de 
mult timp, acum ştia cu certitudine. 

Toate acestea îi fulgerară prin minte într-o clipă şi, când clipa trecu, 
Sam era lângă ea, cu Jenna învăluită în braţele lui. Căzură împreună în 
genunchi. Sam întinse prosopul şi, uşurel, în timp ce Jenna se lăsa pe spate, îi 
dădu drumul doar atâta cât să-şi descheie cureaua, să o scoată şi să pună 
cuțitul cu teaca lângă prosop. Apoi, îşi desfăcu pantalonii kaki de teren, şi-i 
trase şi se lăsă iarăşi în genunchi lângă ea. 

Ridică mâna şi-i mângâie faţa, pornind apoi cu palmele peste sânii ei, 
peste abdomen şi în josul picioarelor, abia atingându-i pielea delicată, în timp 
ce cu ochii i-i sfredelea arzător pe ai ei. După care, se aplecă şi, continuând s- 
o mângâie, îi sărută buzele, o dată, tandru, şi încă odată, mai puţin tandru, 
pentru ca în cele din urmă să-i strivească gura sub a lui, cu dorinţă 
zdrobitoare. 

Dacă atingerea lui aprinsese o flacără înăuntrul Jennei, acel ultim sărut 
aţâţă şi mai mult focul. Părea să gonească prin venele ei, să se răspândească 
în sus şi în afară, pentru a-i pârjoli însăşi pielea. Isca o durere delicioasă, pe 
care numai trupul lui avea s-o poată ostoi, şi totuşi, când o întoarse şi o ţinu în 
braţe, făcând-o să-l atingă pe toată lungimea amândurora, flăcările nu se 
potoliră, ci tot mai sus şi mai sus se înălţară. Jenna gemu, încercând să-i 
rostească numele, dar acesta i se opri în gât. Mai încercă odată şi reuşi să 
articuleze o şoaptă abia auzită, singura silabă din numele lui. 


— Sunt aici, Jenna. Sunt cu tine, şopti Sam cu gura lângă faţa ei, în timp 


ce buzele-i urmăreau obrazul şi adâncitura gâtului, lăsând o urmă umedă, 
până ajunse la relieful sânilor plini. Când se opri, Jennei i se păru că-i simţea 
trupul tremurând lipit de al ei, înainte ca Sam să-şi coboare gura spre vârful 
încreţit al sfârcului care îl aştepta, un mugur viu ce se întărea sub săgetările 
limbii lui, o dată, de două ori, înainte de a prinde bobocul în gură şi a-l absorbi 
complet. 

Jenna îl cuprinse convulsiv cu braţele, trăgându-l tot mai aproape, cu 
mâinile în părul lui şaten, ţinindu-l lacomă la sân, dorindu-şi ca fiorul de extaz 
săvârşit de buzele lui să nu se mai sfârşească niciodată. Şi nu se sfârşea; în 
schimb, se înteţea tot mai tare, pe măsură ce mâinile lui îi cutreierau trupul, 
căutând, mişcându-se în jurul şoldului şi de-a lungul cărării unde i se îmbinau 
trupul şi coapsa, adâncitura care cobora spre movila dulce de bucle aurii. 
Acolo, ascunsă înăuntru, o găsi; şi urmă dublul asalt asupra senzaţiilor ei, 
gura lui peste sâni, şi degetele lunecoase intrând şi ieşind din gingăşia ei 
însufleţită. 

Jenna se simţea ca o femeie posedată. Nimic din toate acelea nu i se 
păreau reale, şi totuşi, aşa erau. Zăceau împreună pe prosopul care cândva îi 
stătuse înfăşurat pe trup, ascunşi într-o cavernă formată din stânci, la 
marginea savanei africane. Nu părea cu putinţă, acel lucru, dar se întâmpla 
aievea, iar Jenna îl dorea la fel de mult pe cât dorea aerul pe care îl respira. 

Îi arătă cât de mult, mişcându-şi mâinile peste pieptul lui, peste 
suprafaţa dură a abdomenului, spre tăria în creştere a bărbăţiei. Când îl 
atinse, Sam îşi ridică buzele de pe sânul ei şi începu să-i rostească numele la 
nesfârşit, iar Jenna ştiu întocmai ce dorea de la ea. Îl cuprinse cu mâna, iar 
degetele lui îi căutară iarăşi dulcea feminitate şi i-o invadată, mângâind-o în 
timp ce şi ea îl mângâia. 

Sărutul pe care îl împărtăşiră în acel moment fu frenetic, înfometat şi 
poruncitor din partea amândurora, căci niciunul nu mai putea să se abţină; şi 
nici să aştepte. Mâinile căutau, limbile de asemenea, gustând, lingând, 
muşcând. 

— Te doresc, te doresc, Jenna, îl auzi ea strigând şi, cumva, reuşi să-i 
răspundă ca un ecou, chiar în timp ce Sam luneca într-însa, umplând-o 
complet, deplin, perfect, cu bărbăţia lui. Iar ea cuprindea toată acea forţă şi 
putere în îmbrăţişarea primitoare a feminităţii ei catifelate. 


La început încet, fără grabă, Sam prinse a se mişca înăuntrul ei. În acel 


timp, o privi pe Jenna sub el, cu ochii ei mari şi albaştri tulburaţi de voluptate 
şi încadraţi în părul blond tăiat scurt, în vreme ce pe faţă i se reflecta acelaşi 
extaz pe care-l simţea şi el. 

Privind-o, mişcându-se, tot mai repede şi mai repede, ştiu ce li se 
întâmpla, şi ei, şi lui. Îi văzu ochii devenind mai luminoşi când reacţionă odată 
cu el, arcuindu-şi spinarea, folosindu-şi braţele pentru a-l trage şi mai 
aproape. 

Pe când ochii li se împreunau laolaltă nu mai puţin decât trupurile, Sam 
văzu lumina înteţindu-se de jur împrejurul lor ca soarele aruncându-şi razele 
peste un deşert ce se deşteaptă, până când totul fu inundat de acea lumină, 


care explodă peste tot în jur şi într-înşii. 

Strălucirea nu existase decât înăuntrul lor, o lumină care le reflecta 
simţămintele atât de intense. În realitate, soarele apunea dincolo de Munţii 
Batari, în timp ce Sam se rostogolea pe prosop, cu braţele încă în jurul Jennei. 

— În curând se va întuneca, şopti el, cu buzele pe obrazul ei umed. 

Jenna dădu din cap, începând să se ridice. 

— Mai bine să ne întoarcem. Oamenii tăi se vor întreba... 

El o strânse cu putere, fără a o lăsa să se desprindă din îmbrăţişarea lui 
fermă. 

— Nu-ţi face griji în privinţa lor, răspunse, sărutând-o pe obraz, după 
care întoarse puţin capul, pentru a-i putea săruta buzele, în timp ce-şi trecea 
mâinile prin părul ei. Halal tunsoare, o tachină. 

Jenna ridică mâna, îşi simţi părul şi din nou fu surprinsă. 

— Îmi place, spuse ea. Cred. 

Sam râse. 

— Şi mie îmi place, şi știu. 

Începu să se desprindă şi se ridică în capul oaselor, înfăşurând-o pe 
Jenna cu prosopul. 

— Şi-acum, spuse, ridicându-se în picioare, mă duc să fac o baie înainte 
de cină. Vrei să vii şi tu? 

Jenna clătină din cap, încercând să nu reacționeze la vederea lui, aşa 


cum stătea deasupra ei, cu trupul lucind în lumina asfinţitului. I se puse un 


nod în gât, spunându-şi cât de superb arăta - puternic, complet, desăvârşit. 

— Stau doar să mă uit spuse şi, sub privirea ei, Sam se întoarse şi păşi 
pe una dintre stâncile ieşite în afară. Stătu un moment în echilibru pe 
margine, apoi plonjă, cu o boltă înaltă şi prelungă, pentru a pluti un moment 
suspendat deasupra eleşteului, înainte ca trupul său alungit să străpungă apa 
aproape fără zgomot, abia stârnind un val în urma sa. 

Când ieşi din nou la suprafaţă, îi strigă: 

— Hai în apă, Jenna. E excelent. 

Jenna se ridică pe stâncă, pentru a vedea mai bine distanţa până la iazul 
de jos. 

— Nu mă prea pricep la plonjoane, recunoscu ea. 

— Atunci, sari, deschise Sam braţele. Haide, am să te prind. 

Privi în jur. 

— Şi oamenii? întrebă, continuând să-şi ţină prosopul pe trup. 

— Nu-ţi face griji. Cu toţii sunt în tabără. Hai, Jenna, fă o baie până nu 
se-ntunecă şi ne trezim cu toate animalele pe cap. 

— Ce? strigă ea, uitându-se iarăşi în jur. 

— Exact. Asta-i principala adăpătoare din regiune. Din acelaşi motiv am 
făcut tabăra atât de departe, în aval. Uneori, vin în număr foarte mare. 

— Sam, poate ar fi mai bine să ne întoarcem chiar acum, spuse ea. Dacă 
vin cât timp suntem în apă? 

— Nicio grijă. O să le-auzim. 

Continua să stea cu braţele desfăcute. 

— Încep să mă satur de-atâta aşteptare, Jenna. 

Lăsând prosopul să cadă, Jenna trase adânc aer în piept, închise ochii şi 
sări. Nimeri la un kilometru distanţă de braţele lui Sam. 

Când ieşi la suprafaţă, acesta înota spre ea, râzând. 

— Nu eşti cea mai bună ţintaşă din lume. Nu te-ai uitat şi tu, înainte să 
sari? 

Întinse o mână şi-i atinse talia, cuprinzând-o cu braţul pentru a o trage 
spre el, în timp ce amândoi călcau apa pentru a pluti în continuare. 

— Nu, răspunse ea cu sinceritate. Întotdeauna închid ochii când sar, 
încă de când eram mică. De fapt, sunt o laşă. 

— Tu, laşă? o contrazise el, lăsându-şi mâinile să-i exploreze trupul în 


timp ce săltau prin apă. Numai oamenii foarte curajoşi vin în safari prin 


părţile astea ale Africii. 

— Nu de curaj e vorba, răspunse ea, cu un mic tremur stârnit de ceea 
ce-i făceau mâinile lui. Ci de încredere. Sunt cu tine, Sam. 

— Da, într-adevăr, îşi apropie Sam buzele de ale ei. Mai mult ca sigur că 
eşti. 

Ţinând-o deasupra apei, o sărută profund, iar ea îi simţi dorinţa 
crescând lipită de trupul ei. 

— Şi-acum, mai spuse Sam, mai bine să tragem un înot de răcorire, 
altfel nu mai ajungem înapoi la cină. 

Cam fără tragere de inimă, se despărţiră şi porniră înot de-a latul 
eleşteului, unul lângă altul. Apa, care în urmă cu o oră fusese albastră, era 
acum aproape neagră şi părea fără fund. Umbrele se alungeau peste iaz, 
vârstate cu culorile apusului de soare, o abundență de portocaliu, violet şi roz. 
Sam şi Jenna străbăteau culorile şi umbrele cu mişcările lor ritmice. În sfârşit, 
obosiţi şi relaxaţi, ieşiră din piscină şi se îmbrăcară în tăcere, cu ochii 
întâlnindu-li-se din când în când, cu mâinile atingându-li-se, familiar şi tandru. 

Jenna îşi şterse părul şi, până îşi luă şi hainele pe ea, acesta i se uscă de 
tot. 

— E o diferenţă, nu, după pletele buclate de după-amiază? comentă 
Sam. 

— Pletele încurcate, vrei să spui, îl corectă Jenna. Da, şi-mi place la 
nebunie. Îţi mulţumesc, Sam, spuse ea, dintr-odată intimidându-se din nou. El, 
însă, îi înlătură dezinvolt sfiala, aplecându-se s-o sărute şi începând să-i 
încheie bluza. 

Degetele sale atinseră lanţul de aur de la gâtul ei şi stăruiră asupra 
talismanului cuibărit în şanţul dintre sâni. 

— Ce-i ăsta? întrebă el, curios. Nu l-am văzut niciodată la tine. 

— Într-adevăr, răspunse Jenna, cu oarecare tristeţe, după părerea lui. 
Cândva, cu ani în urmă, îl purtam tot timpul. 

— Pare o jumătate de monedă veche, comentă Sam, examinând 
pandantivul. 

— Asta şi este. 

Jenna termină de încheiat bluza, pe care Sam o abandonase. 

— Tatăl meu a găsit-o în timpul uneia dintre săpăturile lui. Pe-atunci, eu 


eram abia o fetiţă, îşi aminti ea. Mă luase în deplasarea din Grecia şi mă aflam 


la faţa locului când a găsit monedele. La întoarcerea în State, a dat-o pe asta 
la tăiat şi din jumătăţile ei a făcut talismanuri pentru amândoi. 

— E foarte frumoasă, spuse Sam, cam mirat de tristeţea ei, care părea 
umbrită de ceva mai mult decât moartea tatălui ei. Pare myceniană. 

— Da, asta e, răspunse Jenna, adăugând: chiar dacă n-o port prea des, o 
tin la mine tot timpul. 

Îşi adună lucrurile şi, când se întoarse din nou spre el, avea un zâmbet 
pe buze. 

Dar Sam o văzuse privind spre Munţii Batari, care păreau să-i domine ca 
nişte gigantice santinele ale apocalipsei. Contemplase lanţul muntos cu ochi 
provocatori, dar în acelaşi timp plini de tristeţe. Sperând să vadă tristeţea 
risipindu-se, o cuprinse cu braţul, ocrotitor. Porniră înapoi spre tabără, însoţiţi 
de strigătele îndepărtate ale animalelor în drum spre adăpătoarea lor. 

Întunericul se lăsă, rapid şi ca o sentinţă, chiar când ajunseră la tabără. 
Mirosurile cinei pluteau spre ei, apetisante. Sam îi mai dărui o îmbrăţişare şi 
un sărut, înainte de a intra în cercul de lumină al taberei. 

Imediat, Matope şi ceilalţi începură să vorbească plini de însufleţire şi, 
după cum i se păru Jennei, cu chicoteli înăbuşite. 

— Sam, îl întrebă ea, jenată, vorbesc cumva despre noi? Crezi că ştiu 
ce... s-a întâmplat la iaz? 

Punându-i întrebarea, roşi, dar Sam se mulţumi să râdă. 

— Nu, deşi probabil bănuiesc. Oricum, nu despre asta e vorba, adăugă 
el, în timp ce le striga celorlalţi un salut. 

— Atunci, despre ce? 

— Despre părul tău. 

— Ce? îşi ridică ea mâna, atingându-şi şuviţele retezate. 

— Exact, râse Sam. În fond, ai plecat de-aici, azi după-amiază, ca 
Simone Beauchamp, actriţă, şi te-ai întors ca Jenna Chapman, expediţionară. 
Par să fie de acord că e o schimbare în bine, adăugă el. Să le spun că este 
opera mea? 

— Nu! se opuse Jenna. Şi-aşa sunt destul de jenată de ce şi-or fi 
închipuind. 

În timp ce se apropiau, zâmbi timidă. La fel de timidă, îl salută pe 
Matope, primi o farfurie de la fiul lui şi începu să-şi pună mâncarea din 


cratiţă. Încercă să lege o conversaţie amicală cu ceilalţi, dar continua să simtă 


roşeaţa ridicându-i-se de la gât în sus. 

Imediat ce farfuria i se umplu, Jenna porni grăbită spre unul dintre 
scaunele pliante instalate la mică distanţă de foc şi începu să mănânce 
repede. Aproape terminase, când Sam îşi trase scaunul lângă al ei. 

— Cred că ai fost lihnită, comentă el. 

— Da, mi-era foame, dar eram şi nervoasă, recunoscu ea adevăratul 
motiv pentru care îşi înfulecase cina cu o asemenea repeziciune. 

Sam se mulţumi să clatine din cap, zâmbind. 

Jenna nu-i răspunse la zâmbet. Sfiala nu-i mai trecea, oricât ar fi 
încercat. 

La vremea când Sam termină masa, strânse farfuriile, turnă brandy-ul şi 
se aşeză din nou lângă ea, Jenna îşi dădu seama că şi el era cam încurcat. 

Oamenii dispăruseră spre marginea luminişului, unde se adânciseră 
complet într-un joc de noroc care implicarea aruncarea unei perechi de zaruri 
din fildeş. Nu le acordau Jennei şi lui Sam nicio atenţie. Şi totuşi, ceva anume, 
în neaşteptata politeţe cu care îi oferi paharul de brandy, o făcu pe Jenna să-şi 
dea seama că şi el se simţea la fel. Când intraseră în tabără, unde-i aşteptau 
ceilalţi, păruse oricum, numai stânjenit nu. Acum, când rămăseseră practic 
singuri lângă focul de tabără, era cu totul altceva. 

În timp ce privea lumina flăcărilor reliefându-i planele feţei, Jenna 
deveni conştientă de faptul că aceea era faţa unui bărbat într-ale cărui braţe 
se culcase, dar pe care abia dacă-l cunoşteau. Dragostea lor o umpluse cu 
bucurie şi fericire, dar acum, când trecuse, amândoi se simțeau stingheriţi. Se 
întrebă ce avea să le aducă ziua de mâine şi-şi imagină că şi el îşi punea 
aceeaşi întrebare. Dintr-odată, redeveniseră doi străini. 

Şi nu numai atât, recunoscu Jenna în sinea ei, dar printre sentimente se 
includea şi îndoiala. În timp ce-şi beau brandy-ul, tăcuţi, în îndoială îşi croia 
drum nesiguranța. Dintr-odată, nu mai ştia ce simţea Sam pentru ea şi nu-şi 
putea găsi curajul de a vorbi despre cele întâmplate. Se temea să-i spună ce 
însemnase pentru ea, se îngrozea că pentru el putuse însemna mai puţin. 

Ar fi trebuit să se gândească dinainte ce implica dragostea cu el, să-şi 
dea seama că avea să schimbe lucrurile dintre ei şi, poate, să complice şi mai 
mult o situaţie deja dificilă. Şi nu se gândise. Nicio clipă. I se dăruise lui Sam, 
fiindcă avea nevoie de el şi îl dorea; atingerea lui o aprinsese toată. N-ar fi 


putut alege nicio altă cale. Iar acum, ea şi Sam stăteau unul lângă altul, fără 


să-şi vorbească, iar Jenna trebuia să-şi înghită lacrimile. 

Terminară de băut şi rămaseră unde se aflau, privind cum se stingeau 
flăcările. Oamenii îşi întrerupseseră în sfârşit jocul, făcuseră curăţenie în 
cortul-bucătărie şi se duseseră la culcare. Sam şi Jenna rămaseră lângă foc, 
care acum scăpăta. Scormonindu-l cu un băț, Sam îl aţâţă din nou, după care, 
în sfârşit, vorbi. 

— Jenna, vreau... 

Întinse mâna şi o atinse, ceea ce păru să-i readucă totul, toate amintirile 
celor întâmplate între ei la iaz şi, odată cu amintirile, sentimentele. Zâmbi, 
apoi păru să se relaxeze. 

— După-amiaza asta a fost foarte deosebită pentru mine, spuse el încet. 

— O, Sam, şi pentru mine a fost, izbucni ea, uşurată. Începeam să-mi 
pun întrebări. Vreau să zic, ai fost atât de tăcut, de la cină încoace... 

— Mă simţeam doar cam încurcat, cred, răspunse el, ceea ce de obicei 
nu mi se întâmplă. Dar nici așa ceva nu mi se întâmplă de obicei, Jenna. De 
fapt, preciză el, niciodată n-am lăsat să se lege relaţii personale într-un safari, 
dar, recunosc, nici n-am mai fost afectat de vreo altă femeie în acelaşi fel. La 
început, cu siguranţă că nu-mi imaginam să fie posibil aşa ceva între noi doi. 

Jenna râse cu uşurare. 

— A, ştiu asta! Nu mă plăceai şi nu voiai să vin cu tine. 

— Aşa e, confirmă el. 

— Şi acum? întrebă Jenna, din nou intimidată. 

— Acum îmi placi foarte mult, îi ridică el mâna la buze, îngândurat, 
pentru a o săruta. Dar încă mai consider că n-ar trebui să te afli aici. 

— Şi totuşi, sunt aici, spuse ea, aproape cu patimă, iar cale de 
întoarcere nu mai există. 

— Nu mai există, într-adevăr. 

Expresia din ochii lui părea s-o înştiinţeze că se gândea la mai mult 
decât la expediţia lor în Munţii Batari. 

Se lăsă din nou tăcerea, dar acum într-o atmosferă de prietenie. Sam 
potrivi scaunele mai aproape, pentru ca Jenna să-şi poată rezema capul de 
umărul lui, în timp ce priveau focul micşorându-se. 

— O să se stingă? întrebă ea. 

— Nu. Am să mai pun lemne înainte de a ne culca, iar în timpul nopţii 


oamenii îl vor ţine aprins. Tot timpul stă treaz câte unul, o asigură el. 


— Cu tine mă simt în siguranţă, Sam, spuse încetişor Jenna. 

— Nu voi lăsa să ţi se întâmple nimic. Mâine, ar trebui să ajungem 
aproape de mormântul tatălui tău, dar vei fi apărată, chiar şi în Batari. 

— Ştiu. 

În strânsoarea mâinii lui se simţea putere şi competenţă. Îi crea o stare 
de certitudine şi linişte stranie - ca şi cum locul ei ar fi fost acolo, lângă el. 
Jenna se întrebă dacă nu cumva se îndrăgostea de acel om care părea atât de 
scorţos pe dinafară, dar în interiorul său era cald şi afectuos. 

— Eşti un om minunat, Sam Matlock, se pomeni ea rostind. 

— În ciuda exteriorului aspru? întrebă Sam, parcă citindu-i gândurile. 

Jenna râse: 

— Da, în ciuda lui. Şi-n plus, toată asprimea e de fapt numai de ochii 
lumii, cred. 

— Cu toţii avem câte un rol de jucat, comentă el, ca o confirmare. 

— Deosebirea e că tu îmi cunoşti rolul - pe ecran, şi în viaţă. Ştii totul 
despre mine, dar eu despre tine nu ştiu nimic. 

— Şi nu eşti dispusă să mă iei aşa cum sunt, să accepţi ceea ce vezi? 

— Nnţ, clătină Jenna din cap. Vreau să ştiu totul. Ştiu multe amănunte, 
continuă ea, ridicând mâna să-i atingă chipul. Punctele aurii din ochii tăi 
scânteiază când eşti fericit, sau furios. Am văzut ambele expresii, îi reaminti. 
Şi am văzut cuțitul de care nu te desparti - nici chiar când faci dragoste, şopti 
ea, în timp ce Sam îi săruta creştetul capului. Ţi-am atinse cicatricea lungă, de 
deasupra şoldului, şi pe cealaltă, mai mică, de pe piept. Peste tot te-am atins. 

— Da, murmură Sam la urechea ei, cu o atingere atât de dulce, de 
senzuală şi iubitoare. 

Îi întoarse capul şi o sărută pe buza de sus, apoi şi pe cea de jos, 
trecându-şi limba printre ele, apoi acoperindu-i buzele cu ale lui şi sărutând-o 
cu patimă. 

Era un sărut care, după ce se sfârşi, o lăsă tremurând. Jenna încercă să- 
şi revină în simţiri, pentru a sfârşi ceea ce voia să spună. 

— Îţi cunosc cele mai intime detalii şi n-am să le uit, dar nu te cunosc pe 
tine, Sam. 

O tinu în braţe mult timp, înainte de a-i răspunde: 

— Va să zică, vrei să afli biografia neromanţată şi necenzurată a lui Sam 
Matlock? 


— Toată, insistă ea, în afară doar dacă există ceva ce trebuie să-mi 
ascunzi. 

Se gândea la conversaţia pe care o avusese cu Sarah. 

— Cu toţii avem secretele noastre. 

Glasul lui era scăzut, dar şi destul de amuzat. 

— Atunci, spune-mi părţile care nu sunt secrete, îi ceru ea încet. 

Sam ridică din umeri şi îi mângâie părul, dar Jenna stărui: 

— Începe cu începutul. Unde te-ai născut? 

— În Est, răspunse el, echivoc. 

— La est de Colorado, sau la est de Philadelphia? glumi ea, făcându-l să 
râdă: 

— În regulă, doar la est de Philly. În Newark, New Jersey, dacă vrei să 
ştii. 

— Nu mi te-am imaginat niciodată într-un oraş. În tot timpul ăsta, am 
presupus că ai crescut la o fermă. 

— A, nu, clătină Sam din cap. A trebuit să mă-nveţe Fiona cum să arunc 
lassoul, râse el. În Africa, eram un adevărat novice. Mi-am petrecut viaţa într- 
un alt fel de junglă, cea de asfalt; dar, dincolo de zidurile marilor firme, 
pândeşte adeseori o sălbăticie mai mare decât poţi găsi în Batari. 

Tonul vocii lui era atât de tăios, încât Jenna ridică privirea, surprinsă. 
Acesta era trecutul pe care-l menţionase Sarah şi voia să ştie mai mult despre 
el, voia să-l împărtăşească împreună cu Sam şi să înţeleagă ce se întâmplase. 
Apoi, simţi în trupul lui ceva, o anumită încordare, i-o văzu şi pe faţă, în linia 
înăsprită a fălcilor, în privirea îndepărtată din ochi, şi înţelese că orice 
întrebări erau interzise. Rămase tăcută, cu capul rezemat la pieptul lui, până 
când tensiunea din trup i se risipi şi Sam îi surâse. Era un zâmbet trist, un 
zâmbet frumos, iar Jenna îşi spuse din nou că era un bărbat neasemuit de 
chipeş. 

Mâna i se apropie de faţa ei, urmărind linia arcuită, pentru ca apoi să-i 
coboare pe gât, spre a atinge sânul. Îşi simţi respiraţia oprindu-se, căci 
atingerea lui redeştepta amintirea acelei după-amieze şi a tot ceea ce se 
întâmplase între ei. 

Probabil că şi Sam simţea acelaşi lucru, căci îi spuse cu glas senzual: 

— Nu vreau să mai vorbim, Jenna. Nu despre trecut. Acum trăim în 


prezent şi nu-mi doresc altceva decât să fiu aici. Cu tine. 


Se aplecă înainte s-o sărute. Buzele ei erau calde şi moi, iar Jenna simţi 
că aluneca nepăsătoare, cu capul înainte, spre braţele deschise ale dorinţei, 
unde nu se putea gândi decât la Sam, la buzele lui pe ale ei şi la braţul care o 
cuprindea, cu mâna pe sân. 

Din foc nu mai rămăsese decât jăraticul roşiatic, când se ridicară şi 


porniră spre cortul lui Sam. 


A doua zi călătoriră încet, pe ceea ce mai rămăsese din drum, intrând 
printre colinele de la poalele munţilor. Cu câţiva kilometri în urmă, trecuseră 
prin dreptul ultimului sat din zonă. Ţinutul care se întindea în faţa lor era 
sălbatic şi virtualmente neexplorat. Dimineaţă, Jenna întrezărise piscurile 
colţuroase de pe culmea Munţilor Batari, acum învăluite în nori. Sălbăticia 
munţilor era atât înspăimântătoare, cât şi fascinată, şi simţise câte ceva din 
ceea ce-şi imagina că trebuia să fi simţit tatăl ei, când stătea privind masivul 
muntos, convins că în adâncurile vastei pustietăţi zăcea îngropat oraşul 
pierdut Zaphir. 

— E splendid şi sălbatic, îi spuse ea lui Sam. 

— Da, fu el de acord. Pe mulţi îi fascinează. În cele din urmă, după ce 
vom cartografia toată regiunea şi vom stabili câteva zone pentru tabere, Eric 
şi cu mine vom putea planifica safariuri în Batari. Măcar excusrii de o zi, dar 
nu atât de departe pe cât plănuia să se ducă tatăl tău, îi aminti el. 

— Cât de departe a ajuns, Sam? 

— Asta n-o vom şti niciodată. Conform rapoartelor primite de primul 
ministru, e îngropat imediat dincolo de ultimul loc de tabără cunoscut. Ar 
trebui să ajungem diseară, înainte de căderea întunericului. 

Jenna dădu din cap. Simţea o apăsare în piept, iar gura îi era uscată. Ar 
fi vrut să-l îndemne pe Sam să se grăbească, să ajungă mai repede; în acelaşi 
timp, dorea să-i ceară să se întoarcă. Nu voia să facă faţă realităţii: realitatea 
morţii tatălui ei. 

În restul acelei zile, călătoria continuă încet şi cu greu, şi cu toate că 
atmosfera se mai răcorise, insectele compensau scăderea căldurii. Jenna se 
pomeni plesnindu-le în timp ce se hurducau cu maşina şi în cele din urmă, la 
propunerea lui Sam, luă cealaltă pălărie pe care el insistase să şi-o cumpere 
din Salindi City. Avea bor lat şi era acoperită cu un voal de plasă care se putea 
îndoi în jos, pentru a fi legat sub bărbie. 


— Mă simt ca o doamnă din anii 1920 plecată în voiaj, comentă ea. 

— Nu se prea potriveşte cu noua ta tunsoare, asta-i sigur, dar arăţi 
destul de elegant, spuse Sam, în timp ce manevra volanul, încercând să evite 
ramurile lăsate în jos. 

În cea mai mare parte a drumului, rămase tăcut, concentrându-se să 
conducă jeepul şi camioneta pe drumurile forestiere înguste. De două ori fură 
nevoiţi să coboare pentru a tăia crengile, astfel încât camioneta să-i poată 
urma. Deasupra, Jenna auzea cimpanzeii şi alte maimute jucându-se, dar 
sunetele din hăţişuri nu erau la fel de liniştitoare. 

— Prin părţile astea bântuie facocerii, o informă Sam. 

— Şi şerpii, Memsabhib, îi aminti Abdullah de pe bancheta din spate, cu 
nelipsita puşcă pe genunchi. 

— Când te îndepărtezi de tabără, să iei şi un băț cu tine. 

— Şi ce să fac cu el, se interesă Jenna, să bat facocerii? 

Sam râse: 

— Cu ei n-ai de ce să-ți faci griji. Îi poţi auzi de departe, când vin, ca să 
te dai la o parte din calea lor. Adevărata problemă sunt şerpii, fiindcă ei nu te 
avertizează nicicum. Loveşte din mers, cu băţul, frunzişul din faţa ta. Aşa, cel 
puţin, ai să-i alungi. 

— Şi-atunci, fug mâncând pământul, răspunse Jenna. 

— Asta e o posibilitate. Dar, în situaţia existentă, cel mai bine e să stai 
cât poţi de nemişcată. Încremeneşti şi gata. 

— Pentru cât timp? 

— Până venim să te salvăm, Abdullah sau eu, zâmbi Sam. 

— Ei bine, să nu mă lăsaţi s-aştept prea mult, glumi Jenna; apoi, după o 
scurtă tăcere, întrebă: Sam, mormântul tatălui meu e la locul de tabără? 

— Cred că da. Pe-aproape, în orice caz. Conform celor scrise în raport, 
este pe colina de deasupra locului unde ne vom opri. 

— Înţeleg, dădu Jenna din cap, gânditoare. Ai să mi-l găseşti? 


— Da, răspunse el. Am să ţi-l găsesc. 


În aceeaşi după-amiază, târziu, Jenna aştepta cu nervozitate, în timp ce 
instalau tabăra. În sfârşit, Sam observă cât de tulburată era şi o întrebă: 
— Vrei să mă duc acum? 


Jenna dădu din cap: 


— Am făcut atâta drum, Sam, şi aştept să-i văd mormântul de când am 
ajuns în Africa. Nu vreau să mai stau pe loc. 

— Te înţeleg, răspunse el, atingându-i mâna. Cred că e pe ridicătura aia 
mică, imediat deasupra noastră. Mă urc să arunc o privire. Dar dacă nu e 
acolo, Jenna, ca trebui să aşteptăm până dimineaţă, ca să căutăm în restul 
zonei. 

Încuviinţând, Jenna îl privi cum se îndrepta spre colina din spatele 
taberei. 

Peste zece minute, aflată încă în acelaşi loc, îl auzi pe Sam strigând de 
la marginea poienii: 

— L-am găsit. 

Jenna porni spre el, iar Sam îi întinse mâna. 

— Vrei să urc şi eu cu tine până acolo? 

— Nu, clătină ea din cap. Vreau să fiu singură. 

— E chiar pe vârful movilei, îi explică el. Am degajat drumul, dar trebuie 
să iei şi asta. 

Îi dădu o creangă pe care o curăţise de rămurele, făcând din ea un fel de 
baston. Jenna trecu pe lângă el fără o vorbă, în drum spre vârful colinei, fără 
să se mai gândească la altceva decât la ceea ce o aştepta acolo. 

Lovind din mers tufişurile din faţa ei, Jenna urcă dealul cu atenţie, în 
pofida neliniştii care o îndemna s-o ia la goană. Îşi scosese pălăria cea mare cu 
voal, când sosiseră în tabără, şi cu toate că aici, în desişuri, nu era la fel de 
răcoare ca în luminiş, insectele nu păreau să fie atât de sâcâitoare. Sau, poate, 
acum pur şi simplu nu mai era conştientă de ele, căci ajunsese pe culmea 
colinei, unde se opri, privind împrejurul ei, în căutarea mormântului. 

Mult timp, Jenna nu-l văzu şi se întrebă dacă nu cumva greşise drumul. 
Apoi, observă o grămăjoară de pietre sub un copac. Putea fi acolo? În timp ce 
se apropia, inima începu să-i bată mai repede, iar picioarele, să-i tremure. 
Apoi văzu, lângă pietre, în umbra unor tufişuri încâlcite, o cruce făcută din 
două bețe. Acela era mormântul lui, îşi dădu ea seama, sub un maldăr de 
bolovani, cu o cruce rudimentară pentru a însemna locul. 

Jenna căzu în genunchi. 


— Sunt aici, tată, spuse ea încet. În sfârşit, am venit. 


Sam o aştepta cu nerăbdare să se întoarcă. Cercetase hăţişurile de 


peste tot în jurul mormântului, înainte de a o lăsa să urce singură, căci ştia că 
avea nevoie de acele momente intime cu tatăl ei, însă acum începea să se 
îngrijoreze. 

Când ajunse la ea, încă mai stătea în genunchi lângă jalicul morman de 
pietre. Sam se opri tăcut la câţiva paşi distanţă, nedorind să-i tulbure 
gândurile. Arăta atât de mică şi vulnerabilă, îngenuncheată acolo; o Jenna pe 
care n-o mai văzuse. Vru să-i spună ceva, dar nu ştia ce anume, nici cum s-o 
consoleze. Se blestemă pentru nepriceperea lui, pentru că nu putea s-o ajute. 

În sfârşit, ca şi cum i-ar fi simţit prezenţa, Jenna se răsuci spre el. Avea 
obrajii brăzdaţi de lacrimi. Sam mai făcu doi paşi şi ajunse lângă ea, unde 
îngenunche pe pământ, luând-o în braţe. Numai atât putea să facă, s-o strângă 
la piept, fără niciun cuvânt. 

— O să fie bine, murmură el, căutându-şi cuvintele. Ai făcut ceea ce-ţi 
impuseseşi să faci. Ai găsit mormântul lui Carl. Ţi-ai luat rămas bun. 

Jenna se întoarse şi se agăţă de el, suspinând sfâşietor şi lăsându-l s-o 
ţină în braţe, pe când plângea ca un copil. 

— Dar tu nu înţelegi, Sam, spuse ea, printre suspine sufocate. Nu ştii ce 
i-am făcut, cum l-am dezamăgit. 

— Sunt convins că nu l-ai dezamăgit niciodată, Jenna. 

— Ba da, ba da, l-am dezamăgit, ţipă ea, aproape isteric. 

Sam se lăsă puţin în spate, lăsând-o să cadă la pieptul lui, astfel încât s-o 
ţină cu amândouă braţele, pe când aştepta să-i spună ceea ce părea atât de 
disperată să-i împărtăşească. 

— Mi-a scris cu peste o lună înainte de a muri, Sam, chemându-mă în 
Africa. Voia să fiu alături de el când găsea Zaphirul, oraşul de a cărui existenţă 
era atât de sigur. 

— Nu era decât un vis, Jenna. 

— Ba nu, nu era, nu era, negă ea, dar asta nici măcar nu contează. Ceea 
ce contează e că a vrut să vin aici. După atâţia ani de când ne despărţiserăm, 
voia să uităm trecutul şi să fim din nou tatăl şi fiica de altă dată. 

Sam continua s-o ţină în braţe, aşteptând să audă şi restul. 

— Nu ne mai înţelegeam de ani de zile. Eu fusesem de vină. M-am 
revoltat împotriva lui - şi a mamei mele. Nu i-am împlinit niciunul din 
planurile pe care şi le făcuse cu mine. Nici măcar şcoala n-am terminat-o. În 


schimb, m-am dus la New York şi am devenit un simbol a tot ceea ce pentru el 


nu avea niciun sens, vedetă de televiziune într-o melodramă tâmpită. Îşi dorise 
atât de multe pentru mine. Atâtea vise şi speranţe... 

Îi mângâie uşurel părul. 

— Trebuie să ne trăim vieţile noastre, Jenna, spuse el. 

— Ştiu, dar actoria nu era nici măcar ceea ce-mi doream eu. Era doar o 
cale de a mă revolta. Apoi, când mi-a scris în sfârşit, rugându-mă să vin în 
Africa, i-am răspuns că da, însă am amânat. Am terminat filmările, dar între 
timp se făcuse prea târziu. Până am fost eu gata de plecare, a murit. 

— Nu aveai de unde şti că urma să moară, Jenna. Nu ştiai nici încotro 
avea să-l poarte căutarea asta. Nu te învinui singură pentru ceea ce nu poţi 
controla. Împacă-ţi conştiinţa şi linişteşte-te. 

— L-am iubit atât de mult, Sam. 

— Ştiu că l-ai iubit, Jenna. 

Îi împinse înapoi şuviţele de păr din jurul feţei şi-i sărută obrajii 
înlăcrimaţi, mângâind-o ca pe o fetiţă a cărei durere e prea profundă pentru 
cuvinte. Se simţea neputincios şi stângaci, ştiind că vorbele lui nu reuşiseră 
să-i atingă suferinţa decât la suprafaţă. 

— A fost cel mai bun prieten al meu, până am crescut, şi-atunci l-am 
lăsat de izbelişte. 

Ochii ei albaştri se umpluseră iarăşi de lacrimi, iar vocea îi tremura la 
amintirea acelor zile care trecuseră şi nu mai puteau fi reînviate. 

— Sunt convins că el nu a văzut aşa lucrurile. Din câte înţeleg, Carl era 
un om foarte înţelegător. Şi-a dat seama că nu făcuseşi decât să te revolţi, ca 
toţi tinerii. Ştia că îl iubeai. 

— Sper. O, cât mai sper. 

Dar continua să fie tulburată, nemângâiată chiar. 

— Însă nu e numai atât, Sam. Mai e... 

Începea să tremure. Sam încercă s-o calmeze. 

— Vom vorbi despre asta mâine, Jenna, spuse el. Ţi-a fost de-ajuns 
pentru o singură zi. Acum, am să-ţi dau ceva de mâncare şi te bag în pat. 
Dimineaţă, toate vor părea mai luminoase. Ai încredere-n mine. 

Umerii Jennei se înmuiară şi căzu obosită la pieptul lui. În sfârşit, îl lăsă 
s-o ridice şi s-o ajute la înapoierea spre tabără, prea epuizată ca să mai 


protesteze. 


Jenna se trezi cu mult timp înaintea zorilor. Încercă să-şi amintească 
unde se afla şi ce se întâmplase. Apoi, îşi aminti de mormântul tatălui ei şi 
criza prin care trecuse, în braţele lui Sam. Nu avea sentimentul că se sfârşise. 
Încă mai dorea, cumva, să se purifice de vinovăția care o chinuia. Încercând să 
nu-l deranjeze pe Sam, se răsuci pe partea cealaltă şi închise ochii, sperând că 
avea să-i vină din nou somnul. Nu veni. Într-un târziu, prin uşa cortului 
pătrunse în sfârşit o rază slabă de lumină, iar Jenna ştiu ce avea să facă. 

Atentă, trase plasa contra ţânţarilor şi se ridică, încercând să nu-l 
trezească pe Sam. Ar fi trebuit să ştie la ce să se aştepte. Sam deschisese deja 
un ochi, iar acum o privea, în timp ce începea să se îmbrace. 

— Nici măcar nu s-a luminat de ziuă, Jenna, spuse el. 

— Ştiu, dar nu puteam dormi. S-ar putea să ies şi să văd dacă Matope a 
terminat cafeaua. 

— Sunt sigur că da. Te simţi bine? 

— Aşa cred, răspunse Jenna. Da, mi-e bine. 

Termină repede cu îmbrăcatul şi, încercând un surâs, se strecură afară 
din cort. 

Jenna încercă să se furişeze pe lângă Matope fără ca acesta s-o vadă, 
dar ar fi trebuit să ştie că aşa ceva nu era mai posibil decât să se scoale din 
pat fără a-l trezi pe Sam. Însoţitorii ei erau conştienţi permanent de tot ceea 
ce se petrecea împrejurul lor, în junglă. Îşi formaseră un al şaselea simţ; nu le 
scăpa nimic. 

— Cafea, Memsahib? întrebă Matope, în timp ce Jenna ocolea tabăra. 

— Da, mi-ar face plăcere. Mă întorc imediat, mai spuse ea, dispărând în 
tufişul de la poala colinei, cu speranţa că Matope avea să-i interpreteze altfel 
scopurile. Când acesta nu mai comentă, trase concluzia că-l păcălise; luă un 
băț şi porni spre colină. 

Ajunse la mormântul tatălui ei tocmai când răsărea soarele. În zori, locul 
arăta şi mai melancolic, îşi spuse Jenna, oprindu-se în faţa grămezii de pietre. 
Acum nu mai avea lacrimi în ochi, numai un puternic sentiment de hotărâre. 
Ştia ce trebuia să facă, ce-ar fi dorit tatăl ei să facă. Închise ochii şi făcut o 
promisiune tăcută, faţă de sine însăşi şi de el. 

Când deschise din nou ochii, încă înainte de a vedea ceva, Jenna simţi o 
prezenţă străină. Apoi se întoarse, pentru a se pomeni faţă în faţă cu un grup 


de negri care, în ochii ei surprinşi, păreau nişte uriaşi. Erau vopsiți fioros şi 


goi, cu excepţia unor legături pe şolduri, şi stăteau incredibil de nemişcaţi. 
Jenna simţi un zbieret ridicându-i-se în gât, dar reuşi să şi-l controleze, pentru 
a le da de înţeles că era calmă, nu se temea şi nu se pregătea s-o ia la fugă. 
Apoi, începu să-i vorbească celui ce părea să fie căpetenia. 

— Jenna, ascultă-mă cu atenţie. 

Era glasul lui Sam. Apăruse fără zgomot, la câţiva paşi de ea. 

— Sam, cine-s ăştia? 

— Până aici, ai procedat perfect. Acum, vreau şi mai mult de la tine. 
Ridică-te încet şi îndepărtează-te de mormânt, spre mine. 

Jenna făcu aşa cum îi ceruse, încercând să-şi stăpânească tremurul. 
Erau şase sălbatici. Îi numărase în minte, imediat ce apăruseră, dar încercase 
să nu se uite prea atentă, să nu intre în contact cu ochii lor begri şi 
pătrunzători şi să nu observe vopselele ce le decorau feţele şi trupurile, sau 
penele - şi nici armele. N-avea cum să nu remarce puştile, fiindcă arătau atât 
de nefiresc în mâinile unor oameni care altminteri păreau primitivi. 

Acum, nu mai era în stare să-şi ia ochii de la puşti, în timp ce se 
îndrepta spre Sam. 

— Repede, îi spuse el, deşi în glas nu i se simţea nicio grabă; le 
ascundea africanilor acest lucru; zâmbindu-le, le spuse ceva în Swahili, apoi i 
se adresă iarăşi ei, în engleză: Jenna, sunt din tribul Ngesi. Nu ştiu engleza, 
aşa că ascultă-mă şi fă exact ce-ţi spun. Le-am spus că eşti o memsabhib pe 
care am adus-o aici într-un foto-safari. Asta-i pretextul. Acum, zâmbeşte şi pe 
urmă coboară dealul. 

— Unde-s oamenii tăi? 

— În apropiere. Nu-ţi face griji. Nu ne paşte niciun pericol, atâta vreme 
cât faci ceea ce-ţi spun eu. 

Dar Jenna văzuse ceva şi, dintr-odată, avu sentimentul că şi Sam văzuse 
şi tocmai din acea cauză o grăbea. Unul dintre sălbaticii aflaţi cel mai aproape 
de ea avea la gât un şiret subţire de piele, pe care era legată o bucată de aur. 
Privi mai atentă. Era moneda tatălui ei! îşi simţi inima începând să bată cu 
putere şi ridică mâna la gât, înainte de a-şi aminti că nu avea talismanul acolo. 
Nu şi-l pusese la loc, dimineaţă. 

— Sam... 

— Ştiu, Jenna. Bucură-te doar că azi nu-l porţi, spuse el calm. 


— Dar, Sam, are moneda tatălui meu! Omul ăsta... el trebuie să-l fi 


omorât pe tata! 

Încerca să nu strige, însă emoţiile erau cât pe ce s-o învingă. 

Sam înţelese ce i se întâmpla şi o apucă de antebraţ, cu putere, 
strângându-i încheietura până când Jenna avu impresia că forţa încleşătorii 
avea s-o doboare în genunchi. 

— Pleacă imediat, Jenna. 

— Nu, şopti ea, cu vocea sfâşiată de durere, în timp ce Sam o strângea 
şi mai tare, trăgând-o după el. Trebuie să-l întrebi de unde are moneda! 

Nu-i venea să creadă că glasul lui continua să fie plăcut, când îi 
răspunse, mai ales întrucât cuvintele numai plăcute nu erau. 

— Dacă nu taci şi nu pleci de-aici, s-ar putea să ne ai pe toţi pe 
conştiinţă, Jenna. Alea sunt puşti adevărate, cu gloanţe adevărate, şi nu vor 
ezita să le folosească. Întoarce-te la cort. În clipa asta, ordonă el. Şi să nu mai 
scoţi o vorbă. Ai înţeles? 

O privi, cu un zâmbet pe buze, dar strânsoarea mâinii nu slăbi până 
când Jenna confirmă din cap. 

Se răsuci, aruncând o ultimă privire spre talismanul de la gâtul 
sălbaticului african, şi porni în josul pantei fără a se mai uita în urmă. Îl auzi 
însă pe Sam vorbind, îi auzi pe oameni răspunzându-i, apoi râzând, după care 
Sam râse şi el. Când ajunse la cort, încheietura mâinii i se înroşise ca focul şi 


avea lacrimi în ochi. 


Capitolul 8 


Jenna stătea pe marginea saltelei din cortul lui Sam, neluând în seamă 
plasa de țânțari, ignorând chiar şi insectele care păreau s-o fi descoperit 
iarăşi, dintr-odată. În tabără nu se zărea nici urmă din oamenii lui Sam şi 
bănuia că stăteau ascunşi în desişuri, lângă mormântul tatălui ei, cu puştile 
pregătite. Dar nu aveau nevoie de arme împotriva sălbaticilor care păreau atât 
de prietenoşi cu Sam, care râseseră împreună cu el în timp ce ea se îndepărta, 
gândindu-se doar la un singur lucru: aveau talismanul tatălui său şi, probabil, 
ei îl uciseseră. 

Când Sam intră în cort, expresia de pe chipul lui nu era deloc 
binevoitoare. Apoi, îi văzu vânătaia de pe antebraţ şi întinse mâna s-o atingă. 


Jenna se retrase. 


— Jenna, dă-mi voie să-ţi explic. 

— Avea talismanul tatălui meu. 

— Ştiu, iubito, dar nu ne aflam în poziţia de a-i putea ameninţa. 

— Mi-a omorât tatăl, Sam, fulgerară de durere ochii ei, când îi întâlniră 
pe ai lui. 

— Nu, Jenna. 

— Cum poţi spune asta? De unde ştii? Cum ai putut sta acolo, de vorbă 
cu ei, râzând cu ei, când mi-au asasinat tatăl? 

Sam ridică mâna, aproape zâmbind. 

— Să le luăm pe rând, propuse el şi, când Jenna se încruntă, începu să-i 
explice. Oamenii ăştia fac parte dintr-un trib care trăieşte în munţi. Sunt 
singurii locuitori din regiune şi nu au acces la arme de foc. 

— Atunci, de unde le-au luat? 

— Asta încerc să-ţi explic, Jenna, dacă-mi dai voie. De-a lungul frontierei 
se desfăşoară tot felul de activităţi, iar traficanţii aduc din nou arme. Sălbaticii 
pe care tocmai i-ai întâlnit au cumpărat puştile de la oamenii care, din câte 
bănuiesc eu, l-au omorât pe Carl. 

— De ce? De ce să-l fi ucis contrabandiştii pe tatăl meu? El n-avea nimic 
de-a face cu disputele de la frontieră. Nu era decât un explorator. 

Vocea i se frânse de emoție. 

— Nu ştiu ce s-a întâmplat, dar voi încerca să aflu. À propos, adăugă, te- 
ai descurcat foarte bine. 

— Îţi mulţumesc pentru asta, replică Jenna, fără chef. 

— Până ai văzut medalionul, îi reaminti el. 

— Sam... 

— Nu ei au luat talismanul, Jenna. 

— N-ai de unde şti, protestă ea. 

— Într-adevăr, nu ştiu. Dar bănuiesc şi n-aveam de gând să-i acuz de 
asta, ca să ne omoare pe toţi. Înţelegi? 

Stătea aplecat asupra ei, atingându-i încheietura mâinii pe care, cu doar 
câteva minute în urmă, o strânsese atât de tare. 

— Ce facem acum? întrebă Jenna. 

Sam se aşeză lângă ea, pe culcuş, cuprinzând-o cu braţul. 

— Am să te duc înapoi la ferma McKenzie. 


Nu-i lăsă timp să-l ia la întrebări. 


— Ţi-ai îndeplinit misiunea, Jenna. Ai văzut mormântul tatălui tău şi ţi-ai 
luat rămas bun. Acum s-a terminat. 

— Ba nu s-a terminat, clătină ea din cap. Mai vreau să fac ceva; ceva ce 
trebuie să fac, Sam. 

Fu rândul lui să se mire. 

— Despre ce vorbeşti? 

— Cred că tatăl meu a găsit oraşul dispărut. 

Sam se ridică în picioare, exasperat. 

— Jenna, nu există niciun oraş dispărut, şi chiar dacă ar fi existat, tatăl 
tău nu l-a găsit. A fost omorât înainte de... 

— Ba nu, îl întrerupse ea. Eu cred că l-a găsit şi tocmai de-asta a fost 
omorât. 

— Asta-s simple speculaţii. 

Jenna nu răspunse, ci se ridică de pe saltea şi vâri mâna în geantă. 

— Există un oraş, şi am o hartă care o dovedeşte. O hartă de la tatăl 
meu. Ştia că era acolo şi nimeni nu-l credea. 

Despături foaia de hârtie pe care o purtase la ea în tot acel timp şi i-o 
dădu lui Sam. 

— Asta-i harta pe care mi-a trimis-o tatăl meu, harta Zaphirului. 

Sam luă harta şi o privi, cu scepticismul întipărit pe faţă. 

— Ai avut-o la tine tot timpul? 

Jenna dădu din cap. 

— De ce nu mi-ai spus până acum? 

— Nu ştiu. La început, n-am crezut că puteam avea încredere în tine, iar 
pe urmă, cum să spun, am aşteptat momentul potrivit. 

Sam oftă adânc, dar continuă să examineze harta. 

— Ei, cu siguranţă că ăsta nu e momentul cel mai potrivit, spuse el. Nu 
putem pleca acum să căutăm Zaphirul. În Batari sunt probleme şi trebuie să 
mă informez despre ele, dar singur, Jenna, nu cu tine. Nu vreau să păţeşti 
niciun rău. De-asta te duc înapoi în rezervaţie. 

Jenna se răsuci spre el, furioasă de-a binelea, sfidătoare: 

— Oraşul pierdut există, Sam. 

Împăturind hârtia, Sam i-o înapoie. 

— O hartă nu dovedeşte nimic. Ştii şi tu asta. 


— N-o fi dovedind, strigă ea, dar am putea cel puţin s-o urmăm; am 


putea să ne uităm, Sam. Dacă găsim oraşul, asta ar dovedi că tatăl meu a avut 
dreptate, în toţi aceşti ani. L-ar reabilita. 

— Şi te-ar reabilita şi pe tine, Jenna, pentru că l-ai lăsat singur. Asta 
vrei, să te răscumperi? 

N-o lăsă să răspundă. 

— Nu, e tot un vis, dar unul mai periculos decât bănuisem înainte. Nu te 
pot lăsa să rişti. Nu-ţi pot pune viaţa în pericol. Mai ales acum. 

Se aşeză la loc pe saltea. Nimic din acea expediţie nu ieşise conform 
planurilor lui - dragostea cu Jenna, formarea afecțiunii pentru ea, poate chiar 
a iubirii. Acum era importantă pentru el, dar avea o misiune de îndeplinit şi nu 
intenţiona să-i rişte viaţa. 

— Pleci înapoi, reluă el, apăsat. 

Jenna se îndepărtase, mergând până în cealaltă parte a micului cort. 
Gura i se strânsese într-o linie fermă, ca şi cum ar fi luat o decizie de cea mai 
mare importanţă. Şi o luase. 

— Vreau să ajung în Zaphir, Sam. 

Cu un oftat adânc, Sam se întrebă de ce acceptase să se încurce cu o 
femeie devotată într-un mod atât de încăpățânat unei cauze. Clătină din cap. 

— Nu mergi la niciun Zaphir, Jenna. Nici măcar eu nu mă duc în Zaphir. 
Nu există un asemenea loc. 

Jenna îi ignoră negația; ştia că era o cacealma. 

— Dar ai să te întorci aici? îl provocă ea. 

— Nici nu-s sigur. Va trebui să iau legătura cu Eric şi cu primul ministru, 
când ajungem la rezervaţie. 

— Sam, îl rugă ea, cu îndârjirea din ochi îmblânzindu-se, transformată în 
speranţă. Acum suntem aici, am ajuns atât de aproape, şi s-ar putea ca o altă 
ocazie ca asta să nu se mai ivească. Am putea să ne luăm după hartă... 

— Şi să ne lăsăm oasele pe-aici. Nu, Jenna, repetă el, categoric. Pentru 
ultima dată, nu. Şi-acum, fă-ţi bagajul. Plecăm. 

Jenna revenise lângă el. Încercă să treacă pe alături, ieşind din cort, dar 
ea nu se lăsă, cu bărbia ridicată în acel gest pe care i-l cunoştea atât de bine. 

— Nu te las să pleci de lângă mine, Sam. N-am de gând să rămân 
neluată în seamă. 

Sam începea să-şi piardă calmul. Ochii săi se îngustară şi gura i se 


crispă, când îşi dădu seama că situaţia îi scăpa de sub control. 


— Încerc să-ţi apăr viaţa, Jenna, pentru numele lui Dumnezeu. Nu 
mergem la Zaphir, nici acum, nici altcândva. Aşa că, las-o baltă. 

În plină furie, Jenna îşi găsi momentul de triumf. 

— Deci recunoşti că există. Zaphirul există! îi apucă ea mâna cu 
amândouă ale ei. 

Încercă să se smulgă, dar ea nu-i dădu drumul. 

— N-am spus niciun moment asta, Jenna. 

— Dar o crezi. Îmi dau seama că aşa e. Crezi în hartă. 

Începea să simtă un soi de însufleţire. 

— Sam, te rog, hai să urmăm harta. S-ar putea ca în Zaphir să găsim 
răspunsurile la toate. 

Sam ştia că era posibil să aibă dreptate. Sălbaticii şi traficanţii de arme 
aveau legături strânse şi, dacă exista un oraş, era posibil ca unul dintre 
grupuri sau amândouă să-l fi găsit şi să-l folosească drept punct de întâlnire. 
Dar, în căutarea Zaphirului, Sam putea foarte uşor să dea iarăşi nas în nas cu 
cei din tribul Ngesi. 

Acela era momentul oportun, prilejul cel mai propice pentru a-i urmări 
pe contrabandişti, dar totuşi nu putea risca s-o ia pe Jenna cu el. Nu-i putea 
pune viaţa în pericol. Primul ministru îi încredinţase misiunea de a-i asigura 
protecţia. Mai mult decât atât, după tot ceea ce se întâmplase între ei, propria 
lui misiune era aceea de a o apăra pe Jenna în primul rând, ocupându-se de 
cealaltă sarcină numai după ce o ştia pe ea în siguranţă. Şi nu exista decât un 
singur loc unde siguranţa ei avea să fie garantată: rezervaţia McKenzie. 

— Nu plec până nu aflu adevărul, spuse cu convingere Jenna. 

De astă dată, Sam nici măcar nu-i mai răspunse. Se împinse pe lângă ea, 
ieşind din cort. 

— Sam... îl urmă Jenna afară. 

— Te duci, Jenna, chiar dacă va trebui să te leg în jeep. Şi-acum, începe 
să-ţi faci bagajele. 

— Nu. 

Surprins, Sam se întoarse s-o privească. 

— M-am săturat de atitudinile tale macho de Clint Castwood şi n-am de 
gând să mai primesc ordine. 

— Pentru Dumnezeu, Jenna, nu vorbi prostii. Aici nu suntem în filme; 


asta-i realitatea. Nu ne jucăm de-a hoţii şi vardiştii în faţa aparatelor de filmat; 


suntem în adâncurile Africii, iar pericolele sunt reale. 

— Nu-mi pasă, stărui ea, sfidătoare. 

— Ei bine, mie-mi pasă. 

Oamenii se opriseră din lucru şi stăteau aşezat pe tălpica vechii 
camionete, privindu-i cu ochii mari de uimire şi nedumerire. 

— Apucaţi-vă de treabă, le strigă Sam, dar niciunul nu se clinti. Strigă 
din nou, de astă dată în Swahili, obţinând rezultatul dorit, când toţi începură 
să se agite, încercând să nu privească spre Sam şi Jenna. 

— Şi-acum, reluă el, răsucindu-se iarăşi spre ea, într-o încercare de a-şi 
regăsi câte ceva din vechea autoritate, aici eu sunt şeful şi, câtă vreme eu 
conduc bâlciul ăsta, tu şi toţi ceilalţi faceţi ce vă ordon. 

Vorbea mergând pe urmele Jennei, care traversase tabăra cu pas vioi, 
într-o direcţie de care nici ea nu era prea sigură. 

— Unde naiba te duci! strigă Sam. 

— Nu ştiu, dar nu mă întorc în cort, să-mi împachetez. 

— Ba ai să te-ntorci, dădu el s-o prindă, fără succes. 

— Ba n-am să mă-ntorc. 

Reuşi încă odată să-i scape şi-şi văzu de drum. 

Sam o ajunse tocmai la marginea luminişului. 

— Jenna, m-am săturat de toate prostiile astea. Nu mă enerva. 

Se răsuci spre el, aruncând flăcări din ochi. 

— Credeam că te-ai enervat deja. Eu, cu siguranţă, simt că explodez. 

Frustrat, Sam se întoarse, trântindu-şi un pumn în palma deschisă. 

— Cred că de fapt pe mine voiai să mă loveşti, aruncă ea. 

Se înroşise la faţă, ochii-i scăpărau, inima îi bătea haotic, în timp ce se 
confrunta cu el. 

— Nu, Jenna, nu vreau să te lovesc, dar s-ar putea să fiu tentat, dacă nu 
asculţi de glasul raţiunii. 

— Ascult de glasul raţiunii, ripostă ea. Deja suntem în Batari. Tu vrei să 
afli ce se întâmplă pe graniţă, pentru primul ministru, iar eu vreau să găsesc 
Zaphirul. Este momentul să le facem pe amândouă. 

— E prea periculos. 

— Nu mi-e frică, se încăpăţână ea. 

— Ei, află că mie mi-e! replică Sam. 


— Ţi-e frică pentru mine, atâta tot. N-are de ce să-ţi fie, Sam. Ţi-am mai 


spus că-mi pot purta singură de grijă. Şi am dovedit-o, nu? 

— Jenna, sunt sătul şi plictisit de toate provocările tale. Nici n-ar fi 
trebuit să te aduc aici, din capul locului. 

— Crede-mă că, dacă puteam găsi pe altcineva, nici moartă n-aş fi venit 
cu tine, azvârli ea, cu dispreţ. 

— Iar tu să ştii că nu-i nicio scofală să escortezi de colo colo o prinţesă 
răzgâiată. 

— Prinţesă? Uită-te la mine, Sam. 

Era transpirată şi încinsă, iar buclele scurte i se lipiseră, umede, în jurul 
feţei. 

— Arăt eu a prinţesă? 

— Nu da vina pe mine pentru căldură şi lipsa de confort, Jenna. Te-am 
prevenit să nu vii. 

— Ei bine, am venit, şi-s al naibii de hotărâtă să rămân. 

— Eşti pe dracu’! Plecăm înapoi în clipa asta. 

Sam aruncă o privire spre camionetă. Oamenii păreau ocupați cu 
munca, dar îşi dădea seama că urmăreau tot ceea ce se întâmpla la marginea 
poienii. Bine, îşi spuse el, n-aveau decât să se uite. 

Aplecându-se atât de repede încât o luă pe Jenna prin surprindere, Sam 
o culese în braţe dar, de cum îşi dădu seama ce se întâmpla, ea începu să se 
zbată cu furie şi, în cele din urmă, fu nevoit să şi-o arunce peste umăr, cu o 
mână sub fund şi cealaltă peste picioare, ţinând-o strâns. 

Când ajunse la cort, o aruncă neceremonios pe saltea. 

— Şi-acum, ascultă-mă bine, spuse el, iar ceva anume din tonul lui o 
împiedică să-l mai desfidă. În momentul ăsta, suntem într-o situaţie foarte 
periculoasă. Am făcut tot ce-mi stătea în putinţă ca să-i conving pe Ngesi că 
am venit într-un foto-safari, dar nu mai putem să ne-nvârtim mult pe-aici, 
aşteptând să li se trezească bănuielile. Trebuie să plecăm - acum, pe loc. Aşa 
că fă-ţi bagajul, Jenna, şi să nu mai aud o vorbă. 

Nu aşteptă răspunsul, ci se întoarse şi ieşi din cort, iar de astă dată 
Jenna nu-l mai urmă. În schimb, se trânti pe saltea, abătută. Nu avea nicio 
cale să caute Zaphirul de una singură şi, evident, nu avea cum să-l convingă 
pe Sam s-o ducă acolo. Planul ei, visul ei, era zdrobit de încăpăţânarea lui 
arogantă. Simţi ochii umplându-i-se de lacrimi, dar şi le înghiţi, în timp ce se 


ridică şi începea să-şi arunce hainele în geantă, de-a valma. 


După ce împachetă, Jenna luă o ultimă hotărâre. Trăgându-şi umerii 
înapoi, ieşi din cort şi o luă spre camionetă. Toate erau gata încărcate, iar 
oamenii păreau nervoşi, dornici să iasă mai repede din Munţii Batari. 

— Sam... 

Vocea ei era înceată, aproape o şoaptă. 

— Da, Jenna? 

— Vreau să-i mai văd o dată mormântul. 

— Jenna, nu avem timp pentru aşa ceva. Trebuie să plecăm de-aici. 

— Bine, acceptă el, dar grăbeşte-te. Oamenii se tem de Ngesi şi sunt şi 
eu cam îngrijorat. În faza asta, nu ne putem asuma riscuri prosteşti. 


— Mă întorc imediat. 


XXX 


De cum plecă, Sam se hotări s-o urmeze. Nu voia să se amestece în 
ultimul ei moment de intimitate, dar nici n-o putea să se ducă acolo singură. 

— Urcaţi-vă în maşină, le spuse el oamenilor. Vă ajungem din urmă. 

Nerăbdători, cei patru africani se îngrămădiră în camionetă şi porniră 
înapoi spre rezervaţie, lăsând pe loc jeepul, în timp ce Sam urca dealul către 
Jenna şi mormântul tatălui ei. 

Se apropie încet şi, când văzu ce făcea, n-o strigă, ci se opri doar, 
privind-o. Jenna luase din cortul-popotă un cuţit de bucătărie şi scrijelea ceva 
pe un bolovan mic. Se chinuia să înscrie în piatră literele C.L. Apoi, 
întorcându-se, îl văzu pe Sam în apropiere. 

— Nici măcar nu ştiu când a murit, spuse ea, cu amărăciune. 

Sam înaintă şi-i luă cuțitul din mână. 

— Voi trece doar luna şi anul, răspunse. 

Dându-se la o parte, Jenna îl lăsă să zgârie numerele, dar Sam nu simţea 
în atitudinea ei faţă de el decât înverşunare. În fine, n-avea ce-i face. Trebuia 
să plece de-acolo. Puştile alea arătau urât de tot în mâinile etnicilor Ngesi. 
Credea că-i convinsese că nu avea nicio intenţie rea, dar nici ei nu erau nişte 
naivi. Probabil că aveau alte bănuieli. 

Mai mult, ideea Jennei despre Zaphir nu mai părea acum nici ea prea 
trasă de păr. Avea să-ncerce să mai arunce o privire pe hartă, când ajungeau 


înapoi la ferma McKenzie. Apoi, urma să ia legătura cu Eric şi primul ministru, 


pentru a lua o hotărâre cu privire la pasul următor. Pentru moment, n-avea de 
gând să rişte ca Jenna să păţească ceva. O salvase o dată de Ngesi, 
convingându-i că era o fotografă în căutare de privelişti. Ce-or fi crezut, 
găsind-o la mormântul lui Carl, Sam n-avea de unde să ştie. Spera doar ca 
negrii să accepte ideea că simbolul creştinismului, crucea, avea o mare 
importanţă pentru oamenii albi care călătoreau în Africa, fără a acorda nicio 
semnificaţi aparte mormântului în sine. Dar nu putea fi sigur, motiv pentru 
care trebuia să plece cât mai repede. 

Se ridică, terminase inscripţia, gravată adânc, pentru a dura mult, cât 
mai mult timp. O atinse pe braţ: 

— Acum trebuie să mergem. 

Fără nicio vorbă, Jenna trecu pe lângă el, pornind pe cărare spre locul 
pustiu al taberei de jos. Sam o urmă, gândindu-se ce ironie era că de fapt îi 
salva viaţa luând-o de-acolo, şi era răsplătit de atitudinea ei îngheţată. Acum 
era atât de furioasă, încât Sam se îndoia că avea să-i mai vorbească în tot 
restul călătoriei. Ba chiar, se putea să nu-l ierte niciodată, dar acesta era un 
risc pe care trebuia să şi-l asume. 

Ajunseră la tabără, se urcară în jeep şi porniră. Sam privi în jur, 
scrutând din mers marginile desişurilor. Dacă Ngesii erau acolo - şi nu se 
îndoia că erau - ştiau de-acum că plecase tot grupul. Când - şi dacă - avea să 
se mai întoarcă, Sam trebuia să se asigure că-i depista pe Ngesi înainte de a-l 
găsi ei pe el. Acum, avantajul era de partea lui; ştia că se aflau acolo şi urma 
să fie pregătit. 

Jenna stătea tăcută şi ţeapănă pe scaunul ei, privind drept înainte, 
pierdută în gânduri. Sam se întrebă în ce constau acestea, dar fu mai bucuros 
că nu ştia; cu siguranţă, nu erau deloc binevoitoare la adresa lui. 

Străbăteau cu toată viteza drumul desfundat. Sam voia să ajungă din 
urmă camioneta şi nu era prea atent la gropi, găsind o oarecare satisfacţie în 
faptul că Jenna stătea incomod, în acelaşi timp în care şi ea, prin tăcerea ei 
ostilă, îl necăjea. 

Când vorbi, o făcu numai pentru a-i cere să încetinească; răspunsul lui 
se rezumă la a-i spune că viteza era necesară, dacă aveau de gând să prindă 
din urmă camioneta. 

— Ar fi putut să ne aştepte la tabără, spuse Jenna. 


— Am fi putut să n-o lungim atâta cu plecarea, i-o întoarse el, după care, 


văzând privirea pe care i-o aruncă, îşi regretă cuvintele. Avusese nevoie de 
acele ultime minute la mormântul tatălui ei. 

— lartă-mă, spuse. 

Jenna nu-i răspunse. Era cufundată în gânduri, gânduri nu numai triste, 
ci şi oarecum incomplete, cum rămăsese şi misiunea ei. Jurase să găsească 
mormântul tatălui său şi să-şi ia pentru ultima oară rămas bun de la el, iar pe 
asta o făcuse. Dar, undeva pe parcurs, mai adăugase un legământ, şi anume, 
de a dovedi că el avusese dreptate. 

Istoria avea nevoie de cunoaşterea faptului că fusese un vizionar. Într-o 
bună zi, desigur, oraşul avea să fie găsit, iar tatăl ei, reabilitat, dar Jenna 
dorea cu disperare să realizeze ea însăşi acest lucru. Poate că Sam avea 
dreptate; poate îi era necesar pentru a scăpa de vinovăţie. Indiferent din ce 
motiv, era un vis care acum i se spulberase. 

În faţa ei nu se mai afla altceva decât rezervaţia McKenzie. Dincolo de 
aceea, nu-şi putea imagina nimic. Plecarea de-acolo, revenirea în Salindi City 
şi apoi zborul spre New York - nimic din toate acestea nu figura pe agenda 
Jennei. Trebuia să se întâmple; viaţa trebuia să se reia, dar totuşi, într-un fel, 
Jenna nu se putea vedea din nou pe sine însăşi ca Simone Beauchamp. Aceea 
făcuse parte dintr-o altă perioadă, dinainte de a fi păşit pe acest continent 
negru, începând să descopere o altă lume, o altă faţă a ei însăşi. 

Trebuia să recunoască, Sam o ajutase şi el la această descoperire. Făcea 
parte din ceea ce i se întâmplase şi încă i se mai întâmpla. Dar nu voia s-o lase 
să facă acel ultim pas, de care avea o nevoie atât de disperată. 

Se răsuci să-l privească, îi văzu încordarea îndârjită a fălcilor, privirea 
hotărâtă drept înainte, spre destinaţie, şi ştiu că acela era un om care n-avea 
să se lase convins, care nu putea fi făcut să se răzgândească. Nu era primul 
ministru, sensibil la frumuseţe şi susceptibil la farmece. Cu Sam se putea 
discuta raţional, dar dacă raţiunea lui avea câştig de cauză, nimeni nu-l putea 
urni. Aşa să fie, îşi spuse Jenna. Nu-i mai rămânea decât să profite la 
maximum de posibilitatea care-i mai rămăsese - căci îi mai rămăsese o ultimă 
şansă. 

— Sam, începu ea, risipind tăcerea dintre ei. 

Sam întoarse capul, încetinind puţin jeepul, ca s-o poată auzi. 

— Când te întorci... 


— Dacă mă mai întorc, Jenna, îi aminti el. 


— ...sunt sigură că vei găsi oraşul, continuă Jenna. Ai să mă duci acolo. 

— Până atunci, s-ar putea să treacă săptămâni întregi; poate chiar luni, 
ani de zile. Nu mă voi întoarce ca să găsesc un oraş, ci pentru a îndeplini o 
misiune. 

— Ştiu, dar într-o bună zi tot ai să-l găseşti; nu mă îndoiesc de asta. Am 
de gând să rămân în Africa şi să aştept acea zi. 

Sam se răsuci spre ea, cu o expresie surprinsă pe faţă: 

— Unde să aştepţi? 

— La rezervaţie, în Salindi City, undeva în apropiere. 

— Jenna, s-ar putea să fie vorba de un timp foarte îndelungat. Tu ai viaţa 
ta, pe care să ţi-o continui. 

Chiar în timp ce vorbea, Sam se pomeni sperând să n-o convingă. Nu 
voia să se înapoieze la New York, şi totuşi, nu şi-o putea imagina rămânând 
acolo, în Africa - sau, nu şi-o putuse închipui până acum. În mintea lui începea 
să se profileze un soi de vis ceţos, iar în acel vis se putea vedea cumva pe sine 
însuşi cu Jenna, împreună pentru totdeauna. Alungă imaginea. Era ridicolă. 
Mai văzuse femei cucerite de modul de viaţă de-acolo, dar nu peste mult toate 
începeau să tânjească iarăşi după civilizaţie. 

— Voi aştepta, repetă ea, cu îndărătnicie. 

Sam constată că-i zâmbea şi o văzu răspunzându-i tot cu un surâs. 
Încetinise, ca să-i vorbească, şi nu mai acceleră, ci continuă doar să conducă 
atent pe drumul îngust, încercând să evite hopurile. 

— Acum poţi merge mai repede, Sam, îi spuse ea. 

— Nu vreau să te zdruncin prea rău. 

— Trebuie să prindem camioneta. 

Şi amândoi râseră de inversarea rolurilor. 

Sam apăsă pe accelerator, iar Jenna se agăţă bine, în aşteptarea 
zguduiturilor, simțind un licăr de speranţă. Visul ei rămânea tot un vis, dar 
Sam părea să-l înţeleagă acum mai bine. 

Din mers, Jenna observă că bolta cerească începuse să se întunece în 
depărtare, iar soarele nu mai părea la fel de strălucitor. Se întrebă dacă era 
posibil să-i aştepte o furtună neprevăzută. N-ar fi fost ceva prea firesc în veldt, 
în acea perioadă a anului, dar multe din cele ce se întâmplau în Africa erau 
neaşteptate. Dacă se cocea o furtună, avea să fie ciudată, căci arşiţa părea să 
se fi intensificat. Chiar şi fără dogoarea soarelui, Jennei îi era mult mai cald. Îl 


privi pe Sam nedumerită. 

Ceva anume din expresia lui o tulbură. Trăsese adânc aer în piept şi 
scoase un sunet slab din gâtlej, care părea să anunţe pericol. Apoi vorbi: 

— Ceilalţi sunt în faţă. 

Jenna oftă uşurată. Nu văzuse niciun pericol, numai camioneta. Totuşi, 
nu putea scăpa de senzaţia sâcâitoare că era ceva în neregulă, când văzu 
camioneta oprind, întorcându-se şi pornind înapoi spre ei. Îl privi din nou pe 
Sam, apoi spre orizont, la cerul tot mai întunecat. Din depărtare răsuna un 
vuiet care nu suna la fel de tare ca tunerul, dar era mai persistent. Se 
rostogolea peste savană. 

— Ce este, Sam? strigă ea, nedumerită şi dintr-odată foarte speriată. 

Vântul se înteţise. Era un vânt fierbinte şi uscat, care năvălea spre ei, 
culcând la pământ ierburile savanei. Jenna se întrebă dacă vâjâitul pe care-l 
auzise era sunetul vântului şuierând prin iarbă, îndoindu-i firele din viteză. 
Poate că aceasta era cauza zgomotului, vântul prin iarbă, nu... 

— Sam! strigă ea din nou, dar acum nu mai trebuia să-i pună nicio 
întrebare. Nu vântul începuse să-i şuiere pe la urechi; nu ameninţarea ploii 
formase norii negri de la orizont. Undeva, dincolo de negura deasă, ardea 
focul, care gonea peste câmpii către ei, cu o viteză aproape la fel ce mare ca 
aceea a camionetei, care acum frână derapând la doar câţiva metri distanţă. 

Ali sări din maşină înainte ca aceasta să se fi oprit complet şi alergă 
spre jeep, strigând ceva în Swahili. Jenna nu-i înţelegea cuvintele, dar îi 
distinse panica din glas. Îl privi pe Sam. Tot trupul acestuia se schimbase 
dintr-odată, părea încordat ca un arc. Şi totuşi, nu se mişca. Se pregătea, 
luând o decizie. 

Sam îl ascultă pe Ali, dând din cap, încordat şi totuşi stăpân pe sine. 
Apoi, luă binoclul şi, ridicându-l la ochi, mătură cu privirea orizontul. 

— Se mişcă foarte repede, îi spuse el lui Ali. 

— Da, Sam. Foarte repede. 

Jenna privi în direcţia spre care se îndreptase binoclul lui Sam şi văzu 
zidul de flăcări din spatele fumului. Cerul care se înnegrise de-a lungul liniei 
orizontului erau acum spoit cu portocaliu şi roşu. Jenna nu mai văzuse 
niciodată ceva asemănător cu modul în care fumul şi flăcările goneau peste 
veldt, înroşind iarba ca sângele, pentru a lăsa în urma lor o câmpie neagră, 


calcinată. 


Putea simţi căldura focului şi mirosul de iarbă arsă; îi umplea nările. 
Norul care cu doar câteva momente în urmă se aflase la câţiva kilometri 
distanţă părea aproape să ajungă la ei. Nimic din tot ceea ce auzise vreodată 
despre ororile focului nu o pregătise pentru aşa ceva. Îl vedea devorând tot ce 
se zărea; îl mirosea; îi simţea gustul. Vieţile lor se aflau într-un pericol 
iminent, iar următoarea mişcare depindea de Sam. 

— Cât de departe e râul? îl întrebă el pe Ali. 

— Râul Batari? 

— Da. 

— Dincolo de câmp, mai sus între dealuri. Acolo e pericol, Sam. 

Sam râse sec, iar Jenna ştiu la ce se gândea. Acum, primejdia îi pândea 
de pretutindeni. În munţi, pericolul consta în necunoscut; aici, era brutal de 
vizibil. 

— Dacă pe malul râului cresc copaci, atunci focul îl poate sări... 

Sam gândea cu voce tare. 

— Dacă sunt ierburi, s-ar putea să avem o şansă. 

O şansă! Jenna se întrebă dacă aceasta era singura speranţă care le mai 
rămăsese. 

Ali încă mai dorea să traverseze savana. Arătă spre sud, unde câmpia 
era neatinsă de foc, vorbind iarăşi în Swahili, cu gesturi dramatice. Nu voia să 
urce în munţi. 

— Nu putem ajunge, Ali, îi explică Sam. Nu pe vântul ăsta. 

Deja se aşezase din nou la volan. 

— Mergem în munţi. Orice s-ar întâmpla, când se termină, ne vedem la 
tabără. Ăla-i locul de întâlnire. 

Nu trecuse decât un minut, timp în care Sam luase hotărârea, dar în 
acel interval Jenna văzuse peretele de flăcări gonind spre ei, dansând de la 
ierburi la arbuşti şi copaci scunzi, lăsând în urmă schelete de lemn carbonizat 
care înainte fuseseră salcâmi acacia. Ochii începuseră s-o usture şi s-o ardă, 
iar nasul şi gâtlejul îi erau plin de fum. Începu să tuşească. 

— Sam, strigă ea, n-o să reuşim. Focul e prea aproape! 

— Vom reuşi, răspunse Sam, în timp de executa o întoarcere rapidă, 
băga jeepul în viteză şi se repezea înainte. Camioneta venea imediat în urma 
lor, alergând cât de repede îndrăzneau. Viteza era importantă, dar şi 


prudenţa. Nu-şi puteau permite să facă nici cea mai mică greşeală; o fuzetă 


ruptă, un cauciuc spart - orice fel de accident - şi aveau să fie pierduţi. 

Ţinându-se pe viaţă şi pe moarte, în timp ce se hurducau din goană, 
Jenna îşi dădu seama că niciodată în viaţa ei nu se mai confruntase cu un 
pericol adevărat. Traversarea savanei, urmărirea de către un rinocer sau 
întâlnirea faţă în faţă cu etnicii Ngesi, toate nu fuseseră decât pregătiri pentru 
acest pericol, cel mai mare: o chestiune de viaţă şi de moarte. 

Peste vuietul focului, în urechile ei răsuna şi un alt duruit, mai profund. 
Jenna privi peste umăr şi văzu că nu erau singurii care fugeau de foc. 
Animalele făceau acelaşi lucru şi, în depărtare, se vedeau nori de praf 
spărgându-se pentru a se transforma în turme ce alergau. Instinctul mâna 
animalele în direcţia opusă focului, spre apa pe care şi-o aminteau. Se întrebă 
câte aveau să supravieţuiască şi câte să moară. Dar ea, Sam şi oamenii? Urma 
focul să-l cruţe pe vreunul dintre ei? 

Dintr-odată, vântul păru să-şi schimbe direcţia, iar fumul se prăvăli 
asupra lor, înconjurându-i de pretutindeni. Sam opri jeepul, iar camioneta 
scrâşni din frâne în spatele lor. 

— Lasă capul jos! îi spuse el Jennei; luă din spate o gamelă, îşi scoase 
cămaşa şi o îmbibă cu apă. Ţine-ţi asta peste faţă, o mai sfătui el. 

Jenna îşi lăsă capul între genunchi, acoperindu-şi faţa, în aşteptare. 

În câteva momente, fumul trecu pe deasupra lor, dar căldura rămase. O 
simţea pârlindu-i pielea, iar Sam porni din nou, fugind de flăcările care se 
apropiau tot mai mult cu fiecare secundă. Primele dintre animalele 
înspăimântate apărură, tăindu-le calea, o turmă mare de impala, alergând 
nebuneşte, cu puii reuşind cumva să ţină pasul, pe picioarele lor lungi şi 
subţiri. 

Trecură pe lângă ultimul lor loc de tabără şi-şi continuară drumul 
printre poalele colinelor, urcând pe panta accidentată. 

— Pierdem camioneta, strigă Jenna. 

— Ali trebuie să rămână jos, unde are mai mult loc ca să treacă, 
răspunse Sam. O să reuşească. 

Dar Jenna începea să aibă îndoieli că oricare din ei avea să scape. Tot 
mai multe animale intraseră în turma care gonea prin savană - antilope gnu, 
impala, zebre. Sam trebuia să încetinească pentru a nu le lovi, în timp ce se 
repezeau încoace şi-ncolo prin faţa şi prin spatele lui, ocupând spaţiul care 


începea să se alungească între jeep şi camionetă, până când totul fu acopeit 


de masa animalelor, zgomot, fum şi limbile de foc care săgetau spre ei, tot mai 
aproape cu fiecare moment. 

Jenna îşi îngropă faţa în mâini, încercând să nu urle. Acum, totul 
depindea de Sam. Nu putea face nimic ca să-l ajute, dar cel puţin n-avea să 
tipe, se hotărî ea. Măcar de atâta lucru să-l scutească. Când ridică din nou 
privirea, zebrele erau atât de aproape de jeep, încât ar fi putut întinde mâna 
să le atingă. Sunetele scoase de ele era mai cumplite decât tropăitul copitelor; 
era glasul terorii - acelaşi strigăt pe care-l simţise crescând în propriul ei 
piept, dar reuşise să şi-l stăpânească. 

Focul îi ajunse din urmă. Se întâmplă atât de brusc, încât Jenna nici 
măcar nu-şi dădu seama, până nu ridică privirea şi văzu flăcările roşii, 
portocalii şi albastre dansând la baza copacilor, pentru ca apoi să se caţăre în 
susul lor, devorându-i, lăsând în urmă numai cioturi aprinse. Acum nu mai 
aveau nicio speranţă. Văpaia ardea peste tot în jurul lor, pretutindeni. Jenna 
nu mai putea nici măcar să vadă din cauza fumului, iar ochii o usturau atât de 
rău încât se temea că avea să orbească. 

Îşi ridică din nou la faţă cămaşa udă, dar acum n-o mai ajuta. Nimic nu 
mai putea s-o ajute. Aveau să moară! 

— Uite-o! strigă Sam. 

Ridică privirea. Sus între coline, deasupra loc, o cascadă se revărsa într- 
un lac, care se întindea spre a forma râul ce curgea prin faţa lor, rostogolindu- 
se peste pietre pentru a se adânci apoi din nou, în timp ce şiroia în josul 
muntelui, spre veldt. Aici, terenul era plat pe o întindere de o sută de metri 
sau chiar mai mult, dar nu foarte lat - nu atât de lat pe cât se aşteptase, pe cât 
sperase. 

Sam opri jeepul înainte de a ajunge la râpă, dar animalele nu erau la fel 
de prudente. Pe toată lungimea valului, săreau şi porneau înot spre ţărmul 
celălalt. Tăcut, nemişcat, Sam privea, conştient că timpul trecea cu viteză dar 
încă precaut, pe când scruta zona în lungul râului. Văzu un loc unde malurile 
coborau într-o pantă blândă, iar din apă ieşeau pietre plate. Dacă reuşeau să 
ajungă în acel loc, puteau să scape. 

— Ţine-te bine, Jenna, strigă Sam. 

Jeepul se repezi înainte, peste taluzul scund, coti brusc şi fu cât pe ce să 
se răstoarne. Acum Jenna urla de-a binelea, dar glasul nu i se mai putea auzi 


peste vâjâitul râului năvalnic, vacarmul animalelor şi mugetul focului din 


spatele lor. Sam redresă jeepul şi se azvârliră în râu, odată cu animalele care 
se îmbulzeau şi se îmbrânceau, în lupta lor de a ajunge pe cealaltă parte. Apa 
îi înghiţi, dar fără a reuşi să-i oprească, în timp ce jeepul înainta duduind prin 
masa de animale. 

Păreau să aibă şanse de a ajunge, îşi spuse Jenna, când ajunseră în 
mijlocul râului. Aici, apa era mai adâncă, dar jeepul continua să avanseze, la 
insistenţele lui Sam. Aveai să iasă pe partea cealaltă, la adăpost! Jenna 
aproape că ţipă de bucurie. Apoi, sunetul i se opri în gât, când motorul zerâşni 
zgomotos şi roţile începură să derapeze în loc. 

— Ce s-a-ntâmplat, Sam? 

— Pietre. Ne-am prins la marginea lor. 

Băgă jeepul în marşarier, apoi, rapid, în viteza întâi. Maşina se urni cu 
câţiva centimetri în fiecare direcţie, însă nu se dislocă dintre bolovani. Se 
legăna înainte şi-napoi, dar degeaba. 

— Trebuie s-o abandonăm, îi spuse el. 

Jenna ezita să se mişte. Fără jeep, pe jos, în mijlocul Munţilor Batari, 
erau pierduţi. 

— Sam... 

N-o mai asculta; hotărârea lui era luată. Aplecându-se spre bancheta din 
spate, Sam luă un rucsac şi începu să-l umple. 

— Majoritatea proviziilor sunt în camionetă, dar avem şi aici câteva 
lucruri, îi dădu el şi Jennei un rucsac. Începe să-l umpli. 

— Şi valiza mea? întrebă ea. 

Sam clătină din cap: 

— Nu putem lua totul, iar de mâncare avem mai mare nevoie decât de 
haine. 

Aproape fără niciun regret, Jenna îşi trase pe umeri chingile rucsacului, 
îşi agăţă la gât geanta de umăr şi lăsă valiza pe jos, în timp ce Sam păşea 
peste portiera jeepului, în râu, printre animalele dezlănţuite. 

Fără a se opri ca să se lase răpunsă de spaimă, Jenna sări după el. 
Animalele îngrozite nu le dădeau nicio atenţie celor două făpturi stranii care 
traversau împreună cu ele, dar Jenna era conştientă de pericolul în care se 
aflau ea şi Sam. Trebuia să se grăbească, să înainteze odată cu valul 
animalelor, dar fără a se lăsa prinşi şi striviţi între ele. Jenna cuprinse talia lui 


Sam cu braţele, mergând în urma lui, înghesuită într-un spaţiu cât se putea de 


restrâns. 

— Orice-ar fi, să nu aluneci, îi spuse el, din mers. Ţine-te doar bine şi nu- 
ţi pierde echilibrul. 

Jenna ştia că o cădere şi pierderea contactului cu Sam ar fi însemnat să 
fie călcată în picioare de animale. Odată, avu impresia că se prăbuşea, dar 
Sam întinse o mână la spate şi o sprijini, până ajunseră pe malul opus. Acolo, o 
înşfăcă de mână şi amândoi se aruncară la adăpostul unei proeminențe de 
piatră. Animalele ropoteau pe deasupra, unele chiar sărind pe lespede, cu 
copitele la câţiva centimetri de Sam şi Jenna. 

Rămaseră astfel, ţinându-se strâns unul de altul, în infernul ce se 
dezlănţuise în jurul lor. Jenna îşi pierduse complet noţiunea timpului şi a 
spaţiului, când deodată peste ei se lăsă o tăcere neaşteptată, o linişte ireală în 
timpul căreia Sam se ridică şi o apucă iarăşi de mână, strigând: 

— O luăm la fugă, Jenna! 

Alergară în susul taluzului, peste ieşitura de piatră, spre pădurea de 
deasupra râului. Ultima pantă era atât de abruptă, încât fură nevoiţi să se 
caţăre agăţându-se cu mâinile. În sfârşit, ajunseră pe vârful povârnişului 
pietros, unde se opriră să privească scena de dedesubt. 

În râu, animalele se îngrămădeau cu sutele, pe când focul continua să 
facă prăpăd în spatele lor, arzând cu furie, în lungul malurilor, cu flăcările 
repezindu-se spre cer. 

— Va traversa şi focul? îl întrebă Jenna pe Sam. 

— Nu ştiu, dar nu putem risca. Trebuie să urcăm mai departe, Jenna. 

— Şi jeepul? 

— S-a pierdut. Acum nimeni nu-l mai poate scoate de-acolo şi va fi o 
minune dacă mai e întreg, după ce se termină debandada asta. Şi-n plus, nu 
putem aştepta să traverseze toate. Până atunci, râul se va umple cu fiare de 
pradă. Trebuie să mergem cât mai sus - în Batari. E singura noastră şansă, 
Jenna. 

Amorţită, dădu din cap. Avea hainele ude leoarcă şi faţa înnegrită de 
fum, şi o durea tot trupul. Nu se putea gândi la nimic altceva decât să rămână 
acolo unde se afla, să se ghemuiască lângă Sam şi să doarmă câteva zile, dar 
ştia că trebuia să se conformeze; trebuia să-l însoţească în munţi, cât mai 
departe de flăcări şi de animalele surescitate. Focul rămăsese în urmă, dar 


ameninţarea lui nu se sfârşise. Pericolul nu trecuse încă. 


Capitolul 9 


Jenna auzi sunetele pădurii care se deştepta în jurul ei înainte de a simţi 
soarele care-şi croia drum printre copacii groşi, strecurându-i-se sub pleoape 
şi ispitindu-i-le să se deschidă. Privi în jur. Sus, pe coline, nu se zărea nici 
urmă din devastarea de la poale. Cerul era curat şi limpede, fără urme de fum, 
dar Jennei i se păru că încă îi mai putea simţi mirosul în aer - miros de 
cenuşă, de funingine şi de distrugere. Sau poate, îşi spuse, mirosul rămăsese 
în ea însăşi, în nări şi în plămâni. O putea urmări ore întregi, zile chiar, acel 
miros ce era parte amintire, parte realitate. Dintr-odată, Jenna se temu că 
niciodată n-avea să mai scape de el. 

Voia să se ridice, să-şi clătească faţa şi să se spele de miros, pentru a 
putea încerca să-l uite. Dar lângă ea dormea Sam şi nu îndrăznea să se mişte, 
de teamă să nu-l trezească. Jenna ştia că Sam avea somnul uşor şi cea mai 
mică mişcare l-ar fi făcut să tresară, cu mâna la cuţit. Aşa că rămase neclintită 
şi căută să uite de foc, concentrându-se asupra frumuseţii lumii sălbatice din 
jurul ei. 

Auzea maimuţele sporovăind în copaci şi, pe ramurile mai joase, 
cimpanzeii reuniți într-o cacofonie însufleţită, strigându-se, arătându-şi unii 
altora strălucirea dimineţii. Păsările începeau să ciripească şi ele. Jenna le 
întrezărea fugar, în timp ce zburau pe deasupra copacilor, în înaltul cerului tot 
mai luminos, dar nu avea ochii atât de ageri încât să distingă maimuţele şi 
cimpanzeii. Aceştia se ascundeau vederii, în rămuriş. Din când în când, i se 
părea că zărea câte o pată brună sau cenuşie, dar aceasta dispărea imediat. 

Chiar în timp ce încerca să se cufunde în acele imagini şi sunete, 
continuau să pătrundă crâmpeie din evenimentele zilei trecute. De fiecare 
dată, îi rămâneau în ochiul minţii tot mai mult şi mai mult timp, până când, 
într-un târziu, se lăsă complet în voia amintirii celor întâmplate în ajun. Îşi 
îngădui să retrăiască teroarea acelei goane din calea ororilor văzute şi 
nevăzute. 

Fusese un coşmar pe care încă nu-l putea crede pe deplin, mai ales 
acum, printre sunetele şi priveliştile naturii ce se deştepta în jurul ei. 
Animalele păreau atât de îndrăzneţe, de netemătoare şi înviorător de vesele. 


Dar nu fusese doar un vis urât căci, pe lângă că şi-l amintea, putea şi să îl 


simtă. 

O dureau toţi muşchii, după căţărarea înnebunită din calea focului de 
care scăpaseră şi din apropierera râului pe care-l trecuseră. După traversarea 
râului, eliberate de fum şi căldură, animalele îşi începuseră propriile bătălii 
pentru hrană, luptându-se pentru ceea ce mai rămăsese. Reunite în goana lor 
pentru supravieţuire, când ajunseseră la adăpost, legile naturii începuseră să 
se aplice din nou, iar fiarele începeau să-şi vâneze prăzile obişnuite. 

Privise în urmă doar atâta cât să vadă începuturile luptelor, în timp ce 
ea şi Sam îşi croiau drum tot mai sus şi mai sus. În cele din urmă, Sam trăsese 
concluzia că erau în siguranţă şi adormiseră pe o pantă netedă, cu iarbă, 
adăpostită într-o latură a colinelor. 

Jenna încă nu-şi putea da seama cum reuşiseră să supravieţuiască 
flăcărilor, care se apropiaseră atât de des la limită, nici de ce nu-i biruise 
fumul. În acel ultim moment, chiar înainte de a ajunge la râu, fusese convinsă 
că aveau să moară sufocaţi. Fuseseră cât pe-aci. Încă doar câteva minute, şi 
fumul i-ar fi răpus complet. Văzuse focul sub forma lui cea mai ucigătoare; 
niciodată n-avea să-i mai subestimeze puterea. 

Şi ceilalţi? Oare Ali, Matope, Juma şi Abdullah scăpaseră, sau focul îi 
devorase, înghițind camioneta cu ocupanţi cu tot, pentru a nu lăsa în urmă 
altceva decât metal calcinat şi carne arsă? Jenna nu-şi putu stăpâni un fior. 

Mişcarea ei slabă îl trezi pe Sam. Braţul acestuia se repezi cu iuţeala 
fulgerului, ducându-şi mâna la cuţit. Lângă Sam se afla şi o puşcă, dar mâna 
lui găsi mai întâi cuțitul, iar degetele se strânseră pe prăsele. 

— Nu-i nimic, Sam, se grăbi ea să-l liniştească. Iartă-mă, n-am vrut să te 
trezesc, dar mă gândeam la foc. 

Sam îşi relaxă degetele şi dădu drumul cuţitului, rezemându-se la loc de 
rucsacul pus pe iarbă. Jenna simţi că şi el îşi amintea. 

— Cum te simţi? o întrebă. 

— Nu prea grozav, recunoscu ea; avea pielea înnegrită de funingine şi 
acoperită cu zgârieturi, iar gâtlejul îi era numai o rană vie, durând-o 
îngrozitor. Dar mă bucur că sunt în viaţă, adăugă ea. 

Sam dădu din cap, amintindu-şi. Scăpaseră ca prin urechile acului, dar 
acum nu se mai putea gândi decât la faptul că îi salvase Jennei viaţa, o salvase 
de moartea cumplită pe care o aduce focul. Slavă Domnului, îşi spuse el, slavă 


Domnului că Jenna era nevătămată. O privi şi nu-şi putu stăpâni un zâmbet. 


— Înnegrită dar drumoasă, spuse el, întinzând mâna pentru a-i trasa o 
dâră cu degetul pe bărbie. 

— Şi tu eşti destul de afumat, răspunse ea. 

— Ei, am salvat vreo două bidoane, replică Sam, ridicându-se, cam 
ţeapăn, cu încheieturile trosnindu-i. lar în munţi se găsesc o mulţime de 
izvoare, aşa că hai să folosim o parte din apă ca să ne spălăm. 

— Speram să spui asta. 

Scotociră prin rucsacuri, găsiră bidoanele, nişte prosoape şi un calup de 
săpun. 

— Ai adus şi o periuţă de dinţi? o întrebă Sam. 

Jenna dădu din cap, scoțând periuţa şi pasta din geanta de umăr pe care 
o înhăţase din jeep în ultimul minut. 

— Dar tu? 

Sam negă din cap. 

— Te-ai gândi să... 

Îl privi pe sub pleoapele coborâte. 

— Ştiu, spuse el. Periuţa de dinţi e un obiect destul de intim. 

— Ei, în anumite situaţii... 

Şi i-o întinse. 

În intimitatea vegetației din jur, Jenna reuşi să remedieze cât de cât 
stricăciunile, pieptănându-se şi aplicându-şi chiar şi puţin ruj de buze. La 
începutul călătoriei, îndesase un rând de haine în geantă, pentru cazuri de 
urgenţă. Cu siguranţă, aceea putea fi considerată o situaţie urgentă, îşi spuse 
ea, în timp ce-şi scotea bucuroasă fusta şi bluza afumată, pentru a se schimba 
cu hainele curate. 

— De fapt, sunt aproape prezentabilă, spuse, când ieşi din desiş. 

Sam ridică privirea dinspre focul pe care-l făcuse şi zâmbi. Era mult mai 
mult decât prezentabilă. Era curată şi proaspătă. Pielea îi strălucea şi, în 
tricoul şi şortul alb, ar fi putut trece drept o adolescentă. 

— E rândul tău, îi spuse ea. 

— Ei, eu vă trebui să rămân cu aceleaşi haine, dar poate reuşesc să dau 
jos ceva din negreală, replică Sam, în timp ce Jenna îi oferea periuţa de dinţi. 

— Am forfecuţa aia de pieliţe în geantă. Ţi-aş putea tăia mânecile 
cămăşii. Oricum n-a mai rămas mare lucru din ele. 


Sam îşi privi mânecile rupte şi arse şi acceptă. Îşi scoase cămaşa, 


lăsându-i-o Jennei s-o ajusteze, sarcină de care ea se achită cu mult drag. 
Când Sam reveni la micul loc de tabără, cămaşa era gata. 

Se părea că-şi turnase pe păr jumătate din gamelă, după care şi-l 
frecase şi îl clătise până ajunsese curat-lună. Se spălase pe faţă, braţe şi piept, 
reuşind să scoată şi cea mai mare parte a funinginii din pantaloni. Pentru 
Jenna, arăta superb, într-un stil oarecum primitiv. Simţi un mic fior 
străbătând-o în clipa când îi dădu înapoi cămaşa, aproape dorindu-şi ca Sam 
să nu se mai îmbrace cu ea. 

Sam o luă, dar nu se încheie la nasturi, şi furnicăturile rămaseră în timp 
ce se aşezau amândoi să bea puţină cafea slabă şi să consume câte două 
sandvişuri cu unt de arahide fiecare. 

— Ce mai mic dejun, comentă el. la să vedem ce mai avem noi aici. 

Înşirară proviziile pe care reuşiseră să le salveze din jeep: patru cutii de 
supă, un borcănel de cafea, zahăr, pâine, unt de arahide, un deschizător de 
conserve, două linguri şi o pungă de orez. 

— Hmm, făcu Sam. Nu e tocmai un menu gourmet, dar pădurile de mai 
sus vor fi pline cu fructe şi boabe comestibile. Putem suplimenta ceea ce avem 
aici, ca să ne echilibrăm regimul. Ar trebui să ne-ajungă până răzbim. 

— Unde? întrebă ea. Înapoi la McKenzie? 

Sam clătină din cap: 

— Fără niciun fel de vehicul, n-am putea trece peste savana arsă. 

— Dar ceilalţi? 

— Erau departe spre sud şi, dacă au ajuns la râu... 

Jenna ridică privirea, la auzul cuvântului „dacă”. Sam o linişti: 

— Sunt aproape sigur că au scăpat. Ali e un şofer bun, iar motorul 
camionetei era mai puternic decât al jeepului. Probabil că au trecut râul. Dar, 
după aceea, s-ar putea să le fi fost mult mai greu decât nouă. 

Văzând că era nedumerită, îi explică: 

— În aval, focul a trecut peste râu. 

— Nu se poate, Sam! Eşti sigur? 

Sam confirmă din cap: 

— Râul are un vad îngust pe unde cred că l-au traversat, dar am văzut 
flăcările îndreptându-se într-acolo, şi mă tem că vântul sufla în aceeaşi 
direcţie. 


— Nu mi-ai spus. 


— Nu. În faza aia, n-avea niciun rost să te alarmez. Aveam şi noi destule 
probleme. Eu încă mai cred că au reuşit, repetă el, grăbit. 

— Unde-or fi acum? 

— Pe drum înapoi spre primul nostru loc de tabără. Le-am spus că ne 
întâlnim acolo. 

Apoi, îi văzu expresia de pe faţă şi se apropie să-i atingă obrazul. 

— Sunt okay. Ai încredere-n mine. 

Jenna dădu din cap, încercând să-şi alunge din minte imaginea focului. 
Izbuti chiar un surâs vag, înainte de a întreba: 

— Dacă ne întoarcem la locul de tabără, de ce ne adâncim şi mai mult în 
munţi? 

— Fiindcă e periculos să ne înapoiem pe jos, Jenna. Oamenii mai au 
camioneta, sper, adăugă el. Dar acum toată regiunea asta forfoteşte de 
animale sălbatice şi n-am avea cum să le ocolim. Va trebui s-o luăm spre nord, 
prin munţi. 

Jenna tăcu un timp îndelungat, în timp ce strângea şi împacheta la loc 
proviziile sărăcăcioase. 

— Este vreun drum? întrebă ea într-un târziu. 

— N-aş crede, răspunse Sam. Dar am la mine busola. 

Jenna ştia că ar fi avut toate motivele să-i fie teamă dar, într-un fel, cu 
Sam lângă ea, frica devenise aproape inexistentă. Totuşi, nu uitase de Ngesi. 

Sam ştia la ce se gândea. 

— Băştinaşii din munţii ăştia nutresc un mare respect pentru foc, Jenna. 
Sunt convins că au fugit la adăpost, în satul lor. Nu mai avem de ce să ne 
temem de Ngesi. 

Ceva îi spunea că Sam intuia existenţa unui alt pericol, mult mai mare, 
dar nu îndrăznea să-l întrebe. Nu voia să ştie. În plus, avea altceva pe cap. 
Caută în geantă şi scoase harta. 

Sam aşteptase acel moment. 

— O să ne fie de vreun folos? îl întrebă ea, întinzându-i-o. 

— S-ar putea. 

Luă harta şi o studie, de astă dată mai atent decât înainte, când 
considerase că ar fi fost o goană după cai verzi pe pereţi, să pornească în 
căutarea aşa-zisului oraş ascuns. 


— Aici sunt unele însemne care corespund cu alte hărţi pe care le-am 


văzut şi cu ceea ce ştiu despre zonă din propria mea experienţă. 

Cercetă harta în tăcere, timp îndelungat, iar Jenna rămase şi ea tăcută, 
aşteptând. 

— Cât de departe de Zaphir crezi că suntem? întrebă ea, într-un târziu. 

— Nu-s sigur, dar se află la vest de drumul pe care trebuie să mergem, 
urmări Sam cu degetul un traseu pe harta îndoită. 

— Departe spre vest? 

— Nu, recunoscu el; ştia foarte bine la ce se gândea Jenna şi, de astă 
dată, nu se mai împotrivea ideii la fel de tare ca înainte. Nu avem prea multă 
mâncare, Jenna, o preveni el. Câteva cutii de supă şi un borcan cu unt de 
arahide n-au să ne ţină prea mult. 

— Dar în munţi sunt fructe şi boabe, îi aminti ea. 

Sam dădu din cap, încercând să n-o privească. Îşi amintea insistența ei 
din ajun, de a căuta Zaphirul. Îşi mai amintea şi propriul lui refuz. Atunci, 
planul nu avusese absolut niciun sens. Acum, când ajunseseră atât de 
aproape, mai-mai că putea fi convins că visul lor era realist. 

— Dacă... începu el, apoi se corectă: când vor ajunge la tabără Ali şi 
ceilalţi, ne vor aştepta acolo. 

— Şi dacă întârziem cu o zi - sau chiar două - au să ne-aştepte? 

Sam confirmă din cap. Sigur că aveau să-i aştepte. 

— N-are niciun sens, Jenna, să căutăm chiar acum Zaphirul. 

— N-am să ţi-o cer şi n-am să te rog, Sam, îl privi ea, zâmbindu-i. Trucul 
ăsta l-am folosit cu primul ministru şi ştiu din experienţă că asupra ta nu va 
avea efect. 

— Nu, Jenna, spuse el încet. Cu mine n-o să meargă. 

Dar altceva ar fi avut efect, şi anume, cinstea şi hotărârea ei. Îi 
surprinse o privire în ochii albaştri şi limpezi, îşi amintea nespus de viu cum 
înfruntase, în trecut, alura acelei expresii. Îşi mai amintea şi momentul când 
expresia se transformase în altceva - dor, apoi satisfacţie, când Jenna se 
culcase lângă el. Dintr-odată, Sam îşi dădu seama că dorea acelaşi lucru pe 
care îl dorea şi ea. Voia s-o facă fericită şi, dacă în braţele ei făcuse tocmai 
acel lucru, Jenna mai avea nevoie şi de un alt gen de fericire, pe care i-l putea 
dărui de asemenea. Îi putea dărui Zaphirul. Dacă exista. 

— Nu ştiu, Jenna, spuse el. E un mare risc. 


— Sunt dispusă să mi-l asum, îi aminti Jenna. 


— A, ştiu asta, râse Sam. in minte ultimul nostru război pe tema 
respectivă. Te-ai luptat cu ghearele şi cu dinţii. 

— Dar n-am câştigat. Şi nici acum nu pot câştiga, decât dacă vrei şi tu s- 
o facem; dacă apreciezi că de data asta avem o şansă - fiind atât de aproape. 

Încerca să-şi păstreze calmul, să-şi stăpânească emoția şi insistența din 
voce, să vorbească rezonabil şi natural. 

— Suntem aproape, şi ştim unde e oraşul, Sam. 

— Unde ar putea fi, o corectă el; în ochi i se citea o expresie de respect, 
când adăugă: mare figură mai eşti, Jenna. 

— Aducţi aminte cine sunt părinţii mei. Un visător încăpățânat de 
idealist şi o realistă la fel de încăpăţânată. 

— E o combinaţie nemaipomenită, se aplecă el, sărutând-o uşurel pe 
obraz. Şi totul a ieşit la iveală în Jenna Chapman Logan. În regulă, vom face o 
încercare, dar dacă nu e acolo unde arată harta, ne întoarcem din nou spre est 
şi mergem la tabără. De acord? 

— De acord, răspunse ea, cu un zâmbet strălucitor care-i făcu inima să 


sară din loc, înlăturându-i şi ultima rezistenţă. 


Nu exista drum, nici cărare, nici măcar o potecă prin munţi. Indiferent 
cum îşi croiau etnicii Ngesi drum pe terenul deluros, o făceau fără a lăsa nicio 
urmă. De aceea, îi explică Sam din mers Jennei, masivul muntos rămăsese 
virtualmente neexplorat. 

— Îi aparţine naturii, nu omului. 

Mai merse câţiva paşi, înainte de a adăuga: 

— ...Sau, cel puţin, aşa ar trebui. 

— Acum, omul e aici. 

— Da, confirmă el, sumbru la faţă. 

— Şi nu numai Ngesii? întrebă Jenna, neliniştită. 

— Mă tem că nu, răspunse Sam, fără a intra în amănunte. 

Deveneau următorii oameni care-şi croiau drum în Munţii Batari. Cât de 
mulţi mai veniseră înaintea lor, Sam nu era sigur. Puteau să fi fost alţii, care 
intraseră în munţi şi nu se mai întorseseră. Şi mai erau aceia care, asemenea 
tatălui Jennei, nu supravieţuiseră destul timp pentru a spune lumii ce găsiseră 
- dacă, de fapt, găsiseră ceva. 


Era o enigmă care îl frământa pe Sam de o bună bucată de vreme. Se 


bucura că ajunsese aproape de rezolvarea ei. Sosise momentul să deschidă 
acei munţi frumoşi şi pentru bucuria altora, dar încă mai era îngrijorat de 
faptul că o luase cu el pe Jenna, în incursiunea inaugurală. Mai târziu ar fi 
trebuit s-o aducă, după ce erau cunoscute şi stăpânite pericolele existente 
acolo, nu acum. Nu trebuia să fie expusă acelor primejdii, dar nu mai avea 
cum s-o oprească. 

Când dorea câte ceva, Jenna era mai insistentă şi mai încăpăţânată 
decât orice persoană cunoscută vreodată de Sam în viaţa lui. O privi cum 
înainta pe lângă el cu chin cu vai, încercând să nu-şi arate epuizarea. Reuşise 
să şteargă toate urmele de fum şi funingine. Până şi părul ei arăta curat şi 
luminos. Avea faţa spălată, strălucitoare de bronzul acelor zile când refuzase 
să-şi pună pălăria. 

Acum nu mai prea conta, pentru că pălăria ei avusese aceeaşi soartă cu 
jeepul şi, probabil, zăcea pe fundul râului, după ce o călcaseră în copite sutele 
de animale sălbatice. Sam o prefera oricum cu capul gol, mai ales acum, când 
avea părul tuns atât de scurt, lăsând acele trăsături fermecătoare să se vadă 
fără nicio obstrucţie. Ochii ei mari şi frumoşi, pomeţii înalţi şi bărbia 
sculpturală confereau feţei o formă clasică, fără a şterge nimic din delicateţea 
atât de feminină încât îi tăia respiraţia. 

Sam îşi dădea seama că nu putea petrece orele contemplând-o pe 
femeia de lângă el ca un adolescent amorezat. Se aflau într-un ţinut periculos 
şi aveau de străbătut un teren aproape impracticabil. Ca ghid, Sam trebuia să 
rămână atent la pericole, câştigând totodată cât mai mult timp posibil. Izgoni 
imaginea, atât din văz cât şi din minte, revenind la scopul său. 

Când Sam grăbi pasul, Jenna încercă să se menţină lângă el, dar nu 
peste mult rămase în urmă. Era mai bine aşa, din moment ce vegetaţia creştea 
tot mai deasă, până când, în cele din urmă, Sam fu nevoit să-şi taie drum cu 
cuțitul, urmat de Jenna pe cărarea astfel degajată. Copacii se înălţau până la 
cer, acoperind Securitate. Acolo unde acesta reuşea să se infiltreze, în jurul lor 
jucau cioburi de lumină pestriță. Dar, oriunde se răreau hăţişurile, se 
dezvăluiau numai stânci colţuroase şi râpi mai greu de traversat chiar şi decât 
desişurile. 

Zgomotele maimuţelor, ale cimpanzeilor şi păsărilor de deasupra erau 
înviorătoare, dar existau în jurul lor şi alte sunete, mai puţin plăcute. Jenna 


tresărea adesea, la auzul foşnetelor şi al sâsâielilor din tufişuri. Se mulțumea 


să lase în seama lui Sam recunoaşterea acestor sunete periculoase, şi a 
celorlalte, nu tot atât de amenințătoare. Până acum, Sam le acceptase aproape 
fără răgaz. Jenna spera să continue astfel şi mai departe. 

Cu cât trecea Sam mai repede prin pădure, cu atât îi devenea Jennei mai 
greu să ţină pasul cu el. Se întreba de ce-şi accelerase mersul. În zori, 
merseseră aproape agale, stând de vorbă şi distrându-se ca într-o excursie de 
agrement. Mai târziu, ceva părea să-l fi iritat pe Sam, potolindu-i cheful de 
vorbă. Jenna se întreba dacă o fi fost vreun lucru spuse de ea, după care se 
mustră pentru că era atât de încrezută. Sarcina lui Sam era de a ajunge 
amândoi până la oraş, dacă exista, apoi la locul de tabără. Nu se gândea la ea; 
nu avea timp pentru asta. Se gândea numai la siguranţa lor. 

Fi bine, hotări Jenna, un lucru era sigur: fără nicio îndoială, nu se 
gândea la spinarea ei îndurerată sub greutatea rucsacului, nici la picioarele 
pline de băşici şi bătături, sau la oricare altă parte a ei, încinsă, umedă şi 
dornică să respire un moment. După încă o oră de chinuri pe un teren aproape 
imposibil, umplându-se cu şi mai multe zgârieturi şi julituri pe lângă cele 
adunate în ajun, Jenna conchise că era vremea să facă un popas. 

— Sam, încercă ea, nu ne-am putea opri să ne odihnim, te rog? 

Sam nu se întoarse, dar îl văzu clătinând din cap. Numai când se opri să 
taie nişte ramuri deosebit de dese care le blocau drumul, îi răspunse. 

— Nu vreau să facem niciun popas până la jumătatea dimineţii, Jenna, 
explică el. Ne putem permite doar o singură oprire înainte de prânz. 

Jenna ridică privirea, dar nu putu vedea soarele din cauza coroanelor 
dense ale copacilor. 

— Trebuie să se fi făcut de zece, îndrăzni ea. 

— Nu-i nici măcar nouă, râse Sam. Mergem abia de două ore. 

Jenna gemu sonor. Două ore! Nu-i venea să creadă. Toate oasele din trup 
îi spuneau că drumul durase de cel puţin două ori mai mult. Potrivindu-şi mai 
bine rucsacul, care părea să-şi fi dublat greutatea pe măsură ce treceau orele, 
Jenna merse mai departe. Îl invidia pe Sam pentru paşii săi lungi şi spatele lat 
şi drept, care căra un rucsac mult mai mare cu o uşurinţă atât de vădită. 
Reuşise cu succes să se transforme din actriţă în exploratoare, îşi spunea ea, 
dar a dracului să fie dac-avea să alerge pentru a ţine pasul. Nu-i rămânea 
decât să încetinească el. 


În cele din urmă, o făcu. 


— lartă-mă, Jenna, spuse el, răsucindu-se în loc ca s-o aştepte. Am forţat 
puţin cam prea tare. 

Recunoscuse deja în sinea lui că mersese cu o viteză atât de criminală 
numai ca să nu se mai gândească la ea, convins că distanţa dintre ei avea să-i 
astâmpere pofta dureroasă de a o atinge. Şi reuşise, dar nu era drept faţă de 
Jenna. Trebuia să suporte chinuitoarea ispită de a se afla lângă ea, fără a avea 
timp s-o ia în braţe. 

— Ne oprim acum, adăugă el, mai blând. 

— Nu, Sam, e-n regulă. Mai bine ţine-te de program. Pot să rezist până 
la ora zece - dar niciun minut mai mult, adăugă ea, cu un zâmbet vitejesc 
care, când îl urmă din nou pe Sam, se transformă în strâmbătură. 

Popasul, când sosi în sfârşit, nu fu îndeajuns de lung pentru Jenna, dar 
ea se resemnă şi, în continuare, reuşi să-şi continue drumul până la amiază, 
când se prăbuşi lângă Sam, fără a o mai interesa nici măcar să mănânce. 

Sam se ocupă el de pregătirea mesei, lăsând-o să se odihnească, dar 
când supa se încălzi şi fructele fură culese, insistă ca Jenna să se ridice şi să 
mănânce. 

— Nu laşi nicio fărâmă, o instrui el. 

— Nu sunt sigură că am putere să-mi deschid gura, fu singurul ei 
răspuns. 

— După ce bagi mâncare în tine, au să-ţi revină şi puterile. 

În acest sens avusese dreptate, iar Jenna reuşi să răzbească în 
continuarea după-amiezei, cu un singur popas de odihnă. 

Sam se opri pentru noapte chiar înainte de apusul soarelui, nu fiindcă 
Jenna era obosită, ci pentru că găsise un loc foarte bun de tabără. Cel puţin, 
aşa îşi spunea el, dar era absolut conştient de lupta pe care o purta Jenna. 
Sosise vremea s-o lase să se odihnească. Dar, imediat după aceea, Jenna îi 
făcu încă o surpriză, aşa cum reuşea întotdeauna. Se oferi să stea ea prima de 
veghe, în timpul nopții. 

Oricât de mult îi admira oferta, Sam nu era dispus s-o lase să stea mult 
timp trează după cină. Avea o nevoie disperată de somn. 

— Am să te trezesc mai târziu, înainte de crăpatul zorilor, ca să dorm şi 
eu puţin, îi promise el. 

— Vei avea nevoie de mult somn, nu de puţin, se grăbi ea să răspundă. 


Sam clătină din cap, zâmbind. 


— Eu sunt deprins cu stilul ăsta de viaţă, Jenna, câtă vreme tu nu eşti. 
Facem cum zic eu. 

Întinse mâna şi o bătu pe dosul palmei într-un mod aproape frăţesc, care 
o făcu să simtă că erau cu adevărat parteneri. Jenna îi răspunse tot cu un 
zâmbet. 

— Poate reuşim să dormim amândoi, de fapt, glumi ea. N-am văzut 
niciun leu sau rinocer, în munţi. 

Sam începu să despacheteze proviziile. Focul duduia deja. 

— Nnt, confirmă el. Nici leoparzi n-am văzut, dar sunt pe-aici pe undeva. 

Vorbea cât se poate de serios. 

Jenna îşi stăpâni un mic fior, în timp ce privea spre copacii înalţi din jur, 
acoperiţi din greu cu muşchi şi plante agăţătoare. 

— Le place sus, în copaci, continuă Sam, pe cel mai firesc ton. Când 
ucid, de obicei îşi târăsc prada între ramurile unui copac pe care-l folosesc 
drept cămară. Aşa, pot savura masa în linişte - şi îşi ţin proviziile la adăpost 
de animalele de pe sol. 

— Îgh, comentă Jenna, înainte de a întreba, nesigură: le place gustul 
cărnii de om? 

Sam dădu din cap, după care se grăbi să adauge, încurajator: 

— Totuşi, animalele mâncătoare de oameni sunt ultimele dintre grijile 
noastre. Omul însuşi e cea mai periculoasă fiară de care trebuie să ne temem 
în munţii ăştia. 

Jenna simţi, la fel ca în trecut, că Sam era mai strâns înrudit cu natura 
decât cu oamenii. Se simţea confortabil aici, în sălbăticie, iar Jenna ştia cumva 
că nu fusese deloc la largul lui în viaţa trăită printre oameni. Îşi punea 
întrebări în acest sens, dar nu-i dădu grai nici uneia. 

— Mă bucur că mă duci la Zaphir, Sam, spuse ea. 

Stătea rezemată cu spatele de o piatră, privindu-l cum pregătea cina, 
care în seara aceea avea să constea din supă cu orez din belşug. Sam clătină 
din cap: 

— Nici acum nu-mi vine să cred că m-ai convins să caut oraşul ăsta. 

— Dacă îl poate găsi cineva, noi suntem aceea, răspunse ea, plină de 
încredere. Te pricepi la ceea ce faci, Sam. 

— Ştiu, îi zâmbi el ţanţoş. 


— Ăsta-i unul dintre lucrurile pe care le-am observat de la început. Nu 


pari să ai nevoi de aprobarea celorlalţi. Te simţi comod cu tine însuţi. 

— Calitatea asta singur mi-am format-o, replică Sam. 

Un moment, Jenna crezu că avea să spună mai mult, dar rămase tăcut, 
revenind cu atenţia asupra mâncării. 

— Mi-ar plăcea să fiu şi eu aşa, recunoscu ea. 

— Faci progrese, răspunse Sam, cu un surâs. 

Jenna zâmbi şi se rezemă pe spate, trecându-şi o mână prin părul tuns. 

— Cel puţin, fac progrese spre a mă obişnui cu modul cum arăt, deşi am 
fost cât pe ce să leşin când am furat o privire în oglindă, azi dimineaţă. 

— E altceva, fără îndoială, confirmă el, dar îmi place noua tunsoare. Tot 
produsul îmi place. 

Aceste cuvinte o mulţumiră pe Jenna, făcând-o să se simtă foarte bine în 
sinea ei. Se gândea cum se schimbaseră lucrurile între ei - şi încă mai 
continuau să se schimbe. Sam, ghidul safari, şi Jenna, actriţa, erau acum doar 
doi oameni singuri, dependenţi unul de altul, pe când se îmbarcau într-o nouă 
etapă a relaţiei lor - aceea a camarazilor, prietenilor şi partenerilor într-o 
aventură periculoasă. O aventură care, Jenna nu se îndoia, avea să se încheie 
glorios. Credea în visul tatălui ei; credea şi în Sam. 

Oricât de mult începea Jenna să-şi accepte viaţa în acele locuri, mai 
exista şi altceva, un adevăr, pe care se simţea nevoită să-l recunoască. 

— A mai rămas o parte din mine căreia îi place să se îmbrace elegant şi 
să poarte haine frumoase, îi spuse ea. Nu pot renunţa atât de repede la 
trecutul meu. 

— Sigur că da, răspunse Sam. Şi în mine e o parte căreia îi place scotch- 
ul şi mâncărurile gourmet, şi restaurantul de la King George. Şi femeile 
frumoase, în haine elegante, adăugă el. 

— Bine, spuse Jenna pe negândite, după care privi în altă parte, văzând 
că ochii lui începeau s-o contempleze. 

Când se uită din nou, Sam era ocupat cu amestecatul mâncării în oală. 
Cu toate că era prea obosită ca să se mişte, Jenna se oferi să-l ajute. Sam 
clătină din cap: 

— Azi, eu sunt bucătarul. 

— Bine, spuse ea iarăşi, în timp ce se potrivea în loc, rezemându-se de 
piatră astfel încât să stea cât mai comod, şi imediat adormi. 


Sam o trezi la timp pentru a mânca de cină, aducând farfuriile şi 


aşezându-se lângă ea, umăr la umăr. Mâncară repede, recunoscând că nu era 
tocmai de ajuns, dar fiind amândoi de acord că trebuia să economisească 
mâncarea. 

După ce terminară, Jenna se rezemă de umărul lui, ridicând privirea 
spre cer. 

— Ştiu că sună ciudat, spuse ea, dar în pofida tuturor prin câte am 
trecut, în ciuda faptului că suntem aici, în plină pustietate, sunt foarte fericită. 

Sam dădu din cap, tăcut. Înţelegea sentimentul, pentru că şi el îl 
împărtăşea atât de complet. Era locul unde îi plăcea să se afle, în sălbăticie, 
iar Jenna era lângă el, făcând ca totul să fie şi mai perfect. 

Printr-o deschizătură dintre copaci, puteau vedea luna urcând pe cer, ca 
un balon luminos. Era aceeaşi lună care strălucea deasupra restului Africii şi a 
unei mari părţi din întreaga lume, de pe acelaşi meridian, dar această lună 
părea să le aparţină numai lor şi Munţilor Batari. O briză sufla printre copacii 
ale căror umbre dansau nebuneşte, formând modele fermecătoare pe 
pământul junglei. Se auzi ţipătul unei păsări de noapte, iar Jenna se simţi 
complet mulţumită. Acum, când avea atât de puţin, parcă ar fi avut totul. 

— Minunat e să trăieşti, spuse ea. 

Sam chicoti: 

— Norocul nostru că trăim. 

— Ba nu, îl contrazise Jenna. Datorită ţie suntem în siguranţă, Sam. Tu 
ne-ai scăpat din focul ăla îngrozitor. Tu eşti norocul nostru, continuă ea 
privindu-l şi, pentru a doua oară în acea zi, Sam îşi îngădui să se gândească la 
sentimentele sale tot mai profunde pentru Jenna. Suntem vii, continuă ea, 
avem mâncare şi adăpost, iar eu am lângă mine un umăr cald pe care să-mi 
reazem capul. Cine are nevoie de mai mult? 

Focul se stingea, iar Sam îl scormoni cu un băț, aţâţând jăraticul. Apoi, 
se rezemă la loc şi o cuprinse pe Jenna cu un braţ, strângând-o lângă el. 
Niciodată nu se simţise mai comod, mai împăcat cu sine însuşi şi cu lumea, şi 
cu femeia de lângă el. Nu vorbi, ci o lăsă să continue, să vorbească despre 
ceea ce înţelesese ea din tot ce li se întâmplase. 

— Poate, spuse ea, gânditoare, din cauză că am ajuns atât de aproape de 
moarte, viaţa ni se pare aşa de prețioasă. 

Viaţa era într-adevăr prețioasă, îşi spuse Sam, iar acum avea mai mult 


sens, pentru că fusese smulsă înapoi din fălcile morţii. Da, aşa era, dar nu 


numai atât: mai era şi Jenna, lângă el. Viaţa nu fusese întotdeauna prea 
generoasă cu Sam. Ba chiar, uneori fusese al dracului de nedreaptă, însă acum 
începea să creadă că putea să-şi ia viaţa în braţe şi s-o cuprindă din nou, s-o 
primească bucuros şi să i se dăruiască aşa cum nu mai făcuse de ani de zile. 
Viaţa însemna Jenna; viaţa era Jenna. 

Sam nu putea fi sigur cum avea să se sfârşească acea călătorie. Tot ce 
ştia era că urma s-o ajute să găsească oraşul din visul tatălui ei şi s-o apere 
cât putea de bine. lar după aceea, la capătul călătoriei, urmau să aibă timp 
unul pentru celălalt. Erau atâtea lucruri pe care dorea să i le împărtăşească, 
atâtea pe care voia să i le spună. 

Se întrebă dacă nu cumva i-ar fi putut povesti o parte dintre ele acum, în 
timp ce Jenna stătea cu capul rezemat de umărul lui. Fusese tentat şi înainte, 
o dată sau de două ori, dar nu reuşise să pronunţe cuvintele. Poate că în seara 
asta avea să poată. Simţea o asemenea tandreţe pentru ea, un asemenea 
respect, iar din această cauză ştia că-i datora ceva: îi datora adevărul despre 
el însuşi. 

Acum, hotări el, era momentul să-i spună. Se mişcă puţin, astfel încât s- 
o poată privi. Aproape că-i rosti numele, dar acesta nu i se desprinse complet 
de pe buze, căci văzu că Jenna adormise. Capul ei îi stătea comod pe umăr, 
buzele erau uşor întredeschise în timp ce respira adânc, extenuată, dormind 
lângă el ca un copil. 

Sam zâmbi în sinea lui. Niciodată nu mai simţise aşa ceva. Îl străbăteau 
felurite gânduri despre ea, lăsându-l cu o tandreţe pe care n-ar fi crezut-o cu 
putinţă. Se întoarse şi o ridică în braţe, cu aceeaşi gingăşie. O duse spre un 
loc liber de lângă foc, unde întinsese un sac de dormit, tot cu aceeaşi gingăşie 
şi tandrete. I se simțeau în braţe, când o culcă pe culcuşul moale. I se simțeau 
în buzele cu care-i atinse obrazul şi în mâini, când îi mângâiară faţa. Jenna nu 
se trezi nicio clipă. În cele din urmă, o lăsă adormită acolo şi se îndepărtă 


puţin, ca s-o privească. 


Pentru că îşi potrivise ceasul deşteptător în minte şi ştiind că Sam n-ar fi 
adormit, lăsându-i fără apărare, Jenna se trezi peste câteva ore. 

— Nu sunt obosit, îi spuse el, când veni să-i ia locul. 

Jenna insistă: 


— Trebuie să dormi puţin. Stau eu de strajă. 


Luă puşca de lângă el, se apropie de pietre şi se aşeză hotărâtă, cu arma 
rezemată alături. 

— Ştii să tragi? o întrebă Sam, zâmbind cu jumătate de gură. 

Dădu din cap: 

— M-a învăţat tatăl meu, demult. E un lucru care nu se uită. 

— Ai fost vreodată silită să foloseşti o puşcă? 

— Nu, recunoscu Jenna. Dar pot. Trag cocoşul, ochesc şi trag, spuse ea 
cu curaj. Şi-acum, te rog, Sam, dormi şi tu. 

Peste două ore, când Sam se trezi, Jenna continua să stea aşezată pe 
bolovan, cu ochii larg deschişi, însă pe faţă i se citea oboseala, în cearcănele 
vinete şi în liniile care-i brăzdau colţurile gurii. Cele câteva ore de somn nu-i 
risipiseră extenuarea. Sam dorise să plece la drum devreme, înaintea zorilor, 
dar văzând-o cu cât stoicism stătea de pază, impunându-şi să ţină ochii 


deschişi, se răzgândi. Avea să-i lase timp să doarmă puţin mai mult. 


În ultima oră de somn, înainte de a porni din nou, Jenna avu un vis 
minunat. Era cufundată într-un soi de paradis trandafiriu, cu Sam alături. 
Plutiră astfel câteva ore, după cum i se părea, înainte de a poposi într-o lume 
de fantasme. Totul era moale şi unduitor, iar ei mai mult zburau, decât să 
păşească, peste străzile pardosite cu roz. 

Sam era îmbrăcat cu pantaloni albi, bluză albă de bumbac descheiată la 
gât şi o eşarfă galbenă care flutura. Jenna purta şi ea numai alb şi galben, 
având o rochie de voal subţire ce se învolbura în jurul ei, înfoiată de adiere, 
din mers. Clădirile erau din marmură trandafirie şi intrară într-una din ele, 
desculți, călcând pe duşumeaua de marmură răcoroasă, pentru a ajunge într-o 
sală enormă unde-i aşteptau nişte servitori, îmbrăcaţi tot în alb. 

Aşezaţi în fotolii de răchită cu perne moi şi colorate, li se făcură 
manichiura şi pedichiura. Apoi, fotoliile se înclinară sub formă de paturi moi, 
iar ei se întinseră, goi de-acum, în aşteptarea maseurilor. Trupurile le fură 
frecate cu uleiuri plăcut mirositoare, iar feţele, cu emolienţi fini, până când 
toată pielea le fu mătăsoasă şi parfumată. 

Ridicându-se de pe paturi, se scufudară într-un bazin cu ape 
scânteietoare şi, când ieşiră, fură înfăşuraţi în halate pufoase şi conduşi pe 
pardoseala de marmură într-o altă încăpre, unde era pregătit un bufet, un 


banchet somptuos, pe potriva zeilor, din care se ospătară cu voluptate 


sibaritică, gustând souffle-urile şi cremele uşoare ce se topeau în gură, 
punciurile şi nectarurile, dulciurile cu miere şi merengurile sclipitoare. 

— Mmn, îşi auzi Jenna propria voce, spumă de ciocolată... 

— Ce, Jenna? 

Deschise ochii, pentru a-l vedea pe Sam conturat de lumina puternică a 
soarelui, îmbrăcat nu în alb, ci în pantalonii săi kaki şi cămaşa fără mâneci, 
ambele cam şifonate. Părul nu-i era şamponat şi uscat cu foenul, ci ciufulit, iar 
pielea bronzată, cu siguranţă, numai miros de parfumuri nu avea. Jenna 
zâmbi, mijind puţin ochii în soare. În pofida senzualităţii visului, îl prefera pe 
acest Sam: omul viril dar blând care nu mirosea a alifii înmiresmate, ci a 
spaţiu liber, a natură curată, proaspătă şi luxuriantă. 

— Ai visat, nu-i aşa? o întrebă. 

— Da, răspunse ea, ridicându-se cu greu în şezut. 

— Un vis frumos? 

— Frumos, dar nu se compara cu realitatea. 

Sam îi întinse mâna, ajutând-o să se ridice. 

— Am făcut cafeaua. Trebuie să mergem. 

Cu oasele sfâşiate de durere, Jenna îşi stăpâni un geamăt, reamintindu- 


şi că acea realitate era într-adevăr mai fericită decât visul; aici era locul lor. 

Drumul de dimineaţă, deşi nu amintea de fantasmele visului, decurse 
ciudat de uşor, învăluit într-un soi de mulţumire. Jenna nu se simţea deloc 
obosită în timp ce mergeau, croindu-şi cale prin vegetaţie şi în susul pantei 
accidentate a muntelui. Jenna împărtăşea cu Sam un sentiment de aventură, 
ştiind că aveau să găsească Zaphirul şi să vadă în sfârşit oraşul la care tatăl ei 
visase atât de mult timp. Avea să li se dovedească tuturor că avusese dreptate, 
iar istoria explorărilor pe continentul negru urma să-l includă şi pe Carl 
Logan. Atâta era de ajuns pentru Jenna, dar poate, poate numai, soarta avea 
să-i dăruiască mai mult. Dacă aveau noroc, puteau găsi cel puţin un indiciu al 
motivului pentru care Carl Logan avusese un sfârşit atât de prematur. 

Sam, mergând lângă ea, avea acelaşi vis. Dacă era omeneşte posibil, 
avea să-i găsească Jennei oraşul. Urmau să intre acolo împreună, să-l 


exploreze, aşa cum l-ar fi explorat Carl. Probabil, cum îl şi explorase. Cândva, 


Sam fusese convins că nu găsise niciun oraş şi murise înainte de a ajunge în 
Batari. Acum, nu mai era atât de sigur. Începuse să contureze câteva teorii şi 
ajunsese la o concluzie care părea posibilă; dar mirosea a pericol cale de-o 
poştă, iar Sam era hotărât s-o apere pe Jenna, dacă acel pericol ieşea la 
suprafaţă. Trebuia s-o ocrotească, de vreme ce nu dorea nimic mai mult decât 
s-o aibă pe Jenna lângă el. 

Când se întoarse s-o privească, Jenna zâmbea, cu ochii aţintiţi în sus. 
Maimuţele care cândva stătuseră ascunse vederii ieşiseră acum să se joace şi 
se vedeau pe crengile de deasupra. De câteva minute, se ţineau după ei, 
turuind într-una. Acum se aventurară mai aproape, dându-şi importanţă în faţa 
acelor făpturi cu două picioare care le invadaseră pădurea. 

— Cred că le place să aibă spectatori, comentă Jenna. 

— Nu-ncape nici o-ndoială, fu Sam de acord, în timp ce se opreau să 
vadă giumbuşlucurile. 

În copaci se zbenguiau două maimuțe mature şi doi pui. Când unul 
dintre adulţi se apropie, celălalt se burzului furios, alungându-l înapoi pe 
creanga unui copac uriaş, unde îl urmă imediat. 

— Îl ţine sub papuc, remarcă Sam, în timp ce Jenna se prăpădea de râs. 

— Vrei să spui că femela-i aia care-l muştruluieşte? 

— Exact. Avem deasupra noastră o adevărată familie. 

Cele două maimuțe mai mici, profitând de absenţa părinţilor, se 
aventuraseră din ce în ce mai aproape, până ajunseră la doar câţiva paşi 
distanţă. Pe măsură ce acrobaţiile lor deveneau tot mai comice, începură să se 
apropie cu rândul, îndeajuns ca Jenna şi Sam să poată întinde mâna, 
atingându-le. 

— Dar să n-o faci, o preveni Sam. Nu uita, sunt sălbatice; nu-s ca 
răsfăţaţii de la McKenzie. 

— Par atât de adorabile şi iubitoare, protestă Jenna. 

— Atenţie, uite că vine mămica. 

Maimuţa femelă, boscorodind nebuneşte în timp ce se balansa de pe o 
ramură pe alta, urmată îndeaproape de soţul ei, se oţări la pui, alungându-i 
înapoi la adăpost, în timp ce Sam şi Jenna îşi reluau urcuşul. 

— Ei, e o familie fericită, încercă Jenna. 

— Deşi cam matriarhală, adăugă Sam, cu un hohot de râs, luând-o de 


mână. Tufişurile cedaseră locul unor pante pietroase, iar Jenna se bucură să 


aibă parte de sprijinul lui puternic, pe următorul kilometru, până când 
pădurea îi înghiţi din nou. 

Chiar înainte de a se opri pentru masa de prânz, Jenna se îndepărtă 
puţin, spre a culege o floare cu aspect exotic de la marginea poienii. În clipa 
următoare, ziua perfectă, numai dantelărie de frunziş verde şi boltă cerească 
nemărginită, încremeni ca moartea, tăcută ca veşnicia, când glasul lui Sam 
răsună cu un avertisment care o făcu să înlemnească. 

— Stai, ordonă el, cu o autoritate tăioasă ca un cuţit. Nu mai fă nicio 
mişcare. 

Jenna simţi în cuvintele lui primejdia. În apropiere se afla o prezenţă 
malefică, aproape asupra ei, ceva îngrozitor de inuman şi periculos. Apoi, îl 
simţi trecând peste picior, lunecând, prelingându-se, un verde iridescent viu, 
de o frumuseţe obscenă. 

Visul idilic al acelei zile se preschimbase în coşmar. Vocea i se opri în 
gât şi nu mai reuşi decât să scrâşnească numele lui Sam. 

Propriul lui glas era încordat ca un arc. 

— Va fi bine, Jenna. Nu-ţi face nimic, dacă stai neclintită. Nu mişca. 

Dar trebuia să se mişte, trebuia să fugă, dacă Sam nu făcea ceva, 
repede, acum! Simţi broboane de transpiraţie ieşindu-i pe frunte. Inima îi 
bunuia în piept; respiraţia i se oprise în plămâni. 

— Împuşcă-l, Sam, se rugă ea. 

— Nu, răspunse Sam, încet. 

Îl vedea cu coada ochiului. Avea puşca agăţată pe umăr, Nu schiţa nicio 
mişcare de a o lua. 

— Sam... 

— E prea aproape, Jenna. 

Găsise, cumva, cuțitul în teacă şi, cu o mişcare abia perceptibilă, îl 
scoase. Lama luci între degetul mare şi cel arătător. 

— Fii calmă, o preveni el. Stai nemişcată. 

Aştepta, cu cuțitul pregătit. 

Într-un fel sau altul, Jenna reuşi să rămână imobilă, abia respirând. 
Şarpele i se urca pe picior, iar ea îşi stăpâni zbieretul care continua să i se 
adune în gât. Văzu capul verde legănându-se într-o parte, apoi în cealaltă. 
Simţi solzii calzi şi uscați pe piciorul gol, târându-se tot mai sus. 


Apoi, capul se retrase şi păru s-o privească în ochi, înainte ca şarpele să 


pornească înapoi în jos, cu trupul încă încolăcit pe piciorul ei. Era sigură că în 
acel moment avea să moară, de frică şi groază. Voia să închidă ochii, să alunge 
hidosul vis care nu era vis. Era realitate, şi nu putea întoarce capul; nu-şi 
putea muta privirea. 

În acel moment, cuțitul şuieră prin aer. Auzi un foşnet, urmat de un 
zgomot înfundat, când vârful intră în capul şarpelui cu atâta forţă, încât îl 
ţintui la pământ. Jenna simţi că gâfâia sufocată, dar nu se mişcă. Trupul oribil 
de gros al şarpelui îi rămăsese încolăcit pe picior. 

Sam ajunse lângă ea într-o clipă, eliberând-o de colacii masivi, aruncând 
şarpele în lături şi luând-o în braţe. Jenna îşi simţi picioarele începând să se 
îndoaie chiar în momentul când o prinse, o ridică şi o duse în cealaltă parte a 
luminişului. 

Jenna se lăsă la pământ, cu Sam aplecat asupra ei. 

— Ce... ce era? întrebă ea. 

— Un mamba verde, se aşeză Sam alături. Unul dintre cei mai veninoşi 
şerpi din Africa. 

Se rezemă de el, simțind că o lua cu leşin, dar braţul lui puternic o 
sprijini. 

— Te simţi bine? 

— Graţie ţie, ca de obicei, murmură ea, cu vocea tremurându-i de 
resturile spaimei şi ale uşurării. 

— Şi totul, într-o singură zi de activitate, domnişoară Chapman, o sărută 
Sam cu blândeţe, ţinând-o în braţe încă un moment, pentru ca inima ce-i 
bubuia în piept să-şi oprească galopul frenetic; apoi spuse, mai calm: cred că 
prietenul nostru de-acolo plănuia să te savureze la masă, aşa că ne vom 
răzbuna delectându-ne cu şarpe. 

— Puah, nu, bâigui Jenna. 

Dar Sam se ridicase deja şi mergea spre locul unde zăcea şarpele, țintuit 
la pământ. Scoase cuțitul, îl şterse pe firele de iarbă şi îl vâri la loc în teacă, 
înainte de a târî şarpele în poiană. 

— Nici moartă n-am să mănânc chestia aia, Sam, insistă ea, clătinând 
din cap cu repulsie. 

Sam îi zâmbi: 

— Eşti o luptătoare, Jenna, şi cred că ai să-ţi faci singură o surpriză. 


Şi aşa făcu. Deşi dură un timp. Sam aprinsese focul, scosese proviziile 


şi, în timp ce Jenna îşi ţinea capul întors în altă parte, jupuise şarpele şi 
fripsese carnea. Jenna, încă tremurând înăuntrul ei, stătea aşezată în locul 
unde o plasase el, minunându-se de scăparea ca prin urechile acului şi calmul 
lui în faţa primejdiei. Incidentul trecuse, iar Sam îl luase din mers... şi ea, în 
mod incredibil, de asemenea. 

Deasupra lor, maimuţele continuau să zburde neînfrânate sub bolta lor 
de frunze verzi; cerul păstra acelaşi albastru strălucitor, iar florile exotice îşi 
desfăceau petalele în imediata lor apropiere. Acolo existau primejdii şi 
frumuseți - şi pace. Jenna trase adânc aer în piept, pentru prima oară de când 
văzuse şarpele, lăsând tensiunea să i se risipească din trup. 

— N-ai fi putut să împuşti o pasăre sau... orice... altceva? întrebă ea 
peste o jumătate de oră, când Sam îi întinse un castron de tablă cu ciosvârte 
din carnea şarpelui, orez şi fructe proaspăt culese. 

— Mhm, confirmă el. Aş fi putut. Dar nu-mi place să omor dacă nu e 
necesar. 

Zâmbi: 

— În cazul ăsta, a fost destul de necesar. 

Jenna îi dădu dreptate, dar nu încercă nici acum să guste carnea, pe 
care Sam începuse s-o înfulece cu poftă. 

— Haide, Jenna. Încearcă. O să-ţi placă. 

Luă o bucată, încercând să-şi stăpânească un tremur. 

— Nu, conchise ea. Nu pot. 

— Ba da. Poţi. 

— Ba nu. 

— Ba da, stărui el, apoi, mai blând: hai că poţi, Jenna. Haide. 

Închise ochii, ştiind că Sam avea să insiste în continuare, şi astfel, cu 
ochii închişi, îşi aruncă în gură carnea şi îşi impuse s-o mestece. Nu era rea. 

— Are un gust cam ca de pui, comentă. 

Sam se rezemă de un copac, râzând. 

— Cum spuneam, Jenna, spuse el, printre hohote, eşti o luptătoare. 

Jenna era prea ocupată cu mâncatul cărnii de şarpe, ca să-i răspundă. 

Mai târziu, după ce terminaseră masa, în timp ce strângeau, Jenna 
comentă filosofic: 

— Deci, am supravieţuit unui atac de rinocer, unui foc şi unui mamba. 


Am trecut prin tot ce poate fi mai rău. Nimic altceva nu mai poate să se 


compare cu experienţele astea. 

— Nu uita ce ţi-am spus, răspunse el, la fel de filosofic, cel mai periculos 
animal de pradă e omul. 

Jenna îl privi gânditoare: 

— De-asta ai venit în Africa - pentru a scăpa de oameni? 

— E unul dintre motive, ridică el din umeri, indiferent. 

Ridicându-se, Jenna se apropie de el şi-i puse o mână pe braţ. 

— Ştii totul despre viaţa mea. Mi-ai văzut toate punctele vulnerabile. De 
ce nu-mi vorbeşti despre tine, Sam? 

Tăcu mult timp. Asta dorise: să-i spună totul. Intenţionase, încercase, şi 
nu o dată. Acum, când i se impunea s-o facă, şovăia. 

— S-ar putea să nu-ţi placă ce vei auzi, Jenna. 

— Sunt mai dură decât crezi tu. 

Sam dădu din cap, serios: 

— Ştiu. Am făcut greşeala de a te subestima, înainte. De fiecare dată, ai 
scos-o cu bine la capăt, dar asta e altceva, cu totul altceva. 

Dădu şi ea din cap, aşteptându-se la un avertisment în acel gen. Totuşi, 
putea suporta orice. 

— Cred că nu e nevoie decât să ai încredere în mine, îi spuse. La asta se 
reduce totul, nu? 

Sam încuviinţă, ştiind că putea avea încredere în puterea ei de 
înţelegere. 

— Cât de mult ştii? Sunt convins că Sarah ţi-a spus câte ceva despre 
mine. Te place, asta-i sigur. Mi-am dat seama că vă înţelegeţi. În plus, i-am 
citit în ochi expresia aia de combinatoare. Cred că a observat ce se întâmpla, 
la dansul din hambar. 

Jenna râse: 

— Cred şi eu că da. Însă despre tine mi-a vorbit înainte de asta. Mi-a 
spus de căsnicia ta, sau cel puţin că ai fost căsătorit. 

— Cred că ăsta e un început logic. O cunoşteam pe Kate, soţia mea - 
sau, fosta mea soţie, preciză el - de-o viaţă. Am crescut împreună, înconjurați 
de luminile oraşului şi tot ceea ce le însoţeşte. Credeam că ne potriveam de 
minune, eram foarte asemănători. A reieşit că ea era exact ceea ce părea, câtă 
vreme eu eram cu totul altceva. S-ar fi putut să n-o aflu niciodată, dacă nu se 


întâmpla ceea ce s-a întâmplat. Puteam să mai fiu şi acum acolo, închipuindu- 


mi că eram cineva care nu eram. Aşa că, într-un fel, totul a fost spre bine, 
adăugă el, fără să mai intre în alte amănunte. 

Jenna ştia că trebuia să-i smulgă povestea cu forţa. Începu, prudentă. 

— Cât timp aţi fost căsătoriţi? 

— Cinci ani, dar numai trei s-ar putea numi căsnicie adevărată. Al 
patrulea a fost o luptă. În timpul celui de-al cincilea, eu am fost în închisoare. 

— Poftim, o spusese. 

Jenna îşi simţi respiraţia oprindu-i-se în gât, dar încercă să nu se arate 
surprinsă. 

— Povesteşte-mi, îi ceru ea, cu vocea întretăiată. 

— Eram tineri şi îndrăgostiţi. Viaţa era frumoasă. Cariera mea mergea 
bine, iar căsnicia, la fel de bine. Aveam o casă în suburbii - o vilă superbă, 
unde se întâmpla mereu câte ceva. Primeam mulţi musafiri. Mi-o impunea 
slujba, dar îmi şi plăcea. Şi lui Kate de asemenea. 

Când ezită, Jenna îl îmboldi din nou: 

— Cu ce te ocupai? 

— Lucram într-o companie de investiţii. Eu eram managerul; un 
adevărat vraci al finanţelor, se spunea. 

— Şi ce-a ieşit prost? 

Sam zâmbi amar: 

— Totul. Unul dintre parteneri a încheiat o tranzacţie dubioasă. Foarte 
dubioasă. O escrocherie, de fapt. Ar fi trebuit să descopăr ce se întâmpla, dar 
n-am observat. Sau, poate, am bănuit ceva şi doar nu m-am deranjat să verific 
destul de atent. Partea asta nu mi s-a clarificat niciodată în minte. Ceva era în 
neregulă, dar eu pur şi simplu nu voiam sau nu puteam să pun punctul pe i. La 
vremea când am descoperit problema, individul - unul dintre partenerii noştri 
- fugise cu o jumătate de avere, iar eu rămăsesem cu punga goală, ca să zic 
aşa. 

— O, Sam, spuse Jenna, cu tristeţe. Dar n-a fost vina ta. 

— Eram vinovat, fiindcă cu administram firma. Indiferent care era logica 
întregii situaţii, eu rămăsesem ţapul ispăşitor. Procesul a fost o farsă, dar 
trebuia să plătească cineva banii pierduţi ai investitorilor. M-au trimis într-o 
scrisoare de mică securitate, plină cu oameni politici, guvernatori de bancă, 
brokeri - unii dintre ei corupți, alţii, la fel ca mine, fără altă vină decât prostia. 


— Ce îngrozitor. 


Jenna stătea aşezată alături, cu mâna pe braţul lui. Era o atingere plină 
de înţelegere; îl consola. 

— De fapt, nici n-a fost atât de rău. Mi-a dat timp să gândesc, să mă 
lămuresc în legătură cu mine şi cu viaţa mea. Dar, când am ieşit din 
închisoare, totul se schimbase complet. Soţia mea divorțase de mine, 
compania era dizolvată şi aveam cazier. Am încercat s-o găsesc pe Kate, s-o 
fac să înţeleagă dar, sincer, nu cred că o interesa altceva decât că eu eram cel 
ce fusese prins. Dacă fugeam cu banii, probabil că n-ar mai fi putut de fericire. 
Cum am spus, nu ne asemănam atât de mult pe cât crezusem cândva. 

De astă dată când tăcu, Jenna nu-i mai puse şi alte întrebări. Ştia că 
trebuia să-i spună şi restul. 

— S-au adunat câţiva prieteni şi au încercat să mă convingă s-o iau de la 
început, dar eu ştiam că ăsta era sfârşitul. Nu mai voiam să trăiesc acea viaţă, 
la înaltă tensiune. De fapt, nu mi se potrivise niciodată. M-am hotărât să plec, 
să mă duc în străinătate, să încerc altceva. Am umblat mult, am hoinărit prin 
Spania, Grecia şi Italia, fără a realiza de fapt mare lucru, fără să încerc măcar. 
Tocmai eram pe cale să mă întorc, când l-am cunoscut pe Eric. Întâlnirea aia 
mi-a schimbat viaţa. Pe Eric nu-l interesa cine eram, nici de unde veneam. Nu 
mi-a pus nicio întrebare. Oamenii ca Eric nu pun întrebări. 

— Ce te face să ai încredere în el? 

Sam ridică din umeri: 

— Cred că am tot atâta încredere în el câtă are şi el în mine, iar atâta e 
de ajuns între noi. 

Tăcu din nou. Mâna ei continua să i se rezeme pe braţ, iar Sam spera că 
toată acea confesiune n-o făcuse să-şi piardă încrederea, afecțiunea pentru el. 
Adevărul fusese greu de spus; era un adevăr amar. 

— Acum ştii, reluă el. Am dat greş ca soţ şi ca om de afaceri. Îţi poţi da 
seama de ce ezitam să mă încurc cu cineva ca tine. 

Apoi spuse lucrul de care se temea cel mai mult să nu fie adevărat: 

— Lumea ta din State nu mai e şi a mea şi nu ştiu dacă ţi-ai putea găsi 
locul în asta de-aici. 

— Nu ţi-am dovedit că pot? 

— Asta nu-i o viaţă de pe o zi pe alta, Jenna. Tot ce s-a întâmplat, toate 
pericolele prin care am trecut, fac parte dintr-o aventură. 


— Totul, Sam? 


— Nu, nu totul, răspunse el cu glas răguşit, acoperindu-i mâna cu a lui şi 
amintindu-şi ce se întâmplase între ei. Dar călătoria ta în Africa nu va fi, 
probabil, mai mult decât o poveste cu care să-ţi distrezi prietenii acasă, la 
cocktailuri, sau pe care s-o foloseşti în interviurile pentru revistele de cinema. 

Jenna se gândi un moment. 

— Vrei să spun că nu sunt ca femeile care trăiesc aici. Nu semăn cu 
Sarah. 

— Într-adevăr, nu semeni. 

Apoi, adăugă: 

— Dar nici eu nu sunt ca Duncan. 

— Cred că niciunul dintre noi nu are antecedente prea grozave în a se 
tine de ceva anume, îi dădu ea dreptate; nu aşteptă răspunsul. Dar tot omul 
trebuie să înceapă de undeva, Sam. 

— Da, oricine trebuie să înceapă de undeva. S-ar putea ca ăsta să fie un 
început, dar mi-e teamă pentru noi, Jenna. 

Jenna îşi ridică mâna şi-l atinse pe faţă uşurel, gingaş, urmărindu-i 
conturul buzei cu degetele. 

— Te-aş putea iubi, Sam Matlock, dacă mi-ai da voie. 

El o apucă de mână, i-o ridică la buze şi o sărută, dar nu spuse nimic. 
Da, îl putea iubi, şi da, o putea iubi şi el. Atunci, acolo. Dar pe urmă? 

— Avem de înfruntat atât de multe, Jenna. 

— Suntem puternici. Destul de puternici ca să le facem faţă. 

În timp ce vorbea, Jenna simţea acea putere. Un moment, pentru prima 
oară, se simţi mai puternică decât Sam. Întoarse capul şi îl sărută, încet şi 
dulce. 

— O, Sam, cât te iubesc. 

— Şi eu te iubesc, Jenna. Aşa să-mi ajute Dumnezeu, că tare te mai 
iubesc. 

Braţele ei îl cuprinseră şi-l sărută din nou. 

— Ştiu că mă iubeşti, şopti ea. 

— Şi cam de unde ştii? 

— Dacă nu mă iubeai, n-ai fi acceptat nici în ruptul capului să facem 
expediţia asta sonată, căutând Zaphirul, răspunse ea şi, deodată, hohotele lor 
de râs răsunară prin pădure, reverberând printre copaci, probabil speriind 


maimuţele care se străduiseră atât de mult să-i sperie ele pe ei. Soarele ardea 


în înaltul cerului, scăldându-i în văpaia lui. 

Sam îşi dădea seama cât de mult o dorea şi ştia că nu mai putea aştepta 
până la lăsarea întunericului. Primejdia fusese atât de aproape, în acea zi, 
încât i-ar fi putut-o răpi pe Jenna. Acum nu mai dorea decât s-o ţină în braţe, 
să facă dragoste şi s-o ocrotească la pieptul lui. Împreună, erau feriţi de toate 
primejdiile lumii. O trase spre el şi o strânse la piept, lăsându-şi dorinţa că 
curgă prin vene, tendoane şi muşchi. O dorea cu disperare; nu, avea nevoie de 
ea - mai multă nevoie decât avusese de oricine. 

Ştia că şi Jenna simţea acelaşi lucru. I-o spuseseră cuvintele ei, şi 
privirea ei, atingerea, sărutul. Acum amândoi erau uniţi şi printr-un 
angajament, pe lângă dorinţă, ceea ce adăuga o senzaţie deosebită în 
sărutările lor. Sam ştia că aveau să facă dragoste mai vesel, mai desăvârşit 
decât înainte. Aveau să se unească, pentru a nu se mai despărţi niciodată. Nu 
avea idee ce le rezerva viitorul; nu ştia decât că voia să fie un viitor împreună. 

Se ridicară în picioare, mişcându-se prin micul luminiş ca şi cum ar fi 
fost coordonaţi coregrafic, orchestraţi într-un dans al amorului, acolo, sub 
soarele strălucitor al Marii Britanii. Îşi întinseră braţele în sus, scoţându-şi 
cămăşile şi lăsând razele fierbinţi să le încălzească pielea dezgolită, 
sărutându-se din nou, cutreierându-se unul pe altul cu mâinile, grațios ca doi 
balerini. 

Cu aceeaşi graţie, reuşiră să-şi lepede şi restul hainelor, lăsându-le să 
cadă pe pământ, la picioarele lor. Jenna se întoarse puţin în timp ce păşea 
afară din pantalonii scurţi, iar Sam o apucă de mână, trăgând-o înapoi spre el, 
încet, cu o mişcare ce desăvârşea concertul tăcut, preludiul dragostei lor. 

Se lăsară în genunchi pe grămada de haine aruncate şi mişcările încete, 
fluide, ale mâinilor, braţelor şi torsurilor lor se sfârşi dintr-odată într-un sărut 
adânc, iscoditor. Nimic n-avea să mai fie la fel ca înainte. Acum erau uniţi; 
acela era începutul viitorului lor. În angajament se simţea putere, la fel ca în 
sărut. 

Sam îi acoperi gura cu a lui, inhalându-i profund aroma. Îşi strecură 
intim limba printre buzele lor, simţurile sale cerându-şi drepturile. Jenna îi 
întâmpină sărutul şi-i răspunse cu toată dragostea pe care o avea în timp ce se 
coborau peste grămada de haine mototolite. 

Un dublu geamăt de plăcere le scăpă amândurora şi, un moment, se 


opriră să se privească, apoi îşi zâmbiră amândoi. 


— Ai un zâmbet diabolic, observă el, aproape tachinând-o. 

— Am gânduri diabolice, replică Jenna. 

— Şi gândrile tale diabolice au vreo legătură cu dragostea făcută într-o 
poiană din junglă? 

Înainte de a-i putea răspunde, o sărută din nou, pe colţul buzelor, pe 
bărbie şi gât, croindu-şi drum în jos spre adâncitura dintre sâni, unde începu 
să-i presare sărutări uşoare ca fluturii pe pielea catifelată. 

— Mi-ai citit perfect gândurile, spuse ea, chiar înainte ca buzele lui să-i 
fi capturat sfârcul încordat, care îl aştepta. Mâinile Jennei i se agăţată în păr 
şi-l ţinură astfel un timp ce păru o eternitate de extaz. Iar când se sfârşi, mâna 
lui rămase acolo unde se aflase gura, mângâindu-i sânul astfel încât starea de 
excitație să rămână şi apoi să se înteţească pe măsură ce-şi cobora gura tot 
mai jos. Limba îi gustă linia şoldului, coapsa, pulpa, după care, pe când Jenna 
trăgea adânc aer în piept, îşi continuă drumul. 

Niciodată, până atunci, buzele lui nu mai găsiseră acea delicată parte a 
ei, centrul dorinţei, iar acum descoperi ceea ce-şi închipuise, umezeala caldă 
şi dăruitoare. Capul i se învârtea de patimă şi dragoste. 

Culcată sub el, în timp ce gura şi mâinile lui o explorau, Jenna se 
deschidea ca o floare. Sam era soarele ei, căldura, strălucirea ei. Mai presus 
de orice, dorea să-i dăruiască plăcere, să-i înapoieze acele senzaţii care o 
pustiau pe dinăuntru, umplând-o cu dragoste şi fericire. 

Gura lui se lăsase din nou peste a ei, iar Jenna delira de conştiinţa 
perfecțiunii cu care li se îmbinau trupurile, asemenea vieților. Sângele lui 
părea să-i pulseze prin vene, inima lui bătea într-un ritm cu a ei, respiraţiile li 
se amestecau. Făceau parte unul din celălalt, acum şi pentru totdeauna. 

Îl sărută peste tot, pe toate părţile trupului, atingând, gustându-l, 
însuşindu-şi-l. Micile sunete care se desprindeau de pe buzele lui în timp ce-l 
explora cu mâinile şi gura erau o muzică în urechile ei. Jenna ştia că îi dăruia 
aceeaşi plăcere pe care i-o adusese şi el şi se bucura de cunoaşterea acestui 
fapt. Ameţea de atâta bucurie. 

Totul începuse cu sfială, explorarea trupului său de către ea, pentru că 
aceasta nu făcuse parte şi din prima lor dragoste. Curând, însă, deveni mai 
îndrăzneață. Sunetele pornite de pe buzele lui şi fiorii tremurători o încurajau. 
Stărui cu gura pe sfârcuri şi se opri să-i sâcâie cu limba. 


Sam articulă cuvintele pentru a-i descrie plăcerea pe care i-o dăruia; 


cuvinte minunate, de fericire şi împlinire, care erau un tonic pentru ea, în 
timp ce buzele i se abăteau tot mai jos. Îi muşcă uşurel marginea osului de la 
şold, îşi lăsă limba să-i guste textura pielii. 

Îl putea simţi tremurând din nou sub atingerea ei intimă, îi simţea 
bătăile tot mai repezi ale inimii şi respiraţia muncită. Ceea ce-i făcea o 
mulţiumea la fel de mult pe cât îl satisfăcea şi pe el. Aceasta era surpriza 
Jennei: primea înapoi, de două ori mai intensă, plăcerea pe care o dăruia. 

— O, Jenna, gâfâi Sam. Jenna mea. 

Ridicând capul, îl privi. Ochii lui străluceau de dragoste; chipul îi era o 
bucurie la vedere. 

— Sam, răspunse ea. Eşti atât de frumos. Eşti cel mai frumos bărbat pe 
care l-am văzut în viaţa mea. 

Sam cobori mâinile şi o apucă de umeri, trăgând-o deasupra lui, şi din 
nou gurile li se împreunară. Se rostogoli cu ea în braţe, de pe grămada de 
haine, peste iarba plăcut mirositoare a muntelui. Deasupra lor, auzeau 
sunetele discordante dar splendide ale naturii, strigătele păsărilor şi ale 
animalelor în strălucirea vie a soarelui. Erau una cu sunetele, cu mirosurile, 
cu priveliştile din jurul lor. Erau, acum, gata unul pentru celălalt. 

Când Sam lunecă într-însa, Jenna îl primi cu drag, însetată să-l simtă 
devenind o parte din ea. Trupul lui era puternic, tare şi plin de vitalitate. Se 
afundă în adâncul ei, cu forţă dar şi gingăşie totuşi, catifea şi oţel. O umplea 
nu numai cu el însuşi, ci şi cu o putere care era forţa naturii din jurul lor şi din 
ei înşişi. 

La început se mişcă încet, blând, până când ritmurile li se armonizară pe 
deplin. Jenna deschise ochii şi văzu lumina dansând pretutindeni, o văzu în 
ochii lui verzi, întunecaţi de pasiune. Chipul îi era umed de transpiraţie şi 
strălucitor de plăcere şi dorinţă. Sclipea deasupra ei, radios, iar imaginea lui, 
precum şi senzaţia dinăuntrul ei, îi tăiară respiraţia. 

— Sam, strigă ea, Sam, te iubesc atât de mult...! 

Răspunsul lui fu un sărut care sosi în acelaşi moment în care fură 
înălţaţi afară din ei înşişi, într-o explozie de împlinire. Îi poseda şi-i ridica 
deasupra culmilor naturii, într-o lume pe care niciunul dintre ei n-o mai văzuse 
niciodată, o lume luminoasă şi strălucitoare unde erau, acum şi pentru 
totdeauna, unul şi acelaşi. 


Rămaseră culcaţi unul lângă altul pe iarbă, gândindu-se nu la razele 


soarelui care şiroiau peste dânşii, nici la strigătele maimuţelor din copacii de 
deasupra, ci numai unul la celălalt, râzând de-atâta bucurie. Odată cu râsul 
acela, Sam îşi dădu seama că era fericit cu adevărat. 

— Pentru prima oară după atâta vreme, îi spuse el, simt fericirea 
desăvârşită. 

— Eu n-am mai simtit-o niciodată, răspunse Jenna şi înţelese că aşa era. 

Îi atinse faţa cu degetele, urmărind linia obrazului şi a bărbiei. Cât de 
deosebită era iubirea lor, îşi spuse, după care se pomeni că râdea din nou. 

— Mă întreb dacă vom avea vreodată parte de luxul să facem dragoste 
într-un pat? 

— Cred că nici n-am şti ce să facem, o tachină Sam; apoi, se corectă: ba 
am şti. Ba bine că nu, cum am mai şti... o sărută el uşor. 

— Dar patul nostru ideal va fi întotdeauna în aer liber. Gândeşte-te 
numai, să ne petrecem toată viaţa căutând locuri cu iarbă în păduri - sau 
cascade, ori jungle. 

Apoi se opri, jenată. Din nou vorbea despre viitor, imaginându-şi că era 
al amândurora. 

— Există un viitor pentru noi, spuse Sam, alungându-i temerile. E ceea 
ce-mi doresc mai mult decât orice. 

Reuşiseră să adune hainele boţite şi să se îmbrace la loc, râzând iarăşi 
de situaţia în care se aflau. Sam, însă, continua să se gândească serios la ea. 

— Îmi trezeşti cele mai extraordinare simţăminte, Jenna, spuse el. Mă 
înfurii... 

— Ei, nu zău? îşi plecă ea ochii, ironic. 

— Şi mă faci să râd. Mă îngrijorezi şi mă iriţi... 

Iarăşi îl privi pe sub genele coborâte. 

— Mă faci să mă bucur că trăiesc. Niciodată n-am ştiut cât de prețioasă 
e viaţa, până nu te-am găsit pe tine. 

— O, Sam, mă bucur atât de mult, îl îmbrăţişă ea cu putere. 

— Mult timp am fost închis. Nu, preciză el, când îi văzu expresia, nu în 
puşcărie, ci într-o temniţă de mine zidită. Eşti singura fiinţă pe care am găsit-o 
vreodată ce pare să aibă cheia. 

Jenna se lăsă să se desfete în acel sentiment. Însemna totul pentru ea, 
să-l audă rostind asemenea cuvinte. 


Dar ceea ce spuse în continuare dovedi că Sam era şi foarte îngrijorat. 


— De-asta am fost atât de neghiob încât să întreprind expediţia asta 
spre Zaphir, expunându-te pericolelor. Cred că ar fi mai bine să ne întoarcem, 
s-o luăm pe unde am venit şi să dăm uitării oraşul. Acum ne avem unul pe 
celălalt, Jenna. Nu ne mai trebuie nimic altceva. 

Îl privi, încercând să descifreze şi lucrurile nerostite. 

— Crezi c-o să ni se întâmple ceva, aşa-i? 

— Ştiu doar că aici e periculos şi, cu cât ne apropiem mai mult de oraş, 
cu atât creşte şi primejdia. 

— Deci, crezi că oraşul există, nu-i aşa, Sam? 

Îl auzise afirmându-i propria convingere şi încercase să nu mai audă şi 
restul. 

— Poate, recunoscu el; apoi zâmbi. Înţelegi ce vreau să spun, Jenna? 
Încep să gândesc ca tine. 

— Atunci, să nu ne întoarcem. Vom găsi oraşul. Pur şi simplu ştiu că aşa 


e, şi se va întâmpla foarte curând. 


Îl găsiră, în după-amiaza zilei următoare. Ştiau că harta nu minţea, 
oraşul se afla în apropiere, dar când dădură peste el, nu erau deloc pregătiţi. 
La un moment dat, Sam ciopârţea frunzele şi rămurişul, iar în clipa următoare 
îl văzură, de jur împrejurul lor. Chiar şi acum, era vădit că pietrele uriaşe care 
înconjurau incinta formaseră cândva un zid. Zăceau răsturnate de-a valma, 
sparte şi dislocate, însă hotarele oraşului continuau să se distingă clar. 

În împrejmuirea zidului dărâmat se găseau zeci de clădiri - sau, foste 
clădiri. Aveau forme uşor de desluşit - unele rectangulare, iar altele, una mai 
ales, în formă de turn conic, ca un fel de acropole înălțându-se deasupra 
celorlalte construcţii. Toată îngrămădirea de pietre cenuşii enorme îi dădea 
Jennei impresia că cine ştie ce zeu străvechi le azvârlise la întâmplare în 
jungla verde. Dar ştia ea ce ştia. Ochiul ei le putea recunoaşte forma, iar 
mintea le înţelegea scopul. 

— O, Sam, exclamă ea, e exact ceea ce aşteptase tatăl meu, exact ce 
visase! Sper că n-a murit înainte de a vedea cu ochii lui. 

— Încep să cred că a văzut înrt-adevăr oraşul ăsta, Jenna, îi răspunse 
Sam. 

— Haide, îl luă ea de mână. Să-l explorăm. 


O ţinu pe loc. 


— Nu încă. N-avem idee dacă e părăsit sau nu. Doar n-o să dăm buzna. 

Stând pe panta colinei, erau încă ascunşi bine de jungla înconjurătoare. 
Sam rămase pe loc, scrutând atent praşul. 

— Trebuie să stabilim topografia locurilor. N-avem idee cât de mare e, 
unde se află intrările şi ieşirile. 

— De-aici nu putem afla. Trebuie să intrăm. 

— Da, dar cu grijă, o sfătui el. 

Jenna era dificil de împiedicat să intre în oraş, imposibil de ţinut la 
distanţă de acesta atâta timp cât Sam ar fi putut arunca o privire. 

— Cred că n-are niciun rost să ţi-o propun, dar te-ai gândi să rămâi aici 
până cercetez eu terenul? 

— Nici moartă, ripostă ea. În primul rând, abia aştept să intru, iar în al 
doilea rând, nu vreau să stau singură aici. 

Sam clătină din cap, exasperat. 

— Cu asta, ai dreptate, recunoscu el. Unde-s doi, puterea creşte - chiar 
dacă suntem numai doi. 

— Şi formăm un duo destul de invincibil, spuse ea aproape absentă, în 
timp ce continua să privească în jos spre oraş. Pe unde intrăm, pe la est sau pe 
la vest? 

— Pe la vest, hotări el. Prin partea aia, terenul e mai ridicat şi putem 
vedea mai bine. 

Porniră, mergând încet prin desişuri. În jurul lor şi dedesubt se întindea 
oraşul, pustiu de secole de-a rândul. Escaladară o parte a zidului ce se 
repezea în pădure şi priviră în jos. Oraşul părea să fi fost construit în jurul 
unui soi de scuar central, cu clădiri şi turnuri simple, din blocuri de piatră. 

— Ce părere ai? îi ceru Sam părerea. Te pricepi mai bine decât mine la 
cetăţile antice. 

— Nu seamănă cu nimic din tot ce-am văzut. Nici cu oraşele egiptene, 
nici cu cele romane sau greceşti, nici măcar cu cele indiene. Cred că eo 
localitate africană, a cărei cultură nu derivă din nicio alta. 

— Ce zici, oare construcţiile alea conice din afară sunt fortificaţii? 

Jenna clătină din cap: 

— N-aş crede. Probabil erau locaşuri sacre, poate locuinţe pentru 
căpetenii, dar n-am cum să fiu sigură. E atât de neobişnuit, atât de diferit. 


Aproape tremura de emotie. 


— Ştiu că e exact ceea ce presupunea tatăl meu. 

— O mare descoperire, fu Sam de acord. 

Continuă să scruteze oraşul, căutând din priviri ceva, orice, care i-ar fi 
indicat că nu erau singuri. Nu văzu nimic şi, în cele din urmă, acceptă s-o 
însoţească pe Jenna în interiorul zidurilor. 

— Incredibil, spuse ea, privind în sus spre pietrele masive. 

— Asemenea construcţii trebuie să fi durat ani de zile. O muncă 
herculeană, comentă Sam, cu admiraţie. Haide, o luă el de mână. Acum 
suntem aici, aşa că uită-te în voie. Dar repede, o mai preveni, până aflu eu 
dacă mai sunt semne de viaţă. 

Jenna nu-şi putu stăpâni un chicotit. 

— Sam, oraşul ăsta e vechi de sute de ani. 

— La viaţa modernă mă refeream, Jenna. Ar fi un ascunziş ideal. 

În sfârşit, Jenna îşi dădu seama ce anume îl îngrijorase tot timpul: riscul 
ca traficanţii de arme să se afle acolo - sau, dacă nu tocmai acolo, în 
apropiere. 

— Cu siguranţă, n-au găsit oraşul? 

— Sper că nu, răspunse el, dar nu putem fi siguri. 

— Acum nu e nimeni aici. 

Totuşi, era mai mult o întrebare decât o afirmaţie. 

Sam, însă, confirmă: 

— Cred că e pustiu. Dar se poate să fi trecut pe-aici şi trebuie să caut 
urme. 

— În timp ce eu voi căuta artifacte, adăugă ea cu însufleţire, mai 
relaxată acum, când se simţea în siguranţă. 

— Dar fără să zăboveşti prea mult, Jenna. Vom avea timp şi pentru asta, 
mai târziu. 

Porniră prin oraş, cu mişcări repezi şi fără zgomot. Jenna aprecia că 
data din epoca africană a fierului, probabil din secolul al VI-lea înainte de 
Christos. În prima clădire, găsi bucăţi din nişte obiecte cu mărgele ce păreau 
să fi fost argafe de alamă, folosite în ceremoniile tribale. Văzu o cruce de 
aramă ciocănită şi, în fundul unei clădiri, găsi prima sculptură din lemn. 

— Arată ca o mască, spuse ea surescitată, ridicând scândura cioplită ce 
părea să aibă trăsături faciale. 


— Uite încă una, observă Sam, captivat un moment de emoția ei. Scoase 


la iveală o figurină, mai bine conservată decât masca, iar Jenna întinse lacomă 
mâna spre ea. 

— O, Sam, îţi dai seama ce descoperire e asta? 

În acele momente, nu se putea gândi decât la tatăl ei. 

— A avut dreptate, a avut dreptate! 

Sam îi înţelegea agitația, dar nu-şi putea uita nici neliniştea. În Zaphir, 
erau mult prea vulnerabili şi prea expuşi, ceea ce nu-i plăcea deloc. Trebuia s- 
o scoată pe Jenna din oraş şi s-o ducă înapoi la adăpostul desişurilor, unde 
putea s-o apere. Simţea o mâncărime alarmantă pe ceafă, o senzaţie primitivă 
şi irezistibilă care-l îndemna să nu se oprească nicio clipă. 

Întinse mâna, apucând-o strâns pe a Jennei. 

— Haide, să ne mişcăm repede. Trebuie să mă asigur că locul ăsta n-a 
fost folosit ca ascunzătoare. Apoi, ne vom întoarce, îi promise el. 

Pe unul dintre pereţii interiori, Jenna putea distinge pietre care fuseseră 
cizelate în formă de megaliţi reprezentând lei, leoparzi cheetah şi elefanţi. 
Sam încerca s-o grăbească, dar fiecare nouă descoperire, fiecare sculptură, 
fiecare artifact îi reţinea atenţia, până când, în cele din urmă, renunţă şi o lăsă 
să mai zăbovească puţin. 

— Uită-te-aici, Sam, în faţa clădirilor sunt gropi. Mă întreb dacă ţineau 
în ele animale sălbatice. 

Se desprinse de lângă el, pentru a vedea mai bine. 

— Nimic atât de exotic, deduse el. Un soi de silozuri, cred, probabil 
pentru provizii. 

Tonul îi era nerăbdător, dar Jenna se prefăcu a nu observa. 

— Nu, nu erau pentru provizii, observă ea, privind într-una din gropile 
cele mai adânci. Acolo e o gură de scurgere, una mare. Era un fel de rezervor. 
Are chiar şi trepte, ca să se poată cobori până la apă. 

Se opri să privească, fascinată, după care se aventură în jos pe câteva 
din treptele cioplite, imaginându-şi cum coborau după apă femeile din oraş, cu 
ulcioare pe cap, în urmă cu secole. 

— Probabil apa provenea de la o sursă din munţi, un izvor care între 
timp a secat, strigă ea, când ajunse pe ultima treaptă. 

Pe Sam nu-l interesa rezervorul. Se uita după altceva, sperând că n- 
avească găsească. Dar găsi - urme de foc. Cenușa şi lemnele arse fuseseră 


acoperite, însă nu cu destul grijă pentru a fi complet ascunse de privirea lui 


perspicace. 

Îngenunchind, culese cenuşa în palme. Era mai recentă de o zi. Rezemat 
într-un genunchi, Sam căută pe pipăite prin ţărână, unde găsi o bucată de 
metal. Nu un artifact, de astă dată, ci un tub de cartuş tras. Îl examină cu 
atenţie şi conchise că provenea de la o carabină modernă foarte sofisticată. 

Era clar că traficanţii foloseau acel oraş ca ascunzătoare, şi fusese 
perfect pentru acest scop - până când îl descoperise Jenna. Nimeni nu mai 
trecuse pe-acolo, probabil de sute de ani, cu excepţia lui Carl Logan. Acum 
Sam nu se mai îndoia că fusese ucis din cauza acestei descoperiri. 

Nu le mai rămânea decât o singură soluţie: să plece, şi cât mai repede; 
să se întoarcă la tabără, iar de-acolo să pornească spre rezervaţie, pentru a 
lua legătura cu Salindi City. Probabil că armele erau depozitate în clădirile de 
piatră, însă nu putea risca să le caute acum - când Jenna era cu el, când 
depindea de el. 

Era prea târziu. 

Glasul cel scăzut îl smulse din gânduri, cu instrucţiuni concrete: 


— Întoarce-te, şi cât mai încet. Şi să nu te-atingi de puşcă sau cuţit. 

În adâncurile vechiului rezervor, ochii Jennei se adaptau treptat la 
întuneric, pentru a vedea ce se afla sub groapa în care coborâse. Erau 
tuneluri, două la număr, săpate pe sub oraş. Dădu să-l strige pe Sam, când 
auzi de sus un glas, un glas necunoscut, ce suna profund şi ucigător. 

Încremeni, lipită de peretele umed al rezervorului, fără a îndrăzni să 
respire măcar, mai nemişcată decât stătuse când se târâse şarpele peste 
piciorul ei, cu doar o zi în urmă. Îşi încordă auzul, pentru a auzi următoarele 
cuvinte ale individului. 

Reacţia lui Sam faţă de comenzile primite fusese de teamă pentru Jenna. 
Îşi învinse impulsul de a se uita după ea, sperând că era tot pe treptele care 
coborau spre rezervor, poate chiar în groapa umedă, ascunsă vederii. Rămase 
cu privirea drept înainte, sfredelind zidul din faţa lui. 

— Întoarce-te, îi ceru din nou glasul, iar Sam se întoarse, cu faţa spre 
adversar - sau spre adversari, se corectă el în minte. Erau doi. Mâna îi stătea 


aproape de cuţit. Îl putea învinge pe unul, dar celălalt l-ar fi împuşcat pe loc, 


aşa că-şi îndepărtă mâna, cum fusese prevenit. 

— Aşa-i mai bine. 

Omul care-i vorbise stătea ghemuit pe nişte pietre din apropiere. Era 
înalt şi solid, cu barbă neagră, nerasă de câteva zile. Părea să nu-şi mai fi 
schimbat hainele de săptămâni întregi. 

— Ce naiba cauţi aici? întrebă el, într-un amestec straniu de argou şi 
engleză stricată. 

Sam ridică din umeri. 

— Vorbeşte, îi ordonă individul. 

— Mă uitam şi eu. Nicio problemă. 

— Depinde cine eşti. 

— Mă numesc Sam Matlock. 

— Chestia-asta nu-mi spune mare lucru, replică mătăhălosul. 

— Sunt călăuză safari, îl lămuri Sam. 

Îşi impunea să vorbească liniştit, să-şi păstreze muşchii relaxaţi. 

— Păi, aicea nu-i zonă de safari. Ajunseşi cam departe de casă, ripostă 
celălalt. Continua să ţină arma îndreptată direct spre capul lui Sam. 

Nu era un amator, deduse Sam, rapid. Omul se pricepea la arme. Cum 
era şi cazul, îşi spuse el, fiind sigur că aceia erau contrabandiştii care înarmau 
bandele de rebeli de la frontiera statului Salindi. Nimeriseră în ascunzătoarea 
lor, aşa cum se temuse. 

— Nu făceam decât să caut noi teritorii, explică el, cât putea de 
convingător. Mă gândeam să aduc un grup pe-aici. 

— Îl crezi, Gus? îl întrebă omul pe tovarăşul său. 

— Nu-ş! ce să zic, Rudy, vorbi pentru prima oară şi celălalt, ursuz. Şi nu- 
s convins nici că-i singur. Cu cine mai eşti, amice? îl întrebă el. 

— Uită-te-n jur, răspunse nepăsător Sam. Mai vezi pe cineva? 

— Ia nu fă pe deşteptu, se răsti mătăhălosul numit Rudy. 

— Sunt singur, se grăbi Sam să-i asigure, aproape politicos. Se rugă ca 
Jenna să stea nemişcată şi tăcută, fără a încerca vreo ralvare impetuoasă şi de 
un curaj nebunesc. Doamne sfinte, numai de-ar fi stat la locul ei, mai putea 
avea o şansă. 

— Ciudat, comentă Rudy. Să vii în Batari singur. Nu se prea potriveşte. 
Şi numai c-un rucsac. 


— M-a prins focul şi mi-am pierdut toate proviziile, când am traversat 


râul, îi spuse Sam. 

— Atunci, de ce-ai ce-ai venit încoace? De ce n-ai luat-o înapoi? 

— Pe malurile râului bântuie turme de animale sălbatice. 

Gus râse, ca un cotcodăcit: 

— Pe bune. Nici dracu' n-ar trece de ele viu. 

Era opusul fizic al tovarăşului său, slăbănog, cu păr blond-murdar şi 
aceeaşi barbă crescută de-o săptămână. 

— Gura şi-uită-te-n jur, Gus, se răsti partenerul său. 

Încruntat, Gus se supuse, în timp ce Sam încerca grăbit să-i distragă 
atenţia lui Rudy, vorbind pe un ton prietenos: 

— De fapt, chiar mi-aţi putea da o mână de ajutor, băieţi. Am nevoie să 
găsesc o cale mai uşoară de-a ajunge aici - şi de plecare. Nu cred că turiştilor 
o să le placă drumul ăla prin munţi. 

— Cu-atât mai rău pentru turişti. 

Sam ştiu imediat că făcuse o greşeală. Ultimu lucru pe care-l doreau cei 
doi era ca turiştii, sau oricine altcineva, să se apropie de ascunzătoarea lor. 

Gus, care aruncase o privire superficială în jur, întrebă: 

— Ce-ai de gând să faci cu el? 

— Tu ai să-l legi, se chinui Rudy să se ridice pe picioare, privind în jos 
spre Sam, cu ochii îngustaţi. Vii cu noi. S-ar putea să mai ai şi-altele de zis, 
hmm? 

— Nu mai am nimic de spus, îl contrazise Sam. Sunt doar un ghid în 
căutare de trasee safari care să-i mulţumească pe clienţii bogaţi. 

Râsul lui Rudy răsună ca un sunet gros, gurutal. 

— Ştii că are haz, amicu? 

— Nu vă mint, insistă Sam. 


— Minciună, adevăr - nu contează. Vii cu noi. 


Jenna auzea protestele lui Sam. Erau dominate de celelalte două glasuri 
şi urmate de un sunet ca o foială, apoi un trosnet înfundat care-i întoarse 
stomacul pe dos. Ştia că era impactul îndesat al unui pat de armă în carne. 

— Tu eşti unul, noi-s tem doi, şi avem armele, avertiză cel mai ursuzi 
dintre cele două glasuri. Aşa că, mişcă. 

Rămase lipită de perete, speriată, cu pieptul crispat, de parcă şi ea ar fi 


fost legată cu o frâbghie. Când auzi ordinul ca Sam să se întoarcă, instinctul o 


îndemnase să fugă, scoţându-şi lanterna din rucsac, printr-unul dintre 
tuneluri, oriunde ar fi dus-o. În oricare loc ar fi fost mai în siguranţă decât 
acolo. 

Dar spaima o paralizase; frica şi ezitarea de a-l părăsi pe Sam. Din vina 
ei fusese capturat, legat şi brutalizat. Ea era de vină că insistase să caute 
Zaphirul. El acceptase doar fără tragere de inină, şi numai pentru a nimeri 
într-o capcană mortală. 

Picioarele începură să-i tremure, în urma spaimei, înțelegând în fine 
unde îl adusese pe Sam. Le simţea înmuindu-i-se sub trup, în timp ce aluneca 
spre pământ, încă rezemată de perete. Îşi îngropă capul în braţe. Sam putea 
să moară. Cei doi îl puteau ucide cu uşurinţă, şi pe ea, dacă o găseau. Panica o 
cuprinse din nou, făcând-o să tremure toată, ca pradă unui acces brusc de 
febră. 

Stătu ghemuită astfel un răstimp ce i se păru de ore întregi, nefericită şi 
înspăimântată, înainte de a reuşi în sfârşit să se reculeagă. Trecuse printr-o 
mulţime de traume, în acea expediţie, iar Sam o avertizase că se putea ca 
pericolul cel mai mare abia să urmeze, omul fiind adesea fiara cea mai de 
temut. Dar supravieţuise din toate celelalte încercări şi putea supravieţui şi de 
astă dată. Putea să scape de-acolo. 

Şi apoi? Să zicem că găsea o cale de ieşire prin tuneluri. Unde să se 
ducă, după ajutor? Nu spre răsărit, la locul de tabără din urmă cu două zile. 
Nu cunoştea drumul, iar busola era la Sam. Nu se putea întoarce nici la râu, 
căci niciodată n-ar fi trecut de turmele de animale, singură. 

Jenna simţi că-i veneau lacrimi de disperare şi încercă să şi le 
controleze. Nu avea decât o singură soluţie, pe care în curând avea să 
sosească momentul de a o pune în aplicare. În timp ce-l duceau pe Sam de- 
acolo, se lăsase noaptea, neagră. Nu puteau fi prea departe - probabil tot între 
zidurile oraşului. Avea să urmeze tunelurile şi să încerce să găsească o cale de 
acces în apropierea taberei lor. Şi pe urmă? 

Avea în rucsac geanta, un bidon plin cu apă, o lanternă, un borcan cu 
unt de arahide, o cutie cu orez, câteva fructe pe care le culesese pe drum şi un 
cuţit militar elveţian primit de la Sam. Era un amestec de obiecte cu ajutorul 
cărora să pregătească salvarea, dar numai două contau - lanterna şi 
pumnalul. Jenna se ridică, simțindu-se ca şi cum ar fi pornit pe suprafaţa unei 


alte planete. Cu acest gând, se întoarse hotărâtă spre tuneluri. 


Tabăra unde fusese dus Sam se afla departe, dar tot în incinta oraşului. 
Era luminată numai de razele slabe ale unui foc aproape stins, pe care Rudy îl 
aţâţa din când în când. Cei doi luaseră o masă de fasole şi pâine, fără a-i oferi 
şi lui Sam, apoi îşi turnaseră pe gât băutură dintr-o sticlă. 

Sam fusese legat de un copac din apropiere, cu o frânghie groasă, 
înfăşurată de mai multe ori împrejurul trupului şi înnodată strâns. Funia îi tăia 
carnea, dar nu se compara cu durerea pe care o simţea în adâncul 
măruntaielor, unde parcă i s-ar fi răsucit un jungher. Se lăsase capturat, iar 
Jenna era singură, în mijlocul Munţilor Batari. Nu putea spera decât că îşi 
putea purta singură de grijă, iar el avea să scape cumva din acea ananghie, 
ajungând înapoi la ea. Gemu în sinea lui? Cât timp ar fi fost în siguranţă, fără 
ajutor? A doua zi, Gus şi Rudy puteau s-o găsească. Oribila durere care-l 
înjunghia în pântec se înteţi. Jenna putea să moară, şi totul ar fi fost din bina 
lui, numai a lui. Gândindu-se la ea, singură şi speriată, i se umpleau ochii de 
lacrimi. O iubea, îşi putea da seama de atâta lucru. O iubea şi nu i-o spusese 
niciodată. Iar acum, putea fi prea târziu. 

Izgoni gândul. Într-un fel sau altul, trebuia să se întoarcă la ea. Dar nu 
avea cum să scape din frânghii. Singura şansă era aceea de a-i duce cu vorba, 
ceea ce n-avea să-i fie uşor. 

Cei doi nu-i dăduseră nimic de mâncare şi păreau să-l ignore complet, în 
timp ce beau din sticlă. Dacă Rudy nu l-ar fi privit din când în când, Sam ar fi 
putut să jure că uitaseră cu totul de el. 

Îi găsise pe contrabandiştii de arme, măcar atâta lucru era cert, şi 
încercase să sădească sămânţa propriei lui lăcomii, menţionându-i pe clienţii 
bogaţi pe care-i lua cu el în safari. Acum, trebuia să dezvolte rolul, 
convingându-i că le împărtăşea rapacitatea. 

— Cum ai găsit locul ăsta? întrebă deodată Rudy, surprinzându-l pe Sam 
cu aceste cuvinte, primele pe care i le adresase în răstimp de câteva ore. 

— La noroc, cred că s-ar putea zice; din poveşti de-ale africanilor, din 
deducţii... 

Era dornic ca de la povestea lui să ajungă la a lor, pentru a afla cum 
ajunseseră acei oameni de naţionalitate nedeterminată să facă trafic de arme 
pe graniţa unei ţări recent instituite. 


— Voi ce faceţi aici? îi întrebă el. 


— Să zicem că am ieşit la o mică vânătoare, răspunse Rudy, smulgându-i 
tovarăşului său un hohot gros de râs. 

— Şi ies bani frumoşi din vânătoarea asta? 

— Pe bune că da, replică Gus. 

Rudy îl reduse imediat la tăcere. Se vedea clar că el era şeful. 

— Nu-i treaba ta, se răsti el la Sam. 

— Mă gândeam doar că dacă aţi avea nevoie de... încercă acesta. 

— Las-o moartă. Asta-i operaţiunea noastră, replică Rudy cu tărie, iar 
Sam ştiu că se anunțau probleme. 

— Cunosc bine zona, făcu el încă o încercare. 

— Da, sigur, strigă Gus. De-asta te-ai rătăcit! 

Şi, râzând, trase o duşcă prelungă din sticlă. 

— Vreau să zic, restul ţării, oraşele de frontieră, se mai strădui Sam, cu 
speranţa că nu forţa prea mult nota, dându-le de înţeles că era la curent cu 
„operaţiunea” lor. 

— Zău? i se trezi lui Gus un interes vizibil. 

— Tacă-ţi gura, îl repezi şeful său. 

Nu muşca momeala. 

În acel moment, Sam înţelese că nu avea nicio speranţă, iar Jenna o ştiu 
şi ea, căci se afla în apropiere. Mersese toată noapte, urmând mai întâi un 
tunel, apoi un altul, cu un calm uimitor. Într-un fel, se sondase pe sine însăşi şi 
descoperise acea linişte, convinsă de-acum că, atunci când Sam avea cea mai 
mare nevoie, urma să se arate demnă de el. 

În cele din urmă, Jenna reuşise să se orienteze în subteran şi-şi croise 
drum prin tuneluri, apropiindu-se încet de fiecare deschizătură, ascultând 
după zvonuri de voci şi căutând să simtă mirosul fumului de la foc. În cele din 
urmă, aflase că era în apropiere, ajungând la un tunel separat, lung doar de 
câţiva metri dar mult mai larg, plin cu lăzi de lemn unde bănuia că se aflau 
proviziile celor doi oameni care-l capturaseră pe Sam. 

La câţiva paşi mai încolo se afla o deschidere care, asemenea celorlalte, 
ducea într-una dintre clădiri. Abia ajunsese la trepte, când îi auzise pe cei doi 
vorbind şi se grăbise să stingă lanterna. După ordinele aspre date de glasul 
cel mai arţăgos, Jenna îşi dădu seama că Sam nu făcea niciun progres. Se 
deducea clar că încercase să-i convingă pe cei doi să-l ia de partea lor, dar 


răspunsul tăios al lui Rudy nu fusese deloc încurajator, iar tăcerea, cu atât mai 


puţin. Era-n regulă, îşi spuse Jenna; avea să-l elibereze. 

Se aşeză pe trepte, pregătită să aştepte toată noaptea, în caz de nevoie. 
Oamenii vorbeau între ei sporadic, într-o engleze cu accente aspre şi greu de 
identificat, dar nu-i mai adresau niciun cuvânt lui Sam. Indiferent ce planuri 
aveau pentru el, aşteptau dimineaţa. 

Jenna tresări, cu atenţia atrase de ceva ascuns în vorbirea ezitantă, 
aproape învălmăşită, a lui Gus. 

— Rudy, întrebă acesta, cu ălălantu' cum rămâne? 

— Hm? făcu Rudy. Părea dezinteresat şi, poate, cam beat. 

— Ăla bătrânu', de-l împuşcaşi. 

— Nu-ş, sosi răspunsul, după care nu mai urmă decât tăcere - tăcere şi 
bătăile inimii Jennei, căci aflase adevărul. Ştia cine îi ucisese tatăl şi nu putea 
face nimic altceva decât să aştepte, în tăcere, ghemuită în groapa aia, la doar 
câţiva paşi de asasin. Îi era oare de ajuns faptul că ştia, se întrebă Jenna, sau 
avea nevoie şi de răzbunare? Până acum, nu avusese nevoie decât de un 
singur lucru: să-l elibereze pe Sam şi să fugă amândoi, să scape prin tuneluri, 
revenind în junglă. Acum, dorea mai mult. 

Jenna încercă să-şi controleze ura care-i creştea în suflet atât de 
puternică, încât îi simţea efectiv gustul în gură. Căci ştia că era o ură inutilă, 
irosită. Sam era legat; nu avea arme, iar asupra ei nu se afla decât un cuţit 
mic. Avea să-l folosească pentru a-l elibera pe el, fără a se mai gândi la acea 
ură. 

Trecură două ore, până când Jenna se asigură că cei doi adormiseră. 
Gus fusese instruit să stea de strajă, dar în curând se putu auzi şi sforăitul lui, 
mai ascuţit, mai puţin gutural decât al celuilalt. Jenna nu se îndoia că Sam era 
treaz şi în alertă. 

Se furişă fără zgomot în susul treptelor, neîndrăznind să aprindă 
lanterna, foarte atentă la fiecare pas, de teamă să nu desprindă vreo piatră 
care s-ar fi rostogolit cu zgomot în tunel. 

Noaptea întunecoasă era plină de zgomotele junglei, paşii animalelor 
sălbatice prin hăţişuri, ţipetele păsărilor şi ale liliecilor în copaci, fâlfâielile 
aripilor, rostogolitul şi căderile pietrelor dislocate de animalele care mişunau 
prin străvechiul oraş. Deasupra ei, cerul era un fundal de abanos pentru 
licărirea argintie a miilor de stele şi cornul unei luni noi. O briză uşoară 


răcorea noaptea ce părea destinată anume îndrăgostiţilor. 


Teama şi neliniştea Jennei trecuseră, înlocuită de un calm straniu. Ştia 
că, înainte de sfârşitul acelei nopţi, ea şi Sam aveau să fie împreună, unul în 
braţele celuilalt, şi urma să-i spună încă odată cât de mult îl iubea. O 
asemenea noapte nu se putea sfârşi altfel. Dar trebuia s-o facă ea să se 
împlinească; ea era singura lor speranţă. 

Jenna scoase cuțitul, îi desfăcu lama şi strânse prăselele în mână. 
Simpla lui prezenţă o încuraja. Ochii i se adaptaseră la întuneric şi îi putea 
distinge pe cei doi indivizi înfăşuraţi în sacii de dormit, lângă focul care 
scăpăta. Pe Sam, însă, nu putea să-l vadă. Se săltă afară din puț şi, în patru 
labe, porni înainte. Apoi îl zări, o umbră neagră profilată pe pietrele cenuşii 
ale zidului, la nici cincisprezece metri distanţă. Încet, se ridică şi o luă spre el. 

Erau cincisprezece metri interminabili, pe care-i parcurse pas cu pas, 
atentă, cu teamă ca următoarea mişcare să nu fie aceea care avea să 
răstoarne o piatră sau să rupă o creangă, trezindu-i pe cei doi. Nu-şi găsea 
mângâierea decât în sforăiturile groase şi în sticla goală de lângă foc. 

Sam o văzuse pe dată, din clipa când capul ei ieşise din put, iar în timp 
ce Jenna înainta târâş, se simţea una cu ea, inima bătându-i în acelaşi ritm, 
respiraţia gâfâindu-i scurt dar silențios, deopotrivă cu a ei. O însoțea pas cu 
pas, tot drumul, iar când în sfârşit ajunse la el, trebui să se forţeze să nu 
strige de bucurie, la întâlnirea fugară a buzelor lor, într-un sărut pasional. 

Jenna începu să-i taie frânghia din jurul mâinilor. Mergea mai greu decât 
se aşteptase, să roadă cu lama cuţitului funia groasă, dar în cele din urmă o 
fibră se rupse, după care reuşi să treacă rapid şi prin celelalte, până când 
mâinile lui Sam fură libere, iar acesta luă cuțitul pentru a tăia şi restul 
legăturilor. Odată ce se eliberă complet, Jenna fu cât pe ce să-i exclame 
numele de bucurie, dar el îi acoperi gura cu mâna şi apoi cu buzele, într-un 
nou sărut, de recunoştinţă şi afecţiune. 

Jenna îi luă mâna şi-l conduse peste terenul pe care-l parcursese deja, 
coborând în groapă, unde porniră de-a lungul pereţilor fără a vorbi, până 
ajunseră destul de departe ca să nu mai fie auziţi. Atunci, Sam o sărută din 
nou, îndelung, cu fericire şi uşurare. Erau în siguranţă; erau împreună. 

— Spune-mi ce-ai vrut să-mi spui acolo, Jenna. Acum poţi să mi-o spui, 
şopti el. 

O strânse şi mai tare în braţe. Ar fi vrut s-o ţină astfel la nesfârşit, 


niciodată să nu-i mai dea drumul, acum când era ocrotită la pieptul lui. 


— Te iubesc. Te iubesc atât de mult. Asta voiam să spun. Mi-era teamă 
că n-aveam să te mai revăd niciodată. De altceva nu-mi păsa. Nu-mi păsa nici 
măcar de moarte, numai să fiu cu tine. 

— Iubita mea, murmură el, sărutând-o din nou. Acum, am să te scot de- 
aici. 

Râse încet. 

— Dar va trebui să-mi arăţi drumul. 

Încă odată, Jenna îl luă de mână. Sam ţinea lanterna, şi porniră spre 
adâncul tunelului. Oricât de mult dorea să se îndepărteze de cei doi care 
dormeau deasupra lor, Jenna ştia că, dacă n-ar fi avut-o lângă el, Sam nu ar fi 
fugit. Chiar şi acum, încetinise, luminând cu lanterna încăperea unde se aflau 
lăzile de lemn. 

— Deci, aici le ţin, spuse, aproape pentru sine. 

— Ce anume, Sam? 

— Armele. 

Şi o trase repede mai departe, dincolo de partea aceea, însă chiar în 
timp ce mergeau astfel Jenna îl simţi ezitând şi ştiu ce dorea. Acelaşi lucru îl 
voia şi ea. 

— Sam... 

Clătină din cap. 

— Nu, Jenna, spuse el, dar ezitarea din glas îi crescuse; încercă să 
rămână ferm, în timp ce-i explica: am găsit armele. Acum, nu mai trebuie 
decât să anunţăm la Salindi City, iar în continuare poate interveni armata. 

— Sam, până atunci au să dispară de-aici, şi oamenii, şi armele, insistă 
ea. 

Avea dreptate, iar Sam o ştia, dar totuşi nu putea justifica un nou risc la 
adresa vieţii ei. Dorea s-o ducă de-acolo, la adăpost. Clătină din cap, 
neînduplecat. 

— Sam, mi-au omorât tatăl. 

Îi înţeleagă rugămintea, dar nu era de ajuns ca să-l convingă. 

— Ăsta-i un motiv în plus de a nu risca încă o viaţă. 

— Te rog, Sam, insistă ea. 

— E o loterie prea periculoasă, Jenna. 

Întinzând mâna, i-o puse pe braţ: 


— Avem avantajul efectului surpriză, îi aminti ea. 


Dar Sam continua să nege din cap. 

— Au să se trezească năuci de somn - cu soarele-n ochi. 

Argumentele ei aveau sens; o ştia şi ea, o ştia şi Sam. 

— Sunt profesionişti, nu se lăsă el, făcând o ultimă încercare. 

— Sam, avem şanse să reuşim. 

— Ştiu, o luă Sam în braţe. Şi mai ştiu că n-are niciun rost să mă cert cu 
tine. Am învăţat de mult lecţia asta. 

O strânse cu putere. 

— Aminteşte-mi cândva să-ţi spun ce extraordinară eşti şi cât de mult te 
iubesc. 

— Nu te voi lăsa niciodată să uiţi, ridică Jenna faţa spre el, să fie 
sărutată. Amândoi erau murdari şi transpiraţi, obosiţi, destul de speriaţi, dar 
în pofida tuturor acestor lucruri, aveau nevoie de acel moment în care să se 
ţină îmbrăţişaţi, gândindu-se la viitorul lor împreună. Acum ştiam amândoi că 
aveau un viitor. Nu le mai rămăsese de trecut decât un ultim obstacol. 

Sam se desprinse primul din îmbrăţişare, păşind în camera ca o grotă 
care fusese săpată într-o latură a tunelului. Luă o rangă şi desprinse capacul 
unei lăzi. 

— Doamne sfinte, murmură el. 

Lada era plină cu carabine nou-nouţe, extrem de sofisticate. Scoase una 
din ambalaj. Era lucitoare şi uluitor de frumoasă, ca un instrument de mare 
precizie. Îşi plimbă mâna în lungul ţevii. 

— Sunt de cel mai nou tip şi, ajunse în mâinile cui nu trebuie... 

Jenna simţi un fior, când Sam îi dădu puşca, scoase şi pentru el una şi 
începu să deschidă alte lăzi, în căutarea munițiilor. 

— Sunt foarte bine înzestrați aici, cu arme destule ca să-i îmbogăţească 
şi provizii cât să le ajungă luni de zile. E clar că nu se aşteptau la vizitatori. 

Găsi cartuşele şi încărcă mai întâi puşca Jennei, apoi şi pe a lui. 

— Te descurci cu ea? o întrebă. 

Jenna ridică arma la umăr şi luă în cătare o piatră de la intrarea în 
cameră, punând degetul pe trăgaci, dar fără să apese. 

— Da, răspunse ea, încercând să-şi stăpânească tremurul din voce. Mă 
descurc. 

— Cred că se apropie zorii zilei, continuă el. Trebuie să ajungem înapoi 


până nu se trezesc. Eşti sigură, Jenna? o mai întrebă, privind-o în adâncul 


ochilor, poate chiar sperând că avea să răspundă negativ. 

Jenna dădu din cap, temându-se să-şi încerce propria voce, în care Sam 
i-ar fi putut recunoaşte teama. 

— Atunci, să mergem. 

Porni înainte, însoţit de Jenna îndeaproape, pe urmele lui, fără ca 
niciunul dintre ei să scoată vreun sunet. Când ieşiră din groapă, printre copaci 
tocmai se infiltrau primele raze slabe de lumină. Focul se stinsese, iar cei doi 
contrabandişti încă mai dormeau. Cu soarele în spate, Jenna şi Sam traversară 
luminişul şi, tocmai când se apropiau de traficanţi, Gus se răsuci şi dădu să se 
ridice, încă buimac. 

Scoase un strigăt şi întinse mâna spre puşcă, dar Sam ajunse înaintea 
lui, zburând-o din loc cu un şut. Când Gus încercă să se ridice, Sam îi trânti în 
cap patul armei. Rudy, însă, se trezise şi el, avea mâna pe carabină, iar Sam 
era cu spatele spre el, expus, ţintă sigură. 

Jenna auzi o comandă atât de rece şi dură încât nici n-ar fi putut să fie 
rostită de vocea ei: 

— N-aş face-o, să fiu în locul tu. Mult mi-ar plăcea s-apăs trăgaciul ăsta. 

Ţinea puşca aţintită drept spre pieptul lui Rudy şi abia acum îşi dădu 
seama că ea vorbise, cu mai multă seriozitate decât oricând în viaţa ei. 

În aceeaşi clipă, Sam se întoarse şi îl luă pe Rudy în cătare, iar 
mătăhălosul căzu cu spatele pe sacul de dormit. Se terminase şi o ştia şi el. 

În timp ce Sam îl lega, Jenna continuă să-i ţintească inima cu puşca, 
având nevoie de toată puterea voinţei ei pentru ca să se abţină de a apăsa pe 
trăgaci. Acela era omul care-i ucisese tatăl, asasinase o fiinţă omenească 
blândă şi generoasă. Descoperirea oraşului său străvechi îşi cunoscuse 
modernul deznodământ în rapacitatea a doi oameni. 

După ce îl legă pe Gus, încă leşinat, imobilizându-i mâinile şi picioarele, 
la fel ca partenerului său, Sam îi spuse Jennei pe un ton calm şi încurajator: 

— Poţi să laşi arma jos. Nu mai au ce rău să facă. 

Când în sfârşit cobori arma de la umăr, Jenna începu să tremure violent. 
Sam o cuprinse cu un braţ şi o conduse înapoi prin luminiş, vorbindu-i încet, 
asigurând-o că făcuseră tot ce puteau, iar cei doi aveau să fie aduşi în faţa 
justiţiei. Trecu mai mult de o oră, până când Jenna îşi putu impune să-l creadă 
şi să-l înţeleagă. Abia atunci îi încetă şi tremurul. 


Sam îi pregătise un mic dejun copios, din proviziile celor doi, şi insistă 


să mănânce. Fusese o noapte lungă şi grea, iar Jenna, după ce-şi împinse cu 
forţa în gură prima lingură cu mâncare, începu să înfulece lacomă, savurând 
fiecare îmbucătură. După aceea, în sfârşit, se simţi din nou în apele sale. 

Ochii lui Sam îi întâlniră pe-ai ei şi-i zâmbi: 

— Când mi-ai spus, în Salindi City, că-ţi poţi purta singură de grijă, ai 
avut dreptate. N-ai uitat decât să precizezi că-mi poţi purta şi mie de grijă. 

— Am făcut faţă onorabil, nu-i aşa? zâmbi şi Jenna. 

— Al naibii de onorabil, draga mea. Aproape am ajuns acasă. 

Îl privi întrebătoare, iar Sam îi explică: 

— Lângă restul proviziilor e o staţie radio pe unde scurte. Am şi vorbit la 
ferma McKenzie. Ajutoarele sunt pe drum. 

Se întinse, adăugând: 

— Oricât de mult îmi place viaţa în safari, tare bine mi-ar mai prinde o 
baie fierbinte şi o masă cu cinci feluri de mâncare, la King George. 

— Şi viziunea asta a vieţii pe picior mare mă include şi pe mine? 

— Atâta timp cât mai rămâi aici. Sigur, după toate astea, s-ar putea să 
arzi de nerăbdare să iei primul avion care decolează din Salindi. 

Respirația i se opri în gât, în timp ce-i aştepta răspunsul. 

Jenna îl privi lung, stăruitor, iar ochii lui îi distinseră expresia serioasă. 

— Nu, Sam, spuse ea. Nu am niciun plan de plecare. Ba chiar, nici nu mă 
pot gândi la un alt loc unde mi-ar plăcea să fiu. 


Epilog 


Patul dublu era de modă veche, cu stâlpi de mahon sculptați şi baldachin 
drapat în satin. Sam îl declarase dizgraţios de confortabil, iar Jenna îi dăduse 
dreptate, în timp ce purcedea să se cuibărească lângă el, noapte de noapte, 
pentru ca în zori să se trezească înviorată, în braţele lui. Încă odată, în 
dimineaţa aceea, fusese uimită să constate că dormiseră toată noaptea 
încolăciţi laolaltă, ca un fel de covrig uman împletit din trupuri şi membre. 
Jenna îşi stăpâni un chicotit şi, cu grijă, îşi retrase piciorul de sub el, fără să-l 
trezească. Spre deosebire de zilele din safari, când cea mai slabă mişcare îl 
făcea pe Sam să-şi repeadă mâna spre cuţit, aici, în luxul unui pat cât toate 
zilele, abia dacă se clintea. 

Era duminică dimineaţă la Rezervaţia Naturală McKenzie, iar sunetele 


animalelor care se deşteptau flămânde o atrăgeau pe Jenna. Ajunsese să 


iubească începutul fiecărei zile în veldt. Era o viaţă nouă pentru ea, în care se 
desfăta. Alături, Sam se foi, trezindu-se încet şi uşor, lunecând din lumea 
visurilor spre realitate. 

— Bună dimineaţa, şopti ea, când pleoapele i se deschiseră, cu o uşoară 
tresărire. 

— Bună dimineaţa şi ţie. 

Schimbându-şi poziţia, se întinse lângă ea, descâlcindu-se dar rămânând 
aproape, astfel încât să-i poată simţi fineţea şi căldura trupului pe toată 
lungimea propriului său trup, savurând toate senzațiile matinale ale 
deşteptării cu ea în braţe. Acele sentimente erau chemări din adâncul trupului 
său, cărora ştia că trebuia să le răspundă cât de curând, senzual şi alene, în 
dragostea din zorii zilei. Inima îi făcu un mic salt, cu nerăbdare. Simplul gând 
la ea, simţirea şi nevoia de ea, nu conteneau să-l excite şi niciodată n-aveau să 
înceteze. De atâta lucru era sigur. 

— Nu-i superb să te trezeşti într-un pat, un pat adevărat? întrebă Jenna, 
în timp ce-l cuprindea pe după gât cu braţele. 

— Nimic nu se compară, îi dădu el dreptate. 

Dar Jenna se gândea la alte dimineţi din urmă, amintindu-şi-le cu 
afecţiune. 

— Totuşi, mi-e dor de vechile vremuri. Iarba cu miros dulce, aerul 
ceţos... 

— Şerpii şi rinocerii, îi aduse aminte Sam. 

— Ca să nu mai vorbesc de contrabandişti, adăugă ea. Dar, în dimineţile 
liniştite, când nu ne luptam cu animalele, cu natura sau cu omul... 

— A existat vreo asemenea dimineaţă? o tachină el. 

— Mai multe, îi răspunse Jenna. Dimineţile de acel gen aveau o 
anumită... 

Se întrerupse, căutând cuvântul potrivit. 

— ...O anumită aură. 

Sam chicoti din adâncul pieptului; Jenna îi simţea vibraţiile. 

— O aură de aşteptare. 

— Da, murmură ea, senzual. O aşteptare categorică. 

Începu să-i maseze gâtul, apoi îl mângâie pe umăr. 

— Nu asta am vrut să spun, Jenna, preciză el. Mă refeream la 


vecinătatea pericolului. 


— A, la aia, râse ea. 

— Da, la aia. Mult mai mult îmi place asta, îi mângâie alene Sam 
arcuirea spatelui. 

— Ştii ceva, Sam? întrebă Jenna îngândurată. 

— Nu, draga mea, ce? 

— Nu contează unde suntem, numai să fim împreună. 

Se rezemă într-un cot, pentru a-i putea privi faţa, chipul acela puternic 
şi frumos, pe care îl adora. 

— Cu tine, îmi place să fiu oriunde. O, Sam, te iubesc atât de mult. 

— Nici pe jumătate din cât te iubesc eu pe tine... şi te doresc... şi am 
nevoie de tine. 

Cu o mişcare uşoară, o trase deasupra lui astfel încât să-i poată simţi 
căldura delicioasă din cap până-n picioare. Sânii ei plini şi tari erau încordaţi, 
apăsându-i aţâţător pieptul. Abdomenul neted, şoldurile şi coapsele rotunjite 
şi picioarele lungi, suple, îl apăsau ca o ispitire. Buzele i se aflau la câţiva 
centimetri de ale lui, umede, trandafirii şi incredibil de dornice să fie sărutate. 
Începu să i le sărute pe îndelete, simțind cum nevoia de ea îi creştea 
încontinuu. 

Sărutul se adâncea, pentru a deveni flămând, pătimaş. 

— Nu mă pot gândi decât la tine, Jenna, murmură el, şi ce mult mă 
bucur că te-am găsit. 

— Din câte-mi amintesc, îl tachină ea, printre sărutări, eu te-am găsit pe 
tine. 

— Cine te contrazice? replică Sam, în timp ce se răsucea cu Jenna în 
braţe până când ajunse el deasupra ei, acoperind-o complet cu trupul său 
nerăbdător. 

— Nu voiam decât să clarificăm lucrurile, şopti Jenna, continuând să-l 
sâcâie. 

— Văd că azi eşti prost dispusă - şi eu, care îmi făceam gânduri foarte, 
foarte serioase cu tine. 

— Şi lucruri serioase văd că faci, comentă ea, cu o uşoară exclamaţie, 
când Sam îşi plimbă familiar mâinile peste trupul ei. 

— Foarte serioase, confirmă el. 

O sărută din nou, iar de astă dată îşi strecură limba adânc în gura ei, 


întâlnindu-i-o pe-a sa şi apoi retrăgându-se numai pentru a repeta din nou 


seducătorul ritm iar şi iar, într-un preludiu al actului intim care avea să 
urmeze curând. 

Sărutul luă sfârşit, languros, iar Jenna îşi îngropă capul în adâncitura 
dintre gâtul şi bărbia lui Sam. 

— O, Sam, murmură ea. 

— Da, Jenna. 

Mâinile lui se jucau prin mătasea înmiresmată a părului ei, schiţând cu 
degetele mişcări uşoare, mângâietoare, pe pielea capului. 

— Nimic, răspunse ea cu voce tremurătoare. Doar atât: o, Sam. 

Sam râse încetişor şi ridică la buze o şuviţă din părul ei luminos. 

— Ca razele soarelui, murmură el. 

Jenna nu auzi prea bine, aşa că se răsuci, ridicându-şi capul să-l 
privească. 

— Ai nevoie de încă o tunsoare, şopti el, răsfirându-i cu mâinile părul 
lucitor. Să aduc foarfecele? 

Glasul îi era senzual, ispititor. 

Privirile li se întâlniră şi se susţinură. Ochii lui Sam erau de un verde 
închis de pasiune şi dorinţă, ai Jennei blânzi şi scânteietori, plini de dor. 

— Nu acum, spuse ea, cu vocea încordată de nerăbdare. 

— Nu, nu acum, fu Sam de acord, în timp ce o strângea la piept pentru a 
o mai săruta odată. 

Sam o simţea înmuindu-se sub el, deschizându-se, gata să-l primească. 
La fel ca starea ei jucăuşă, şi cheful de tachinării al lui Sam trecea. Erecţia lui 
dură o apăsa, şi-i simţea mâinile coborând să-l încurajeze. Nu că ar fi avut 
nevoie de vreo încurajare; întotdeauna era gata pentru ea. 

Uneori, seara, când stăteau faţă în faţă la cină, sau mai târziu, în camera 
lor, o singură privire a Jennei putea deştepta nevoia lui Sam. Acum, însă, 
culcată sub el, cu trupul încălzindu-l pe al lui, cunoştea şi ea o dorinţă la fel de 
mare. Pe Sam îl copleşea dulcea surpriză de a constata că niciodată n-o dorise 
mai mult. 

Jenna îşi strecură mâinile împrejurul şoldurilor lui, în sus, jucându-se 
peste muşchii încordaţi ai spatelui, în timp ce-l trăgea şi mai aproape de ea. Şi 
totuşi, nu mai exista decât o singură apropiere pe care o dorea în acel 
moment: aceea de a se afla înăuntrul ei, învăluit de ea, parte din ea. Şi Jenna 


făcea parte din el, iar Sam nu-şi putea imagina că s-ar mai fi despărţit de ea 


vreodată. 

Cu un mic țipăt de plăcere, îl conduse, iar el o penetră aproape 
reverenţios, dar când Jenna îşi ridică şoldurile în întâmpinarea lui, plăcerea pe 
care o simţi Sam nu mai putu fi ţinută în frâu. Începu să se mişte în interiorul 
ei, adânc, tot mai adânc, în timp ce ea îl cuprindea cu picioarele. Fiecare 
mişcare pe care o făcea şi fiecare mişcare a lui îi apropiau şi mai mult de acea 
plăcere supremă care îi aştepta întotdeauna şi niciodată nu trecea fără a 
aduce un sens nou şi mai minunat actului lor de dragoste. 

Sam simţi unghiile Jennei înfigând-i-se în spate, îi simţi trupul 
răspunzându-i în acel mod vrăjit care-l uluia întotdeauna. Capul îi era azvârlit 
pe spate, ochii închişi, iar pe faţă avea un zâmbet de voluptate voioasă. Iar 
apoi, deschise ochii şi îl privi, şi se păru că totul din viaţa lui se adunase 
laolaltă în acel moment desăvârşit. 

— Jenna, te iubesc. Te iubesc... 

Încercă să spună mai mult, dar extazul îl luă cu el şi crescu şi tot crescu 
în însorită dimineaţă africană. Împreună, porniră spre împlinirea iubirii lor, 
fiecare dăruind, fiecare primind, din tot atâta abundență, până când în sfârşit 


fură ca unul, îmbogăţiţi şi satisfăcuţi fiecare de celălalt. 


Peste o oră, Jenna se trezi din nou şi se strecură fără zgomot din pat. De 
astă dată, nu mai erau chiar atât de încurcaţi unul într-altul, iar ea se putu 
desprinde fără a-l face pe Sam să se clintească niciun moment. Lipăi goală 
până la debara, luă pe ea un halat de voal şi porni spre uşă, dar ceva o atrase 
înapoi către pat. În ziua aceea părea necesar să-i mai arunce o ultimă privire 
lui Sam, înainte de a ieşi din cameră. Nu se mai sătura să se uite la el, cum nu 
putea nici să-i vorbească, să-l atingă şi să-l iubească pe săturate. 

Sam dormea mai departe, cu cearşaful înfăşurat împrejurul trupului 
puternic şi bronzat, un braţ azvârlit într-o parte şi celălalt peste faţă. Pieptul i 
se ridică şi cobora cu fiecare respiraţie, iar Jenna îşi îngădui un lung moment 
numai de a-l privi. 

Părea atât de tânăr şi vulnerabil, întins pe spate, cu o expresie inocentă, 
băieţească şi complet relaxată pe chipul lui frumos. Cât de diferit era, în 
repaus, de omul puternic şi dur din timpul zilei. Şi totuşi, chiar şi aceasta era 
o impresie falsă, căci blândeţea nu dispărea; asprimea se arăta numai când 


era necesar, iar atunci, Sam putea fi la fel de dur şi aspru ca oricare bărbat. 


Zâmbind, Jenna se aplecă să-l sărute uşor, atentă să nu-l trezească. De 
astă dată, Sam se mişcă, răspunzându-i la sărut, dar apoi dormi mai departe. 
Cumva, îi simţea prezenţa şi reacţiona. Gânditoare, Jenna se duse la fereastră 
şi privi peste câmpii, spre îndepărtăţii Munţi Batari. Ziua era luminoasă, iar 
razele soarelui fierbinte al dimineţii străluceau orbitor, dansând în jurul ei. 
Făceau să-i scânteieze verigheta de pe deget, iar Jenna şi-o atinse, 
îngândurată. 

Ea şi Sam erau doi dintre cei mai deosebiți oameni din lume, îşi spuse 
Jenna. Lilly îi atrăsese atenţia asupra acestui lucru înainte de nuntă, după 
care, în mod tipic pentru ea, îi dăduse binecuvântarea, amintindu-şi poate 
vremurile fericite pe care le trăise alături de Carl. Dar binecuvântarea fusese 
însoţită de un avertisment despre asprele adaptări la căsnicie. 

Desigur, ea şi Sam încă se mai contraziceau, se certau, adeseori vedeau 
viaţa în moduri cu totul diferite, Jenna era conştientă de acest lucru, dar 
divergenţele nu făceau decât să adauge sarea şi piperul în viaţa lor. Primele 
şase luni de căsnicie fuseseră cele mai fericite de când se ştia - mai mult 
decât sperase, chiar mai mult decât visase vreodată că era cu putinţă. Şi 
totuşi, pe măsură ce se adaptau la viaţa lor împreună, se părea că pentru ei n- 
ar fi fost posibil niciun alt deznodământ. Un final fericit, îşi spuse ea, dar nu 
numai atât: un început fascinant pentru tot ceea ce-i aştepta. 

De jos, din bucătărie, se auzea zăngănitul cratiţelor şi al tigăilor. 
Zgomotul intenţionat îi atrase Jennei atenţia, aşa cum şi trebuia, că Matope şi 
Juma erau gata pentru ca Sam şi memsabhib să coboare la micul dejun. 

Sam avusese dreptate cu privire la capacitatea oamenilor să-i de a scăpa 
de focul care ameninţase să-i înghită pe toţi. Şi nici ei nu-şi abandonaseră un 
moment speranţa că Sam şi Jenna erau în siguranţă, iar în ziua când echipa de 
salvare intrase în oraşul străvechi, cei patru africani loiali ajunseseră la ei cei 
dintâi. Când Sam şi Jenna se căsătoriseră şi se mutaseră în rezervaţia 
McKenzie, Juma şi Matope veniseră cu ei. Abdullah şi Ali rămăseseră în oraş, 
aşteptându-l pe Sam să se întoarcă la compania de safari - ceea ce, cu 
siguranţă, avea să facă - şi pornind pe trasee, fără tragere de inimă, cu un alt 
ghid pe care Eric îl angajase pentru acel interval. 

Intervalul se prelungise până la şase luni, timp în care Sam şi Jenna 
preluaseră administrarea rezervației MckKenzie. Profitaseră imediat de ocazie, 


când Duncan şi Sarah anunţaseră că le-ar fi plăcut să petreacă o vreme în 


Anglia. Fiona intrase la o şcoală londoneză şi, dacă părinţii ei fuseseră 
îngrijoraţi că avea s-o chinuie dorul de casă, neputându-se adapta bine, în cele 
din urmă ei fuseseră cei care suferiseră durerile despărțirii. 

— Ne lipseşte atât de mult, îi spusese Sarah Jennei. Şi de Anglia ne este 
dor. E timpul să ne întoarcem pentru o vreme, ca să ne reîmprospătăm 
amintirile, să vedem cum mai e, după atâţia ani. 

Şi astfel, soţii McKenzie se întorseseră în Anglia, iar Sam luase în 
primire administraţia fermei. Era un respiro minunat pentru ei - din multe 
puncte de vedere, o lună de miere prelungită. Jenna învăţa în fiecare zi câte 
ceva nou de la oamenii din rezervaţie, de la sălbăticie şi de la natură însăşi. 
Mai învăţa şi cum să conducă personalul casnic, deşi niciodată nu fusese pe 
deplin capabilă să-i împiedice pe Matope şi Juma să facă zgomote asurzitoare 
în bucătărie, începând din zorii zilei. 

Cu siguranţă, acum trecuse cu mult de crăpatul zorilor, îşi spuse Jenna. 
Soarele urca pe cer, iar Matope, probabil, era cam exasperat. La urma urmei, 
trebuia să se apuce de pregătirea prânzului pentru toată echipa, iar Jenna şi 
Sam nici măcar nu luaseră micul dejun. Se hotărî să-l ajute, aducând 


mâncarea la etaj, pentru a nu-l mai încurca la bucătărie. 


Când Jenna reveni în dormitor cu micul dejun pe tavă, Sam se dăduse 
deja jos din pat. Luase pe el o pereche de pantaloni kaki, dar pieptul său 
bronzat era gol, iar părul des, vârstat de soare, ciufulit. Îi aruncă o privire 
entuziasmată, gândindu-se la miracolul celor ce li se întâmplaseră numai cu o 
oră în urmă, o minune care îi urmărea şi despre care ştia că avea să continue 
toată viaţa. Nu avea sfârşit. 

— Zău că ştii cum să spui bună dimineaţa, doamnă Matlock. 

Ochii lui erau jucăuşi, iar buzele i se arcuiră într-un zâmbet, amintindu- 
şi. 

— Şi tu ştii cum să răspunzi, îl tachină Jenna. 

Sam traversă încăperea, îi luă tava din mâini, o puse pe noptieră şi o 
cuprinse în braţe, strângând-o la piept un lung răstimp. 

— Hai să mâncăm, propuse el. Nu ştiu cum, am reuşit să-mi fac o poftă 
de mâncare admirabilă. 

Se aşezară comod pe patul mare, puseră tava între ei şi începură să 


devoreze miraculosul mic dejun al lui Matope. 


— E mâncare grasă; ştii asta, nu-i aşa? întrebă Sam. 

— Hmm, răspunse Jenna, ungând cu unt o felie de chiflă pufoasă. Nu mă 
interesează. 

Sam râse, privind-o cum degusta fiecare îmbucătură. 

— Atunci, gata cu vorba. Să facem cinste mesei ăsteia şi să lăsăm grija 
consecinţelor pe mai târziu. 

— Sau să nu ne facem nicio grijă pentru ele, replică încântată Jenna. 

Restul micului dejun fu consumat în tăcere şi, când în sfârşit se 
rezemară de tăblia patului, Sam întrebă: 

— Ce avem în program pentru restul zilei? 

— Aşteptăm naşterea noului pui de maimuţă, primul care va veni pe 
lume în rezervaţie, anunţă mândră Jenna. 

— Aşa, exact. Crezi c-o să se întâmple azi? 

— Nu pot prezice, dar lucrătorii pun pariuri, iar ziua de azi are cele mai 
mari şanse. 

— Şi ce facem cât timp aşteptăm? 

— Păi, eu am de terminat raportul pentru primul ministru. 

— Cum merge? 

Sam stabilise s-o lase pe Jenna să se ocupe de detaliile planului pentru 
Zaphir. Oraşul reprezenta proiectul ei special şi îl abordase cu entuziasm, 
dovedind remarcabile talente organizatorice. 

— Nu vreau să deschid Zaphirul pentru turişti până când îşi termină 
echipa de arheologi raportul. Asta înseamnă, peste câteva săptămâni, poate 
chiar luni. 

Sam ştia că avea dreptate, dar Eric nu-l slăbea o clipă. 

— Toată publicitatea pentru Zaphir îl scoate pe Eric din minţi. E gata să 
organizeze o expediţie. 

— Va trebui să mai aştepte, hotărî Jenna. La urma urmei, în Salindi se 
găsesc destule trasee de safari. 

— Da, vine diseară cu elicopterul să discutăm despre asta. Înlocuitorul 
meu face o treabă excelentă... 

— Dar Eric te vrea pe tine, încheie Jenna în locul lui. Ştiu. 

Sam o cuprinse cu un braţ iubitor şi o privi, având pe faţă o expresie cât 
se poate de serioasă. 


— Şi dacă, după sejurul de aici la fermă, nu ne mai întoarcem la Salindi 


City? 

Jenna era nedumerită. 

— Cum adică, Sam? Credeam că-ţi place partea asta a Africii. 

— Îmi place, confirmă el, dar mă gândeam că eventual ne-am putea 
întoarce acasă, în State. 

O spusese aproape prea firesc, ca şi cum n-ar fi avut nicio importanţă 
pentru el, după care îşi dădu seama că-şi ţinea respiraţia, aşteptând un 
răspuns. 

În ochii ei se citea surpriza, deopotrivă cu uimirea şi încântarea. 

— Nu m-am aşteptat niciodată să te gândeşti la o întoarcere acasă. 

— Cu tine alături, totul e altfel. Cu tine, pot face faţă trecutului. 

Se opri, trecându-şi îngândurat mâna prin părul ei scurt. 

— E doar o idee, desigur. 

— Da, răspunse Jenna, păstrându-şi un ton indiferent. O temă de 
gândire. 

— Dar nu o idee prea rea? o descusu el. 

— Nu e rea deloc. 

Trase adânc aer în piept, încercând să se comporte la fel de firesc ca 
Sam, dar inima îi bătea prea tare. 

— Aş vrea ca şi copilul nostru să se nască în America. 

Un moment, Sam nu înţelese, după care revelaţia îl lovi cu un impact 
răsunător. Zâmbetul mulţumit de pe buzele Jennei şi emoția din ochii ei îl 
anunţară că nu se înşela. 

— O, iubita mea, un copilaş... 

Şi o strânse năprasnic la piept, crezând-o şi în acelaşi timp nevenindu-i 
să creadă. 

Jenna dădu din cap: 

— Cam în şapte luni, dacă nu mă înşel, iar asta e singura ocazie când nu 
mă înşel. 

La aceste cuvinte, Sam nu-şi putu stăpâni un zâmbet. Era prea ocupat s- 
o sărute, s-o sărute cu toată dragostea din inima lui. În adâncul sufletului, îi 
simţi reacţia. Reproducea propriile sale sentimente. 

— M-ai dăruit atât de mult, spuse, neluând în seamă lacrimile care 
începuseră să-i împăienjenească vederea. Mai mult decât am sperat vreodată. 


— Ba nu, îl contrazise ea. Împreună am împărtăşit atât de multe, şi nu 


tocmai despre asta e vorba - despre ceea ce facem împreună? 
— Ba exact despre asta e vorba, doamnă Matlock. Acum şi pentru cât 


mai avem de trăit. 


XXX k k 


